דף מקורות לספר חובות הלבבות, שער הפרישות, פתיחה ופרק א' (עמ' רסט'-רעד')
חובות הלבבות: ...וכאשר גבר היצר על השכל ונמשכה הנפש אליו, נטתה באדם אל הריבויים, המביאים להפסדת ענינו והריסת גופו, ונצטרך בעבור זה למידת הפרישות מן התענוגים והמנוחות, כדי שישתוו שז
מלבי"ם שם: (כ) אל תהי - ואם עדיין לא הגעת למדרגת החכמה, בכ"ז תזהר מן התאוה מזלילת בשר וסביאת יין - (ומלת למו - ויל"פ על צד המליצה שזוללים בשר עצמם, כמ"ש ונהמת באחריתך בכלות בשרך ושארך): 
(כא) כי סובא וזולל יורש - תעשה עכ"פ מצד המועיל והמזיק, כי הסובא והזולל יורש - מנכסיו, והמתנמנם - ובלתי עושה מלאכה תלבישנו התנומה - בגדים קרועים - וגם בנמשל שיורש מעושר החכמה, ויהיה ערום ממלבושי המדות המשובחות ובגדי השכל:
ספר משנה תורה, הלכות דעות ד, א: הואיל והיות הגוף בריא ושלם מדרכי השם הוא שהרי אי אפשר שיבין או ידע דבר מידיעת הבורא והוא חולה לפיכך צריך להרחיק אדם עצמו מדברים המאבדין את הגוף ולהנהיג עצמו בדברים המברין והמחלימים ואלו הן לעולם לא יאכל אדם אלא כשהוא רעב ולא ישתה אלא כשהוא צמא ואל ישהא נקביו אפילו רגע אחד אלא כל זמן שצריך להשתין או להסך את רגליו יעמוד מיד:
ספר משנה תורה שם, שם, יט'-כ': שכבת זרע היא כח הגוף וחייו ומאור העינים וכל שתצא ביותר הגוף כלה וכחו כלה וחייו אובדים, הוא שאמר שלמה בחכמתו אל תתן לנשים חילך כל השטוף בבעילה זקנה קופצת עליו וכחו תשש ועיניו כהות וריח רע נודף מפיו ומשחיו ושער ראשו וגבות עיניו וריסי עיניו נושרות ושער זקנו ושחיו ושער רגליו רבה שיניו נופלות והרבה כאבים חוץ מאלו באים עליו אמרו חכמי הרופאים אחד מאלף מת בשאר חלאים והאלף מרוב התשמיש לפיכך צריך אדם להזהר בדבר זה אם רצה לחיות בטובה...

כל המנהיג עצמו בדרכים אלו שהורינו אני ערב לו שאינו בא לידי חולי כל ימיו עד שיזקין הרבה וימות ואינו צריך לרופא ויהיה גופו שלם ועומד על בוריו כל ימיו אלא אם כן היה גופו רע מתחילת ברייתו או אם היה רגיל במנהג מן המנהגות הרעים מתחילת מולדתו או אם תבא מכת דבר או מכת בצורת לעולם:
ספר חובות הלבבות, שער עבודת הא-להים, פרק ד': והמותר מתחלק לשלשה חלקים: די - הסיפוק, והריבוי, והקיצור. ודי - הסיפוק הוא מה שאי אפשר לאדם לעמוד בלעדיו בתקנת גופו והנהגת עניניו, כמו המזון במאכל ובמשתה. והמלבוש, והמכסה (והמחסה), והדיבור, מה שהוא צריך אליו בסדר עניניו ופעולותיו וסחורותיו, והשתמשו בכל מיני תנועותיו, ושיקח מהם כדי הסיפוק והנכונה, אשר בהם יכון ענינו. כמו שאמר הכתוב (תהלים קיב ה): טוב איש חונן ומלוה יכלכל דבריו במשפט. והחלק השני שהוא הריבוי, והוא עבור גבול די - הסיפוק אל התוספת, אשר אין צורך בה לאדם, כמו הריבוי מן המאכל והמשתה, וכבר הזהיר ממנו החכם באמרו (משלי כג כ): אל תהי בסובאי יין בזוללי בשר למו. וכן שיפליג להתקשט במלבושים, ומרחיב במשכנים ללא דוחק. ומותרי הדברים, אשר איננו בוטח שלא ייכשל בהם, כמו שאמר החכם (משלי י יט): ברוב דברים לא יחדל פשע, וכן אמר (משלי כט ג): ורועה זונות יאבד הון, ואמר (משלי לא ג): אל תתן לנשים חילך, ואמר במלך (דברים יז יז): ולא ירבה לו נשים. והשתדלות ברוב הקנין וקיבוץ הממון, ובה נאמר (משלי כג ד): אל תיגע להעשיר מבינתך חדל, ואמר במלך (דברים יז יז): וכסף וזהב לא ירבה לו מאד. וכל מה שזכרנו בתקנת הגופות והנאותם מגונה באחרונה, מפני שמביא האדם על מה שהזהיר הבורא ממנו ואסר אותו, והחלק השלישי מן המותר הוא הקיצור, והוא שלא יגיע האדם אל גדר די - הסיפוק במאכל, ובמשתה, ובמלבוש, [ובמשגל], ובדיבור, [ובשינה], ובעסק בצרכי המזון והדומה לזה. וזה ייחלק לשני חלקים, שיהיה חסידות או לענין העולם. ומה שיש ממנו לחסידות ולהתקרב בו אל ה' על דרך הפרישות - הוא משובח, ויש עליו גמול, כמו שאמר החכם (קהלת ז ד): לב חכמים בבית אבל ולב כסלים בבית שמחה. ומה שיש ממנו לענין העולם, והוא להותיר ממנו (ממונו), או לשבח אותו שהוא פורש מן המותר ומסתפק מן העולם בפחות ממזונו - זה מגונה, מפני שהוא יוצא מנתיב הבחינה (הבינוני), והוא חומס את גופו, וזה מפני רוב אהבתו בעולם, ואמרו קצת החכמים: מי שפורש מן העולם לאהבת העולם כמי שמכבה האש בתבן. אבל הדיבור והשינה - הקיצור בהם משובח. הדיבור, מפני שהשתיקה אחריתה יותר טובה, כמו שאמר החכם (קהלת ה א): אל תבהל על פיך ולבך אל   ימהר להוציא דבר לפני האלהים כי האלהים בשמים ואתה על הארץ על כן יהיו דבריך מעטים, אבל השינה, כמו שאמר (משלי ו י): מעט שנות מעט תנומות מעט חבוק ידים לשכב:
ספר ליקוטי מוהר"ן ח"ב, תורה י': מַה שֶּׁהָעוֹלָם רְחוֹקִים מֵהַשֵּׁם יִתְבָּרַךְ וְאֵינָם מִתְקָרְבִים אֵלָיו יִתְבָּרַךְ, הוּא רַק מֵחֲמַת שֶׁאֵין לָהֶם יִשּׁוּב - הַדַּעַת, וְאֵינָם מְיַשְּׁבִין עַצְמָן. וְהָעִקָּר לְהִשְׁתַּדֵּל לְיַשֵּׁב עַצְמוֹ הֵיטֵב, מָה הַתַּכְלִית מִכָּל הַתַּאֲווֹת וּמִכָּל עִנְיְנֵי הָעוֹלָם הַזֶּה, הֵן תַּאֲווֹת הַנִּכְנָסוֹת לַגּוּף, הֵן תַּאֲווֹת שֶׁחוּץ לַגּוּף, כְּגוֹן כָּבוֹד, וְאָז בְּוַדַּאי יָשׁוּב אֶל ה':

אַךְ דַּע, שֶׁעַל - יְדֵי מָרָה - שְׁחוֹרָה אִי אֶפְשָׁר לְהַנְהִיג אֶת הַמֹּחַ כִּרְצוֹנוֹ, וְעַל - כֵּן קָשֶׁה לוֹ לְיַשֵּׁב דַּעְתּוֹ. רַק עַל - יְדֵי הַשִֹֹּמְחָה יוּכַל לְהַנְהִיג הַמֹּחַ כִּרְצוֹנוֹ, וְיוּכַל לְיַשֵּׁב דַּעְתּוֹ, כִּי שִׂמְחָה הוּא עוֹלָם הַחֵרוּת, בִּבְחִינַת (יִשְׁעַיָה נ"ה): "כִּי בְשִׂמְחָה תֵצֵאוּ", שֶׁעַל - יְדֵי שִׂמְחָה נַעֲשִׂין בֶּן - חוֹרִין וְיוֹצְאִין מִן הַגָּלוּת. וְעַל - כֵּן כְּשֶׁמְּקַשֵּׁר שִׂמְחָה אֶל הַמֹּחַ, אֲזַי מֹחוֹ וְדַעְתּוֹ בֶּן - חוֹרִין, וְאֵינוֹ בִּבְחִינַת גָּלוּת, וַאֲזַי יוּכַל לְהַנְהִיג אֶת מֹחוֹ כִּרְצוֹנוֹ וּלְיַשֵּׁב דַּעְתּוֹ, מֵאַחַר שֶׁמֹּחוֹ בְּחֵרוּת וְאֵינוֹ בְּגָלוּת. כִּי עַל - יְדֵי גָּלוּת אֵין הַדַּעַת מְיֻשָּׁב, כְּמוֹ שֶׁדָּרְשׁוּ רַבּוֹתֵינוּ, זִכְרוֹנָם לִבְרָכָה (מְגִילָה יב:) עַל בְּנֵי עַמּוֹן וּמוֹאָב, דִּמְיָתְבָא דַּעְתַּיְהוּ מֵחֲמַת שֶׁלֹּא הָלְכוּ בְּגָלוּת, שֶׁנֶּאֱמַר (יִרְמְיָה מ"ח): "שַׁאֲנַן מוֹאָב מִנְּעוּרָיו וְכוּ', וּבַגּוֹלָה לֹא הָלָךְ, עַל כֵּן עָמַד טַעְמוֹ בּוֹ" וְכוּ': 
וְלָבוֹא לְשִׂמְחָה הוּא עַל - יְדֵי מַה שֶּׁמּוֹצֵא בְּעַצְמוֹ אֵיזֶה נְקֻדָּה טוֹבָה עַל - כָּל - פָּנִים, כַּמְבֹאָר עַל פָּסוּק: "אֲזַמְּרָה לֵאלֹקַי בְּעוֹדִי" (בְּלִקּוּטֵי הָרִאשׁוֹן, בְּסִימָן רפב), עַיֵּן שָׁם. וְעַל - כָּל - פָּנִים יֵשׁ לוֹ לִשְׂמֹחַ בַּמֶּה שֶׁזָּכָה לִהְיוֹת מִזֶּרַע יִשְׂרָאֵל, שֶׁלֹּא עָשַֹנִי גּוֹי, וּכְמוֹ שֶׁאָנוּ אוֹמְרִין: 'בָּרוּךְ אֱלֹקֵינוּ שֶׁבְּרָאָנוּ לִכְבוֹדוֹ, וְהִבְדִּילָנוּ וְכוּ' וְנָתַן לָנוּ תּוֹרַת אֱמֶת' וְכוּ'. מִכָּל זֶה וְכַיּוֹצֵא בָּזֶה רָאוּי לוֹ לִקַּח לוֹ שִׂמְחָה לְשַֹמֵּחַ דַּעְתּוֹ כַּנַּ"ל. וְזֶה בְּחִינַת (שַׁבָּת עז:): 'בְּדִיחָא דַּעְתֵּהּ', שֶׁהוּא דָּבָר גָּדוֹל, דְּהַיְנוּ שֶׁמְּקַשֵּׁר הַשִֹֹּמְחָה לְמֹחוֹ וְדַעְתּוֹ, וַאֲזַי הַמֹּחַ מְשֻׁחְרָר, וְיֵשׁ לוֹ יִשּׁוּב - הַדַּעַת כַּנַּ"ל, וְגַם לְמַעְלָה נַעֲשֶׂה מִזֶּה יִחוּד גָּדוֹל עַל - יְדֵי בְּדִיחָא דַּעְתֵּהּ:
ספר לקוטי תפילות שם: רבונו של עולם זכני לישב דעתי היטב בזה העולם בזה הגוף חיש קל מהרה, שאזכה לישב דעתי היטב היטב מה התכלית והסוף מכל התאות ומכל עניני עולם הזה, הן התאות הנכנסות לגוף הן התאות שחוץ לגוף כמו הכבוד וההתנשאות והשנאה והקנאה והקנטור וכיוצא בהן ואזכה להסתכל על תכליתי האמתי היטב בישוב הדעת חזק באמת, ולא אטעה את עצמי כלל בזה העולם, כי אתה ידעת כי כל התרחקותנו ממך היא מחמת שאין אנו מישבין עצמנו כלל, כי אם נזכה לישב דעתנו היטב בענין מרירות חיי העולם הזה, אשר הוא מלא כעס ומכאובות, וכל התאות והתענוגים של העולם הזה הם לפי שעה קלה כצל עובר, וכולם מערבים ביגונות הרבה ובצער ויסורין ויגון ואנחה כפלי כפלים יותר מהענג, והפסדו מרובה משכרו גם בעת תאותיו, ומכל שכן באחריתו מיד שהיא מרה כלענה, ראשיתו יגון ואנחה, ואחריתו חשך וחלקלקות ואפלה נדחה, גם כל ימיו כעס ומכאובות הרבה וחליו וקצף, ומאומה לא ישא בעמלו:וכאשר מבאר ומברר למי שיש לו מח כל שהוא בקדקדו, שכל העולם הזה הבל וריק, כמו שכתוב: "ימי שנותינו בהם שבעים שנה ואם בגבורות שמונים שנה ורהבם עמל ואון כי גז חיש ונעופה", וכמו שאמר שלמה המלך עליו השלום: "הבל הבלים אמר קהלת הבל הבלים הכל הבל", וכאשר האריך בזה עוד בכל ספר קהלת, ובשאר ספרי קדש מגדל גנות ושטות ושגעון הבלי עולם הזה ותאותיו, "כי הכל הבל ורעות רוח", ויותר מזה מבאר מאד למי שזוכה לישב דעתו היטב, כמו שכתוב: "ויותר מהמה בני הזהר עשות ספרים הרבה אין קץ" וכו'. ועל כן אם היינו זוכים לישב עצמנו היטב, בודאי היינו שבים אליך באמת לאמתו, כי גם בזה העולם רואים שהכל הבל ורעות רוח, מכל שכן וכל שכן בעולם הבא, כי סוף כל סוף, אנו מוכנים להשיב הפקדון לבעל הפקדון, ואל עפר נשוב למקום רמה ותולעה, ואנו מוכרחים לתן דין וחשבון לפני מלך מלכי המלכים הקדוש ברוך הוא, ועל כל המעשה שם, כי הכל יהיה נזכר לנו אז, ולא יותר לנו דבר ומה נעשה ליום פקודה, מה נחשב על יהוה, לפני זעמו מי יעמד ומי יקום בחרון אפו, אנה נוליך את חרפתנו, אנה מפניו נברח "מי יגור לנו אש אוכלה, מי יגור לנו מוקדי עולם". אהה אחי איכה נעשה, אבל באמת כל רחוקינו ממך הוא מחמת שאין אנו מישבין עצמנו היטב היטב באמת לאמתו, עד הנקודה שבלב בלי הטעאה את עצמו כלל:
דף מקורות לספר חובות הלבבות, שער הפרישות, פרק ב' (עמ' רעד'-רעו')
חובות הלבבות: ...וייפה להם התפארה בו והרבות מהונו, וחיבב עליהם להתעדן ולהתנשא בו, עד אשר צללו במצולות ימיו.
מרפא לנפש ד"ה: במצולות ימיו – כמו שהטובע בים אינו יכול לעלות, כן הם, על דרך: מרבה נכסים מרבה דאגה (אבות ב, ז).

ספר שיחות הר"ן, אות שח': ...הכלל: שהעולם הזה מלא דאגות ויגונות וצער ויסורים תמיד כמו אז כמו עתה וכמו שנגזר מחטא אדם הראשון (בראשית ג יז) "בעצבון תאכלנה" (בראשית ג יט):

"בזעת אפך תאכל לחם". ואין מקום לברח מהעצבון והדאגות האלו המקצרים ומכלים ימי האדם, אין מקום לברח מהם כי אם אל השם יתברך ואל התורה וכנזכר לעיל:

וכבר דברנו שזהו מה שאמרו רבותינו זכרונם לברכה במשנה. (אבות ו ד): 'כך הוא דרכה של תורה פת במלח תאכל, ומים במשורה תשתה, ועל הארץ תישן, וחיי צער תחיה, ובתורה אתה עמל. אם אתה עושה כן אשריך וטוב לך. אשריך בעולם הזה וטוב לך לעולם הבא'. ומקשין ההמון עם, איך שיך אשריך בעולם הזה מאחר שצריך לסבל עמל כזה לאכל פת במלח וכו'? וכבר מבאר באיזה ספרים איזה תרוצים דחוקים בדרך דרש, אבל באמת מי שיש לו עינים ולב להסתכל בעניני עולם הזה באמת, מי שזכה לינק באמת מתורותיו ושיחותיו ומעשיותיו הנוראים של רבנו הקדוש והנורא זכר צדיק וקדוש לברכה, אצלו מבאר המשנה בפשיטות גמור ויכולין להסביר הדבר לכל בר שכל אמתי הבקי קצת בטוב הנהגת העולם:

כי כל העשירים והגבירים הגדולים מודים שהעולם הזה מלא יגונות ויסורים. כי דאגותיהם ויסוריהם רבות מאד מאד בכל פעם ובכל יום ובכל שעה, וכמו שאמרו רבותינו זכרונם לברכה (שם ב ז): 'מרבה נכסים מרבה דאגה' ואף על פי שההמון עם העניים אינם מבינים זאת ונדמה להם שאם היה להם עשירות לא היה להם דאגות, אבל באמת הם טועים הרבה בזה וכנראה בחוש וכמו שאמרו רבותינו זכרונם לברכה. והעניים והבעלי בתים יש להם גם כן בודאי דאגות הרבה וכנזכר לעיל. על כן אין מקום לברח מיסורי עולם הזה המלא מכאובות יסורים מיסורים שונים, הן בענין פרנסה הן בענין צער ויסורים מאשתו ובניו, ולהנשים נדמה שיש להם מבעליהם יסורים, והן בענין יסורים ומכאובים ממש. שנמצאים הרבה סובלי חלאים ומכות מופלאות רחמנא לצלן בעולם הן על כל אלה וכיוצא בהם, אין מקום לברח מכל זה כי אם אל התורה: 

כי כל מי שרוצה שיהיה לו טוב בעולם הזה שיחיה בנחת בלי צער הוא מלא צרות תמיד. כי כל מה שמקוה לטוב בא להפך. ואפלו אם יהיה לו לפעמים איזה טוב מדומה, הוא בודאי מערב ביגונות תמיד כידוע בחוש למסתכל על האמת:

על כן בעולם הזה "אין חכמה ואין תבונה ואין עצה" (משלי כא ל) לחיות בנחת, כי אם כשמתרצה באמת להסתפק בתכלית המעוט ולחיות חיי צער, כמו שאמרו שם במשנה הנ"ל: פת במלח תאכל וכו'. שאז דיקא כשמקבל על עצמו כל הדחקות וחיי צער ולסבל הכל ולעסק בתורה כמו שכתוב שם: ובתורה אתה עמל, אז דיקא יש לו חיות גם בעולם הזה. ואשרי לו גם בעולם הזה. כמו שכתוב שם אם אתה עושה כן אשריך בעולם הזה ודאי. כי לא יהיה לו שום יסורים מפגעי העולם הזה המרובים אצל כל אדם מאד מאחר שמקבל על עצמו הכל בשביל התורה וכל חיותו וטובו הוא התורה שהוא טוב אמתי ואז בודאי חייו חיים אמתיים ואשרי לו גם בעולם הזה:

אבל הרוצה תענוגי עולם הזה, ולחיות בנחת בעולם הזה, בודאי חייו מרים ומרורים מאד. כי אפלו רוח קימעא עוכרתו (סוטה ה.). כי תכף כשבא עליו דבר נגד רצונו, יש לו צער ויסורים. וזה אי אפשר שיתנהג הכל כרצונו אפלו אם יהיה גביר ואדון ומושל, כי עולם הזה מלא יסורים כנ"ל. על כן אין מקום לברח מעמל עולם הזה, ויסוריו כי אם אל עמל התורה, לקבל על עצמו לילך בדרכה של התורה, לאכל פת במלח וכו'. ואז אשרי וטוב לו. אשריו בעולם הזה ודאי והדברים מובנים היטב לבקי קצת ביסורי עולם הזה ודאגותיו הרבים ומסתכל על האמת. ועין מזה בשיחותיו של רבנו זכרונו לברכה הנדפסים אצל הספורי מעשיות לעיל, ועין בהמעשה של החכם והתם וכו': 

אפלו חכמי המחקרים של אומות העולם מודים לכל זה, שהעולם הזה מלא יסורים תמיד וכמבאר בספריהם הרבה מזה. ואמרו, שאין טוב בעולם הזה כי אם הסבל (תפה). דהינו שצריכין בעולם הזה לקבל על עצמו לסבל כל מה שיעבר עליו וכו'. אבל כל דבריהם אינם מועילים להעולם בלא התורה הקדושה שזכינו אנחנו בני ישראל. כי אין אדם זוכה לזה שיקבל על עצמו הסבל בעולם הזה ושלא יטרידוהו צרות העולם הזה כי אם על ידי התורה הקדושה, כי כשמישב האדם עצמו היטב האמת לאמתו שהעולם הזה אינו שום תכלית כלל, כי אפלו אם היה עולם הזה מלא טובות ועשירות בלי שום יסורים וצער ודאגות כלל אף על פי כן הוא הבל וריק כי הזמן חולף ועובר כהרף עין (תהלים קמד ד): "וימינו כצל עובר" ולא כצלו של דקל וכו' (תפו), וכמו שכתוב:

"ימי שנותינו בהם שבעים שנה וכו' ורהבם עמל ואון כי גז חיש ונעופה". מכל שכן שגם כל העולם הזה מלא צער ויגונות ויסורים ודאגות וטרדות בלי שעור, מגדול ועד קטן, מן גדולי גדולי העשירים המופלגים עד תכלית עני שבעניים, כולם מלאים דאגות, וטרדות הוצאות פרנסתם, ושארי יסורים מיסורים שונים, וצרות והרפתקאות כידוע לכל. ואפלו קיסרים ומלכים ושרים גדולים מלאים דאגות ויסורים ופחדים רבים בלי שעור כידוע למי שבקי בהם ובדרכיהם. וכל זה ידוע ומבאר אפלו לחכמי האומות העולם. ואף על פי כן אין מי שיברח מזה כי אם כשבוחר חלקו בתורה ומצוות הקדושים, ומרוצה להסתפק בתכלית המעוט מזה העולם כדי לעסק בתורה ולבלות ימיו על התורה ועל העבודה. אז דיקא יכול לברח מן עמל העולם הזה, לפטר מעליו עמל ויגיעות וטרדות ומרירות נפש של דאגות העולם הזה, ולחיות חיים אמתיים בתורה ועבודת ה', אשר הוא עקר החיים האמתיים בעולם הזה ובעולם הבא: 

ובודאי צדקו ונאמנו דברי המשנה הקדושה אפלו על פי פשוטה. שמי שבוחר לסבל בעולם הזה לאכל פת במלח ומים במשורה ישתה ועל הארץ יישן וחיי צער יחיה, כי אפלו פת במלח ומים במשורה לאו כל אדם זוכה בהרחבה, ועל כן הוא צריך עם כל זה להיות מרוצה לחיות חיי צער, אבל כל זה הוא מקבל על עצמו כדי לעסק בתורה כמו שכתוב שם: ובתורה אתה עמל, אז אם עושה כן בודאי אשריך וטוב לך. אשריך בעולם הזה ודאי. כי בודאי יש לו חיות אמתי מאחר שמקבל על עצמו לסבל כל יסורי עולם הזה. וזכה להשיג האמת שהעולם הזה לא נברא בשביל נחת להתענג בו. אדרבא מי שרוצה להתענג בזה העולם הוא מלא יסורים וכעס ומכאובות וכנזכר לעיל. רק הוא בורח מעמל העולם הזה לעמל התורה אשר הוא חיינו וארך ימינו. אז לא די שיזכה לעולם הבא שהוא עולם הנצחי שכל העולם הזה אינו עולה כנגדו אפלו כהרף עין, אף גם בעולם הזה אשרי לו אשרי חלקו. כי בעולם הזה אין טוב כמו הסבל אבל אי אפשר לקבל הסבל של יסורי העולם הזה כי אם כשבורח אל עמל התורה והמצוות הקדושים וכנ"ל:

והדברים מבארים ומובנים מאד למי שחפץ באמת ואינו רוצה להטעות את עצמו. כי מי שמתלוצץ מדברים כאלו הוא מתלוצץ רק מעצמו, הינו שאינו רוצה לקבל עצותינו האמתיות ופונה ערפו אליהם. כי הוא רוצה רק לטבע ביון מצולת העולם הזה, ומי ימחה בידו, יאחז כל אחד דרכו (תהלים כ ח) "ואנחנו בשם ה' אלקינו נזכיר":

וכמו שאמר רבנו זכרונו לברכה על אחד שדבר עמו הרבה, וכונת רבנו זכרונו לברכה היה להוציאו ממקומות שנטבע בהם במים שאין להם סוף. אבל אותו האיש נתן כתף סוררת וחזק את לבו ולא קבל דברי רבנו זכרונו לברכה בלבו אף על פי שגם הוא הבין שדברי רבנו זכרונו לברכה אמתיים ונפלאים, אבל לא רצה לקבלם. ענה ואמר רבנו זכרונו לברכה: זה האיש דומה כמו מי שנטבע במים והולך לאבוד, ובא אחד ופושט ידו ורוצה להוציאו משם, והוא נותן כתף סוררת ופונה ערפו בעזות ואינו רוצה להניח את עצמו לתפס בו להוציאו, ובורח מן הבא להצילו. ולהשומע יונעם בעולם הזה ובעולם הבא:
ספר באר מים חיים בראשית, פרק כד' ד"ה: ויתן לו את כל אשר לו. דקדק לומר כל אשר לו ולא סתם את אשר לו כי תדע אשר לא על חנם נתברכו אבותינו אברהם בכל יצחק מכל יעקב כל כי זה עיקר הברכה החשובה הקיימת הנקראת כל. כי הנה ברכת הקב"ה יתברך ויתעלה כאשר תרד למטה הנה היא כלולה מכל וכוללת בתוכה כל עניני הצטרכות האדם אשר על הארץ מבנים ועושר וחיים טובים ותורה וחכמה, הכל אשר לכל נכלל בברכת הקב"ה כי הוא השלם בכל וברכתו שלימה בכל וכאשר ירד ברכתו לעולם אינו מוריד לכל אחד דבר המצטרך לו כמו לזה ברכת הבנים ולזה חיים ולזה עושר וכדומה ורק הוא שולח ברכתו לעולם מאור פניו יתברך וכל אחד לוקח מברכה זו כל אשר יצטרך לו זה בנים וזה חיים וכו'. וכמה שמות לברכה זו, תקרא לה אור או השגחה או השפעה וכדומה ואינו אלא אחת וכוללת הכל. ועל כן אנו מבקשים אחר סוף כל הבקשות ברכנו אבינו כולנו כאחד באור פניך שאתה תשלח לכולנו ברכת אור פניך ולא יותר מפני כי באור פניך נתת לנו תורה וחיים אהבה וחסד וצדקה וברכה וכו' עד וכל טוב ואנו אומרים זה בברכת שים שלום כי בחינת השלום הוא בחינה הנקראת כל כנודע ולכן אנו מבקשים ברכת כל שתברך אותנו כולנו בברכתך והיא כלולה מכל:

ואמנם דבר זה אינו מסור לכל וברכה זו משתנה הרבה מפאת המקבל כי הנה האדם השמח בחלקו ואינו רוצה שום דבר ואינו מתאוה לשום דבר ומספיק עצמו במה שיש לו בנחת ושמחה וכאשר אמר יעקב אבינו ע"ה לעשו אחיו (בראשית ל"ג, י"א) יש לי כל, כלומר אינני חסר שום דבר ואיני רוצה עוד שום דבר קטן או גדול כי הוא העושה לי כל צרכי מה שאני צריך הוא נותן לי, ואני שמח בשמחה במה שיש לי וכמו שאמר דוד המלך ע"ה (תהלים ל"ד, י') כי אין מחסור ליראיו, כי ליראי ה' אין חסר שום דבר כי מסתפק בשמחה במה שיש לו ויש לו כל. אז הנה הברכה המגיע אליו מאת ה' אינה נתפסת בשום דבר ובשום גוון ורק נשארת צלולה וברורה כאשר היא, וכוללת כל החפצים שבעולם ומתברך האדם הזה בכל הברכות והישועות כל אשר יצטרך כי קיבל הברכה על שלימותה. מה שאין כן במי שאינו שמח בחלקו ותמיד חסר בנפשו מחיים ועושר ובנים כי אין מסתפק במה שיש לו וחומד ומתאוה לעוד יותר ויותר וכאשר אמר עשו (בראשית ל"ג, ט') יש לי רב, לא אמר יש לי כל כי לא היה לו, רק רוב היה לו והיה מצפה לעוד ועוד כי מרבה נכסים מרבה דאגה ואדם שיש לו מנה מבקש מאתים ונמצא כל עוד שיש לו יותר, חסר יותר. ועבור כן הנה הברכה המגיע אליו מאת אלהים, ושורש הברכה המגיע לאדם לא יגיענו כי אם על ידי שורש נשמתו אשר בשמים ממעל. וקודם תשרה הברכה בשורש נשמתו ומשם יגיע על נשמתו אשר במוחו ושכלו ורוח בינתו כי שם שכינתה כמאמרנו (בנוסח לשם יחוד) שהנשמה שבמוחי וכו' כולם יהיו משועבדים וכו' והברכה הנה היא צלולה וברורה מאוד וכלול מהכל כנאמר:

ואמנם כאשר יגיע החפץ בשכל האדם לדבר אחד כמו כאשר יתאוה בשעה זו לבנים או לעושר או לחיים וכדומה, אז לרוב בהירת הברכה, נתפסת בהמחשבה וחמדה ההיא, ונכללת בה ולא תפעול עוד לשום דבר אחר ולא תברך כי אם זו החמדה שהתאוה אז אשר נכללה בה ולא דבר אחר כלל. ועל כן אבותינו שהיה להם בחינה הזו שהיה להם כל ולא היו חסרים שום דבר להיותם שמחים בחלקם, על כן נתברכו בכל. שהברכה שנתברכו בה נשארה אצלם לעד בבהירתה  להתברך בכל מעשיהם כל אשר יצטרכו כאשר הורדה בהיר וצליל ונכללת מכל, כן נשארת לעד להיות מברכתם בכל הדברים והחפצים ובכל אשר יפנו יצליחו:
דף מקורות לספר חובות הלבבות, שער הפרישות, פרק ב' (עמ' רעו'-רעח')
חובות הלבבות: ויושיבו אותו בהחרב שכלם – עי' במכתב מאליהו א', עמ' 270 – 271.
חובות הלבבות: והאוחז ממנו די ספקו נקרא עצל, והמתאחר (והמתעצל) מהרבות בו - מקצר, והמסתפק במספיק ממנו - חלש, והעובר (והעובד) אותו - משתדל, ומשתבחים בו ומתנשאים, ובעבורו מתחברים, וכועסים ורוצים, ובעבור הגבול (הגמול) בו עושים בטניהם אלהיהם, ותורתם מלבושיהם, ומוסרם חיזוק משכניהם.
גמ' סנהדרין צז, א: מאי וסר מרע משתולל אמרי דבי רבי שילא כל מי שסר מרע משתולל על הבריות.

רש"י שם: משתולל על הבריות - כל העולם אומרין עליו שוטה הוא, היינו משתולל, לשון שטות, כמו מוליך יועצים שולל (איוב יב):
ספר ליקוטי הלכות, ערלה, הלכה ה', אות ח': וְזֶה בְּחִינוֹת כָּל אִסּוּרֵי כִּלְאַיִם שֶׁהֵם כִּלְאֵי אִילָן וּזְרָעִים וְכִלְאֵי הַכֶּרֶם וְכִלְאֵי בְּהֵמָה וְכִלְאֵי בְּגָדִים שֶׁכֻּלָּם סְמָכָן הַתּוֹרָה זֶה לָזֶה, כְּמוֹ שֶׁכָּתוּב בְּפָרָשַׁת קְדוֹשִׁים, אֶת חֻקֹּתַי תִּשְׁמֹרוּ בְּהֶמְתְּךָ לֹא תַרְבִּיעַ כִּלְאַיִם שָׂדְךָ לֹא תִזְרַע כִּלְאַיִם וּבֶגֶד כִּלְאַיִם וְכוּ'. וְכֵן בְּפָרָשַׁת כִּי תֵצֵא נִסְמָךְ אִסּוּר כִּלְאֵי הַכֶּרֶם לְפָרָשַׁת לֹא תַחֲרֹשׁ בְּשׁוֹר וּבַחֲמוֹר יַחְדָּיו וְאַחַר כָּךְ לֹא תִלְבַּשׁ שַׁעַטְנֵז וְכוּ' גְּדִלִים תַּעֲשֶׂה לָךְ וְכוּ':

כִּי כָּל הַמְּנִיעוֹת מֵעֲבוֹדַת ה' יִתְבָּרַךְ נִמְשָׁכִין מֵהַבְּגָדִים הַצּוֹאִים כְּמוֹ שֶׁמְּבֹאָר שָׁם בְּהַתּוֹרָה הַנַּ"ל. עַל מַאֲמַר רַבָּה בַּר בַּר חָנָה רְמָא כּוּפְתָּא וְסָכְרָא לְיַרְדְּנָא שֶׁהַבְּגָדִים הַצּוֹאִים שֶׁנִּמְשְׁכוּ עַל - יְדֵי עֲוֹנוֹתָיו שֶׁמֵּהֶם כָּל הַמְּנִיעוֹת וְהַמָּסַכִּים וְכוּ' הֵם מַפְסִיקִים כְּמוֹ נָהָר בֵּינוֹ לְבֵין הַקְּדֻשָּׁה שֶׁהִיא בְּחִינַת אֶרֶץ - יִשְׂרָאֵל, עַיֵּן שָׁם וְעִקַּר הִתְגַּבְּרוּת שֶׁל הַבְּגָדִים הַצּוֹאִים לְמָנְעוֹ מִדֶּרֶךְ הַחַיִּים הָאֲמִתִּי הוּא עַל - יְדֵי גֵּאוּת וְכָבוֹד הַמְדֻמֶּה שֶׁל עוֹלָם הַזֶּה, כִּי בְּוַדַּאי מִי שֶׁיַּרְגִּישׁ שִׁפְלוּתוֹ בֶּאֱמֶת וְיָשִׂים אֶל לִבּוֹ אֵיךְ הוּא מְלֻכְלָךְ בַּעֲוֹנוֹתָיו וְתַאֲוֹתָיו וּפְגָמָיו הָרַבִּים בְּוַדַּאי יֵלֵךְ עַל יָדָיו וְעַל רַגְלָיו וִיבַקֵּשׁ בְּכָל כֹּחוֹ אֶת רוֹפֵא הָאֲמִתִּי שֶׁיּוּכַל לְרַפֵּא תַּחֲלוּאֵי נַפְשׁוֹ, כִּי מִי יוּכַל לִסְבֹּל לִהְיוֹת מְלֻבָּשׁ בִּבְגָדִים צוֹאִים וּמְטֻנָּפִים. אַךְ הַבְּגָדִים צוֹאִים בְּעַצְמָן מְבַלְבְּלִין אֶת דַּעְתּוֹ וּמְעַקְּמִין אֶת לְבָבוֹ עַד שֶׁעוֹשֶׂה עַצְמוֹ כְּלֹא יֵדַע אֶת טִנּוּף מַעֲשָׂיו. וְחָפֵץ עֲדַיִן בְּכָבוֹד שֶׁל הָעוֹלָם הַזֶּה וְנוֹפֵל בְּגֵאוּת וְגַסּוּת הָרוּחַ. וְעַל - יְדֵי זֶה אֵינוֹ יָכוֹל לְהִתְקָרֵב אֶל הָאֱמֶת שֶׁלֹּא יַלְעִיגוּ עָלָיו בְּנֵי אָדָם. וְיִהְיֶה נֶחְשָׁב בְּעֵינֵיהֶם כְּשׁוֹטֶה וְכִמְשֻׁגָּע. בִּפְרָט עַתָּה בַּעֲוֹנוֹתֵינוּ הָרַבִּים שֶׁנִּתְקַיֵּם וַתַּשְׁלֵךְ אֱמֶת אַרְצָה וְסָר מֵרַע מִשְׁתּוֹלֵל וְהַכָּבוֹד נֶהְפַּךְ לְזָרִים וְיִרְאֵי חֵטְא נִמְאָסִין וְכוּ' אֲבָל מִי שֶׁמֵּשִׁים אֶל לִבּוֹ כְּאֵב מַעֲשָׂיו אֲשֶׁר לֹא טוֹבִים וּמַרְגִּישׁ שִׁפְלוּתוֹ בֶּאֱמֶת. בְּוַדַּאי יַכִּיר הָאֱמֶת לַאֲמִתּוֹ וִישַׁבֵּר כָּל הַמְּנִיעוֹת שֶׁבָּעוֹלָם וְיִתְקָרֵב אֶל הָאֱמֶת בְּמָקוֹם שֶׁהוּא. וְעַל - כֵּן נִקְרֵאת הַגַּאֲוָה מוֹתָרוֹת, כְּמוֹ שֶׁכָּתוּב בְּמוֹאָב, עַל - כֵּן יִתְרָה עָשָׂה וְכוּ' עַל שֶׁהִתְגָּאָה, כְּמוֹ שֶׁכָּתוּב, שָׁמַעְנוּ גְאוֹן מוֹאָב גֵּא מְאֹד וְכוּ' גַּאֲוָתוֹ וּגְאוֹנוֹ וְכוּ'. וּכְתִיב, וּמְשַׁלֵּם עַל יֶתֶר עֹשֵׂה גַאֲוָה. כִּי גַּאֲוָה הִוא בְּחִינַת מוֹתָרוֹת מַמָּשׁ בְּחִינַת עֲבוֹדָה זָרָה, בְּחִינַת קִיא צוֹאָה שֶׁהוּא מוֹתְרוֹת וּפְסֹלֶת הַגּוּף בְּחִינַת בְּגָדִים צוֹאִים הַנַּ"ל שֶׁעִקַּר הִתְגַּבְּרוּתָם לִמְנֹעַ מֵהָאֱמֶת הוּא עַל - יְדֵי גֵּאוּת כַּנַּ"ל. וּכְבָר מְבֹאָר בִּדְבָרָיו זִכְרוֹנוֹ לִבְרָכָה שֶׁעִקַּר כָּל הַמְּנִיעוֹת הֵם מְנִיעוֹת הַמֹּחַ, כְּמוֹ שֶׁמְּבֹאָר (בְּסִימָן מט לִקּוּטֵי תִּנְיָנָא) הַיְנוּ עַל - יְדֵי שֶׁנִּתְעָרֵב דַּעְתּוֹ וְנוֹטֶה מִן הָאֱמֶת וְאֵינוֹ רוֹצֶה לָשׂוּם אֶל לִבּוֹ הָאֱמֶת לַאֲמִתּוֹ כִּי עַל - יְדֵי כָּל עֲבֵרָה וּפְגָם הוּא פּוֹגֵם בְּאוֹתִיּוֹת הַתּוֹרָה שֶׁמִּשָּׁם שֹׁרֶשׁ נַפְשׁוֹ, כִּי עַל - יְדֵי הָעֲבֵרָה וְהַפְּגָם הוּא מִתְרַחֵק וְנִפְסָק חַס וְשָׁלוֹם מֵהָאוֹת שֶׁפָּגַם בּוֹ. וְאָז מִצְטָרְפִין אֶצְלוֹ אוֹתִיּוֹת הַתּוֹרָה בְּצֵרוּפִים אֲחֵרִים לְהֵפֶךְ מִן הָאֱמֶת בִּבְחִינַת לֹא זָכָה נַעֲשֵׂית לוֹ הַתּוֹרָה סַם מָוֶת, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה עַל פָּסוּק וְשַׂמְתֶּם וְכוּ'. וּמִשָּׁם נִמְשָׁכִין כָּל הַמַּחֲשָׁבוֹת רָעוֹת וְהַסְּבָרוֹת הֲפוּכוֹת הַמַּתְעִים אֶת הַרְבֵּה מִדֶּרֶךְ הָאֱמֶת לַאֲמִתּוֹ, כְּמוֹ שֶׁכָּתוּב, הַמְהַפְּכִים אֹרְחוֹת יֹשֶׁר וְכוּ'. וּכְתִיב, הוֹי הָאֹמְרִים לָרַע טוֹב וְלַטּוֹב רַע וְכוּ'. וְכָל זֶה בָּא עַל - יְדֵי גֵּאוּת שֶׁנִּמְשָׁךְ עַל - יְדֵי הַבְּגָדִים הַצּוֹאִים שֶׁמִּשָּׁם כָּל הַמְּנִיעוֹת כַּנַּ"ל, כִּי עַל - יְדֵי גֵּאוּת חָכְמָתוֹ מִסְתַּלֶּקֶת מִמֶּנּוּ, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה, הַיְנוּ שֶׁנִּסְתַּלֵּק מִמֶּנּוּ חָכְמוֹת הַתּוֹרָה הָאֲמִתִּיּוֹת וְנוֹטֶה לַסְּבָרוֹת הַהֲפוּכוֹת מִן הָאֱמֶת, כִּי כְּבָר מְבֹאָר בְּהַתּוֹרָה הַנַּ"ל שֶׁאֵין אָדָם זוֹכֶה לַתּוֹרָה כִּי אִם עַל - יְדֵי שִׁפְלוּת אֲמִתִּי בְּכָל הָאַרְבַּע בְּחִינוֹת הַנַּ"ל שֶׁאָז דַּיְקָא זוֹכֶה לַעֲסֹק בַּתּוֹרָה בְּתַכְלִית הַשְּׁלֵמוּת עַד שֶׁיּוּכַל לְהָאִיר בְּשָׁרְשֵׁי נִשְׁמוֹת יִשְׂרָאֵל וְכוּ' וְלַעֲשׂוֹת בַּעֲלֵי תְּשׁוּבָה וְגֵרִים וְכוּ'. וְלִזְכּוֹת לָזֶה

בִּשְׁלֵמוּת אֵין זוֹכֶה כִּי אִם הַצַּדִּיק הָאֲמִתִּי שֶׁהוּא עָנָו בֶּאֱמֶת בִּבְחִינַת מָ"ה, בִּבְחִינַת מֹשֶׁה רַבֵּנוּ עָלָיו הַשָּׁלוֹם. אֲבָל גַּם כָּל אֵלּוּ הַמִּתְעוֹרְרִים לְהִתְקָרֵב לַצַּדִּיק הַזֶּה צְרִיכִים שֶׁיַּרְגִּישׁוּ עַל כָּל פָּנִים שִׁפְלוּתָם בֶּאֱמֶת, כִּי בְּלֹא זֶה אִי אֶפְשָׁר לָהֶם לְהִתְקָרֵב כְּלָל, כִּי הַבְּגָדִים הַצּוֹאִים יִמְנְעוּ אוֹתָם וְכַנַּ"ל. נִמְצָא שֶׁעִקַּר כָּל הַמְּנִיעוֹת נִמְשָׁכִים עַל - יְדֵי שֶׁנִּתְעַרְבְּבוּ אֶצְלוֹ צֵרוּפֵי אוֹתִיּוֹת הַתּוֹרָה שֶׁפָּגַם בָּהֶם שֶׁעַל - יְדֵי זֶה נִתְעַרְבֵּב דַּעְתּוֹ בִּסְבָרוֹת הֲפוּכוֹת וְדֵעוֹת זָרוֹת שֶׁמִּשָּׁם כָּל הַמְּנִיעוֹת שֶׁעִקָּרָם מְנִיעוֹת הַמֹּחַ כַּנַּ"ל. וְזֶה בְּחִינַת כָּל אִסּוּרֵי כִּלְאַיִם שֶׁכָּל מִינֵי כִּלְאַיִם אֲסוּרִים לָנוּ שֶׁלֹּא לְעַרְבֵּב אוֹתִיּוֹת הַתּוֹרָה שֶׁהוּא שָׁרְשָׁם, כִּי כָּל הַדְּבָרִים שֶׁבָּעוֹלָם דּוֹמֵם צוֹמֵחַ חַי מְדַבֵּר כָּל דָּבָר וְדָבָר יֵשׁ לוֹ שֹׁרֶשׁ בְּאוֹתִיּוֹת הַתּוֹרָה. וְעַל - יְדֵי כִּלְאַיִם חַס וְשָׁלוֹם גּוֹרֵם שֶׁנִּתְעַרְבְּבִין חַס וְשָׁלוֹם גַּם אוֹתִיּוֹת הַתּוֹרָה שֶׁהֵם שָׁרְשָׁן וּמִשָּׁם בָּאִים כָּל הַמְּנִיעוֹת שֶׁבָּעוֹלָם כַּנַּ"ל וְעַל - כֵּן נִקְרָאִים בְּשֵׁם כִּלְאַיִם שֶׁהוּא לְשׁוֹן מְנִיעוֹת, כְּמוֹ שֶׁכָּתוּב וַיִּכָּלֵא הָעָם מֵהָבִיא. אַתָּה ה' לֹא תִכְלָא רַחֲמֶיךָ וְכוּ'. וְכֵן הַרְבֵּה. וּכְתִיב, וּבְבָתֵּי כְּלָאִים הָחְבָּאוּ. שֶׁהוּא בֵּית הָאֲסוּרִים שֶׁמּוֹנְעִים אוֹתוֹ לָצֵאת, כִּי כָּל הַמְּנִיעוֹת שֶׁבָּעוֹלָם בָּאִים עַל - יְדֵי בְּחִינַת כִּלְאַיִם שֶׁהוּא בְּחִינַת עִרְבּוּב עַל - יְדֵי שֶׁנִּתְעַרְבְּבוּ אוֹתִיּוֹת הַתּוֹרָה חַס וְשָׁלוֹם עַל - יְדֵי פְּגָמָיו שֶׁמִּשָּׁם כָּל בִּלְבּוּל הַדַּעַת וּסְבָרוֹת הַהֲפוּכוֹת שֶׁמֵּהֶם כָּל הַמְּנִיעוֹת כַּנַּ"ל. וְזֶה, אֶת חֻקֹּתַי תִּשְׁמֹרוּ. שֶׁהִקְדִּים קֹדֶם אִסּוּרֵי כִּלְאַיִם, כִּי זֶה הֵפֶךְ כִּלְאַיִם, הַיְנוּ שֶׁהַתּוֹרָה מַזְהֶרֶת אֶת חֻקֹּתַי תִּשְׁמֹרוּ לִשְׁמֹר הֵיטֵב חֻקּוֹת הַתּוֹרָה שֶׁלֹּא לְהַחֲלִיף חֻקּוֹת הַתּוֹרָה חַס וְשָׁלוֹם, הַיְנוּ שֶׁלֹּא לִגְרֹם לְבַלְבֵּל חַס וְשָׁלוֹם צֵרוּפֵי הַתּוֹרָה וְחֻקּוֹתֶיהָ עַל - יְדֵי אִסּוּר כִּלְאַיִם וְכַנַּ"ל. וְעַל - כֵּן עִקַּר הַתִּקּוּן עַל - יְדֵי הַצַּדִּיקֵי אֱמֶת שֶׁיְּכוֹלִים לַעֲסֹק בַּתּוֹרָה בִּקְדֻשָּׁה כָּרָאוּי עַד שֶׁיָּאִירוּ כָּל אוֹתִיּוֹת הַתּוֹרָה בִּשְׁלֵמוּת כְּפִי מַה שֶּׁצְּרִיכִין לְעוֹרֵר וּלְהָקִיץ אֵלּוּ הַנְּפָשׁוֹת עַד שֶׁיִּתְעוֹרְרוּ בִּתְשׁוּבָה בִּשְׁלֵמוּת כִּי הַצַּדִּיק צָרִיךְ לְצָרֵף אוֹתִיּוֹת הַתּוֹרָה בְּחִדּוּשִׁים נִפְלָאִים בְּכָל פַּעַם כְּפִי מַה שֶּׁצָּרִיךְ לְתִקּוּן אֵלּוּ הַנְּפָשׁוֹת שֶׁנִּתְרַחֲקוּ מִשָּׁרְשָׁם וּלְהוֹלִיכָם וּלְהַדְרִיכָם בְּדֶרֶךְ הַיָּשָׁר וּבְעֵצוֹת טוֹבוֹת הַצְּרִיכִים כְּפִי הָעֵת וְהַזְּמַן וּכְפִי שֹׁרֶשׁ נַפְשָׁם וּכְפִי תִּקּוּן הַצְּרִיכִים לְהַפְּגָמִים שֶׁפָּגְמוּ בָּהֶם וּבִשְׁבִיל זֶה צְרִיכִין בֶּאֱמֶת לְחַפֵּשׂ וּלְבַקֵּשׁ מְאֹד מְאֹד אַחַר צַדִּיק אֲמִתִּי כָּזֶה:
דף מקורות לספר חובות הלבבות, שער הפרישות, פרק ב' (עמ' רעו'-רעח')
חובות הלבבות: וכן אלה היחידים, אשר סיפרתי לך, בעולם הזה, כמו שאמר (בראשית יח כו): ונשאתי לכל המקום בעבורם, ואמר (תהלים קו כג): לולי משה בחירו עמד בפרץ לפניו להשיב חמתו מהשחית, ובעולם הבא, כמו שאמר (משלי יא ל): פרי צדיק עץ חיים, ועל כן אמרה דבורה (שופטים ה לא): ואוהביו כצאת השמש בגבורתו.
מרפא לנפש ד"ה: וכן אלה היחידים – הם מאירים למעלה בעולם הבא, ולמטה בעולם הזה, וכן הם מגינים על דורם בעולם הזה, וכן הם מגינים אחר מיתתם, כמו שנאמר (שמות כ, ו): ועושה חסד לאלפים, ונמצא בזוהר (ח"א, רכה, ב) שהמתים מתפללים בעד החיים להצילם מכל צרה, עיין שם.
מדרש איכה רבה, פתיחתא, אות ב' – עי' בדף נפרד.

ספר שולחן ערוך, או"ח מז', א: ברכת התורה צריך ליזהר בה מאד:

ספר משנה ברורה שם, סק"ב: מאד - שלא ללמוד עד שיברך, ויברך אותה בשמחה גדולה דמצינו שאחז"ל על מה אבדה הארץ ויאמר ה' על עזבם תורתי ואחז"ל שדבר זה נשאל לנביאים על מה אבדה הארץ שישראל היו עוסקים בתורה ומצינו שכל זמן שהיו עוסקים בתורה ויתר הקב"ה על עונותיהם ולכן לא ידעו על מה אבדה והקב"ה הבוחן לבבות ידע כי אע"פ שהיו עוסקין בתורה לא היו עוסקין לשם לימוד התורה אלא כמו שלומדין שאר חכמות ולכן לא ברכו בה"ת שלא היתה התורה חשובה בעיניהם ולכן לא הגינה. ולכן צריך ליזהר מאד וליתן הודאה על שבחר בנו ונתן לנו כלי חמדתו. גם אחז"ל שאינו זוכה ח"ו להיות לו בן ת"ח עבור זה שאינו נזהר בבה"ת:
ספר שערי אורה, שער ו', הספירה החמישית: יש לך להתבונן כי שם י"י יתברך כשבא לברוא העולם בדין וביושר ומשפט בשם אלהי"ם, עמד ושיתף עמו שם הרחמים שהוא יהו"ה יתברך כדי שיוכלו הבריות להתנהג לאט במשפטו של אלהים. לפי שאין הבריות יכולות להתקיים אם לא יתנהג עמהם ברחמים, מפני הדין הקשה של סנהדרי גדולה הנקראת אלהי"ם, ולפיכך שיתף עמו שם הרחמים, וזהו סוד; אלה תולדות השמים והארץ בהבראם ביום עשות יהו"ה אלהי"ם ארץ ושמים (בראשית ב, ד). ונקראת אלהים מידת הדין הקשה, כלומר שגוזר הדין בלי שיסתכל לעניין בעולם, אלא על פי אמיתו של דין חותך הדין, ויקוב הדין את ההר. וזהו סוד לשכת הגזית. ולפיכך אילו היו הבריות נדונות בבית דין של מעלה בלי שיתוף שם הרחמים, היה העולם כלה ונשחת לפי חיתוך הדין. אבל שם הרחמים והחסד מהפך בזכות הבריות, ואם אינו מוצא להם זכות מאריך הזמן קודם שיגמרו הדין למעלה, וזהו סוד ארך אפים. וכל זמן וזמן מידת החסד מהפכת בזכות הבריות בזמן שעומדין בדין לפני האלהים, וזהו סוד: ויגש אברהם ויאמר האף תספה צדיק עם רשע חלילה לך מעשות כדבר הזה. והנני פותח לך שערי אורה בפסוק זה. וכי מה טעם אמר 'חלילה לך מעשות כדבר הזה'? וכי בבית דין של מעלה צדיק עם רשע ממיתין? אם כן אינו דין יושר, והכתיב: אל אמונה ואין עול (דברים לב, ד)? אלא סוד זה הפסוק עמוק, והנני רומז. דע כי מידת החסד מהפכת בזכות כל בריה ובריה, ואם אדם אחד עשה זכויות ועשה עבירות, מידת הדין באה להעניש את האדם על העבירה ומידת החסד אומרת: וכי אם ידו של אדם חטאה וראויה להענש הרי עינו צדקת ואינה חוטאת, שעשתה מצוה זו, ואם את מענשת לזה הגוף בעבור חטא היד, הרי גם העין לוקה והיא נענשת שלא כדין. וזהו: להמית צדיך עם רשע והיה כצדיק כרשע (בראשית יח, כה). ולפי דרך זה מעכבת מידת החסד כמה פורעניות מלבוא לעולם. ובדרך זה, בעבור צדיק אחד שיש במקום מתעכבת הפורעניות מלבוא למקום, כדי שלא יקבל אותו הצדיק צער בפורענות המקום. כמו האבר שאמרנו בגוף, כך הצדיק במקום הוא כמו האבר בגוף, ומצד הזה מגין הצדיק על מקומו. כיצד מגין? כשדנין אנשי מקומו למעלה ויוצא מן הדין חייבים כליה או עונש, מתקרבת מידת החסד ואמרה: האף תספה צדיק עם רשע (שם, כג). כלומר, אומרת מידת החסד למידת הדין: אם את מענשת לאלו הרשעים של מקום פלוני, נמצא יגיע הנזק לצדיק ויקבל צער בעבורם כשיענשו הם או תישחת ארצם, וזה הצדיק לא חטא שיגיע לו צער או נזק. נמצא הצדיק מגין על אנשי המקום, מטעם שלא יגיע לו נזק וצער. ושמור עיקר זה מאוד. וזהו: אם אמצא בסדום חמשים צדיקים ונשאתי לכל המקום בעבורם (שם, כו), וכן עד שהגיע לעשרה אצל ה' עיירות, שהיה כפי שיצא הדין העליון, וזהו סוד שאמר ללוט: הנה נשאתי פניך גם לדבר הזה לבלתי הפכי את העיר (שם יט, כא). אבל לא היה כוח בלוט שתינצל סדום בזכותו אף על פי שהיה דר בתוכה, שאפילו לוט לא ניצל אלא בזכות אברהם, כמו שדרשו בפסוק: אל תבט אחריך (שם, יז), כלומר אל תדקדק לומר שראויה העיר להימלט בזכויותיך, שאינך ראוי, וזהו אמרו: כהוציאם אותם החוצה (שם). ושמור זה העיקר הגדול לכל התורה, כי ממנו תוצאות חיים:
דף מקורות לספר חובות הלבבות, שער הפרישות, פרק ג' (עמ' רפ'-רפב')
חובות הלבבות: והכת הזאת רחוקה מכל הכיתות מגדר הדרך השווה התוריה, מפני שהם עוזבים ענין עולמם לגמרי, אין בדין התורה לעזוב יישוב העולם לגמרי, כמו שהקדמנו במה שאמר הכתוב (ישעיה מה יח): לא תהו בראה לשבת יצרה.
ספר לקוטי הלכות, הלכות שבועה פרק ב', אות ב) אַךְ הָעִנְיָן מְבֹאָר עַל - פִּי מַה שֶׁמְּבֹאָר וּמוּבָן בְּכָל דִּבְרֵי רַבּוֹתֵינוּ זִכְרוֹנָם לִבְרָכָה, וּבִפְרָט בַּזֹּהַר הַקָּדוֹשׁ וּבַכְּתָבִים, שֶׁעִקַּר שְׁלֵמוּת הָאֱמוּנָה הַקְּדוֹשָׁה הוּא לְהַאֲמִין שֶׁה' יִתְבָּרַךְ רוֹצֶה בַּעֲבוֹדַת הָאָדָם בְּזֶה הָעוֹלָם אַף - עַל - פִּי שֶׁאִי אֶפְשָׁר לְהָבִין זֹאת בְּשֵׂכֶל אֱנוֹשִׁי בְּשׁוּם אֹפֶן, אַף - עַל - פִּי - כֵן כְּבָר גִּלּוּ לָנוּ אֲבוֹתֵינוּ וְרַבּוֹתֵינוּ הַקְּדוֹשִׁים מִימוֹת אַבְרָהָם עָלָיו הַשָּׁלוֹם וּמֹשֶׁה רַבֵּנוּ שֶׁהָאֱמֶת הִוא כֵּן וְזֶה כְּלַל וִיסוֹד כָּל תּוֹרָתֵנוּ הַקְּדוֹשָׁה. וּכְמוֹ מִי שֶׁהוּא כּוֹפֵר בִּמְצִיאוּתוֹ יִתְבָּרַךְ חַס וְשָׁלוֹם, הוּא כּוֹפֵר וּמִין יִמַּח שְׁמוֹ, כְּמוֹ כֵן אֲפִלּוּ אִם אוֹמֵר שֶׁמַּאֲמִין בִּמְצִיאוּתוֹ יִתְבָּרַךְ וְכוֹפֵר בָּזֶה שֶׁאֵינוֹ מַאֲמִין שֶׁהוּא יִתְבָּרַךְ חָפֵץ בַּעֲבוֹדָתֵנוּ הוּא גַּם כֵּן כּוֹפֵר וָמִין, כִּי לֹא תֹהוּ בְרָאָהּ לָשֶׁבֶת יְצָרָהּ, כִּי לֹא בָּרָא הוּא יִתְבָּרַךְ אֶת הָעוֹלָם שֶׁתִּהְיֶה תֹּהוּ וָבֹהוּ כְּמוֹ שֶׁהוּא, כִּי אִם לָשֶׁבֶת יְצָרָהּ, לְיַשֵּׁב אוֹתָהּ בִּבְנֵי אָדָם בְּנֵי דֵּעָה שֶׁיַּכִּירוּ אֶת גְּדֻלָּתוֹ וּמַלְכוּתוֹ וְיַעַבְדוּ אוֹתוֹ בְּזֶה הָעוֹלַם הַמַּעֲשֶׂה דַּיְקָא, כִּי הַיּוֹם לַעֲשׂוֹתָם, כְּתִיב 'הַיּוֹם' דַּיְקָא וְלֹא לְמָחָר בָּעוֹלָם הַבָּא. וְזֶהוּ עִקַּר הַחִלּוּק שֶׁבֵּין יִשְׂרָאֵל לְבֵין הַכּוֹפְרִים וְהַמְּחַקְּרִים, כְּמוֹ שֶׁשָּׁמַעְתִּי מִפִּי אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה, שֶׁהַמְּחַקְּרִים חָקְרוּ בִּגְדֻלַּת הַבּוֹרֵא יִתְבָּרַךְ עַד שֶׁהִשִּיגוּ כְּמוֹ שֶׁהוּא הָאֱמֶת שֶׁאִי אֶפְשָׁר לְהַשִּיגוֹ וְלַהֲבִינוֹ בְּשׁוּם אֹפֶן בְּשׁוּם מַחֲשָׁבָה וְדַעַת וְשֵׂכֶל, כִּי לֵית מַחֲשָׁבָה תְּפִיסָא בֵּהּ כְּלָל. אֲבָל זֶה אִי אֶפְשָׁר לְהַשִּיג וּלְהָבִין בְּשִׂכְלָם אֵיךְ שַׁיָּךְ אֵיזֶה מִצְוָה וַעֲבוֹדָה לְעָבְדוֹ יִתְבָּרַךְ בָּהֶם כִּי זֶה אִי אֶפְשָׁר לָהֶם לְהַשִּיג בְּדַעְתָּם כְּלָל וְזֶה עִקַּר כְּפִירָתָם וּמֵחֲמַת זֶה הֵם רְחוֹקִים מֵהָאֱמֶת כָּל כָּךְ, כִּי עִקַּר אֱמוּנָה הַשְּׁלֵמָה הוּא אֱמוּנַת יִשְׂרָאֵל - עַם קָדוֹשׁ שֶׁזָּכִינוּ לְקַבֵּל אֶת הַתּוֹרָה הַקְּדוֹשָׁה עַל - יְדֵי מֹשֶׁה רַבֵּנוּ עָלָיו הַשָּׁלוֹם, שֶׁעִקַּר יְסוֹדָהּ לְהַאֲמִין שֶׁאַף - עַל - פִּי שֶׁה' יִתְבָּרַךְ מְרוֹמָם וּמְנֻשֵּא מִכָּל הָעֲבוֹדוֹת שֶׁל הָאָדָם אַף - עַל - פִּי - כֵן הוּא חָפֵץ בַּעֲבוֹדָתֵנוּ, כְּמוֹ שֶׁכָּתוּב, וְאָבִיתָה תְהִלָּה מִגּוּשֵׁי עָפָר וְכוּ' רַק שֶׁאִי אֶפְשָׁר לְהָבִין זֹאת בַּשֵּכֶל:
ספר לקוטי מוהר"ן ח"ב, תורה ז', אות ד': כִּי מִי שֶׁיּוֹדֵעַ קְצָת בִּידִיעָתוֹ יִתְבָּרַךְ, הוּא יוֹדֵעַ שֶׁעִקָּר הַתַּעֲנוּגִים וְהַשַּׁעֲשׁוּעִים שֶׁל הַשֵּׁם יִתְבָּרַךְ הוּא רַק שֶׁאֲנַחְנוּ מֵעוֹלָם הַזֶּה הַשָּׁפָל נְגַדֵּל וּנְקַדֵּשׁ שְׁמוֹ יִתְבָּרַךְ, וְזֶהוּ עִקָּר הַתַּעֲנוּגִים וְהַשַּׁעֲשׁוּעִים שֶׁל הַשֵּׁם יִתְבָּרַךְ, כְּמוֹ שֶׁכָּתוּב: "וְאָבִיתָ תְהִלָּה מִגּוּשֵׁי עָפָר מִקְּרוּצֵי חֹמֶר" וְכוּ', כִּי הַשֵּׁם יִתְבָּרַךְ יֵשׁ לוֹ שְׂרָפִים וְחַיּוֹת וְאוֹפַנִּים וְעוֹלָמוֹת עֶלְיוֹנִים, שֶׁהֵם עוֹבְדִים אוֹתוֹ יִתְבָּרַךְ, וְאַף - עַל - פִּי - כֵן עִקָּר הַתַּעֲנוּג וְהַשַּׁעֲשׁוּעַ שֶׁלּוֹ כְּשֶׁעוֹלָה לְמַעְלָה הָעֲבוֹדָה שֶׁל עוֹלָם הַשָּׁפָל הַזֶּה. וְעַל כֵּן צְרִיכִין לְהַשְׁאִיר אַחֲרָיו בֵּן אוֹ תַּלְמִיד, כְּדֵי שֶׁיִּשָּׁאֵר דַּעְתּוֹ לְמַטָּה, שֶׁיָּאִיר בִּבְנֵי עוֹלָם הַזֶּה הַשָּׁפָל. כִּי כְּשֶׁנִּשְׁאָר דַּעְתּוֹ לְמַטָּה עַל - יְדֵי בֵּן אוֹ תַּלְמִיד, נֶחְשָׁב כְּאִלּוּ הוּא בְּעַצְמוֹ מַמָּשׁ נִשְׁאָר בָּעוֹלָם:

וְכָל אָדָם יָכוֹל לְקַיֵּם זֹאת, לְהַעֲמִיד תַּלְמִידִים. כִּי כְּשֶׁשְּׁנַיִם מְדַבְּרִים יַחַד בְּיִרְאַת שָׁמַיִם, אֲזַי כְּשֶׁאֶחָד מֵאִיר לַחֲבֵרוֹ בְּאֵיזֶה דִבּוּר, נֶחֱשָׁב חֲבֵרוֹ אֶצְלוֹ בְּחִינַת תַּלְמִיד. וְלִפְעָמִים נַעֲשֶׂה לְהֶפֶךְ, דְּהַיְנוּ כְּשֶׁאַחַר - כָּךְ הוּא מְקַבֵּל מֵחֲבֵרוֹ אֵיזֶה דִבּוּר, אֲזַי נַעֲשֶׂה הוּא בִּבְחִינַת תַּלְמִיד לְגַבֵּי חֲבֵרוֹ. וְצָרִיךְ כָּל אָדָם לִזָּהֵר, לְהִשְׁתַּדֵּל וְלַעֲסֹק בָּזֶה, כִּי "לֹא תֹהוּ בְרָאָהּ לָשֶׁבֶת יְצָרָהּ" (יְשַׁעְיָה מ"ה), כִּי צָרִיךְ כָּל אֶחָד לַעֲסֹק בְּיִשּׁוּבוֹ שֶׁל עוֹלָם, שֶׁיִּהְיֶה הָעוֹלָם מְמֻלָּא מִבְּנֵי אָדָם, כְּמוֹ שֶׁכָּתוּב (בְּרֵאשִׁית א):

"וּמִלְאוּ אֶת הָאָרֶץ", כִּי זֶה עִקָּר יִשּׁוּב הָעוֹלָם, כְּשֶׁהָעוֹלָם מְמֻלָּא מִבְּנֵי אָדָם, הַיְנוּ מִבְּנֵי דֵּעָה. כִּי מִי שֶׁאֵין בּוֹ דַּעַת, אֵינוֹ אָדָם כְּלָל כַּנַּ"ל:

[הַיְנוּ כְּמוֹ שֶׁהָאָדָם מְצֻוָּה לְהַעֲמִיד בָּנִים בָּעוֹלָם בִּשְׁבִיל קִיּוּם הָעוֹלָם, כֵּן הוּא מְצֻוָּה לְהַכְנִיס דַּעַת וְיִרְאַת שָׁמַיִם בְּבָנָיו וּבְתַלְמִידִים, כִּי זֶה עִקָּר הַמִּצְוָה, שֶׁמְּצֻוֶּה לְהַעֲמִיד תּוֹלָדוֹת לְקִיּוּם הָעוֹלָם, כִּי הָעִקָּר לְהַעֲמִיד תּוֹלָדוֹת מִמִּין בְּנֵי אָדָם דַּוְקָא, וְלֹא מִין בְּהֵמוֹת וְחַיּוֹת בִּדְמוּת אָדָם. עַל - כֵּן כָּל זְמַן שֶׁאֵין מֵאִיר הַדַּעַת בִּבְנֵי אָדָם, וְאֵינָם יוֹדְעִים וּמַרְגִּישִׁים אֱלֹקוּתוֹ יִתְבָּרַךְ וּמֶמְשַׁלְתּוֹ, אֵינָם בִּכְלַל בְּנֵי אָדָם, מֵאַחַר שֶׁאֵין בָּהֶם דַּעַת לָדַעַת אֶת ה', שֶׁזֶּה עִקָּר גֶּדֶר הָאָדָם. וְעַל כֵּן נֶחֱשָׁב הָעוֹלָם כְּתֹהוּ וָבֹהוּ, וְעַל זֶה נֶאֱמַר:

לֹא תֹהוּ בְּרָאָהּ לָשֶׁבֶת יְצָרָהּ, כִּי צְרִיכִין לְיַשֵּׁב אֶת הָעוֹלָם, שֶׁיִּהְיֶה מְיֻשָּׁב הָעוֹלָם מִבְּנֵי אָדָם דַיְקָא, דְּהַיְנוּ מִבְּנֵי דֵּעָה, שֶׁיּוֹדְעִין אֶת הַשֵּׁם יִתְבָּרַךְ. וְזֶהוּ גַּם כֵּן מִצְוַת: "וּמִלְאוּ אֶת הָאָרֶץ", שֶׁצְּרִיכִין לְמַלְאוֹת אֶת הָאָרֶץ בִּבְנֵי אָדָם. הַיְנוּ שֶׁכָּל אָדָם מְצֻוָּה שֶׁיְּדַבֵּר עִם חֲבֵרוֹ בְּיִרְאַת שָׁמַיִם כְּדֵי לְהַכְנִיס דַּעַת בַּחֲבֵרוֹ, שֶׁזֶּה עִקָּר יִשֹּוּב הָעוֹלָם, שֶׁיִּהְיֶה הָעוֹלָם מְיֻשָּׁב מִבְּנֵי אָדָם, הַיְנוּ מִבְּנֵי דֵּעָה, שֶׁיּוֹדְעִין אֶת הַשֵּׁם יִתְבָּרַךְ כַּנַּ"ל]:

עַל - כֵּן צָרִיךְ כָּל אֶחָד לַעֲסֹק בָּזֶה לְהַכְנִיס דַּעַת וְיִרְאַת שָׁמַיִם בַּחֲבֵרוֹ, שֶׁעַל - יְדֵי - זֶה נַעֲשֶׂה חֲבֵרוֹ בְּחִינַת תַּלְמִיד אֶצְלוֹ, וַאֲזַי כְּשֶׁיִּמְלְאוּ יָמָיו וְיַגִּיעַ זְמַן הִסְתַּלְּקוּתוֹ, אֲזַי יִתְלַבֵּשׁ בְּזֶה הַדִּבּוּר שֶׁהִכְנִיס בַּחֲבֵרוֹ, וְיִהְיֶה נֶחֱשָׁב כְּאִלּוּ הוּא בְּעַצְמוֹ מַמָּשׁ קַיָּם בְּזֶה הָעוֹלָם, כְּמוֹ שֶׁכָּתוּב: "אֲשֶׁר אֵין חֲלִיפוֹת לָמוֹ" 'חַד אָמַר בֵּן, וְחַד אָמַר תַּלְמִיד'. נִמְצָא כְּשֶׁנִּשְׁאָר בֵּן אוֹ תַּלְמִיד אַחֲרָיו, אֲזַי יֵשׁ חֲלִיפוֹת לָמוֹ, הַיְנוּ כִּי יֵשׁ לוֹ חֲלִיפִין, מֵאַחַר שֶׁנִּשְׁאָר דַּעְתּוֹ אַחֲרָיו עַל - יְדֵי בֵּן אוֹ תַּלְמִיד כַּנַּ"ל:

ספר לקוטי הלכות, הלכות גרים, הלכה ג' אות יז'-יט') וְזֶהוּ בְּחִינַת קִימַת חֲצוֹת, כִּי הִתְעוֹרְרוּת הַשֵּׁנָה זֶהוּ בְּחִינַת הַחֲזָרַת הַמֹּחִין, כִּי שֵׁנָה הוּא הִסְתַּלְּקוּת הַמֹּחִין וְהִתְעוֹרְרוּת הַשֵּׁנָה הִוא הַחֲזָרַת הַמֹּחִין וּכְשֶׁחוֹזְרִין הַמֹּחִין נִתְעוֹרֵר הַמִּשְׁפָּט הַתָּלוּי בַּמֹּחַ וְחָכְמָה כַּנַּ"ל. וְזֶה נַעֲשֶׂה בַּחֲצוֹת לַיְלָה, כִּי אָז הוּא זְמַן הַמִּשְׁפָּט שֶׁהוּא בְּחִינַת הִתְעוֹרְרוּת הַשֵּׁנָה, בִּבְחִינַת (תְּהִלִּים לה) הָעִירָה וְהָקִיצָה לְמִשְׁפָּטִי וְכוּ'. וְזֶה נַעֲשֶׂה בַּחֲצוֹת לַיְלָה דַּיְקָא, בִּבְחִינַת (שָׁם קיט) חֲצוֹת לַיְלָה אָקוּם לְהוֹדוֹת לָךְ עַל מִשְׁפְּטֵי צִדְקֶךָ. 'עַל מִשְׁפְּטֵי' דַּיְקָא כַּנַּ"ל, כִּי בַּחֲצוֹת אָז נִתְעוֹרֵר הַמִּשְׁפָּט, כְּמוֹ שֶׁכָּתוּב, וַיְהִי בַּחֲצִי הַלַּיְלָה וַה' הִכָּה כָל בְּכוֹר וְכוּ'. וּבֵאלֹקֵיהֶם עָשָׂה שְׁפָטִים. אָז וְכֵן בְּאַבְרָהָם נֶאֱמַר, וַיֵּחָלֵק עֲלֵיהֶם לַיְלָה וְכוּ'. וּכְמוֹ שֶׁפֵּרֵשׁ רַשִׁ"י שֶׁלַּיְלָה הוּא זְמַן פֻּרְעָנֻיּוֹת לְהָעַכּוּ"ם וְהָעִקָּר בַּחֲצוֹת לַיְלָה שֶׁאָז נִתְעוֹרֵר הַמִּשְׁפָּט עֲלֵיהֶם לְהַכְנִיעַ וְלִשְׂרֹף הָרַע שֶׁהֵם הָעַכּוּ"ם. וְזֶה בְּחִינַת שַׁלְהוֹבָא דְּאֶשָּׁא דְּבָטַשׁ בְּגַדְפּלֹי דְּתַרְנְגוֹלָא בַּחֲצוֹת וּכְדֵין קָארֵי וְכוּ'. זֶה בְּחִינַת אֵשׁ הַמִּשְׁפָּט שֶׁנִּתְעוֹרֵר אָז שֶׁהוּא בְּחִינַת גְּבוּרוֹת, בְּחִינַת תַּרְנְגוֹל שֶׁנִּקְרָא גֶּבֶר:

יח) כִּי כָל אָדָם בָּא לָעוֹלָם הַזֶּה רַק בִּשְׁבִיל זֶה כְּדֵי לְבָרֵר בֵּרוּרִים לְבָרֵר נִיצוֹצוֹת הַקְּדוֹשִׁים מֵעִמְקֵי הַקְּלִפּוֹת שֶׁנָּפְלוּ לְשָׁם עַל - יְדֵי חֵטְא אָדָם הָרִאשׁוֹן אוֹ עַל - יְדֵי חֲטָאָיו בְּעַצְמוֹ שֶׁחָטָא בַּגִּלְגּוּל הָרִאשׁוֹן וּבֵרוּר הַנִּיצוֹצוֹת הוּא בְּחִינַת גֵּרִים וּבַעֲלֵי תְּשׁוּבָה כַּנַּ"ל. וְעַל - כֵּן צָרִיךְ הָאָדָם לִשְׁמֹר עַצְמוֹ מְאֹד וְלִשְׁפֹּט עַצְמוֹ בְּכָל עֵת כְּדֵי לְעוֹרֵר אֵשׁ הַמִּשְׁפָּט הַנַּ"ל. כְּדֵי לְהַכְנִיעַ הָרַע הַנֶּאֱחָז סְבִיב אֵלּוּ הַנִּיצוֹצוֹת שֶׁהוּא מֻכְרָח לְבָרְרָם שֶׁלֹּא יִתְאַחֲזוּ בּוֹ חַס וְשָׁלוֹם, וּבִשְׁבִיל זֶה בֶּאֱמֶת הָאָדָם הוּא בְּסַכָּנָה גְּדוֹלָה בָּעוֹלָם הַזֶּה וְצָרִיךְ לִשְׁפֹּט עַצְמוֹ הַרְבֵּה בְּכָל יוֹם וָיוֹם וְלַחֲשֹׁב דְּרָכָיו וּלְעוֹרֵר לְבָבוֹ לַה' יִתְבָּרַךְ, שֶׁזֶּהוּ עִנְיַן הַהִתְבּוֹדְדוּת וְהַשִּיחָה בֵּינוֹ לְבֵין קוֹנוֹ שֶׁהִזְהִירָנוּ רַבֵּנוּ זִכְרוֹנוֹ לִבְרָכָה עַל זֶה פְּעָמִים אֵין מִסְפָּר וְכַמֻּזְכָּר כַּמָּה פְּעָמִים בִּסְפָרָיו הַקְּדוֹשִׁים, כִּי לְפִי עֹצֶם הַסַּכָּנָה שֶׁיֵּשׁ עַל כָּל אָדָם בָּעוֹלָם הַזֶּה כְּקָטָן כְּגָדוֹל מֵחֲמַת הָרַע הַנַּ"ל הַנֶּאֱחָז בְּהַנִּיצוֹצוֹת שֶׁהוּא מֻכְרָח לְבָרְרָם, כִּי אֲפִלּוּ הָאָדָם הַפָּחוּת שֶׁבַּפְּחוּתִים שֶׁבְּיִשְׂרָאֵל הוּא גַּם כֵּן מְבָרֵר בֵּרוּרִים לְפִי בְּחִינָתוֹ וּמֵחֲמַת שֶׁאֵלּוּ הַנִּיצוֹצוֹת הַקְּדוֹשִׁים שֶׁהוּא צָרִיךְ לְבָרְרָם הֵם מְעֹרָבִים בְּתוֹךְ הָרַע עַל - כֵּן יֵשׁ עָלָיו סַכָּנוֹת גְּדוֹלוֹת שֶׁלֹּא יִתְאַחֵז בּוֹ הָרַע חַס וְשָׁלוֹם, וְעַל - כֵּן אָמְרוּ רַבּוֹתֵינוּ זִכְרוֹנָם לִבְרָכָה, בְּכָל יוֹם יִצְרוֹ שֶׁל אָדָם מִתְגַּבֵּר עָלָיו וְאִלְמָלֵא הַקָּדוֹשׁ בָּרוּךְ הוּא עוֹזְרוֹ וְכוּ'. וְעַל - כֵּן אֵין חָכְמָה וְאֵין תְּבוּנָה וְאֵין עֵצָה לַעֲמֹד כְּנֶגְדָּם כִּי אִם עַל - יְדֵי הִתְבּוֹדְדוּת שֶׁהִוא בְּחִינַת מִשְׁפָּט הַנִּזְכָּר בַּמַּאֲמָר הַנַּ"ל. שֶׁהָאָדָם צָרִיךְ לִשְׁפֹּט עַצְמוֹ, דְּהַיְנוּ לְהִתְבּוֹדֵד בֵּינוֹ לְבֵין קוֹנוֹ וּלְהִשָּׁפֵט בְּעַצְמוֹ עַל כָּל דְּרָכָיו וּלְיַסֵּר עַצְמוֹ וּלְהוֹכִיחַ אֶת עַצְמוֹ בְּכָל יוֹם וָיוֹם כְּדֵי לְעוֹרֵר אֵשׁ הַמִּשְׁפָּט הַנַּ"ל. כְּדֵי לִשְׂרֹף וּלְהַכְנִיעַ אֶת הָרַע שֶׁלֹּא יִתְאַחֵז בְּלִבּוֹ חַס וְשָׁלוֹם, כַּנַּ"ל. וְעַל - כֵּן אָמְרוּ רַבּוֹתֵינוּ זִכְרוֹנָם לִבְרָכָה, אַל תַּאֲמִין בְּעַצְמְךָ עַד יוֹם מוֹתְךָ. וּכְמוֹ שֶׁמָּצִינוּ כְּבָר כַּמָּה צַדִּיקִים וַאֲנָשִׁים גְּדוֹלִים וְכַמָּה אֲנָשִׁים כְּשֵׁרִים וַחֲשׁוּבִים שֶׁכְּבָר עָסְקוּ בַּעֲבוֹדַת ה' בֶּאֱמֶת יָמִים וְשָׁנִים וְאַחַר כָּךְ נִלְכְּדוּ בַּעֲבֵרוֹת חֲמוּרוֹת חַס וְשָׁלוֹם, רַחֲמָנָא לִצְלָן, וְכַמּוּבָא בְּכִתְבֵי הָאֲרִ"י מִזֶּה, אַךְ הַכֹּל הוּא עַל - פִּי הַנַּ"ל, כִּי מֵחֲמַת שֶׁכָּל אָדָם עוֹסֵק רַק בָּעוֹלָם הַזֶּה לְבָרֵר בֵּרוּרִים וּבִפְרָט הָעוֹסְקִים בַּעֲבוֹדַת ה' בְּיוֹתֵר שֶׁבְּכָל יוֹם וָיוֹם הֵם מְבָרְרִים בֵּרוּרִים חֲדָשִׁים וְעַל - כֵּן בְּכָל יוֹם וָיוֹם יִצְרָם מִתְגַּבֵּר עֲלֵיהֶם בְּיוֹתֵר, כִּי יֵשׁ לָהֶם יֵצֶר הָרָע חָדָשׁ בְּכָל יוֹם, כִּי בְּכָל יוֹם נִתְעוֹרֵר עֲלֵיהֶם הָרַע מֵחָדָשׁ, דְּהַיְנוּ הָרַע שֶׁל אֵלּוּ הַנִּיצוֹצוֹת שֶׁהִגִּיעוּ אֲלֵיהֶם עַכְשָׁו לְבָרְרָם וְעַל - כֵּן לִפְעָמִים, הֵם בָּאִים לְאֵיזֶה נִיצוֹצוֹת שֶׁהֵם מֻנָּחִים בְּעִמְקֵי הַקְּלִפּוֹת וּמֵחֲמַת שֶׁהֵם עוֹסְקִים לְבָרְרָם עַל - כֵּן נִתְאַחֵז בָּהֶם הָרַע מְאֹד רַחֲמָנָא לִצְלָן, וְעַל - כֵּן יְכוֹלִין לְהִכָּשֵׁל פִּתְאֹם חַס וְשָׁלוֹם, וְעַל - כֵּן צְרִיכִין לְהִזָּהֵר מְאֹד מְאֹד לִשְׁפֹּט עַצְמוֹ בְּכָל יוֹם וָיוֹם וְלַחֲשֹׁב דְּרָכָיו כְּדֵי לְעוֹרֵר עַל - יְדֵי זֶה הִתְלַהֲבוּת לִבּוֹ כְּדֵי שֶׁיִּתְעוֹרֵר אֵשׁ הַמִּשְׁפָּט כְּדֵי לִשְׂרֹף אֶת הָרַע הַנַּ"ל:

יט) וּבִפְרָט כִּי כָּל אָדָם צָרִיךְ וּמֻכְרָח לַעֲסֹק לְקָרֵב גַּם אֲחֵרִים לַה' יִתְבָּרַךְ וְלַעֲשׂוֹת בַּעֲלֵי תְּשׁוּבָה וְגֵרִים, כִּי לְכָךְ נוֹצַרְתָּ, כִּי זֶה עִקַּר יִשּׁוּב הָעוֹלָם, כִּי לֹא תֹהוּ בְרָאָהּ לָשֶׁבֶת יְצָרָהּ (יְשַׁעְיָה מה) שֶׁיִּהְיֶה הָעוֹלָם מְיֻשָּׁב מִבְּנֵי אָדָם, דְּהַיְנוּ בְּנֵי דֵּעָה הָעוֹסְקִים בַּעֲבוֹדַת ה', כִּי מִי שֶׁאֵינוֹ עוֹסֵק בַּעֲבוֹדַת ה' הוּא רַק חַיָּה בִּדְמוּת אָדָם וְכַמּוּבָא בְּדִבְרֵי רַבֵּנוּ זִכְרוֹנוֹ לִבְרָכָה כַּמָּה פְּעָמִים, וּכְמוֹ שֶׁהִזְהִירוּ רַבּוֹתֵינוּ זִכְרוֹנָם לִבְרָכָה עַל זֶה מְאֹד וְכַמּוּבָא בַּזֹּהַר הַקָּדוֹשׁ, זַכָּאָה מָאן דְּאָחֵד בְּיָדָא דְּחַיָּבָא. וְהִפְלִיג שָׁם מְאֹד מְאֹד בְּעֹצֶם שְׂכָרוֹ שֶׁה' יִתְבָּרַךְ מִתְפָּאֵר עִמּוֹ בְּכָל הָעוֹלָמוֹת, עַיֵּן שָׁם. וְזֶה בְּחִינַת הָעֲרֵבוּת שֶׁכָּל יִשְׂרָאֵל עֲרֵבִים זֶה בָּזֶה, כִּי כָּל אֶחָד מִיִּשְׂרָאֵל מְחֻיָּב לְדַבֵּר עִם חֲבֵרוֹ בְּיִרְאַת שָׁמַיִם בְּכָל יוֹם וָיוֹם וּכְמוֹ שֶׁאָנוּ מְבַקְּשִׁין בְּכַמָּה תְּפִלּוֹת שֶׁנִּזְכֶּה לִלְמֹד וּלְלַמֵּד לִשְׁמֹר וְלַעֲשׂוֹת וּלְקַיֵּם וְכוּ' וְעִקַּר בַּקָּשָׁתֵנוּ הוּא שֶׁנִּזְכֶּה לְלַמֵּד אֲחֵרִים דְּרָכִים וְעֵצוֹת בַּעֲבוֹדַת ה' יִתְבָּרַךְ, וְזֶהוּ, לִלְמֹד וּלְלַמֵּד לִשְׁמֹר וְלַעֲשׂוֹת וּלְקַיֵּם, שֶׁיִּהְיֶה הַלִּמּוּד רַק לִשְׁמֹר וְלַעֲשׂוֹת וּלְקַיֵּם כִּי לֹא הַמִּדְרָשׁ הוּא הָעִקָּר אֶלָּא הַמַּעֲשֶׂה:

נִמְצָא, שֶׁכָּל אָדָם מִיִּשְׂרָאֵל חוֹבָה מֻטָּל עָלָיו בָּזֶה לְזַכּוֹת גַּם אֲחֵרִים בִּתְשׁוּבָה וּלְקָרֵב נְפָשׁוֹת לַעֲבוֹדַת ה' יִתְבָּרַךְ אֲבָל צְרִיכִין לִשְׁמֹר עַצְמוֹ מְאֹד מִן הָרַע הַנֶּאֱחָז בְּאֵלּוּ הַנְּפָשׁוֹת שֶׁהוּא רוֹצֶה לְקָרְבָם וְלָזֶה צְרִיכִין מִשְׁפָּט לִשְׁפֹּט עַצְמוֹ בְּכָל יוֹם כְּדֵי לְעוֹרֵר אֵשׁ הַמִּשְׁפָּט כְּדֵי לִשְׂרֹף אֶת הָרַע שֶׁלֹּא יִתְאַחֵז בְּלִבּוֹ וְגַם לְגָרֵשׁ וְלִשְׂרֹף אֶת הָרַע מִן הַהֵיכַל הַקֹּדֶשׁ, דְּהַיְנוּ מֵאֵלּוּ הַנְּפָשׁוֹת שֶׁהוּא עוֹסֵק לְקָרְבָם, כַּמְבֹאָר הֵיטֵב בַּמַּאֲמָר הַנַּ"ל. וְאָז נִתְעוֹרֵר הַמִּשְׁפָּט וְיוֹצֵא לָאוֹר מִשְׁפָּט, וְאָז הַמִּשְׁפָּט יוֹשֵׁב עַל כִּסֵּא וְכוּ', עַיֵּן כָּל זֹאת הֵיטֵב הֵיטֵב בַּמַּאֲמָר הַנַּ"ל:
דף מקורות לספר חובות הלבבות, שער הפרישות, פרק ג' (עמ' רפג')
חובות הלבבות: והתעסקו בגופיהם בעבודת הבורא, יתברך, עמדו על צורת נסיון האדם בעולם הזה, ומאסרו בו, וגרותו, והגזרתו מעולם הרוחניות (הרוחות) אליו, ונפשותם מואסות בעולם ובהונו ונכספות לעולם הבא, מצפים אל המות והם נזהרים ממנו, הכינו צידתם לעת נסיעתם, וחשבו במה שמגיעם אל בית מרגועם קודם העתקתם, ולא לקחו מהעולם אלא פחות ממזונותם, ולא הניחו ממנו מה שהוא טוב להם באחריתם, כפי יכלתם, אלא לקחו ממנו צידה ונשאוהו.  

טוב הלבנון ד"הף מצפים אל המות – שתשוב הנפש אל מקורה לצרור בצרור החיים, וזה אינו מוות להם, רק חיים נצחיים ולא נקרא מוות, רק לפי מראית עין.

ספר פתוחי חותם, סוף פרשת במדבר: ואלה שמות בני אהרן הבכור נדב ואביהוא אלעזר ואיתמר. יש לדקדק למה אמר בל' הזה ואלה שמות בני אהרן הבכור נדב ואביהוא כי הלשון הזה מורה שהם חיים היל"ל כ"א בני אהרן נדב ואביהוא אלעזר ואיתמר וימת נדב ואביהוא וגו' ויכהן אלעזר ואיתמר כמו שאמר גבי יהודה בני יהודה ער ואונן וימת ער ואונן ובאומרו ואלה מורה שעל החיים מדבר: ואפשר לרמוז דבא להורות דנדב ואביהוא זכו זכייה גמורה בעולם החיים וכמ"ש דז"ל דלא מתו רק מיתת הגוף אבל נשמותיהם זכו זכייה גמורה. וידוע דהצדיקים אפילו במיתתם קרוים חיים ואדרבא החיים של אותו עולם הם החיים העיקרים. ולהכי כתבה התורה בלשון הזה ואלד. שמות בני אהרן מורה באצבע לומר אלה שזכו לחיים הנצחיים להם ראוי לקרות ואלד. שמות בני אהרן שהרי הם חיים ולא מתים ואדרבא חיים שיש להם מעולים מחיי העוה"ז. ואמר הבכור נדב לומר שעדיין הוא בבכורתו וגדולתו באותו עולם ופסוק טעמא בין הבכור לנדב להורות בא דלא פסקה לו בכורה רק בזד. העולם. אבל באותו עולם הבכור בבכורתו והצעיר בצעירותו. ולא אמר ואלעזר בו' להודיע דמעלת אלעזר ואיתמר החיים לא הגיעה למעלת נדב ואביהוא וכ"ז להורות מעלת נדב ואביהוא באותו עולם זכותם תעמוד לנו ולכל ישראל אמן כן יהי רצון:
טוב הלבנון ד"ה: והם נזהרים ממנו – אבל הם נזהרים מן המוות האמיתי, שלא יפטרו מן העולם בלי מצוות ומעשים טובים, ויהיו קרויים מתים בעודם חיים, אף כי אחר מותם, וכמו שאמרו חז"ל (ברכות יח, ב): רשעים בחייהם קרויים מתים.
ספר ליקוטי הלכות, הלכות מילה, הלכה ד', אות ד': וּבַיּוֹם הַשְּׁמִינִי יִמּוֹל בְּשַׂר עָרְלָתוֹ:

א) עַל - פִּי הָעִנְיָן הַנּוֹרָא שֶׁגִּלָּה רַבֵּנוּ זִכְרוֹנוֹ לִבְרָכָה בְּעִנְיַן לְמַעְלָה מֵהַזְּמַן. שֶׁבֶּאֱמֶת כָּל הַזְּמַן הוּא רַק מֵהֶעְדֵּר הַדַּעַת וְכָל מַה שֶּׁהַדַּעַת נִגְדָּל יוֹתֵר נִתְמַעֵט הַזְּמַן יוֹתֵר וְכֵן לְמַעְלָה מַעְלָה עַד שֶׁיֵּשׁ דַּעַת גָּדוֹל כָּל כָּךְ שֶׁשָּׁם נִתְבַּטֵּל הַזְּמַן לְגַמְרֵי בְּתַכְלִית הַבִּטּוּל, כִּי שָׁם הוּא לְמַעְלָה מֵהַזְּמַן לְגַמְרֵי. וּבֵאֵר זֶה מֵהַשֵּׁנָה שֶׁבִּשְׁעַת שֵׁנָה שֶׁהַדַּעַת נִקְטָן מְאֹד אָז נִדְמָה בַּחֲלוֹם עַל רֶבַע שָׁעָה שֶׁהוּא שִׁבְעִים שָׁנָה כַּאֲשֶׁר נִדְמֶה בַּחֲלוֹם שֶׁעוֹבְרִים כָּל הַשִּׁבְעִים שָׁנָה בְּרֶבַע שָׁעָה אַחַת. וְזֶה מֵחֲמַת קַטְנוּת הַדַּעַת אָז שֶׁעַל - יְדֵי זֶה נִגְדָּל הַזְּמַן עַד שֶׁנִּדְמֶה עַל רֶבַע שָׁעָה שֶׁהוּא שִׁבְעִים שָׁנָה וְאַחַר כָּךְ כְּשֶׁמֵּקִיץ מִשְּׁנָתוֹ וְחוֹזֵר אֵלָיו הַדַּעַת אֲזַי הוּא רוֹאֶה הָאֱמֶת שֶׁכָּל אֵלּוּ הַשִּׁבְעִים שָׁנָה שֶׁנִּדְמֶה לוֹ בַּחֲלוֹם הוּא בֶּאֱמֶת רַק רֶבַע שָׁעָה, רַק שִׁבְעִים שָׁנָה מַמָּשׁ הֵם שִׁבְעִים שָׁנָה אֶצְלֵנוּ, אֲבָל יֵשׁ דַּעַת גָּדוֹל מִדַּעְתֵּנוּ שֶׁשָּׁם גַּם שִׁבְעִים שָׁנָה שֶׁלָּנוּ הוּא רַק רֶבַע שָׁעָה וְשָׁם יֵשׁ שִׁבְעִים שָׁנָה אֲחֵרִים שֶׁהֵם שִׁבְעִים שָׁנָה מַמָּשׁ, אֲבָל בְּהַדַּעַת שֶׁגָּבֹהַּ עוֹד יוֹתֵר וְיוֹתֵר גַּם אֵלּוּ הַשִּׁבְעִים שָׁנָה הֵם רַק רֶבַע שָׁעָה וְכֵן לְמַעְלָה לְמַעְלָה. עַד שֶׁיֵּשׁ דַּעַת שֶׁשָּׁם נִתְבַּטֵּל הַזְּמַן לְגַמְרֵי וְכוּ'. וּמָשִׁיחַ יִזְכֶּה לְזֶה הַשֵּכֶל שֶׁל בְּחִינַת לְמַעְלָה מֵהַזְּמַן. וְעַל - כֵּן אַחַר כָּל מַה שֶּׁעָבַר עַל מָשִׁיחַ מִיּוֹם בְּרִיאַת הָעוֹלָם וְסָבַל מַה שֶּׁסָּבַל אַחַר כָּךְ יֹאמַר לוֹ ה' יִתְבָּרַךְ, בְּנִי אַתָּה אֲנִי הַיּוֹם יְלִדְתִּיךָ וְכוּ'. וְזֶה מֵחֲמַת גֹּדֶל עֹצֶם שִׂכְלוֹ הַנּוֹרָא שֶׁיִּהְיֶה לוֹ אָז שֶׁעַל - יְדֵי זֶה יִתְבַּטֵּל הַזְּמַן אֶצְלוֹ לְגַמְרֵי וְכוּ', עַיֵּן שָׁם כָּל זֶה בְּלִקּוּטֵי תִּנְיָנָא בְּסִימָן סא:

ב) וְזֶה בְּחִינַת מִצְוַת מִילָה שֶׁבַּשְּׁמִינִי, כִּי בֶּאֱמֶת עִקַּר הַתַּכְלִית הִוא שֶׁיִּזְכֶּה לְדַעַת שָׁלֵם הַנַּ"ל עַד שֶׁיִּזְכֶּה לִבְחִינַת לְמַעְלָה מֵהַזְּמַן שֶׁאָז יִזְכֶּה לְהַכִּיר אֶת ה' יִתְבָּרַךְ כָּרָאוּי אֲשֶׁר בִּשְׁבִיל זֶה נִבְרָא, כְּמוֹ שֶׁאִיתָא בַּזֹּהַר הַקָּדוֹשׁ שֶׁעִקַּר הַבְּרִיאָה הָיְתָה בְּגִין דְּיִשְׁתְּמוֹדָעִין לֵהּ, כִּי ה' יִתְבָּרַךְ הוּא לְמַעְלָה מֵהַזְּמַן וְאִי אֶפְשָׁר לְהַכִּירוֹ יִתְבָּרַךְ כָּרָאוּי כִּי אִם מִי שֶׁזּוֹכֶה לְדַעַת הַשָּׁלֵם הַזֶּה עַד שֶׁיִּתְבַּטֵּל אֶצְלוֹ הַזְּמַן לְגַמְרֵי כַּנַּ"ל, שֶׁזֶּהוּ בְּחִינַת כָּל שַׁעֲשׁוּעַ עוֹלָם הַבָּא שֶׁהוּא לְמַעְלָה מֵהַזְּמַן, כְּמוֹ שֶׁכָּתַב רַבֵּנוּ זִכְרוֹנוֹ לִבְרָכָה בְּסִימָן ז בְּלִקּוּטֵי תִּנְיָנָא שֶׁכָּל הַזְּמַן שֶׁל הָעוֹלָם הַזֶּה מַה שֶּׁהָיָה וּמַה שֶּׁיִּהְיֶה אֵינוֹ עוֹלֶה אֲפִלּוּ נֶגֶד שָׁעָה אַחַת שֶׁל עוֹלָם הַבָּא, כִּי שָׁם הוּא לְמַעְלָה מֵהַזְּמַן וְכוּ'. וְזֶה עִקַּר הַתַּכְלִית שֶׁל אָדָם לִזְכּוֹת לְחַיֵּי עוֹלָם הַבָּא שֶׁהוּא בְּחִינַת לְמַעְלָה מֵהַזְּמַן שֶׁשָּׁם מַכִּירִין אֶת ה' יִתְבָּרַךְ שֶׁהוּא לְמַעְלָה מֵהַזְּמַן שֶׁזֶּה עִקַּר הַתַּכְלִית שֶׁל כָּל הַתּוֹרָה וְהַמִּצְוֹת שֶׁבִּשְׁבִיל זֶה נִבְרָא הָאָדָם וְכָל זֹאת זוֹכִין עַל - יְדֵי שְׁלֵמוּת הַדַּעַת הָאֲמִתִּי שֶׁעַל - יְדֵי זֶה נִתְבַּטֵּל הַזְּמַן לְגַמְרֵי כַּנַּ"ל. וְזֶה בְּחִינַת מִצְוַת מִילָה שֶׁהִוא לַחְתֹּךְ וּלְהַעֲבִיר הָעָרְלָה דְּחַפְיָא עַל בְּרִית שֶׁעַל - יְדֵי זֶה מַעֲבִירִין הַכְּסִילוּת וְהַשְּׁטוּת הַחוֹפָה עַל הַמֹּחַ, כַּמּוּבָא בַּתִּקּוּנֵי זֹהַר שֶׁעַל - יְדֵי מִילָה וּפְרִיעָה מַעֲבִירִין הָעֲנָנִין דִּמְכַסְּיָן עַל עֵינִין דְּאִנּוּן רוֹמִי רַבְּתָא וְרוֹמִי זְעִירְתָא. וַעֲנָנִין דִּמְכַסְּיָן עַל עֵינִין, הֵם בְּחִינַת הַקְּלִפּוֹת הַקּוֹדְמִין לַפְּרִי הַחוֹפִין עַל הַמֹּחַ שֶׁמֵּהֶם נִמְשָׁכִין כָּל הַכְּסִילוּת וְהֶעְדֵּר הַדַּעַת שֶׁמִּשָּׁם עִקַּר הַזְּמַן שֶׁעַל - יְדֵי זֶה כָּל הַתַּאֲוֹת וּרְדִיפַת הָעוֹלָם הַזֶּה הַכֹּל הוּא בִּבְחִינַת תַּחַת הַזְּמַן, כִּי לְמַעְלָה מֵהַזְּמַן שָׁם נִתְבַּטְּלִין כָּל הַתַּאֲוֹת וְאֵין אֲחִיזָה לְהַתַּאֲוֹת וְהַבִּלְבּוּלִים וּמְנִיעוֹת מֵעֲבוֹדַת הַבּוֹרֵא יִתְבָּרַךְ כִּי אִם בִּבְחִינַת תַּחַת הַזְּמַן שֶׁנִּמְשָׁךְ מֵהֶעְדֵּר הַדַּעַת כַּנַּ"ל. וְעַל זֹאת קוֹרֵא קֹהֶלֶת תִּגָּר בְּכָל סֵפֶר קֹהֶלֶת, הֲבֵל הֲבָלִים אָמַר קֹהֶלֶת וְכוּ' מַה יִּתְרוֹן לָאָדָם בְּכָל עֲמָלוֹ שֶׁיַּעֲמֹל תַּחַת הַשָּׁמֶשׁ, רָאִיתִי אֶת כָּל הַמַּעֲשִׂים אֲשֶׁר נַעֲשׂוּ תַּחַת הַשֶׁמֶשׁ וְהִנֵּה הַכֹּל הֶבֶל וּרְעוּת רוּחַ וְכוּ' וְכֵן הַרְבֵּה. כִּי כָּל הַהֲבָלִים וּרְעוּת רוּחַ וְהַמַּעֲשֶׂה הָרַע הַכֹּל נַעֲשֶׂה תַּחַת הַשֶּׁמֶש
דַּיְקָא, דְּהַיְנוּ תַּחַת הַזְּמַן שֶׁנִּמְשָׁךְ מֵהֶעְדֵּר הַדַּעַת וְעַל - כֵּן אֵין אָדָם עוֹבֵר עֲבֵרָה אֶלָּא אִם כֵּן נִכְנַס בּוֹ רוּחַ שְׁטוּת, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה (סוֹטָה ג). כִּי כְּשֶׁהַדַּעַת שָׁלֵם וְאָז לְפִי שְׁלֵמוּת דַּעְתּוֹ כֵּן הוּא סָמוּךְ יוֹתֵר לִבְחִינַת לְמַעְלָה מֵהַזְּמַן שֶׁשָּׁם אֵין שׁוּם תַּאֲוָה וְלֹא שׁוּם הֶבֶל וּמַעֲשֶׂה רַע שֶׁל תַּחַת הַשֶּׁמֶשׁ וְהַזְּמַן. וְזֶה עִקַּר מִצְוַת מִילָה לַחְתֹּךְ הָעָרְלָה שֶׁהִוא תִּקּוּן הַבְּרִית כְּדֵי לְהַעֲבִיר הַכְּסִילוּת הַחוֹפָה עַל הַמֹּחַ, כִּי תִּקּוּן הַדַּעַת הוּא עַל - יְדֵי תִּקּוּן הַבְּרִית, כִּי סִלּוּקָא דִּיסוֹדָא עַד אַבָּא וְאִמָּא כַּיָּדוּעַ:

ג) וְזֶה בְּחִינַת מִצְוַת מִילָה בַּשְּׁמִינִי, כִּי אַף - עַל - פִּי שֶׁעִקַּר הַתַּכְלִית הִוא לִזְכּוֹת לִבְחִינַת לְמַעְלָה מֵהַזְּמַן שֶׁיִּתְבַּטֵּל הַזְּמַן לְגַמְרֵי כַּנַּ"ל, אַף - עַל - פִּי - כֵן אִי אֶפְשָׁר לִזְכּוֹת לָזֶה כִּי אִם עַל - יְדֵי שֶׁנִּשְׁמַת הָאָדָם יָרְדָה לְמַטָּה בָּעוֹלָם הַזֶּה עַד שֶׁנִּתְלַבְּשָׁה בְּיָמִים בִּזְמַן וּבְמִדּוֹת וְצָרִיךְ הָאָדָם לְהַאֲרִיךְ יָמִים דַּיְקָא בְּזֶה הָעוֹלָם אַף - עַל - פִּי שֶׁבֶּאֱמֶת כָּל תַּכְלִיתוֹ שֶׁיִּזְכֶּה לְבִטּוּל הַזְּמַן לִבְחִינַת לְמַעְלָה מֵהַזְּמַן, אַף - עַל - פִּי - כֵן צָרִיךְ דַּיְקָא לְהַאֲרִיךְ יָמִים וְשָׁנִים בְּזֶה הָעוֹלָם, כִּי כָּל מַה שֶּׁחַי יוֹם יוֹתֵר בְּזֶה הָעוֹלָם וְעוֹבֵד ה' בְּיוֹתֵר בְּזֶה הָעוֹלָם בִּזְמַן וּבְיָמִים עַל - יְדֵי זֶה זוֹכֶה לִשְׁלֵמוּת הַדַּעַת בְּיוֹתֵר וְזוֹכֶה בְּיוֹתֵר לִבְחִינַת לְמַעְלָה מֵהַזְּמַן וְזֶה עִקַּר אֲרִיכַת יָמִים שֶׁצְּרִיכִין לִזְכּוֹת בְּזֶה הָעוֹלָם בְּחִינַת לְמַעַן יִיטַב לָךְ וְהַאֲרַכְתָּ יָמִים, דְּהַיְנוּ שֶׁיִּזְכֶּה בְּכָל יוֹם וָיוֹם מִימֵי חַיָּיו לְהִכָּלֵל בִּבְחִינַת יוֹם שֶׁהוּא כֻּלּוֹ אָרֹךְ שֶׁהוּא בְּחִינַת עוֹלָם הַבָּא שֶׁהוּא לְמַעְלָה מֵהַזְּמַן. וְזֶה בְּחִינַת זִקְנָה דִּקְדֻשָּׁה, בְּחִינַת זָקֵן - זֶה קָנָה חָכְמָה, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה (קִדּוּשִׁין לב). כִּי כָּל מַה שֶּׁנִּזְקָן יוֹתֵר צָרִיךְ לִקְנוֹת חָכְמָה וְדַעַת אֲמִתִּי יוֹתֵר וְאָז נִכְלָל בְּכָל יוֹם בִּבְחִינַת הַזִּקְנָה שֶׁלְּמַעְלָה שֶׁהִוא בְּחִינַת אֲרִיכוּת יָמִים וְשָׁנִים הָאֲמִתִּיִּים שֶׁהוּא בְּחִינַת לְמַעְלָה מֵהַזְּמַן שֶׁמִּשָּׁם עִקַּר הַחַיִּים, עִקַּר אֲרִיכַת יָמִים וְשָׁנִים [וְכַמּוּבָן כָּל זֶה בְּדִבְרֵי רַבֵּנוּ זִכְרוֹנוֹ לִבְרָכָה בְּכַמָּה מְקוֹמוֹת ]. כִּי מִי שֶׁאֵינוֹ זוֹכֶה לְדַעַת אֲמִתִּי בִּימֵי חַיָּיו אֲפִלּוּ אִם יַרְבֶּה כַּחוֹל יָמִים אֵין זֶה אֲרִיכוּת יָמִים כְּלָל, כְּמוֹ שֶׁכָּתוּב, וְאִלּוּ חָיָה אֶלֶף שָׁנִים פַּעֲמַיִם וְטוֹבָה לֹא רָאָה וְכוּ'. כִּי מַה יִּתְרוֹן לוֹ בְּרִבּוּי יָמָיו הָעוֹבְרִים כְּצֵל עוֹבֵר, כִּי הֲלֹא בְּכָל יוֹם הָאָדָם מֵת, כִּי הַיּוֹם שֶׁחַי לֹא יִחְיֶה עוֹד. וְאִם כֵּן הוּא מֵת בְּכָל יוֹם, בִּבְחִינַת וְיוֹם הַמָּוֶת מִיּוֹם הִוָּלְדוֹ, שֶׁתֵּכֶף מִיּוֹם הִוָּלְדוֹ מַמָּשׁ מַתְחִיל הָאָדָם לָמוּת מִיָּד. וְזֶה בָּרוּר וּמוּבָן לְכָל בַּר דַּעַת לְכָל מִי שֶׁיֵּשׁ לוֹ מֹחַ בְּקָדְקֳדוֹ. וְאִם כֵּן מַה יִּתְרוֹן לְבֶן מֵאָה שָׁנִים עַל בֶּן יוֹם אֶחָד, אַדְּרַבָּא, זֶה מֵת יוֹם אֶחָד וְזֶה מֵת מֵאָה שָׁנִים. וּכְמוֹ שֶׁכָּתוּב שָׁם בְּקֹהֶלֶת, הֲלֹא טוֹב מִמֶּנּוּ הַנָּפֶל. כִּי תַּחַת הַזְּמַן אֵין שׁוּם חַיִּים כְּלָל, כִּי שָׁם עִקַּר אֲחִיזַת סִטְרָא דְּמוֹתָא כַּנִּרְאֶה בְּחוּשׁ לַכֹּל שֶׁהַזְּמַן הוֹלֵךְ וּמֵת בְּכָל יוֹם וּבְכָל עֵת וּבְכָל שָׁעָה, כִּי כָּל בְּנֵי הָאָדָם וְכָל מִין בַּעֲלֵי חַיִּים אֲשֶׁר עַל פְּנֵי הָאֲדָמָה מִימוֹת עוֹלָם כֻּלָּם הוֹלְכִים וּמֵתִים בְּכָל שָׁעָה וּבְכָל יוֹם, כִּי הַיּוֹם וְהַשָּׁעָה שֶׁחַיִּים לֹא יִחְיוּ עוֹד כַּנַּ"ל. וְעַל - כֵּן בֶּאֱמֶת אָמְרוּ רַבּוֹתֵינוּ זִכְרוֹנָם לִבְרָכָה (בְּרָכוֹת יח), רְשָׁעִים בְּחַיֵּיהֶם קְרוּיִים מֵתִים. מֵאַחַר שֶׁנִּמְשָׁכִין אַחַר הַכְּסִילוּת וְהָרוּחַ שְׁטוּת, שֶׁהִוא בְּחִינַת תַּחַת הַזְּמַן שֶׁחוֹלֵף וְעוֹבֵר וְכָלֶה בְּכָל רֶגַע שֶׁהוּא סִטְרָא דְּמוֹתָא. כִּי עִקַּר הַחִיּוּת בֶּאֱמֶת הוּא רַק מֵחֵי הַחַיִּים שֶׁהוּא לְמַעְלָה מֵהַזְּמַן וְכָל עִקַּר קִיּוּם הַזְּמַן הוּא בִּשְׁבִיל יִשְׂרָאֵל וּבִשְׁבִיל הַצַּדִּיקִים שֶׁעוֹסְקִין כָּל יְמֵיהֶם בְּתוֹרָה וַעֲבוֹדָה שֶׁעַל - יְדֵי זֶה מַשְׁלִימִין דַּעְתָּם וְנִכְלָלִין בִּבְחִינַת לְמַעְלָה מֵהַזְּמַן וּמְקַשְּׁרִין וּמַעֲלִין בְּחִינַת הַזְּמַן לִבְחִינַת לְמַעְלָה מֵהַזְּמַן. וְהֵם זוֹכִין לְחַיִּים אֲמִתִּיִּים לָעַד וְלָנֶצַח וּמֵהֶם עִקַּר הַמְשָׁכַת הַחִיּוּת לְכָל בָּאֵי עוֹלָם בִּשְׁבִיל קִיּוּם הָעוֹלָם, כִּי הַכֹּל נִבְרָא וּמִתְקַיֵּם בִּשְׁבִיל הַצַּדִּיקִים כַּיָּדוּעַ: 
הַכְּלָל, שֶׁעִקַּר הַחִיּוּת הָאֲמִתִּי הוּא בִּבְחִינַת לְמַעְלָה מֵהַזְּמַן, אַךְ אִי אֶפְשָׁר לָבֹא לָזֶה כִּי אִם עַל - יְדֵי שֶׁהָאָדָם בָּא בְּתוֹךְ הַזְּמַן שֶׁשָּׁם עִקַּר הַנִּסָּיוֹן וְהַצֵּרוּף שֶׁלּוֹ וְצָרִיךְ דַּיְקָא לְהַאֲרִיךְ יָמִים בְּזֶה הָעוֹלָם, כִּי בְּכָל יוֹם שֶׁחַי יוֹתֵר וְזוֹכֶה לְקַדֵּשׁ עַצְמוֹ כָּרָאוּי אֲזַי מַשְׁלִים דַּעְתּוֹ בְּכָל יוֹם יוֹתֵר וְזוֹכֶה בְּכָל יוֹם וְיוֹם לְהִכָּלֵל יוֹתֵר וְיוֹתֵר בִּבְחִינַת לְמַעְלָה מֵהַזְּמַן שֶׁזֶּה עִקַּר הַתַּכְלִית כַּנַּ"ל. וְזֶה בְּחִינַת מִילָה בַּשְּׁמִינִי שֶׁצָּרִיךְ שֶׁיַּעַבְרוּ עַל הַוָּלָד הַנּוֹלָד שִׁבְעָה יְמֵי עָרְלָה שֶׁהוּא בְּחִינַת הֶעְדֵּר הַדַּעַת, בְּחִינַת עָרְלָה דְּחַפְיָא עַל בְּרִית, עֲנָנִין דִּמְכַסְּיָן עַל עֵינִין. שֶׁמִּשָּׁם עִקַּר אֲחִיזַת הַזְּמַן וְאַחַר כָּךְ דַּיְקָא חוֹתְכִין הָעָרְלָה וּמַעֲבִירִין הַכְּסִילוּת הַחוֹפָה עַל הַמֹּחַ וּמַשְׁלִימִין דַּעְתּוֹ כְּדֵי שֶׁיּוּכַל לִזְכּוֹת לִבְחִינַת לְמַעְלָה מֵהַזְּמַן שֶׁהִוא הַתַּכְלִית, כִּי כֵּן הַדָּבָר, כִּי אִי אֶפְשָׁר לְהָאָדָם לָבֹא לִבְחִינַת לְמַעְלָה מֵהַזְּמַן שֶׁהוּא שְׁלֵמוּת הַדַּעַת עַד שֶׁיַּעֲבֹר תְּחִלָּה תַּחַת הַזְּמַן שֶׁהוּא בְּחִינַת הֶעְדֵּר הַדַּעַת וְיִתְנַסֶּה וְיִצְטָרֵף שָׁם וְיִזְכֶּה לְקַדֵּשׁ עַצְמוֹ כָּרָאוּי אָז יִזְכֶּה עַל - יְדֵי הַזְּמַן דַּיְקָא לַעֲלוֹת וּלְהִכָּלֵל בִּבְחִינַת לְמַעְלָה מֵהַזְּמַן, שֶׁזֶּהוּ בְּחִינַת כְּרִיתוּת וּבִטּוּל הָעָרְלָה שֶׁהוּא תִּקּוּן הַבְּרִית שֶׁהִיא שְׁלֵמוּת הַדַּעַת שֶׁזּוֹכִין דַּיְקָא אַחֲרֵי שֶׁעָבְרוּ שִׁבְעָה יָמִים שֶׁהֵם כְּלַל הַזְּמַן, כִּי כָּל הַזְּמַן נִכְלָל בְּשִׁבְעַת יְמֵי הַשָּׁבוּעַ וְאָז דַּיְקָא זוֹכִין לִבְחִינַת לְמַעְלָה מֵהַזְּמַן שֶׁהוּא שְׁלֵמוּת הַדַּעַת שֶׁזּוֹכִין עַל - יְדֵי מִצְוֹת מִילָה בַּיּוֹם הַשְּׁמִינִי שֶׁהוּא בְּחִינַת לְמַעְלָה מֵהַזְּמַן, כִּי יוֹם הַשְּׁמִינִי הוּא בְּחִינַת לְמַעְלָה מֵהַזְּמַן, כִּי בַּיּוֹם הַשְּׁמִינִי הוּא בְּחִינַת בִּינָה עָלְמָא דְּאָתֵי שֶׁהוּא לְמַעְלָה מֵהַזְּמַן, לְמַעְלָה מִשִּׁבְעַת יְמֵי הַבִּנְיָן שֶׁשֵּׁם אֲחִיזַת הַזְּמַן כַּיָּדוּעַ:

ד) וְזֶה בְּחִינַת וְאַבְרָהָם זָקֵן בָּא בַּיָּמִים וְכוּ'. שֶׁדַּיְקָא עַל - יְדֵי הַיָּמִים וְהַזְּמַן זָכָה לָבֹא לִבְחִינַת זִקְנָה דִּקְדֻשָּׁה, בְּחִינַת זָקֵן - זֶה קָנָה חָכְמָה, שֶׁהוּא שְׁלֵמוּת הַדַּעַת, שֶׁהוּא בְּחִינַת לְמַעְלָה מֵהַזְּמַן שֶׁשָּׁם עִקַּר הַזִּקְנָה הָאֲמִתִּית כַּנַּ"ל, כִּי אַבְרָהָם הָיָה רֹאשׁ לַנִּמּוֹלִים עַל - כֵּן זָכָה לָזֶה, כִּי עַל - יְדֵי מִצְוַת מִילָה זוֹכִין לְבַטֵּל הַזְּמַן וּלְהִכָּלֵל בִּבְחִינַת לְמַעְלָה מֵהַזְּמַן שֶׁשָּׁם עִקַּר הַזִּקְנָה כַּנַּ"ל. וְעַל - כֵּן בֶּאֱמֶת אַבְרָהָם אָבִינוּ הָיָה הַזָּקֵן הָרִאשׁוֹן בָּעוֹלָם, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה, עַד אַבְרָהָם לֹא הָיָה זִקְנָה. כִּי הוּא הָרִאשׁוֹן שֶׁזָּכָה לְזִקְנָה דִּקְדֻשָּׁה מֵחֲמַת שֶׁהוּא הָיָה הָרִאשׁוֹן לַנִּמּוֹלִים וְכַנַּ"ל:
דף מקורות לספר חובות הלבבות, שער הפרישות, פרק ג' (עמ' רפד' – רפה')
חובות הלבבות: אחת מהם - אנשים חסמו תאנות נפשותם מהשיג קצת התענוגים, כדי שיצא להם שם בפרישות וישבחו אותם באמונה ובחסד, להיות זה סיבה חזקה להגיע אל תכלית תאוותם, והם מחניפים באמונה ובפרישות, בעבור שיבטחו בני אדם בהם, ויפקידו אצלם ממונם, ויגלו להם סודותם ויוכלו להזיקם. והם הכת הרעה שבכל כיתות בני אדם, ויותר רחוקה מן האמת ומגונה מכולן...
גמ' סוטה כב, ב: אמר לה ינאי מלכא לדביתיה אל תתיראי מן הפרושין ולא ממי שאינן פרושין אלא מן הצבועין שדומין לפרושין שמעשיהן כמעשה זמרי ומבקשין שכר כפנחס.
רש"י שם: אל תתיראי מן הפרושין - שהפרושין היו שונאין אותו לפי שהרג מן החכמים הרבה ונהפך להיות צדוקי כדאמר בקידושין (דף סו) וכשמת היתה אשתו יראה מהן שלא יעבירו המלוכה מבניה והיתה אומרת לו לבקש מלפניהם עליה ואמר לה אל תתיראי מן הפרושין שצדיקים הן ולא יגמלוך רעה ולא לבניך שלא חטאו להם:   ולא ממי שאינן פרושין - שהם אוהביי:   אלא מן הצבועים - כלומר שאין מראיתם כתולדותם אלא צבועין מבחוץ ואין תוכן כברם:

שמעשיהם כמעשה זמרי - שהן רשעים ומבקשים שכר כפנחס אומרים לבריות לכבדן כפנחס...
חידושי אגדות מהרש"א שם ד"ה: שמעשיהן כמעשה זמרי כו' – מעשה זמרי ודאי בגלוי ובפרהסיא היה, כדכתיב: ויקרב אל אחיו את המדינית לעיני משה ולעיני כל עדת ישראל וגו', אלא דה"ק: מעשה זמרי שהיה בגלוי והן עושין בסתר, ומראין עצמן בגלוי כפרושין לבקש שכר כפנחס... 
ספר קב הישר, פרק נב': שלמה המלך ע"ה כתב בספרו, "אל תהי צדיק הרבה ואל תרשע הרבה", וכן אמרו רז"ל במס' סוטה, "הזהרו מן הצבועים שדומים לפרושים שעושים מעשי זמרי ומבקשים שכר כפנחס". והנה לפעמים האדם יראה לעינים שאיש אשר הוא עוסק תמיד בתפלה בכוונ' והולך בתפילין כל היום אתה סובר בדעתך שהוא איש ישר וכשר באשר שתמיד הוא עומד במלאכת השמים, אבל אין אתה יודע מה שהוא בלבו. ובא וראה מה שהביא במדרש פסיקתא רבתי, "מעשה באיש עשיר אחד שהיה לו סך עצום ורב והיה למדן מופלג וחסיד במעשיו, ולעת זקנתו היה בדעתו לילך וליסע לארץ ישראל, ובנסיעתו בדרך הגיע לעיר אחת קהלה קדושה מערי הישמעאלים, וראה אדם אחד ושמו ר' אלכסנדר שהיה רוב היום בב"ה עוסק בתפלתו ועומד בטלית ותפילין והיה סובר בדעתו שהאיש הנ"ל שעוסק בתפלתו הוא איש כשר ונאמן, והמתין האיש העשיר עד שסיים תפלתו ואמר לו בבקשה ממך באשר שאני היום מארץ נכריה והארץ היא משובש'בגייסו' וחיילות ומתיירא אני ליסע עם הממון שלי מחמת אחריות הדרך, קח מאתי הממון עם האוצר כלי כסף וכלי זהב תחת ידך עד בואי אליך כי בדעתי ליסע בעצמי להכין לי איזה עיר ובית לישב בארץ ישראל. והשיב לו ר' אלכסנדר טוב הדבר תן לי את ממונך עם הארגז ואני אציג המטמון שלך בתוך החדר אשר אוצרותי שמה, ואתה לך לשלום לארץ הקדושה, והבטיח לו כשיחזור לבא אליו אזי יתן לו הפקדון במלואו, וכן עשה העשיר הנ"ל ונתן לו הארגז עם המעות וכליו כלים מכלים שונים בפקדון, והלך העשיר עם אשתו לשלום לארץ ישראל ובחר לישב בק"ק חברון. וחזר בעצמו אחר הממון ופקדון שלו, וכאשר ביקש העשיר פקדונו מהאיש ר' אלכסנדר המתפלל בתפילין וטלית אז כיחש בו האיש ואמר לא ידעתיך ומעולם לא ראיתיך בעיני, וחרד האיש העשיר מאד ונפל על פניו ובכה והתחנן לו והאיש אטם אזנו ממנו והעיז פניו עליו וקלל אותו ואמר שמעולם לא לקח ממנו שום פקדון. והלך האיש העשיר ממנו בפחי נפש והלך לבית הכנסת ונשא לבו אל השמים ואמר, "רבש"ע אתה אדון הכל עליך יש לי התרעומת כי סבור הייתי שהאיש ר' אלכסנדר הוא צדיק גמור באשר שראיתי אותו מעוטף בטלית ותפילין רוב היום, ועומד ומתפלל לפניך בכוונה גדולה ועכשיו אני רואה שהוא עושה הכל ברמאות ואין לבו שלם אתך, לכן אני מוסר דיני לשמים שתנקום את נקמתי ממנו כדי שידעו הכל ידך הגדולה והגבורה, אין לי שום תרעומות על שום בריה כי אם עליך". ובכה בלב נשבר ומר ומיד נגלה אליו אליהו הנביא ואמר לו, אל תירא לך אצל אשתו ואמור לה סימן שאכל זה הפסח הוא ואשתו חמץ, וגם סימן שני אמור לה בשביל בעלה שאכל גם ביום הכיפורים בהשכמה קודם שהלך לבית הכנסת, וכשהלך בעלה רבי אלכסנדר לחוץ , לשוק באיזה משא ומתן, הלך האיש העשיר לאשתו ואמר לה הסימנים הנ"ל. וסברה אשתו שבעלה צוה כן, ותיכף הלכה והחזירה לו הפקדון, והלך העשיר בשמחה ובטוב לבב לדרכו לשלום. וכשבא ר' אלכסנדר לביתו ספרה לו אשתו איך שנתן העשיר הסימנים הנ"ל והיא החזירה לו הפקדון, אז אמר ר' אלכסנדר כאשר נתפרסם הדבר שהוא רשע גמור, הלך והמיר דתו הוא ואשתו ימח שמם וזכרם". ועל כן אל יראה האדם לעינים לסמוך על האדם שהוא עושה מעשה זמרי ומבקש שכר כפנחס, אלא יראה האדם מי שהוא צדיק ועומד בצדקתו בממון, שאינו מבקש ממון של אחרים זהו צדיק גמור. ובא וראה שהוא מרגלא בפומי' דאינשי הזהר מן הצבועין והשמר מן וצדקתך,
ושמעתי מעשה שהיה איש זקן עשיר גדול, והיה לו רק בן יחיד בחור יפה עינים וחכם מאוד, ויהי היום ויקרבו ימי הזקן למות וקרא לבנו הבחור וצוה לו קודם מותו ואמר לו, בני הנני נוחל לך ממון רב אוצרות גדולות שיהיה לך כל טוב כל ימי חייך, ואני מצוה לך שתשמור את עצמך מן הצבועין ומן אנשים שהמה עוסקים בחסידות הרבה חוץ מטבע הבריות, כי כך מראה את עצמם שהן חסידים אבל שבע תועבות הן בלבם, והזהר מן וצדקתך ואז יהיה לך ולזרעך כל טוב כל הימים. מת האיש הזקן ואח"כ נשא הבחור בתולה יתומה ענייה אחת יפת תואר מאוד באשר שישרה בעיניו, ואחר הנשואין שמח באשתו ואשתו היתה צנועה וחסידה בעיני בעלה, וכמו ד' או חמש שנים אמר הבעל לאשתו בואי עמי לטייל ברחובות ובשווקים לראות בטוב הארץ, ואמרה לו אשתו לא אלך פן אשא עיני אל אנשים אחרים או אנשים אחרים יתנו עיניהם בי ואני מכשילה אותם, אז אמר בעלה בלבו אף היא נראית כצדקת וזכר את צוואת אביו ושתק, והלך בעצמו לשוק יחידי. מה עשה האיש הנ"ל כמו חצי שנה אחר זה המעשה הלך וצוה לעשות לכל החדרים שבביתו שני מפתחות ונתן מפתח א' לכל חדר וחדר לאשתו ומפתח א' לקח לעצמו, ולא הגיד לאשתו שיש לו עוד מפתח, ויהי היום אמר הבעל לאשתו שהוא צריך לילך למרחקים לקנות סחורות ושתכין לו צדה לדרך, וכן עשתה אשתו כי היתה סבורה שבעלה יסע ממנה כדרך כל הארץ. וליום מחרתו נסע הבעל ממנה והיא סברה שהלך בעלה למרחקים. אבל הבעל עשה בערמה וכשיהה חצי פרסה מחוץ לעיר צוה לעגלון לשוב ולילך עליר ולא שב לביתו כי אם לבית האושפיזא אשר אורחים שמה, וכאשר הגיע החשך בלילה הלך העשיר לביתו ופתח פתח ראשון בביתו, ואח"כ הלך מחדר לחדר עד שבא לחדר אשתו שהיתה ישינה, והיה ערל שוכב עמה במטה, וכשראתה האשה שבעלה הוא בחדר אמרה להערל שיקח חרב וידקור את בעלה, והוא היה מתירא והלך לו מחוץ לבית, ומרוב הצער שלו הלך ושכב בשוק וישן שם, ובאותו הלילה נגנב מהמלך של אותו העיר אוצר א'. ולקח הגנב מאתו כל האבנים טובות של המלך, והיתה צעקה גדולה בארמון המלך וצוה המלך לחפש בכל הדרכים ובבתים חיפוש אחר חיפוש, והלכו עבדי המלך בכל העיר ההיא ומצאו להאיש שוכב וישן על הרחוב. ואמרו בלבם שהוא הגנב ותפסו אותו, ונגמר דינו למיתה אחר העינוים קשים שנפסקו לו, ואח"כ כשהיו מוליכין אותו לתלותו על העץ הלך כומר אחד עמו כסדר האומות, ואותו הכומר היה חשוב וגדול אצל המלך והיה הכומר מדבר על לבו שימיר דתו, ואח"כ היו מוליכין אותו דרך אחד שהיה שם אשפה, והיו תולעים יוצאין מהאשפה על הארץ, ואמר הכומר להתליין שיסבב את האיש סביב להתולעים שלא ימית את התולעים מאחר שהתורה הזהירה "ורחמיו על כל מעשיו", אמר האיש בלבו אף הכומר מן הצבועים של וצדקתך, אמר האיש לעבדי המלך שהוא והכומר היו עושין הגניבה בחצר המלך, ומיד תפשו השומרים גם לאותו הכומר. וצוה המלך לחפש בחדר הכומר הגדול ומצאו שם כל הגניבה, ואח"כ שאל המלך את האיש מה שייכות היה לו אצל הכומר, התחיל האיש לספר להמלך מצוואת אביו ומה שאירע לו עם אשתו הזונה, ומה שאירע לו עם הכומר, ולכן היה נוקם ונוטר להכומר שהיה רוצה להיות צדיק הרבה, וצוה המלך תיכף לתפוס את אשתו הזונה ומצא שכדבריו כן הוא, וצוה המלך להשיב את האיש לביתו כבראשונה, ואשתו צוה להסיר את ראשה עם הזנאי, ואת הכומר צוה לתלותו על העץ. 

על כן נלמד מזה המעשה שלא יסמוך האדם במה שיראה בעיניו שהוא הולך תמים, כי אין האדם יודע מה שהוא בלבו. הכלל הזה נקוט בידך מי שאינו רוצה להנות בממון של חבירו, ומכל שכן שאין רוצה בממון של גזל או ממון של גניבה, ומשאו ומתנו הוא באמונה, הוא איש צדיק וישר בודאי. אבל כשהאדם רואה את חבירו נושק התפילין ומתפלל ואינו עוסק במשא ומתן באמונה צריך להרחיק ממנו בכל מיני הרחקות כי עיקר היראה והצדקות הוא בממון, וכל אדם שהוא עומד בצדקתו על ממון זה הוא צדיק גמור, ועליו נאמר, "יגיע כפיך כי תאכל (ביושר) אשריך בעולם הזה וטוב לך בעולם הבא" אמן:
ספר עצות ישרות, ערך אמת ואמונה, אות ז': מכל המקומות יכולין לחזר להשם יתברך על ידי האמת, דהינו כשיודעין האמת לאמתו וכל אחד מכיר את מקומו, כי עקר הפגם הוא על ידי שקר, בחינת היכלי התמורות, שממירין טוב ברע ורע בטוב, שזה בחינת עושה מעשה זמרי ומבקש שכר כפינחס אבל כשמכיר את מקומו ומשים נפשו כעפר ורואה שפלותו באמת וגדל רחוקו מהשם יתברך, אף על פי שבאמת הוא כך, אף על פי כן יכול על ידי זה לחזר ולשוב להשם יתברך. (הלכות נותן טעם לפגם, הלכה ב):
דף מקורות לספר חובות הלבבות, שער הפרישות, פרק ד' (עמ' רפו' – רפח')
חובות הלבבות: ... הודאתו רבה בעת הרעה...
פת לחם ד"ה: הודאתו רבה בעת הרעה – אם באה עליו רעה חס ושלום, הוא מודה לו יתברך, בפה מלא, על שהשיב לו כגמול ידיו, בכדי שירגיש מעוותו ויראה לתקנו, וגם זה מחמת שאין לבו חרד ומתפעל כל כך מן הרעה, לכן שכלו נשאר זך, ומתבונן מבטן מי יצא הדבר, ומה הכוונה בזה, מה שאין כן ההתפעלות הגדולה של ההמונים, עושה לב רגז, והסתלקות השכל, וערבוב הדעת מלהתבונן בפעולות השם, והשגחתו, ושיד השם עשתה כל זאת, ולהתודות לו, כמו שנאמר (ישעיה ט, יב): והעם לא שב עד המכהו.

ספר לקוטי עצות ערך סבלנות אות ג': צריך שיהיה שלום לכל אדם במדותיו, הינו שלא יהיה מחולק במדותיו ובמארעותיו, שלא יהא לו חלוק בין בטיבו בין בעקו תמיד ימצא בו השם יתברך, ולא יתבהל ולא יתבלבל משום דבר שבעולם, רק כל מה שעובר עליו בכל יום הן טובות, הן יסורין וצרות ודאגות והרפתקאות, חס ושלום, ידע ויאמין שהכל לטובתו הנצחית, ודיקא על ידי זה יוכל להתקרב לשם יתברך אם ירצה באמת. וכן צריך לאהב את חברו ושיהיה לו שלום עם הכל ולסבל מחברו, אף אם יש לו איזה יסורים ממנו, ולהשתדל לדונו לכף זכות ולמצא בו טוב, ולהפך הדבר לטובה, לומר בדעתו, שלא כון חברו לרעה כל כך כמו שהוא סובר וכו', וכיוצא בזה הרבה שישתדל לחפש ולבקש אהבה ושלום עם חבריו ועם כל ישראל. וזה זוכין על ידי התורה ועל ידי הצדיקים שהם נקראים שלום, ועל ידי זה יזכה לאהב את השלום בכל מקום הן בטיבו וכו', ויאהב כל אחד את חברו ויהיה שלום בין כל ישראל (לג, א):
ספר לקוטי מוהר"ן ח"א, תורה לג', אות [א] הַכְּלָל הוּא, שֶׁצָּרִיךְ לְבַקֵּשׁ שָׁלוֹם. שֶׁיִּהְיֶה שָׁלוֹם בֵּין יִשְׂרָאֵל, וְשֶׁיִּהְיֶה שָׁלוֹם לְכָל אָדָם בְּמִדּוֹתָיו. הַיְנוּ שֶׁלֹּא יִהְיֶה מְחֻלָּק בְּמִדּוֹתָיו וּבִמְאֹרְעוֹתָיו, שֶׁלֹּא יְהֵא לוֹ חִלּוּק בֵּין בְּטִיבוּ בֵּין בְּעָקוּ תָּמִיד יִמְצָא בּוֹ הַשֵּׁם יִתְבָּרַךְ. הַיְנוּ (שָׁם נ"ו): "בַּה' אֲהַלֵּל דָּבָר בֵּאלֹקִים אֲהַלֵּל דָּבָר": וְעַל - יְדֵי מָה יִמְצָא הַשֵּׁם יִתְבָּרַךְ בֵּין בְּטִיבוּ בֵּין בְּעָקוּ, עַל - יְדֵי הַתּוֹרָה הַנִּקְרֵאת שָׁלוֹם, כְּמָה דְּאַתְּ אָמַר (מִשְׁלֵי ג'): "וְכָל נְתִיבוֹתֶיהָ שָׁלוֹם" (א). וְעַל - יְדֵי צַדִּיקִים שֶׁנִּקְרְאוּ גַּם כֵּן בְּרִית שָׁלוֹם (ב). וּמֵחֲמַת זֶה יָכוֹל לֶאֱהֹב אֶת הַשָּׁלוֹם בְּכָל מָקוֹם הֵן בְּטִיבוּ וְכוּ', וְיָכוֹל לִהְיוֹת שָׁלוֹם בֵּין יִשְׂרָאֵל, וְלֶאֱהֹב זֶה אֶת זֶה:
ספר לקוטי עצות ערך סבלנות אות ד': עקר הצער שיש להאדם מהיסורין והצרות וההרפתקאות שעוברים עליו, חס ושלום, הוא רק מחמת שלוקחין ממנו הדעת, עד שאין מסתכל על התכלית שהוא כולו טוב. כי אם יסתכל על התכלית בודאי אינם רעות כלל רק טובות גדולות. כי כונת השם יתברך הוא בודאי רק לטובה, אם להזכירו שישוב בתשובה, אם למרק עוונותיו על ידי היסורין האלו. וראוי לו לשמח מאד בהיסורין כשיסתכל על התכלית שהוא כולו טוב כנ"ל. ומזה בא מה שנטבע באדם לסתם עיניו בחזקה מאד כשיש לו יסורים וכאבים גדולים מאד רחמנא לצלן, כי על ידי שסותם עיניו על ידי זה בורח בשרשו אל התכלית הטוב הנצחי, שאי אפשר להכלל בו כי אם בסתימו דעינין מחיזו דהאי עלמא לגמרי [עין בפנים בסימן ס"ה] (סה, ג):
ספר לקוטי מוהר"ן ח"א, תורה סה', אות [ג] וְדַע, שֶׁבְּחִינָה זוֹ, הַיְנוּ בְּחִינַת אֶחָד, זֶה הוּא בְּחִינַת הַתַּכְלִית. כְּמוֹ שֶׁכָּתוּב (זְכַרְיָה י"ד): "בַּיּוֹם הַהוּא יִהְיֶה ה' אֶחָד וּשְׁמוֹ אֶחָד". 'וּבַיּוֹם הַהוּא', הַיְנוּ הַתַּכְלִית. וְהוּא בְּחִינַת כֻּלּוֹ טוֹב, כִּי אֶחָד הוּא כֻּלּוֹ טוֹב. כְּמוֹ שֶׁאָמְרוּ רַבּוֹתֵינוּ, זִכְרוֹנָם לִבְרָכָה (פְּסָחִים נ) עַל פָּסוּק זֶה: "בַּיּוֹם הַהוּא יִהְיֶה ה' אֶחָד" וְכוּ', 'אַטּוּ הָאִדְּנָא לָאו אֶחָד הוּא, אֶלָּא הָאִדְּנָא מְבָרְכִין עַל הָרָעָה: 'דַּיַּן אֱמֶת', וְעַל הַטּוֹבָה: 'הַטּוֹב וְהַמֵּיטִיב', אֲבָל לֶעָתִיד יְבָרְכוּ עַל הַכֹּל הַטּוֹב וְהַמֵּיטִיב'. נִמְצָא, שֶׁבְּחִינַת אֶחָד הוּא הַתַּכְלִית. וְהוּא כֻּלּוֹ טוֹב, כִּי הַתַּכְלִית הוּא כֻּלּוֹ טוֹב. כִּי אֲפִלּוּ כָּל הַצָּרוֹת וְהַיִּסּוּרִין וְהָרָעוֹת הָעוֹבְרִין עַל הָאָדָם, חַס וְשָׁלוֹם, אִם יִסְתַּכֵּל עַל הַתַּכְלִית, בְּוַדַּאי אֵינָם רָעוֹת כְּלָל, רַק טוֹבוֹת גְּדוֹלוֹת. כִּי בְּוַדַּאי כָּל הַיִּסּוּרִין בָּאִים בְּכַוָּנָה מֵהַשֵּׁם יִתְבָּרַךְ לְטוֹבָתוֹ, אִם לְהַזְכִּירוֹ שֶׁיָּשׁוּב בִּתְשׁוּבָה, אִם לְמָרֵק עֲווֹנוֹתָיו. וְאִם כֵּן הַיִּסּוּרִין הֵם טוֹבוֹת גְּדוֹלוֹת, כִּי כַּוָּנַת הַשֵּׁם יִתְבָּרַךְ הוּא בְּוַדַּאי רַק לְטוֹבָה. נִמְצָא, שֶׁבְּכָל הָרָעוֹת וְהַיִּסּוּרִין שֶׁיֵּשׁ לָאָדָם, חַס וְשָׁלוֹם, אִם יִסְתַּכֵּל עַל הַתַּכְלִית, הַיְנוּ כַּוָּנַת הַשֵּׁם יִתְבָּרַךְ, לֹא יִהְיֶה לוֹ יִסּוּרִין כְּלָל. רַק אַדְּרַבָּא יִתְמַלֵּא שִׂמְחָה, מִגֹּדֶל רֹב הַטּוֹבָה שֶׁיִּסְתַּכֵּל בְּתַכְלִית הַיִּסּוּרִין הַלָּלוּ. כִּי הַתַּכְלִית הוּא כֻּלּוֹ טוֹב. כֻּלּוֹ אֶחָד כַּנַּ"ל. וּבֶאֱמֶת אֵין שׁוּם רַע בָּעוֹלָם, רַק כֻּלּוֹ טוֹב: אַךְ עִקַּר הַצַּעַר שֶׁיֵּשׁ לָאָדָם מֵהַיִּסּוּרִין שֶׁעוֹבְרִים עָלָיו, חַס וְשָׁלוֹם. הוּא רַק מֵחֲמַת שֶׁלּוֹקְחִין מֵהָאָדָם הַדַּעַת, עַד שֶׁאֵין יָכוֹל לְהִסְתַּכֵּל עַל הַתַּכְלִית, שֶׁהוּא כֻּלּוֹ טוֹב, וְאָז מַרְגִּישׁ צַעַר וּכְאֵב הַיִּסּוּרִין. כִּי כְּשֶׁיֵּשׁ לוֹ דַּעַת, וּמִסְתַּכֵּל עַל הַתַּכְלִית, אֵינוֹ מַרְגִּישׁ כְּלָל הַצַּעַר שֶׁל הַיִּסּוּרִין כַּנַּ"ל. וּבָזֶה תָּבִין דָּבָר נֶעְלָם וְנִסְתָּר, מַה שֶּׁנִּטְבָּע בְּנֶפֶשׁ הָאָדָם, כְּשֶׁיֵּשׁ לוֹ יִסּוּרִין גְּדוֹלִים, רַחֲמָנָא לִצְלָן, כְּגוֹן לְמָשָׁל כְּשֶׁחוֹתְכִין אֵיזֶה אֵיבָר לָאָדָם, חַס וְשָׁלוֹם. אֲזַי סוֹתֵם וְעוֹצֵם אֶת עֵינָיו בְּחֹזֶק. כִּי זֶה אָנוּ רוֹאִים בְּחוּשׁ, כְּשֶׁאָדָם רוֹצֶה לְהִסְתַּכֵּל עַל דָּבָר שֶׁהוּא רָחוֹק מִמֶּנּוּ, אֲזַי סוֹתֵם אֶת עֵינָיו, וּמְצַמְצֵם וּמְכַוֵּץ הָרְאוּת, כְּדֵי לְכַוֵּן הָרְאוּת אֶל הַדָּבָר הָרָחוֹק שֶׁרוֹצֶה לִרְאוֹת. וְזֶה מֵחֲמַת כִּי הָרְאוּת הוּא מְשָׁרֵת וְשָׁלִיחַ שֶׁל הַמֹּחַ, לְהָבִיא הַדָּבָר שֶׁרוֹאֶה לְתוֹךְ הַמֹּחַ:

כִּי עִקַּר הָרְאִיָּה הִיא הַיְדִיעָה, דְּהַיְנוּ לֵידַע מַהוּת הַדָּבָר שֶׁרוֹאֶה, וְהַיְדִיעָה הִיא בַּמֹּחַ. וּכְשֶׁרוֹצֶה הַמֹּחַ לֵידַע זֶה הַדָּבָר שֶׁעוֹמֵד כְּנֶגְדּוֹ, אֲזַי הוּא שׁוֹלֵחַ אֶת הָרְאוּת, וְהָרְאוּת הוֹלֵךְ וְרוֹאֶה הַדָּבָר, וּמְבִיאוֹ לְתוֹךְ הַמֹּחַ, וְאֲזַי יוֹדֵעַ מַה שֶּׁרוֹאֶה. וְעַל כֵּן כְּשֶׁמַּעֲבִירִין דָּבָר לִפְנֵי אָדָם בִּמְהִירוּת גָּדוֹל, אֵינוֹ יוֹדֵעַ מַהוּת הַדָּבָר, אַף שֶׁבֶּאֱמֶת רָאָה הַדָּבָר בְּעֵינָיו מַמָּשׁ, עִם כָּל זֶה מֵחֲמַת הַמְּהִירוּת, לֹא הָיָה פְּנַאי לְהָבִיא הַדָּבָר לְתוֹךְ הַמֹּחַ. וְעַל כֵּן כְּשֶׁהַדָּבָר רָחוֹק מִמֶּנּוּ, אֵין כֹּחַ בְּהָרְאוּת לֵילֵךְ לְשָׁם וְלַהֲבִיאוֹ לְתוֹךְ הַמֹּחַ, מֵחֲמַת שֶׁהַדְּבָרִים אֲחֵרִים שֶׁרוֹאֶה מִן הַצַּד מְבַלְבְּלִים אוֹתוֹ. וְכֵן מֵחֲמַת הַפִּזּוּר שֶׁנִּתְפַּזֵּר הָרְאוּת, עַל - יְדֵי - זֶה הוּא נִקְלָשׁ, וְאֵין בּוֹ כֹּחַ לְהָבִיא הַדָּבָר שֶׁרוֹאֶה לְתוֹךְ הַמֹּחַ. עַל - כֵּן צָרִיךְ לִסְתֹּם אֶת עֵינָיו, וּלְצַמְצֵם הָרְאוּת, וּלְכַוְּנוֹ אֶל הַדָּבָר שֶׁצָּרִיךְ, כְּדֵי שֶׁלֹּא יְבַלְבְּלוּ דְּבָרִים אֲחֵרִים. וְגַם כְּדֵי שֶׁיִּתְחַזֵּק כֹּחַ הָרְאוּת, וְלֹא יִהְיֶה קָלוּשׁ, וְאָז יוּכַל לִרְאוֹת הַדָּבָר הָרָחוֹק כַּנַּ"ל. כְּמוֹ כֵן, כְּשֶׁרוֹצִים לְהִסְתַּכֵּל עַל הַתַּכְלִית, שֶׁהוּא כֻּלּוֹ טוֹב, כֻּלּוֹ אֶחָד. צָרִיךְ לִסְתֹּם אֶת עֵינָיו, וּלְכַוֵּן הַהִסְתַּכְּלוּת אֶל הַתַּכְלִית:כִּי אוֹר הַתַּכְלִית הַזֶּה הִיא רְחוֹקָה מֵהָאָדָם, וְאִי אֶפְשָׁר לִרְאוֹתוֹ כִּי אִם בִּסְתִימוּ דְּעֵינִין. שֶׁצָּרִיךְ לִסְתֹּם אֶת הָעֵינַיִם לְגַמְרֵי, וּלְסָגְרָם בְּחָזְקָה מְאֹד, אַף גַּם לְדָחְקָם בְּהָאֶצְבַּע, כְּדֵי לְסָתְמָם לְגַמְרֵי, וְאָז יוּכַל לְהִסְתַּכֵּל עַל הַתַּכְלִית הַזֶּה. הַיְנוּ שֶׁצָּרִיךְ לִסְתֹּם אֶת עֵינָיו מֵחֵזוּ דְּהַאי עַלְמָא לְגַמְרֵי, לְהַעֲלִים עֵינָיו וּלְסָגְרָם מְאֹד, לִבְלִי לְהִסְתַּכֵּל כְּלָל עַל תַּאֲווֹת עוֹלָם הַזֶּה וַהֲבָלָיו. וְאָז יוּכַל לִרְאוֹת וּלְהַשִֹּיג אוֹר הַתַּכְלִית הַזֶּה, שֶׁכֻּלּוֹ טוֹב. וְאָז יִתְבַּטְּלוּ הַיִּסּוּרִין כַּנַּ"ל, כִּי עִקַּר הַיִּסּוּרִין מֵחֲמַת שֶׁרָחוֹק מֵהַתַּכְלִית כַּנַּ"ל. וְעַל כֵּן נִטְבָּע בְּנֶפֶשׁ הָאָדָם לִסְתֹּם עֵינָיו בִּשְׁעַת יִסּוּרִין כַּנַּ"ל, כְּדֵי לִבְרֹחַ מֵהַיִּסּוּרִין וּלְבַטְּלָם, עַל יְדֵי הַהִסְתַּכְּלוּת עַל הַתַּכְלִית, שֶׁהוּא כֻּלּוֹ טוֹב. שֶׁהַהִסְתַּכְּלוּת הַזֹּאת אִי אֶפְשָׁר, כִּי - אִם עַל - יְדֵי סְתִימַת הָעֵינַיִם כַּנַּ"ל. וְאַף שֶׁהָאָדָם אֵינוֹ יוֹדֵעַ כְּלוּם מַה הוּא עוֹשֶׂה, אַף - עַל - פִּי - כֵן הַנֶּפֶשׁ יוֹדַעַת הַכֹּל, וְעַל - כֵּן מֻטְבְּעָה לִסְתֹּם הָעֵינַיִם בִּשְׁעַת יִסּוּרִין כַּנַּ"ל:
ספר לקוטי עצות ערך סבלנות אות י יא: י. כשחולקין על האדם ורודפין אותו, הכל הוא כדי שיתקרב על ידי זה דיקא לשם יתברך ביותר. כי כל מה שרודפין אותו ועושין לו יסורין, הוא צריך לברח בכל פעם לשם יתברך, כי אין עצה ותקנה חוץ מזה. נמצא שעל ידי הרדיפות והיסורין נתקרב יותר לשם יתברך (ח"ב יג):

יא. צריך שתדע שכל אדם שבעולם עוברים עליו יסורים וצרות הרבה והרפתקאות שונות בלי שעור, הן בענין הפרנסה הן בענין בריאת הגוף הן בענין אשתו ובניו ובני ביתו. ואין נמצא אדם בעולם שלא יעברו עליו יסורים והרפתקאות הרבה, כי אדם לעמל יולד, וכתיב: גם כל ימיו כעס ומכאובות, ואין שום תקנה להנצל מזה כי אם לברח לשם יתברך ולהתורה. על כן ההכרח שיהיה לכל אדם סבלנות, גדול שיסבל כל מה שיעבר עליו כמו שאמרו רבותינו, זכרונם לברכה: סמא דיסורי קבילא. וכמו שאמר החכם, הסבל - תחבולה למי שאין לו תחבולה. וכל החכמים מאריכים בזה וכולם אומרים, שהעולם הזה מלא יסורים ודאגות והרפתקאות בלי שעור. כי האדם לא נברא בשביל להתענג בעולם הזה כלל, רק שיעמל בעולם הזה כדי שיזכה לעולם הבא. על כן צריכין לסבל הכל ולהאמין שהכל לטובתו. כי כל מה דעביד רחמנא לטב עביד, ולברח בכל פעם לשם יתברך ולתורתו ולהתפלל ולהתחנן לפניו, כי אין מקום לנוס מפגעי העולם כי אם אליו יתברך לבד, כמו שנאמר, ומנוס ביום צר לי. ואפלו הגרוע שבגרועים יכול לברח לשם יתברך תמיד, כי השם יתברך בכל מקום וכמבאר בדברינו באריכות במקום אחר. ותכף כשבורח לשם יתברך אזי כל מה שעובר עליו נתהפך לטובה גדולה לנצח. ויש בזה הרבה לדבר ואין כאן מקומו להאריך (שהר"ן שח):
ספר לקוטי מוהר"ן ח"א תורה ד', אות [א]:  כְּשֶׁאָדָם יוֹדֵעַ שֶׁכָּל מְאֹרְעוֹתָיו הֵם לְטוֹבָתוֹ, זֹאת הַבְּחִינָה הִיא מֵעֵין עוֹלָם הַבָּא, כְּמוֹ שֶׁכָּתוּב (תְּהִלִּים נ"ו): "בַּה' אֲהַלֵּל דָּבָר בֵּאלֹהִים אֲהַלֵּל דָּבָר". וְזֹאת הַבְּחִינָה הִיא מֵעֵין עוֹלָם הַבָּא, כְּמוֹ שֶׁאָמְרוּ חֲכָמֵינוּ, זִכְרוֹנָם לִבְרָכָה (פְּסָחִים נ.): "בַּיּוֹם הַהוּא יִהְיֶה ה' אֶחָד" וְכוּ'. וְהִקְשׁוּ: וְכִי הָאִידְנָא לָאו הוּא אֶחָד? וְתֵּרְצוּ חֲכָמֵינוּ, זִכְרוֹנָם לִבְרָכָה:
ספר עלים לתרופה, מכתב מיום יא' טבת הת"ר: ועל כולם צערי גדול ביותר מבלבול הדעת והקטנות השכל שנקטן אצליכם עי"ז, כי חסרון הדעת קשה מהכל וכמבואר בדבריו הקדושים. שעיקר הצער של כל מיני יסורים וחסרונות הוא רק חסרון הדעת. כי אם הי' הדעת שלם והי' יודע שהכל בהשגחתו ית' לטובה, בוודאי לא הי' מצטער כלל. אדרבא הי' מלא שמחה מכל היסורים וההרפתקאות העוברים עליו כי כל מה דעביד רחמנא לטב עביד, כי כוונתו ית' בוודאי לטובה נפלאה. ובפרט שאנו רואין בעינינו שכל אדם מלא יסורים. כמובא בכל הספרים... וכבר ידעתם שכל המניעות הם רק מניעות המוח, כי מי שדעתו ומוחו חזק בהאמת לאמתו בוודאי אל יבהלוהו רעיוניו משום הרפתקאות ותלאות העוברים עליו... 
דף מקורות לספר חובות הלבבות, שער הפרישות, פרק ה' (עמ' רפח' – רפט')
חובות הלבבות: ...ושנשפוך שיחנו לפני הא-להים ולא לפניהם...
טוב הלבנון ד"ה: ושנשפך שיחנו לפני הא-להים וכו' – שנגיד צרותינו לפני הא-להים, ולא נקוה עזר מבני אדם.

פת לחם ד"ה: שנשפך שיחנו – באיזה צורך שיש לנו.

ספר שיחות הר"ן, אות רלג': שמעתי מאיש אחד מאנשיו, שפעם אחת דבר רבנו זכרונו לברכה עמו מענין בגדים. ואמר לו שעל כל דבר צריכין להתפלל. הינו אם בגדו קרוע וצריך לבגד יתפלל להשם יתברך שיתן לו בגד ללבש, וכן בכל כיוצא בזה דבר גדול ודבר קטן. על הכל ירגיל עצמו להתפלל תמיד להשם יתברך על כל מה שיחסר לו אף על פי שהעקר להתפלל על העקר, דהינו על עבודת השם יתברך לזכות להתקרב אליו יתברך, אף על פי כן גם על זה צריכין להתפלל:

ואמר: שמי שאינו מתנהג כך. אף על פי שהשם יתברך נותן לו בגדים ופרנסה והצטרכות חיותו, אבל כל חיותו הוא כמו בהמה שגם כן השם יתברך נותן לה לחמה וכו' כן הוא חיותו שנותן לו השם יתברך. כי מאחר שאינו ממשיך כל חיותו על ידי תפלה מהשם יתברך על כן כל חיותו הוא כמו חיות בהמה ממש. כי האדם צריך להמשיך כל חיותו והצטרכותו מהשם יתברך על ידי תפלה ותחנונים דוקא:

וכן שמעתי אנכי גם כן מפיו הקדוש על דבר קטן ופחות מאד שהיה קצת מוכרח לי. ואמר: תתפלל על זה להשם יתברך. ועמדתי משתומם. כי היה לי לדבר פלא בעיני להתפלל להשם יתברך על דבר פחות כזה. וגם כי לא היה מוכרח ביותר. ענה ואמר (בלשון תמה): אין זה כבודך שתתפלל להשם יתברך על דבר קטן כזה?! ואחר כך ספר מעשה קטנה מענין בטחון אפלו על דברים קטנים מאיש אחד ממז'בוז'. והכלל שעל כל הדברים שבעולם צריכין להתפלל להשם יתברך וכן מבאר באלף בית עין שם (תכ):
ספר המידות ערך תפילה, אות לז': על כל הדברים, הן על דבר גדול הן על דבר קטן, תתפלל:
ספר מראה מקומות השלם, שם: שם, סי' מ', על זאת יתפלל כל חסיד אליך לעת מצא אמר רבי חנינא לעת מצא זו אשה וכו', רבי נתן אומר לעת מצא זו תורה וכו', רב נחמן בר יצחק אמר לעת מצא זו מיתה וכו', רבי יוחנן אמר לעת מצא זו קבורה וכו', מר זוטרא אמר לעת מצא זה בית הכסא וכו' מובן.
באור: כי כל האמוראים לא פליגי, אלא כל אחד מוסיף ומציין עוד ענין אשר כלול בפירוש הכתוב "לעת מצא", וכולה בה, וכוונת דוד המלך הוא, שהחסיד צריך להתפלל על כל דבר וענין, הן על דבר גדול כמו תורה, והן על דברים כגון בית הכסא וכו'.

עיין כותב שם המבאר באריכות, ובין השאר זה לשונו: אח"כ בא על דברי כולם מר זוטרא, ואמר:זו בית הכסא, וכוונתו בכלל להוסיף ולומר, כי צריך להתפלל וכו' לעשות רצונו יתברך, ואין צריך לומר שיש לו להתפלל על אשה ועל תורה וכו', אלא גם על דבר בלתי נחשב לגריעותו כפי הנראה, והוא הוצאת בית הכסא, צריך גם כן להתפלל עליו וכו'.
גמ' שבת קנו, ב: ומדרבי נחמן בר יצחק נמי אין מזל לישראל דאימיה דרבי נחמן בר יצחק אמרי לה כלדאי בריך גנבא הוה לא שבקתיה גלויי רישיה אמרה ליה כסי רישיך כי היכי דתיהוו עלך אימתא דשמיא ובעי רחמי לא הוה ידע אמאי קאמרה ליה יומא חד יתיב קא גריס תותי דיקלא נפל גלימא מעילויה רישיה דלי עיניה חזא לדיקלא אלמיה יצריה סליק פסקיה לקיבורא בשיניה.

רש"י, שם: ובעי רחמי - בקש רחמים שלא ישלוט בך יצר הרע: קיבורא - אשכול תמרים, והדקל לא שלו היה:
מהרש"א שם, ד"ה: ובעי רחמי כו' - שלא ישלוט בך יצר הרע כפירש"י, גם שהכל בידי שמים חוץ מיראת שמים, מ"מ יבקש אדם רחמים על כך, ובדרך שאדם רוצה לילך מוליכין אותו, ומן השמים מסייעין אותו.

ספר השתפכות הנפש, אות צג': לכאורה יש להקשות על ענין התבודדות ושיחה בינו לבין קונו, שצריך כל אחד בכל יום לשפך שיחו לפני השם יתברך שיזכהו לקרבו לעבודתו יתברך, כמבאר לעיל כמה פעמים וכן מצאנו שכל הצדיקים הקדמונים עסקו גם כן בזה ויסדו על זה כמה תפלות לזכות להנצל מהיצר הרע, ושיזכו להתקרב להשם יתברך וליראה ולאהבה אותו יתברך וכל ספר תהלים מלא מזה וכן התפלות מאנשי כנסת הגדולה, כגון השיבנו וכיוצא:

ולכאורה קשה, הלא אמרו רבותינו, זכרונם לברכה, 'הכל בידי שמים חוץ מיראת שמים' ואם כן איך שיך על זה תפלה מאחר שהשם יתברך מסר הבחירה רק לנו. אך באמת זה בעצמו עקר הבחירה של האדם. כי אי אפשר לזכות בשלמות למאס ברע ולבחר בטוב ולבוא למה שצריך האדם לבוא בזה העולם על ידי בחירתו, כי אם על ידי שירבה בתפלות ותחנונים ושיחות בינו לבין קונו הרבה מאד מאד להשם יתברך, שיזכהו לקרבו לעבודתו יתברך, וזהו עקר התפלה. כי "על זאת יתפלל כל חסיד אליך לעת מצא רק לשטף מים רבים אליו לא יגיעו". שלא ישטפוהו שטף מים רבים הזידונים שהם תאובתין בישין דהאי עלמא השוטפין בכל עת. וכבר נשטפו רבים רבים מאד על ידם, רחומנא לצלן, ואין חכמה ואין תבונה ואין עצה לעמד כנגדם רק על ידי תפלה ותחנונים לשם יתברך שיצילהו מהם:

כי אף על פי שהאדם הוא בעל בחירה אף על פי כן העקר הוא תפלה ותחנונים לשם יתברך על זה. כי הבחירה הוא בהשכל שיש לו כח לבחר בטוב ולמאס ברע. אך שכל האדם אין לו כח כל אחד להכניע ולבטל התאוות והקלפות שהם בחינת כפירות הבאים מבחינת שבירת כלים ששם יש כמה וכמה ניצוצות הקדושים שהם ניצוצי הושכל. כי כולם במחשבה אתברירו. אבל יש בלבולים וסטרין אחרנין ומניעות מהקדושה הבאים מבחינת חלל הפנוי. ששם אי אפשר למצא אלהותו על ידי שום שכל וחכמה כי אם על ידי אמונה לבד (כמבאר בלקוטי מוהר"ן חלק א' סימן ס"ד), שהוא בחינת תפלה ותחנונים וזעקות לשם יתברך שיצילהו מהקלפות והיצר הרע הנמשכין משם:

ועל זה אמרו רבותינו, זכרונם לברכה, בכל יום יצרו של אדם מתגבר עליו ואלמלא הקדוש ברוך הוא עוזרו היה נופל בידו. כי מהיצר הרע הזה הנמשך בשרשו משם מבחינת חלל הפנוי אי אפשר להנצל בשום אפן על ידי בחירת האדם בשכל עצמו לבד, כי אם על ידי סיעתא דשמיא, ועל כן צריכין להרבות מאד מאד בתפלה ותחנונים להנצל ממנו. כי שם אין מועיל שום שכל. אדרבא, על ידי שכל וחכמה נשקעין שם ביותר, חס ושלום, (כמבאר שם בדבריו, זכרונו לברכה, בסימן ס"ד) רק העקר הוא האמונה שהיא בחינת תפלה:

ובאמת זה בעצמו הוא עקר יסוד כח הבחירה. דהינו מה שיש להאדם כח הבחירה לבטל שכלו לגמרי ולסמך על אמונה לבד ולהרבות בתפלה ותחנונים להשם יתברך. כי היצר הרע מעקם לב האדם כל כך עד שגם זה קשה על האדם. אף על פי שבאמת הוא דבר קל מאד לשוח בכל פעם את כל אשר עם לבבו לפני השם יתברך ולבקש מלפניו על נפשו. אף על פי כן הבעל דבר מבלבל ומעקם דעת האדם כל כך עד שעל פי רב ענין זה של תפלה והתבודדות קשה על האדם לקים יותר מכל העבודות קשות. וכל זה מחמת חסרון אמונה שאין לו אמונה בשלמות שזה עקר ויסוד הכל כמאמר רבותינו, זכרונם לברכה, בא חבקוק והעמידן על אחת "וצדיק באמונתו יחיה". ועל כן בזה בעצמו עקר כח הבחירה של האדם. כי מי שזוכה לבחר בחיים אמתיים, הוא בוחר העקר בדרך אמונה ותפלה בבחינת: "דרך אמונה בחרתי". ואז כשיש לו אמונה שלמה ומרבה בתפלות ושיחות לפני השם יתברך שיזכהו לשוב אליו באמת, שעל ידי זה ממתיק ומבטל כל הקלפות וסטרא אחרא הנמשכין בשרשן מבחינת הצמצום של חלל הפנוי, אזי עוזרו השם יתברך שיזכה לעבד אותו יתברך בתורה ומצוות, ומאיר עיניו בתורתו עד שזוכה להבין בתורה ועבודה מה שאפשר בשכל אנושי להבין. ועל ידי זה מכניע ומבטל כל הקלפות וסטרא אחרא הנמשכין בשרשן מבחינת שבירת כלים ומעלה משם כל ניצוצות הקדושה, ומחמת שבחינת שבירת כלים בעצמו נמשך גם כן בשרשו מתקף הצמצום של בחינת חלל הפנוי כמבאר בפנים:

וכבר נתבאר שאי אפשר להמתיק בשלמות זה הצמצום של חלל הפנוי (עד שיתבטלו גם אלו הקלפות והמניעות וכו' שיניקתם משם) כי אם על ידי תפלה שהוא בחינת אמונה. על כן עקר יסוד של כל התורה והמצוות שהם בחינת שכל הוא גם כן רק על ידי תפלה ואמונה בחינת: "כל מצותיך אמונה". ועל כן בזה עקר יסוד כל כח הבחירה כנ"ל. (שם, הלכות פקדון הלכה ג' אות ז'):
דף מקורות לספר חובות הלבבות, שער הפרישות, פרק ה' (עמ' רצ' – רצא')
חובות הלבבות: וכשתגיע אל הגבול הזה מן הפרישות מן האיסור בלא הכרח מטבעך ולא קושי מנפשך, תהיה מן הכיתות הניצלות מן החטא והמכשול, אשר נאמר עליהם (משלי יב כא): לא יאונה לצדיק כל און.
טוב הלבנון ד"ה: הנצלות מן החטא – לא יגיע חטא לידו, ולא יפתנו היצר הרע.

ספר משלי יב, כא: לֹא יְאֻנֶּה לַצַּדִּיק כָּל אָוֶן וּרְשָׁעִים מָלְאוּ רָע:
מצודת דוד שם: לא יאונה - אין שום עבירה מזדמן לצדיק להיות נכשל בה אבל הרשעים נתמלאו מרע כי עבירה גוררת עבירה עד אין תכלית:
מלבי"ם שם:(כא) לא יאונה לצדיק כל און - פעל אנה הוא שמכין סבה למסובב, כמו והאלהים אנה לידו, שמי שעשה עבירה הוא סבה לשיעשה עבירה אחרת, כמ"ש חז"ל שמי שהרג, השם מזמין סבה לידו שיהרוג עוד כדי שיגלה, אבל הצדיק שאוחז בדרכי הצדק אין לו סבה שיעשה איזה און וכח שלא כמשפט, ולא יגיע לו שיעשה און אף בשוגג, כי אדרבה מצוה גוררת מצוה, אבל הרשעים - עבירה גוררת עבירה עד שהם מלאים רע - כי רע אחד גורר רע אחר, עד שתתמלא סאתם:

ספר טעמי המצוות, פרשת עקב: דע כי אין האדם מכיר במה שעושה כי לפעמים אוכל מאכל איסור ולא  ירגיש בו רק מי שהוא חסיד אין מניחין לו מן השמים להכשל כי לא יאונה לצדיק כל און.
ספר עשרה מאמרות, מאמר חקור דין, חלק ד', פרק א': אמת דגבי צדיקים גמורים כתיב לא יאונה לצדיק כל און דוקא הפועל הזה הנגזר מן השם והבטחה גדולה היא זו שלא יבא לידו דבר עבירה דמהיכא תיתי כיון שהוא מתהלך בתומו צדיק לא יחשוב ולא יהרהר בשום דבר רע אדרבה הוא פורש ומתרחק הרבה משערי ההיתר שלא ליגע אפילו כחוט השערה באחד משערי האסור והכי אשכחן ביחזקאל דהוה משתבח ואזיל בנפשיה שלא אכל נבלה וטרפה. ובא ליפטר עם זה ממצותו יתברך שאמר לו לעוג עוגת שעורים בגללי צואת האדם וכאשר החליפה בצפיעי הבקר סבר וקביל אך לא מאנינות הדעת אלא מהרחקה הדומה לכיעור וכך אמר יחזקאל רבונו של עולם גלוי וידוע לפניך שאנשי דורי אוכלים נבלות וטרפות שקצים ורמשים כמו שבא בפרק חלק והם נעשים צואת האדם ואף על גב דפקע אסורייהו ופרשא בעלמא נינהו מכל מקום כשם שנזהרתי מבהמות כוס כוס הקרובה להיות נבלה כך אזהר מן הגללים הבאים מן הנבלה ושמח מצפיעי הבקר הבאים מירק עשב
.
ספר קב הישר, סוף פרק יב': ואות ומופת לכל המהדרים לילך בדרכי היראה כי ע"י כן יש שמירות הבורא ב"ה עליהם לבלתי יכשלו ח"ו באיזה עון, וכמש"ה, לא יאונה לצדיק כל און ואף גם בהיותו ישן הקב"ה משמרהו מכל. וכמו שאירע לחסיד אחד. פעם אחת נדמה לו בחלום אחת מן הכתות של לילית בדמות אשתו, כדי להביאו לידי שכבת זרע לבטלה. והנה בתחלת המראה נשמע לו קול הכאה באגרוף בחלונו כאילו איש בא ומקיש באגרוף בכח בחלונו עד שהקיץ משנתו, ואז הכיר החסיד בחסד הבורא ב"ה שלא עזב חסדו ואמתו ית' ב"ה שהציל אותו מן החטא של שכבת זרע לבטלה. על כן ומזה ידע האדם שהקב"ה חפץ במדת הקדושה והטהרה, על כן עצה העוצה לכל בר ישראל שיתעורר בעצמו לעשות תשובה קטנה ואח"כ הבא לטהר מסייעין אותו. ויאזור כגבר חלציו לעשות תשובה גדולה וירגיל עצמו לרחוץ ידיו כדי שיתפלל בטהרה ולימודו יהיה בטהרה, ואז יזכה למאמר רז"ל "טהרה מביא האדם לידי קדושה". והעיקר הטהרה הוא נטילת ידים ולכך אציג פרק קטן בפני עצמו:
ספר באר מים חיים, בראשית כד, לו: ותלד שרה אשת אדוני בן לאדוני אחרי זקנתה. טעם אומרו כל הסימנים הללו, כי חשש אליעזר אשר ודאי לבן ובתואל מאותן ליצני הדור הם שאמרו חז"ל (תנחומא ריש פרשת תולדות) שהיו אומרים מאבימלך נתעברה שרה ולא יאמינו כלל אשר יצחק בן אברהם הוא על כן אמר להם כל הדברים האלה כי הלא שרה היא וידועה בצדקתה מאז מהנפש אשר עשתה בחרן ובודאי לא ינוח שבט הרשע על גורל הצדיקים חלילה להטמא בבעילת בן אל נכר. וגם היא אשת אדוני, ואברהם ודאי ידוע בצדקו ויצא טבעו בעולם וגדול שמו בגוים ובודאי לא יאונה לצדיק כל און לבוא עליה אחרי אשר הוטמאה ח"ו. ועוד כי היא אחרי זקנתה שאין מדרך הטבע להוליד אז אם לא בדרך הנס וכי עביד רחמנא ח"ו ניסא לשקרא לצור צורת ממזר ח"ו בנס למעלה מהטבע. וכלל עוד בלשונו לומר אחרי זקנתה ואחרי מופלג הוא כאומרם (בבראשית רבה מ"ד, ה') כלומר מופלג מזקנתה מה שאין עוד מדרך הטבע בשום אופן להוליד אם לא בנס אשר יעשה ה' לחסידיו לחמודי עולם ולא לקלי עולם ועל כן מכל אלה נכון יהיה לבכם בטוח אשר הוא בודאי בן לאדוני לא מאחר חלילה:
ספר ליקוטי הלכות, הלכות שלוח הקן, הלכה ד',טו'-יז': טו) וזה בחינה מה שנצטוו לאחר מחלקת קרח לקח המטות של כל נשיאי ישראל ומטה אהרן וכו', ויבא משה אל אהל העדות והנה פרח מטה אהרן לבית לוי וכו'. מטה הוא בחינת הבחירה שהוא בחינת מטה שמטה לצד זה או לצד זה. וזהו בחינת מטה משה שנתהפך ממטה לנחש ומנחש למטה, כמובן בתקונים, וכמובא בדברי אדוננו מורנו ורבנו זכרונו לברכה בהתורה בטח בה' ועשה טוב בסימן עט. ומשה זכה במראה הסנה להפשיט גופו לגמרי, כמובא בתקוני זהר, ואז נאמר בו אחר כך, ומטה האלקים בידי, 'בידי' דיקא שהיתה הבחירה בידו לגמרי בבחינת צדיקים לבן ברשותן, כמובא בהתורה בטח בה', עין שם. וכן אהרן בודאי זכה גם כן לזה, כי משה ואהרן שניהם שקולים זה כזה, כמו שאמרו רבותינו זכרונם לברכה. וזה שצוה ה' יתברך להראות אות ומופת נורא על - ידי המטות דיקא, להורות מעלת אהרן שאף - על - פי שזכה לתכלית השלמות שכבר שבר הבחירה לגמרי וזכה שמטה שלו, דהינו הבחירה, היה בבחינת מטה משה בבחינת ומטה האלקים בידי, דהינו שכבר לבו ברשותו לגמרי בבחינת לא יאנה לצדיק כל און ואינו מתירא עוד מהיצר הרע הגשמי של תאות עולם הזה כלל, אף - על - פי - כן עדין אינו מסתפק עצמו בזה רק עדין הוא עובד ה' יתברך במסירת נפש נפלא וזוכה בכל פעם לשבר היצר הרע שלו שהוא מלאך הקדוש בחינת דינים. ועל - ידי זה גם עתה אחר ששבר הבחירה הגשמיית והמטה בידו כנ"ל, אף - על - פי - כן עדין הוא עולה מדרגא לדרגא והוא גדל וצומח בכל פעם בבחינת צדיק כתמר יפרח וכו'. וזהו בחינת כי פרח מטה אהרן לבית לוי ויצא פרח ויצץ ציץ וכו', דהינו שגם אחר ששבר הבחירה ומטה האלקים בידו כנ"ל, אף - על - פי - כן הוא פורח וצומח כי אינו עץ יבש, חס ושלום, ואינו עומד על מדרגה אחת, רק הוא צץ ופורח בעבודתו יתברך מדרגא לדרגא, כי גם הצדיקים ששברו היצר הרע הגשמי שזהו בחינת ומטה האלקים בידי, גם הם עדין יש להם יצר הרע של מעלה הנ"ל וצריכים לשברו, וכשיש להם מלחמות עדין בודאי הם עולים עדין מדרגא לדרגא בחינת ויצא פרח ויצץ ציץ וכו'. ועל - כן נתן זאת לסימן, והיה האיש אשר אבחר בו מטהו יפרח, להורות שהוא פורח ועולה עדין מדרגא לדרגא וזהו מעלתו על שאר נשיאי ישראל, כי גם בין הצדיקים הגדולים האמתיים בחינת נשיאי ישראל, יש חלוק גדול בינם לבין הצדיק הגדול מהם הרבה, בחינת משה ואהרן וכו' וכנ"ל, הפך דעה רעה של קרח ועדתו שכפרו בזה ואמרו, כי כל העדה כלם קדושים וכו' ומדוע תתנשאו וכו' כנ"ל:

טז) וזהו בחינת שנאמר שם מיד אחר כך, אתה ובית אביך תשאו את עון המקדש וכו'. כי זהו עבודת הצדיקים להמתיק הדינים מכל ישראל שעל - ידי זה מוציאין אותם מעונות שבאים על - ידי היצר הרע שיניקתו מהדינים כנ"ל, כי הצדיקים הגדולים משברים היצר הרע של מעלה שהוא בחינת דינים וממתיקים ומבטלים כל הדינים, ועל - ידי זה מבטלין כח היצר הרע ומצילין ישראל מעונות, ועל - כן הצדיקים מקבלים על עצמן יסורין בשביל עונות ישראל, כמו שכתוב, אכן חליינו הוא נשא ועונותם הוא יסבל. כי הצדיקים הגדולים תולין כל החסרונות בעצמן שאומרים שמחמת שאינם ממתיקין הדין כראוי מחמת זה באים ישראל לעונות חס ושלום. ועל - כן הם סובלים עונות ישראל. וזה בחינת אתה ובית אביך תשאו את עון המקדש וכו', כי הם צריכים לשמר ישראל מעונות כי צריכין לעסק להמתיק כל הדינים שבעולם שעל - ידי זה מבטלין כח היצר הרע ומצילין ישראל מעונות כנ"ל:

יז) ובבחינה זאת יש כמה חלוקים אפלו בין הצדיקים הגדולים מאד אבות העולם כמו שאיתא בזהר החלוק שבין נח ואברהם ומשה. שמשה זכה להמתיק כל תקף הדינים יותר מכלם ומסר נפשו והציל את ישראל. ועקר שלמות בחינה זאת יהיה נגמר על - ידי משיח שהוא משה בעצמו שהוא מוסר נפשו עדין בשביל ישראל וסביל מרעין בעדם כל ימי הגלות עד שיגמר את שלו שימתיק כל הדינים מישראל ויבטל כח היצר הרע ויביא את הגאלה במהרה בימינו וישיב כל ישראל לה' יתברך באמת, כי זה עקר עבודת משה משיח להמתיק שרש הדין העליון למעלה למעלה עד שיתבטלו ממילא כל הדינין שלמטה וכל היצרין רעים שיונקים מהם, ועל - ידי זה ישובו ישראל לה' יתברך ותבא הגאלה במהרה בימינו, כמו שכתוב, ובא לציון גאל ולשבי פשע ביעקב במהרה בימינו, אמן:
דף מקורות לספר חובות הלבבות, שער הפרישות, פרק ה' (עמ' רצא' – רצב')
חובות הלבבות: וכבר עמדת על מה שציוה הבורא, יתברך, את המלך, באמרו (דברים יז יז): ולא ירבה לו נשים, ואמר (דברים יז טז): רק לא ירבה לו סוסים, ואמר (נחמיה יג כו): הלוא על אלה חטא שלמה מלך ישראל - גם אותו החטיאו הנשים הנכריות, עם חוזק שכלו ורוב תבונתו וגדולתו.
טוב הלבנון ד"ה: עם חזק שכלו – אע"פ שהיה שכלו חזק מאד, ולא נצטוה רק על פרישת המותר שהוא רבוי הנשים.

ספר נחמיה יג, כו-כז: (כו) הֲלוֹא עַל אֵלֶּה חָטָא שְׁלֹמֹה מֶלֶךְ יִשְׂרָאֵל, וּבַגּוֹיִם הָרַבִּים לֹא הָיָה מֶלֶךְ כָּמֹהוּ וְאָהוּב לֵאלֹהָיו הָיָה, וַיִּתְּנֵהוּ אֱ-לֹהִים מֶלֶךְ עַל כָּל יִשְׂרָאֵל, גַּם אוֹתוֹ הֶחֱטִיאוּ הַנָּשִׁים הַנָּכְרִיּוֹת:

(כז) וְלָכֶם הֲנִשְׁמַע לַעֲשׂת אֵת כָּל הָרָעָה הַגְּדוֹלָה הַזֹּאת לִמְעֹל בֵּא-לֹהֵינוּ לְהֹשִׁיב נָשִׁים נָכְרִיּוֹת:
מצודת דוד שם: על אלה - בעבור נשים עכו"ם חטא שלמה כי הטו את לבבו לחטוא לה'. ובגוים הרבים וגו' - ועם שבכל העכו"ם הרבים לא היה מלך חכם כמוהו והדבר קשה להטות לב חכם אחר דעתו. ואהוב לאלהיו - והיה אהוב לה' עד שהמליכו על כל ישראל והיה לו להיות א"כ נזהר מאד לקיים מצות ה'. גם אותו - עם כל חכמתו ואהבת ה' אליו לא התחכם להשיב כגמול ונשיו העכו"ם יכלו לו לפתותו להטות לבבו אחר דעתן ולחטוא לה':

מלבי"ם שם: הלא - מפני שבתורה נאמר הטעם כי יסיר את בנך מאחרי, אמרו הם שמובטחים לא יסורו מן התורה על ידי הנשים הנכריות, ע"ז השיב להם הלא גם שלמה אמר אני אחטא ולא אסור, והוא הגם שהיה נקל יותר שלא יסור, אם מפני גדולתו שלא היה מלך כמוהו - אם מפני צדקתו כי אהוב לאלהיו היה - ובכ"ז לא עמד בצדקתו והחטיאו אותו, וא"כ הנשמע לכם - איך נשמע מה שאתם אומרים שלא יסור לבבכם, ועי"כ תרצו לעשות את כל הרעה הגדולה הזאת - שעי"כ תמעלו באלהינו - על ידי שתושיבו נשים נכריות: -
ספר מחשבות חרוץ, אות כ': ולפי ששלמה המלך ע"ה ברוב חכמתו ביקש להתחכם נגד דברי תורה ולומר אני ארבה ולא אסור. ולא נתכוין לעבור על דבר ה' חס ושלום, רק חשב דהתורה אמרה לא ירבה לו דייקא, והוא כענין אל יתהלל וגו' בחכמתו וגו' בגבורתו וגו' בעושרו, היינו לחשוב שהוא שלו, ונגד זה הם שלושה לאוין אלו למלך, דלא ירבה לו כסף וזהב שיהיה בא לעשירות שהוא יותר מכדי הצורך, רק הוא מרבה לו להתהלל בעושרו. ושלמה המלך ע"ה ידע דהכל מה' יתברך ואין עושרו שלו, רק של ה' יתברך כי הוא נקרא על שמו של הקב"ה וכמו שאמרו (שבועות ל"ה ע"ב) דכל שלמה שבשיר השירים קודש. וביקש ריש ועושר אל תתן לי (משלי ל', ח') רק לחם חוקו וכדי צורכו וכל ריבוי הכסף וזהב שלו היה אצלו הכל כדי צורכו ולא שייך אצלו ריבוי דהיינו יותר מכדי צורכו כלל כי היה לו לב רחב כל כך שכל מה שהיה לו יותר היה צריך יותר. וזהו ישיבתו על כסא ה' למלך היינו בלא גבול כי הוא היה דבוק בה' יתברך לגמרי והשתמש בכל רק לכבוד המלך וה' יתברך. ודבר זה אין לו גבול:

וכן ריבוי סוסים הוא נגד הגבורה כמו שנאמר (שם כ"א, ל"א) סוס מוכן ליום מלחמה ונאמר (תהלים כ', ח') אלה ברכב ואלה בסוסים ונאמר (שם קמ"ז, י') לא בגבורת הסוס יחפץ. ועל כן מוצאיו ממצרים ששם היה התחלת כח ההתגברות נגד זולתם ולהשתעבד ולעבוד עבודת פרך ולא יכול שום עבד לצאת (רש"י יתרו י"ח, ט' ממכילתא) ועד שאמר מי ה' אשר אשמע בקולו להוציא בני ישראל, שחשב עצמו גבור ומנצח נגד הכל שאין מציאות שום כח שיוכל להתגבר נגדו ולנצחו. והמלך שלהם היה נחשב להם לאלוה, דלי יאורי ואני עשיתני שהוא הבעל כח היותר גדול. ויציאת מצרים הוא היציאה מקליפה זו על כן אמר אנכי ה' אלקיך אשר הוצאתיך מארץ מצרים (שמות כ', ב'). רצה לומר ועל ידי זה תוכל להאמין ולדעת שאנכי בעל הכח שלך וכל כוחך ממני. ובהרבות סוס הוא משיב העם מצרימה היינו לאותו ענין רע שהיה בהם לבטוח בכוחם ועוצם ידם. והם סבורים בזה להתגברות ובאמת אצל ישראל אינו התגברות אלא שפלות וכשבאו הם למצרים ונשתקעו בקליפה זו נעשו עבדים שהוא תכלית השפלות. ונאמר (קהלת י', ז') ראיתי עבדים על סוסים ושרים כעבדים על הארץ שזהו סימן העבדים הראוי להם לילך בלא סוס והסוס שייך להאדון והשר שזהו סימן ההתגברות בכוחו. ועל הבוטח בה' נאמר (הושע י"ד, ד') ועל סוס לא נרכב ולא נאמר עוד אלקינו למעשה ידינו היינו שלא לבטוח בעוצם ידו:

ושלמה המלך עליו השלום שישב על כסא ה' להיות מלכותו מלכות שמים וכבודו כבוד שמים חשב שגם שירבה בהתגברות דעוצם יד לא ישוב העם לקליפת מצרים לתלות הכל בזה ושלא לבטוח בה' יתברך. כי אצלו היה פתוח דבר זה בלבו שכל התגברות האדם הכל מה' יתברך והכל רק מהתגברות ה' יתברך וכח הגבורה שלמעלה נגד אויבי ה' ועמו. והיה בכח דבריו היוצאים מלבו להכניס זה בכל הלבבות דבני ישראל שלא להתהלל בגבורתם כנ"ל:

והנה בגבורה ועושר נאסר למלך הריבוי ולפיכך לא רצה שלמה המלך ע"ה לבקש על זה רק על ריבוי חכמה שעל זה לא הזהירה תורה ולב מלכים אין חקר וצריכים לרוחב לב בלא גבול וחקר. וזהו חכמת שלמה המלך ע"ה שביקש לעצמו לב שומע וניתן לו במתנת ה' יתברך שהוא בלא גבול וכמו שנאמר (מלכים - א ה', ט') ויתן אלקים חכמה וגו' הרבה מאוד ורוחב לב כחול וגו': 
ואזהרת לא ירבה לו נשים הוא פן יסורו את לבו הוא חשב דכפי רוחב לבו דאין לו גבול אי אפשר להסיר כלל ובאמת גם החכמה יש לה גבול כמו שנאמר (משלי כ"ה, ט"ז) דבש מצאת אכול דייך פן וגו'. ואמרו (חגיגה י"ג.) במופלא ממך בל וכו' ונאמר (קהלת ז', ט"ז) ואל תתחכם יותר ושלמה המלך ע"ה ביקש להתחכם נגד דברי תורה ועל ידי זה גם כן הקיאה כמו שאמרו (שמות רבה ו', א') על פסוק (משלי ל', א') אגור בן יקא. ועל ידי זה עצמו שהוא אמר אני ארבה ולא אסור והראה לו ה' יתברך שאות אחת מדברי תורה לא יבטל. ומכל מקום הוא כוונתו היה לשם שמים לתקן כל העולם כולו על ידי רוחב לב חכמתו חשב דהוא יהפוך את לבבם ולא הם יסירו לבו:

ובמצרים היה גם כן כל השלושה כוחות דחכמה וגבורה ועושר. ששלמה המלך ע"ה נשתבח בחכמתו מכל חכמת מצרים. וכן בגבורה כנ"ל. ובעושר שכל כסף הארצות בא לשם בימי הרעבון בזמן יוסף והוא נקרא על שמם כסף מצרים שאמרו בפסחים (פ"ז ע"ב) שחזר למקומו. כי היא המצרנות לארץ הקודש שיש בה הכל מצד הקדושה ובכח התורה. שאין חכמה כחכמת ארץ ישראל (בראשית רבה ט"ז, ד') וכן בגבורה כמו שאמרו המרגלים (במדבר י"ג, כ"ח) כי עז העם שהוא ארץ מגדלת גבורים בכח קדושה כמו שנאמר (ויקרא כ"ו, ח') ורדפו חמישה מאה ומאה וגו'. אבל אצל ישראל הוא בכח התורה וכמו שאמרו (רש"י שם מתורת כהנים) דעל כן מאה רבבה ירדופו שאין דומה מרובים העושים המצוה. והכנענים קלטו רק הפסולת מכח הגבורה שיש בה. וכן בעשירות נאמר (דברים ח', ט') ארץ אשר לא תחסר כל בה. ובמצרים היה כל שלושה אלו מצד הקליפות והרע:

ועל זה נשא שלמה בת פרעה שחשב להכניע ולהכניס גם אותן כוחות שמצד הרע אל הקדושה. כי אין לך שום דבר רע שאין בו איזה צד כל דהוא לטוב וזהו הניצוצות קדושות שבו שכשמעלין אותו היינו להשתמש בו מצד הטוב הוא נכנס לקדושה ונתבטל הרע מהעולם. אבל זהו בשאר דברים חוץ מעבודה זרה דעל כן אמרו (סנהדרין צ'.) בכל אם יאמר לך נביא עבור על דברי תורה שמע לו חוץ מעבודה זרה. כי בכל דבר יש מציאות שיהיה צורך לכבוד שמים לפעמים לעבור על דברי תורה לצורך שעה דעל זה נאמר (תהלים קי"ט, קכ"ו) עת לעשות לה' הפרו תורתך וזהו מצד מציאות איזה צד טוב פעמים בכל דבר רע. אבל בעבודה זרה זה אינו כן שנקראת מתים שאין בו שום ניצוצות קדושות. ושלושה כוחות אלו ברע היינו לחשוב שהכל מכוחו ועוצם ידו נפרד מה' יתברך זהו עיקר ענין העבודה זרה. ושלמה המלך ע"ה חשב בכח חכמתו בתורה יוכל להכניס חיות גם במתים וכעין תחית המתים דלעתיד שהוא על ידי טל תורה דמחיה אותם כמו שאמרו סוף כתובות (קי"א ע"ב). אבל באמת לא הכל יחיו בתחית המתים גם כן ואותם שיחיו לכשיקומו אז יתברר דגם במותם לא היה מיתה גמורה רק כעין שינה וכלשון חז"ל דמוך על מיתת התלמידי חכמים דהיינו שינה. כי הלוז שבשדרה חי לעולם שיש בו חיות מהבלא דגרמי. ומתים גמורים בל יחיו כלל:

ואפשר לומר שזה היה רמז במה שאמרו ז"ל (במדבר רבה י"ט, ג' ובתנחומא חוקת ו') דפרעה שלח לשלמה המלך ע"ה אומנים שעתידים למות באותה שנה והגם דהוא כיוון לרשעו מה שכיוון. מכל מקום מן השמים הזמינו דבר זה לשלמה המלך ע"ה לרמז לו שלא יחשוב לקלוט ולקבל דבר ממצרים כי מה שיקבל מהם אין בהם חיות אלא מתים אבל רמזו לו ולא נרמז:

וכפי הנראה ודאי באמת בת פרעה וכן שאר אותם נשים נכריות שזכו לידבק באותו גוף קדוש דשלמה המלך ע"ה לא על חנם היה. ומסתמא היה בהם איזה ניצוץ קדוש שמחמתו היה להם איזה שייכות לו אלא שהיה משוקע עדיין בתכלית עומק דרע עד שלא היה אפשר להוציאו אז עדיין ואכלו פגה על דרך דוד המלך ע"ה בבת שבע (סנהדרין ק"ז.). אלא ששם היא עצמה היתה ראויה לו ונשאה אחר כך בהיתר מה שאין כן אותן כפי מה שהן באותן גופות לא היו ראוים לו כלל. ולפיכך נגרם קלקול שאמר ה' יתברך כי על אפי ועל חמתי היתה לי העיר הזאת וגו' (ירמיה ל"ב, ל"א) שאמרו ז"ל (ויקרא רבה י"ב, ה') שהוא מיום שנשא שלמה בת פרעה ונגזר החורבן:
דף מקורות לספר חובות הלבבות, שער הפרישות, פרק ה' (עמ' רצג' – רצד')
חובות הלבבות: ואל יספיק לך מה שאמרנו (ואל תצטער) בעת שלא תוכל בעבור צורך ההזמנה למזון, כי המשקיף על מצפונך יעזרך לקיים מחשבתך בעבודתו, כמו שאמרו רבותינו, זכרונם לברכה (אבות ד ט): כל המקיים את התורה מעוני סופו לקיימה מעושר וכל המבטל את התורה מעושר סופו לבטלה מעוני:
טוב הלבנון ד"ה: כי המשקיף על מצפונך – השם ית' שיודע תעלומות לבך שמעשיך לשם שמים, יעזרך לקיים מחשבתך לזמן פרנסתך דבר יום ביומו, שכל המקיים את התורה מעוני מתוך צמצום הפרנסה, סופו לקיימה מעושר מתוך הרווחה והצלחה.

ספר משיבת נפש, אות לג': ועל כן אף על פי שזה האדם שעשה הדבר שבקדושה או עסק כבר קצת בעבודת השם ימים או שנים ונפל אחר כך, אפלו אם נפילתו גדולה מאד, רחמנא לצלן, ואפלו אם חזר ונתעורר לעבודת השם וחזר ונפל וכן היה כמה פעמים אין מספר יהיה איך שיהיה, אף על פי כן תדע ותאמין באמונה שלמה, שאין שום דבר ולא שום עבודה קלה נאבד לעולם, ואפלו התעוררות בעלמא ומחשבה טובה אינו נאבד לעולם וכמובא בזהר הקדוש, 'לית רעותא טבא דאתאביד', כי תכף כשנתעורר באיזה התעוררות בעלמא ומכל שכן כשעושה איזה עובדא דקדושה, אזי תכף חוטף אותו הצדיק האמת שבכל דור העוסק בתקון נפשות ישראל ומכניס אותו למקום שמכניס, לצרך הבנין הנפלא והנורא שהוא עוסק לבנות להכניס לשם כל הנדחים שבעולם ולא ישאר אחד מהם בחוץ:
ספר השתפכות הנפש, אות עט': האדם צריך לידע עצם התרחקותו מהשם יתברך ואף על פי כן ידע ויאמין, שמצד רחמיו יתברך הוא קרוב מאד לכל אחד ואחד אפלו להרחוקים מאד. והעקר על ידי הדבור. כי על ידי הדבור אנו יכולין לקרות אותו מרחוק מאד והוא מתקרב אלינו על ידי זה, כמו שכתוב: "קרוב ה' לכל קוראיו לכל אשר יקראוהו באמת", וכתיב: "ומי גוי גדול אשר לו אלהים קרובים אליו כה' אלהינו בכל קראנו אליו". וזה בחינת: "בורא ניב שפתים" בחינת הדבור, על ידי זה דיקא זוכים לבחינת: "שלום לרחוק ולקרוב" בחינת ההתרחקות וההתקרבות הנ"ל. שידע באמת ההתרחקות מצד עצמו וההתקרבות מצד רחמיו יתברך. ומי שנותן לבו לדקדק ולהבין פרוש המלות של המקרא הזה. בורא ניב שפתים יוכל להבין מזה עצות איך להתחזק בענין השיחה בינו לבין קונו שזה עקר התקון לענין רחוק וקרוב הנ"ל:

כי על ידי השיחה הנ"ל יוכל לפרש ולשיח הכל לפני השם יתברך לפרש בשיחתו עצם התרחקותו מהשם יתברך. ואף על פי כן יתקרב להשם יתברך על ידי זה דיקא על ידי שיזכר עצם רבוי רחמיו יתברך בלי שעור כאשר גלו לנו אבותינו ורבותינו, זכרונם לברכה. אבל על פי רב השיחה הנ"ל בעצמה קשה מאד כי מעצם התרחקותו אין לו דבורים לדבר כלל. כידוע למי שרוצה להרגיל עצמו בזה. אבל כבר הזהירו לנו רבותינו, זכרונו לברכה, להתחזק בכל מיני התחזקות לנהג הנהגה זאת בכל יום. כי ההכנה והרצון לבד שמכין את עצמו ורוצה לדבר רק שאינו יכול לדבר גם זה יקר מאד אצלו יתברך (וכמו שכתוב לעיל אות ב'). ואם יהיו חזק בזה הרבה בודאי יעזר לו השם יתברך ויברא לו דבורים בבחינת: "בורא ניב שפתים", בורא ממש. כי הדבורים הבאים להאדם הם בחינת בריאה חדשה ממש. כי בודאי הוא רחוק מדבורים מאד מחמת התרחקותו מהשם יתברך, אבל כשהוא חזק בעבודה זאת ומכין עצמו לדבר ולשיח בינו לבין קונו וחזק בזה איזה שעה ברצונות וכסופים חזקים, אז השם יתברך עוזרו ושולח לו דבורים לתוך פיו שהם בחינת בריאה חדשה ממש. שהשם יתברך ברחמיו ברא לו דבורים והזמינם לתוך פיו. בבחינת: "בורא ניב שפתים", בורא דיקא. ועל ידי זה דיקא זוכה לבחינת שלום לרחוק ולקרוב כנ"ל. וכמו שכתוב: לאדם מערכי לב ומה' מענה לשון, שהאדם צריך להעריך לבו, הינו בחינת ההכנה הנ"ל ואז השם יתברך שולח לו דבורים לתוך פיו בבחינת ומה' מענה לשון. וכמו שכתוב אדני שפתי תפתח וכו', שהשם יתברך בעצמו, כביכול, פותח לו את שפתיו לדבר ולשיח את אשר בלבבו. כי הכל מאתו יתברך רק האדם צריך להכין את עצמו ברצונות וכסופים קדושים וה' יעזרו לדבר ולפרש שיחתו כראוי בשלמות (שם, הלכות שלוח הקן הלכה ה'):

ועין עוד בספר "עלים לתרופה" (מכתב כ"ה) מענין התחזקות בהתבודדות, להשתוקק ולכסף בכסופין ורצונות טובים דקדושה ולהוציאם בפה לצעק בכל עת לרחמיו המרובים, כאשר הזהירנו אדוננו מורנו ורבנו, זכר צדיק לברכה. וכתב שם בזו הלשון: בני, ידידי וחביבי. שישו מעי בראותי, שתהלה לאל, דברי רבנו הנשגב, זכר צדיק וקדוש לברכה, עושים רשם בלבכם וכו'. כי אם אמנם הם דברי פשיטות ותמימות, אבל קשה וכבד מאד לקבלם מרבוי המסכים המבדילים ובלבולי הדעת של כל אחד ואחד והשטותים של כל אחד, הנקראים אצל העולם חכמות, שהם מסבבים ומעקמים הלב מאד בכמה דרכים נבוכים. והעקר במה שמחליש דעת האדם ועושה עצמו כאיש אמת, עד שרבים מחכמים כאלה אומרים בלבם: מה יועילו לי דברים כאלה: הלא אף על פי כן אני יודע בעצמי האמת מה שאני עושה ומה שנעשה וכו' וכו', עד שמתחיל לרחק את עצמו מצעקה ותחנונים. וכתיב: יום תעזבני יומים אעזבך, עד שחולפים, חס ושלום, ימים או שנים שנתרחק מאד. אשרי אדם שומע לו לשקד על דלתי תורתו ושיחותיו הקדושות יום יום, להתחיל בכל פעם מחדש, להשתוקק ולכסף בכסופין ורצונות חדשים דקדושה ולהוציא הכסופין בפיו בדברי שיחות ותחנונים וצעקות ושועות וגניחות ולפרש שיחתו לפניו יתברך בכל פעם לצעק ולהתחנן איך שיוכל, כי אין שום צעקה נאבד, חס ושלום, אפלו רצון בעלמא אינו נאבד, כי לית רעותא טבא דאתאבד. אשריך בני, אם תחזק עצמך לילך בדרך הזה שכתבת לי וכו', עין שם:
ספר שיחות הר"ן, אות יד': אני מקנא מאד איש כשר (שקורין ערליכר יהודי), (ל) כי נדמה שהולך בן אדם עם דקין וכרכשות ואברים כשאר כל העולם ואף על פי כן באמת הוא ענין אחר לגמרי, כי איש כשר יקר מאד אשרי לו. והעקר הוא הרצון והכסופין ואף על פי שאין לצאת בזה (כמבאר במאמר ויהיו נא פי שנים, ב"לקוטי מוהר"ן" ס"ו
) כי צריכין להוציא מכח אל הפעל דוקא, כי אף על פי שאנס רחמנא פטרה (בבא קמא כח:) עם כל זה זהו למי שרוצה לצאת החוב, אבל צריך שלא לקרר דעתו בזה במה שהוא פטור מחמת האנס רק לעשות עבודת ה' בפעל (כמבאר כל זה במאמר הנזכר לעיל עין שם), אף על פי כן גם זה טוב כשאוחזין בזה שאין רוצין לצאת עם האנס רק שכסופו חזק ורצונו תקיף מאד לזכות לעשות עבודת ה' בפעל. וזה הרצון בעצמו טוב מאד. ואם אף על פי כן הוא אנוס ואינו זוכה אל העבודה, הרצון הנזכר לעיל בעצמו הוא טוב מאד (לא):
ספר שיחות הר"ן, אות נא': ולעבד ה', איני יודע מי הוא שיוכל לומר שיעבד את ה' לפי גדולת הבורא יתברך, מי שיודע מעט מגדולתו יתברך איני יודע איך יכול לומר שיעבד אותו יתברך. ושום מלאך ושרף אינו יכול להתפאר על זאת שיוכל לעבד אותו יתברך, רק העקר הוא הרצון, להיות רצונו חזק ותקיף תמיד להתקרב אליו יתברך. ואף על פי שהכל חפצים ורוצים לעבדו, אף על פי כן אין כל הרצונות שוין. ויש חלוקים רבים ברצון. אפלו באדם אחד בעצמו בכל עת ובכל רגע יש חלוקים גדולים בין הרצונות. והכלל, שעקר הוא הרצון והכסופין שיהיה כוסף תמיד אליו יתברך, ובתוך כך מתפללין ולומדין ועושין מצוות. (ובאמת לפי גדולתו יתברך כל אלו העבודות אינם כלום רק הכל הוא בדרך "כאלו" כי הכל הוא כמו שחוק בעלמא כנגד גדולתו יתברך. בלשון אשכנז קלאמירשט:
ספר שיחות הר"ן, אות רס': פעם אחת דבר עמי והפליג במעלת ההשתוקקות והכסופין והגעגועים לדברים שבקדושה, אף על פי שאינו זוכה לעשותם, אף על פי כן ההשתוקקות והגעגועים בעצמן טובים מאד וכו'. וכמבאר בדברינו כמה פעמים (תמא). ואז הביא ראיה לזה מהדין המבאר בשולחן ערוך ארח חיים סימן ס"ב (סעיף ד) שמי שהוא במקום שאינו נקי ואינו יכול לקרות קריאת שמע יהרהר בלבו. ופרשו שם (תמב) שהפרוש הוא שיהרהר בלבו שהוא צריך לקרות קריאת שמע ואינו יכול ויצטער על זה והוא מקבל
 שכר על זה עין שם (תמג). נמצא שההשתוקקות והגעגועים שמצטערים לעשות המצוה אף על פי שאינם יכולים לגמרה הם גם כן יקרים מאד ומקבלים שכר עליהם:
דף מקורות לספר חובות הלבבות, שער הפרישות, פרק ה' (עמ' רצד' – רצו')
חובות הלבבות: וראוי לך, שתשתדל לאסור חושיך ותנועות אבריך הנראים, כמו שאספר לך. והוא, שתתחיל בראשונה לאסור לשונך ולבלום שפתיך, ותפרוש מן הדברים הבטלים, עד שתהיה בעיניך הנעת האבר הכבד שבאבריך יותר קלה מהנעת לשונך, כי הלשון - מהירה בתנועתה (המהירה באברים) לחטא, וחטאיה רבים מכולם, בעבור קלותה ומהירות תנועתה, ושהשלמת מעשה נקלה, ויכלתה על הטוב והרע בלי מיצוע.
מרפא לנפש ד"ה: בלי מצוע - ... ועי' בספר ארחות צדיקים על פס' מות וחיים ביד לשון שהביא מעשה נמרץ על זה.

ספר אורחות צדיקים, שלהי פרק כה': כתיב (משלי יח כא): "מות וחיים ביד לשון ואוהביה יאכל פריה". (שוחר טוב לט ב ג, ועיין ילקוט תהלים רמז תשכא): מעשה היה במלך פרס שחלה, אמרו לו הרופאים:

אין לך רפואה עך שיביאו לך חלב לביאה, ונעשה לך רפואה! ענה אחד מהם ואמר: אני אביא לך חלב לביאה, אם רצונך, ותן לי עשר עזים! אמר המלך לעבדיו שיתנו לו, נתנו לו. הלך לגוב אריות, והיתה שם לביאה אחת מינקת גוריה. יום ראשון עמד מרחוק והשליך לה עז אחת ואכלתה, יום שני נתקרב לה מעט והשליך לה אחרת. וכן היה עושה עד שהיה משחק עמה, ולקח מחלבה וחזר לו. כשהיה בדרך ראה בחלום, והיו איבריו מתריסים זה עם זה. הרגלים אומרות אין בכל האיברים דומים לנו, שאם לא הלכנו לא היה יכול להביא חלב. והידים אומרות: אין כמונו, שאם לא היינו עושות לא היה דבר כלום. אמר הלב: אין כמוני, אם לא נתתי העצה מה הועלתם כולכם? ענתה הלשון: אין כמוני, שאם לא אמרתי את הדבר, מי היה עושה אותו? השיבו לה כל האיברים: איך לא יראת להדמות אלינו, הלא את במקום חושך ואין בך עצם כאשר לשאר האברים? אמרה להם הלשון: היום תאמרו שאני שולטת עליכם! שמר האיש את הדברים. הלך אצל המלך, אמר לו: אדוני המלך! הילך חלב כלבתא! קצף המלך וציוה לתלותו. כשהלך להתלות, התחילו האיברים לבכות. אמרה להם הלשון: הלא אמרתי לכם שאין בכם ממש! אם אני מצלת אתכם, תודו לי שאני מלך עליכם? אמרו לה: הן! אמר לתולין אותו: השיבוני אל המלך, אולי אנצל! השיבוהו אליו. אמר לו: למה צוית לתלותי? אמר לו שהבאת לי חלב כלבתא. אמר לו: ומה איכפת לך? ויהיה לך רפואה! ועוד - לביאה כלבתא קורין לה! לקחו ממנו, וניסו אותו, ונמצא חלב לביאה. אמרו לה האיברים: עכשיו אנו מודים לך. וזהו - "מות וחיים ביד לשון"! לכך אמר דוד (תהלים לט ב): "אשמרה דרכי מחטוא בלשוני". ראה, הלשון טובה מקרבנות, שנאמר (תהלים סט לא לב): "אהללה שם אלהים בשיר ואגדלנו בתודה, ותיטב לה' משור פר מקרן מפריס":

 צריך שתתבונן ותבחין ענין הלשון, אשר כל עניני האדם לרעה ולטובה תלויים בה. יכול אדם לעשות בלשון עבירות גדולות ועצומות אין מספר, כגון מלשינות, ורכילות, וליצנות, וחניפות, ושקר, וכיוצא באלו, וכל אלו עבירות גדולות אין ריוח לבעל הלשון. ויכול לעשות מצוות לאין חקר בלשונו. ויש כמה בני אדם האומרים: מה נוכל לעשות מצוה, הלא אין בידינו ממון לעשות צדקה לעניים? והם אינם יודעים, אשר מקור המצוות קרוב להם מאד, מקור חיים בעולם הזה ובעולם הבא, והוא - הלשון. (שוחר טוב לט ד, ועיין עבודה זרה יט ב): וכן אמר דוד: מי רוצה לקנות חיי עולם הזה ועולם הבא? אמרו לו: אין אדם יכול לעמוד בשניהם. אמר להם: בזול הוא מאד, דכתיב (תהלים לד יג): "מי האיש החפץ חיים". אמרו לו: מי יכול לקנות חיים? אמר להם: (תהלים לד יד): "נצור לשונך מרע"! וירגיל עצמו בלשון לדבר דברי תורה ויראת שמים, ולהוכיח בני אדם, ולצוות בניו אחריו לשמור ולעשות, ולנחם אבלים, ולנחם עניים, ולדבר על לבם דברים של תנחומים טובים, ולדבר אמת, ולהתרגל בשירות ותשבחות, ואז יהיה אהוב למטה ונחמד למעלה, ויהיה שכרו ברב טוב הצפון לצדיקים.

חובות הלבבות: ושים תמורת רוב דבריך אורך מחשבתך והתמדת בחינתך והחשבון עם נפשך, כי המחשבה - נר, שתכניסהו אל לבך, והחשבון - שמש, תאיר באורה (קדרות) מצפונך לגלות לך מה שהוא צפון בו מן הטוב והרע, והלשון - שער המצפון. ואם הלשון תהיה מופקרת ולא תיטיב לשמור מה שיש במצפונים, יהיה שער האוצר פתוח (נפקר) ויצא מה שאינך חפץ בצאתו, וייראה מה שאין הראותו טוב בעיניך.
טוב הלבנון ד"ה: מה שאינך חפץ בצאתו – כי ברוב דברים לא יחדל פשע (משלי י, יט), וכבר אמר החכם: מי שלשונו רחב ולבו קצר לא ינצל מן המיצר.
גמ' מגילה יח, א: כי אתא רב דימי אמר אמרי במערבא מלה בסלע משתוקא בתרין 
רש"י שם ד"ה: מלה בסלע משתוקא בתרין - אם תרצה לקנות הדבור בסלע, תקנה השתיקה בשתים.
ספר חסידים, אות פו': כללה של חכמה שתיקה, מלה בסלע שתיקותא בתרין. כשאני מדבר אני מתחרט, וכשאיני מדבר איני מתחרט. עד שלא דברתי אני שליט ומושל על דבורי, אבל כשיצא הדבר מפי אז הדבור מושל בי:
חידושי המאירי אבות א, יז: שמעון בנו אומר כל ימי וכו' ולא מצאתי לגוף טוב משתיקה כלומר אין במדות גדולה ממעוט הדיבור וזה שרוב הדיבור מרגיל הלשון לדבר טעות או שגיאה או תפלות או שיזיקהו כאומרו ברוב דברים לא יחדל פשע וכן אמרו וקול כסיל ברוב דברים ורבותינו אמרו מגילה י"ח א' מלה בסלע משתקותא בתרי וכן אמרו קדושין ע"א ב' מייחסותא דבבל שתיקותא וחכמי המוסר אמרו אצור לשונך כאשר תאצור ממונך וכן אמרו בהמעיט האדם את דבריו ימעטו שגיאותיו...

ספר ליקוטי הלכות, הלכות שבת, ז, מג': וזה ממצוא חפציך ודבר דבר, שלא יהיה דבורך של שבת כדבורך של חל, כי באמת עקר עלית הדבור הוא בשבת, כי אז עולין הרגלין שהם בחינת דבור בחינת צדק תדברון בחינת צדק יקראהו לרגלו, שזהו בחינת צדק לפניו יהלך וכו' כמו שכתוב במקום אחר, כי הדבור בחינת מלכות פה שעקר עליתה בשבת מלכתא, כי בששת ימי החל שהוא בחינת העולם הזה, צריכין רק לשתק כנ"ל וכמו שאמרו רבותינו זכרונם לברכה על פסוק האמנם אלם צדק תדברון, מה יעשה האדם בעולם הזה יעשה עצמו כאלם. כי אסור לדבר שום דבור של עסקי עולם הזה רק דבורי תורה ותפלה, כמו שאמרו רבותינו זכרונם לברכה, יכול אף בדברי תורה תלמוד לומר צדק תדברון, וכמו שאמרו רבותינו זכרונם לברכה, ודברת בם ולא בדברים בטלים, אבל אי - אפשר להתקים בלא הדבור, כי צריכין לדבר בעסקי עולם הזה והצטרכות ההכרחיים. אך צריכין לקשר כל הדבורים אל התורה שיהיו כל דבוריו במשא ומתן וכיוצא בשביל התכלית הנצחי כמו שכתב אדמו"ר ז"ל (בסימן כט), שצריכין לכון בכל דבור שמדבר בשביל המשא ומתן שכונתו כדי שיתן צדקה, וכן בכל הדבורים, אבל בשבת גם דבור זה אסור, כי אסור לעסק במשא ומתן ובשום מלאכה, ואפלו דבור של עסקי חל אסור אפלו אם כונתו לשם שמים באמת, כי אפלו מלאכת המשכן נדחה מפני שבת, מכל שכן כל המשא ומתן ודבוריו אפלו אם עושה משא ומתן באמונה כראוי בבחינת מלאכת המשכן כמו שאמרו רבותינו זכרונם לברכה, אף - על - פי - כן בשבת גם זה אסור, כי בשבת אסור לדבר שום דבורי חל כי אם דבורי שבת, שהם דברי תורה ותפלה ושבחים והודאות לה' יתברך ולזמר זמירות של שבת להודות לה' בכל לב בשמחה גדולה ועצומה על שנתן לנו בחמלתו מתנה טובה הזאת שהיתה גנוזה בבית גנזיו שהוא קדשת שבת, כי שבת למעלה מהדבור, וכל הדבורים נמשכין משבת, כי שבת בבחינת שתיקה העליונה שהיא למעלה מהדבור בחינת סיג לחכמה שתיקה שהוא בחינת כתר בחינת המתן. כי שרש הדבור הוא במחשבה שהוא בחינת שתיקה, כי הדבור בחינת חכמה בחינת כי ה' יתן חכמה מפיו וכו', ושרשו בבחינת כתר בחינת שתיקה בחינת סיג לחכמה שתיקה, שהשתיקה מקפת את החכמה שהוא בחינת הדבור כמו סיג וגדר כמו שכתוב שם, כי צריכין לשתק קדם שמדברין להתישב היטב קדם שמוציאין הדבור, וכן בין דבור לדבור, ועל - כן אמרו רבותינו זכרונם לברכה, מלה בסלע משתוקא בתרין, כי השתיקה למעלה מהדבור והיא שרש הדבור ותקונו, וכל זה נמשך משבת שהוא בבחינת כתר בחינת כסא דמתכסיא ששם סוד השתיקה בחינת חכם חרשים ונבון לחש, ואסור אז לדבר שום דבור כי אם דבור של שבת שנמשך מבחינת שתיקה העליונה שהוא דבור של ישוב הדעת דבורי אמונה להתדבק על ידם לה' יתברך בחינת אודיע אמונתך בפי, בחינת ויום השביעי משבח ואומר מזמור שיר ליום השבת טוב להודות לה' וכו':
ספר שפת אמת, ספר דברים, לסוכות (תרנ"ד): קבעו חכמים הרבה בקשות ביום הערבה. כי כחן של ישראל בפה. וערבה דומה לשפתים ופה כמ"ש חז"ל. והנה יש ב' שפתים. ונראה הרמז כי שבח הפה הוא בדיבור ובשתיקה כמ"ש מלה בסלע משתוקא בתרין. והרמז ב' ערבות ב' שפתים הם בחי' אהרן ומשה. כי משה רבינו הוא כח הפה בתורה. ואהרן כתיב בי' וידום אהרן והוא כח השתיקה. ומאחר שמצינו כי גדול לשון הרע מכל העבירות נמצא הבולם פיו בשעת מריבה גדול כחו. וכמ"ש ז"ל תולה ארץ על בלימה על הבולם פיו כו'. והוא אהרן אוהב שלום ורודף שלום. ובאמת ב' אלו תלוין זה בזה. כי כפי שמירת הפה כך יכולין לפתוח הפה בתורה. וזה הרמז שפתים ישק משיב דברים נכוחים. פי' המשיק שפתותיו שלא לדבר דברים בטלים הוא משיב דברים נכוחים. ואולי זה החילוק בין ערבה שבלולב שהוא בחי' הדיבור בתורה ומתחבר בד' מינים שהם עמודים גדולים. וערבה בפ"ע היא כח השתיקה ושמירת הפה לכן אמרו הביט ולא בירך כי היא בחי' השתיקה כנ"ל:
דף מקורות לספר חובות הלבבות, שער הפרישות, פרק ה' (עמ' רצו' – רצז')
חובות הלבבות: והשתדל אחר כך לעצום עיניך וחוש ראותך מהביט אל מה שאיננו צריך לך, או מה שיטריד לבך מחשוב במה שיועילך ופרוש ממותר הראות כפי יכלתך (כפרישתך) [ממה שיזיק לך, וכבר הזהיר עליו הבורא (במדבר טו לט): ולא תתורו אחרי לבבכם ואחרי עיניכם], ואמרו רבותינו, זכרונם לברכה (ירושלמי ברכות פ"א ה"ה): ליבא ועינא תרין סרסורין דחטאה.
ספר עין יעקב ירושלמי ברכות (ד): (שמות כּ) "לֹא תִּנְאָף". (במדבר טו) "וְלֹא תָּתוּרוּ אַחֲרֵי לְבָבְכֶם וְאַחֲרֵי עֵינֵיכֶם" וְגוֹ'. אָמַר רַבִּי לֵוִי, לִיבָּא וְעֵינָא תְּרֵי סַרְסוּרֵי דְּחֶטְאָה נִינְהוּ, כְּתִיב, (משלי כג) "תְּנָה בְנִי לִבְךָ לִי וְעֵינֶיךָ דְּרָכַי תִּצֹרְנָה" אָמַר הַקָּדוֹשׁ בָּרוּךְ הוּא אִי יְהַבְת לִי לִבָךְ וְעֵינָיִךְ אַנָא יָדַע דְּאַת לִי.
עץ יוסף שם ד"ה: ליבא ועינא תרין סרסורין דחטאה – שהעין רואה ולב חומד, ואז עושה העבירה, ואע"פ שזה יצדק בכמה עבירות, עיקר התעוררות הלב ממראה העין בענין הזנות.
ספר כלי יקר שמות יג, טז: והיה לאות על ידכה. ארז"ל (מנחות לז.) יד כהה להורות שהנחת תפילין ביד שמאל, וטעמו של דבר כי השכל והחומר הם כצרות זו לזו כשזה קם זה נופל וכאשר יענו את החומר כן ירבה הכח השכלי, וטעם עינוי מצרים הוא כדי להביא את חומר ישראל בכור הברזל ועי"ז יתקומם ויתגבר השכל, ויעידו על זה זקנים עם נערים כי בעוד היות האדם נער ובער וכח חומרו בתקפו אז כח שכלו חלש וכאשר יבא בימים וכח חומרו הלוך וחסור יתגבר שכלו, ולפיכך האומר שהימים הראשונים היו טובים מאלה לא בעבור החכמה שאל על אלה, שהרי בישישים חכמה ואורך ימים תבונה:

וכן הוא בשני ידות האדם, כי יד שמאל החלושה והיא כהה כנגד הלב שבו משכן החכמה, כי המקום השכלי שבלב גורם שידו כהה כי היד עסקנית בתשמישי החומר, אבל יד ימין במקום הכבד כי בו משכן הכח המתאוה ואינו מתנגד אל היד כי שם עיקר כחה, אבל במקום משכן השכל שם היד כהה, וכשהוא אומר כאן והיה לאות על ידכה כאילו אמר שיהיה לאות על לבך כי הלב סבה לכהות היד, כי טעם התפילין הוא להיות לאדם לזכרון במקום משכן השכל שבמוח ושבלב, ואמר בשל ראש שיהיו בין עיניך כי עינא ולבא תרי סרסורי דחטאה נינהו (ירושלמי ברכות פ"א הל"ה) על כן שני מקומות אלו צריכין לדבר המזכיר אותם על מציאת הש"י ויכלתו ועי"ז ישובו מאון:
ספר בן איש חי, שנה א', פרשת בא: והיה לך לאות על ידך ולזכרון בין עיניך למען תהיה תורת ה' בפיך, נראה לי בסייעתא דשמיא, דידוע שהשם יתברך צונו להניח תפילין של יד בשמאל כנגד הלב, ותפילין של ראש כנגד המוח, כדי לשעבד מוחינו ולבנו להשם יתברך, דהמוח הוא משכן החכמה, והלב משכן הבינה, ואם אלו יתקדשו, אז כל האברים נגררים אחריהם, ובפרט הפה, ששם הדיבור שהוא נגרר אחר איברים של המחשבה, ושל הכונה, שהם המוח והלב, ולזה אמר למען תהיה תורת ה' בפיך, כי השגת התורה על ידי חכמה ובינה שמשכנה באיברים אלו, ואם אלו יהיו פגומים, אז יפגם גם אבר הדיבור, שהוא הפה, וכל שכן שאר איברים, ובזה פרשתי בסייעתא דשמיא רמז הכתוב, חלבמו סגרו פימו דברו בגאות, חלבמ"ו אותיות מו"ח ל"ב, סגרו שאינם פתוחים לקבל השפעת חכמה ובינה על ידי קדושתם, מחמת כי טמאו אותם, ולכך גם פימו דברו בגאות, שפגמו בפיהם, ולא נתקיים בהם למען תהיה תורת ה' בפיך:

 והנה ידוע דהמחשבה במוח, והכונה בלב, אך המשכיל יבין כי שתיהם ענין אחד הם, כחדא נפקין וכחדא שריין, כי מוחא חכמה ולבא בינה, כנזכר בפתיחת אליהו זכור לטוב, וידוע דחכמה ובינה כחדא נפקין וכחדא שריין, ולכן כיון שנתקדש הלב בכונה קדושה ממילא מתקדש המוח במחשבה קדושה, אך ההתחלה היא מן הלב, ולזה אמרו רבותינו זכרונם לברכה, דרחמנא לבא בעי, כי קדושת המוח הוא בכלל ואתי ממילא, והנה ידוע בפעולות איברי האדם העינים הם שניות ללב, כי הלב מתאוה וחומד, ואז העינים בראייתם מקיצים את שאר האיברים לגמור הפועל, וזהו הן בטוב הן בהפך, לכך אמרו רבותינו זכרונם לברכה, ליבא ועינא תרי סרסורי דעבירה אינון, ולכך נצטווינו להניח תפילין של ראש, שהוא אות וחותם קדוש, מכוון בין שתי העינים, להשפיע קדושה בהם שלא יפגמו, וכן תפילין של יד כנגד הלב, להשפיע בו קדושה שלא יפגם, ושניהם יתקדשו ממילא בקדושת התורה, ולזה אמר והיה לך לאות על ידך שהוא מכוון כנגד הלב, ולזכרון בין עיניך למען תהיה תורת ה' בפיך, ולכן עינים לב מספרם רב"י, כי על ידי קדושתם יזכה האדם להקרא רבי בתורת ה', ותבטל קליפת רי"ב שהיא משכחת התלמוד, כמו שכתב רבינו שמשון ז"ל במאמר רבי אלעזר בן ערך ששכח לימודו, וקרא החרש היה לבם, שהחליף אותיות דז"ך באותיות רי"ב:

 ומאחר דשני איברים אלו עין ולב, בהם תלויה קדושה וטהרה של איברי הגוף, שאם שנים אלו יהיו קדושים וטהורים אז כולם נקדשים ונטהרים, לכך הזהירונו חז"ל דאם לבו ועיניו רואין את הערוה לא יקרא דבר שבקדושה, ולא הקפידו על שאר איברים, אלא רק על שנים אלה שהם עין ולב, שהם העיקר של הגוף:

ספר באר מים חיים שמות כא, כו: וכי יכה איש את עין עבדו וגו'. אפשר לרמז בזה, כי כבר כתבנו למעלה שהיצר הרע וכת דיליה הם החיצונים הרודפים להסית לאדם לכל מיני עבירות נקראים עבדים בבחינת (איכה ה', ח') עבדים משלו בנו, עיין שם. ונודע שגם בבחינת הקליפות נמצאים בחינת דכר ונוקבא ושניהם מסיתים לאדם ולאשתו ומחממין עמהם כידוע, והנה חז"ל אמרו (עיין רש"י במדבר ט"ו, ל"ט) עין רואה והלב חומד וכלי המעשה גומרים וכו' ועוד אמרו (ירושלמי ברכות פרק א' הלכה ה') עינא ולבא תרי סרסורי דעבירה וכו', ונמצא שכאשר יתגבר האדם בעצמו על אחת משתי אלה או שלא יראה בעינו שום דבר אשר לא יראה, כי ישמור עינו מכל וכל שלא להביט על דבר שבעולם כי אם ההכרח לו לעבודת שמו יתברך, וביותר ויותר כי לצד שתוגדל בלבו המורא והפחד מפני אימת הבורא ברוך הוא העומד תמיד עליו ורואה במעשיו, ובושתו ממנו תמיד עד שאי אפשר לו כלל לישא עיניו למעלה מפני המורא והבושה, ואף בלכתו בשווקים לא ישא עין למעלה להסתכל בכל הדברים הנמצאים שם מכל הרעות הנמצא בשווקים ויושבי קרנות, וביותר בצורות נאות מזכרים ונקבות להתאוות ולחמוד על ידיהם, ולא יסתכל יותר מארבע אמות אשר סביבו שהוא רשות היחיד רשות יחידו של עולם וממליכו עליו שלא לצאת מרשות היחיד לרשות הרבים המכונה אל בחינת הקליפות וכנודע, ומקדש את עיניו בקדושת בוראו שלא יראה בהם ערות דבר, ואז נכון לבו בטוח בה' מן העבירה, כי הלא העין רואה והלב חומד אבל אם לא יביט בעיניו מה יחמוד, וכבר אמרו ז"ל (סנהדרין מ"ה.) שאין היצר הרע שולט אלא במה שעיניו רואות וכו'. או שיראה להכניע ולשבר תאות לבבו שלא יחמוד ויתאוה לכל הבלי הבליו כי ימאס ויבזה בלבו כל התאוות והרהורים רעים בבזיון אמיתי, כי הלא כל התאוות מעשה בהמה המה וכמאמרם ז"ל (חגיגה ט"ז.) שלושה דברים דומה לבהמה אוכל ושותה וכו' ואיך אדם בעל שכל יתאוה למה שהבהמה מתאוית הלא לקלון הוא לו, וכבר דברנו במקום אחר בבזיון ומיאוס כל התאוות, כי הלא תאות המשגל הוא הגדול והחזק שבכל התאוות כמו שכתב הרמב"ם ז"ל (בפרק כ"ב מהלכות איסורי ביאה הלכה י"ח) וזה לשונו,, אין לך דבר בכל התורה שקשה לפרוש ממנו כמו בעריות וביאות האסורות וכו', והנך רואה שאמרו חז"ל (שבת קנ"ב.) תנא אשה חמת מלא צואה ופיה מלא דם והכל רצין וכו' ואם כזה במובחר התאוות מה יענה עוד בהגרועות. וכבר נודע בענין האכילה שמתאוה אדם אליה ביותר ומבואר בשל"ה (באות ק' קדושה) שבה נכלל כל התאוות לצד שחיותו של אדם כולו על ידי אכילה הוא, מה מאוס ומבוזה כל המאכלים אחרי צאתם מן האדם הלא צא תאמר לו ומוסרח עד שילאה האדם להריח אליו, ונמצא איך יתאוה לדבר מאוס כזה
, וצריך לעשות באמת כל התאוות רק כמי שכפאו שד בדוחק גדול לצד מצות הבורא בכדי לברר הניצוצות מהם כאשר כתבנו מזה במקום אחר. ונמצא כאשר יהיה זאת באמת בלב האדם ולא יהיה לבו חומד לכל התאוות הללו הרי גם הוא נכון לבו בטוח שלא יבוא לידי חטא, כי אף אם יראה בעיניו אם לא יחמוד לבבו אליהן מה בזה. וזה אומרו כאן וכי יכה איש את עין עבדו או את עין אמתו, שיכה את העין השייך אל היצר הרע לו ולנוקבא דיליה הנקרא אמה כי אם הוא עבד היא אמה שיקדש את עינו בקדושה דמאריה וישמור את העין שלא לעשות בה דבר כי אם דבר הנוגע לה' לא יותר, ושחתה, שישחיתה לגמרי שכבר הוא נזהר ונשמר בשמירת העין למאוד וכבקשת דוד המלך ע"ה  (תהלים קי"ט, ל"ז) העבר עיני מראות שוא וגו' אז הנה לחפשי ישלחנו תחת עינו שמשלח את עבדו הוא היצר הרע חפשי מאתו ולא יעבוד לו עוד, כי כבר נכון לבו בטוח שלא יבא לגירוי יצר הרע וכת דיליה, כיון שהעין אינו רואה ממילא הלב לא יחמוד וכלי מעשה לא יגמרו. ולזה אמר,:
(כז) ואם שן עבדו או שן אמתו יפיל. שן הוא המכונה לתאות אכילה, וכמו שנמנה בארבע אבות נזיקין (בריש בבא קמא המבעה שהוא השן) וכבר כתבנו בשם השל"ה הקדוש (אות ק' קדושה) כי באכילה נכלל כל התאוות כי כל חיות האדם הוא ממנו, וכשיכניע האדם את תאות אכילתו ממילא בנקל יכניע שארי תאוות, ולזה ואם שן עבדו או שן אמתו יפיל, שיפיל את שנו ויכניע את תאותו תאות האכילה מכל וכל ואז ממילא בנקל יהיה לו להכניע כל התאוות, ועל כן לחפשי ישלחנו תחת שנו שלא יעבוד אתו היצר הרע כי ילך לו מארצו חפשי מאתו תחת שנו לבד במה שהכניע תאות האכילה כי אין יצר הרע מתרבה בגו מעוהי דבר נש אלא מגו אכילה ושתיה כמבואר בזוה"ק (תרומה קנ"ד ע"ב) וכשלא יתאוה באכילה ממילא לא יתגבר בו עוד היצר הרע להסיתו לדברים אשר לא כן:
חובות הלבבות: אבל השתמש בראותך והבטתך להביט אל יצירות הבורא, יתעלה, לבחון מהן ולחשוב בהן ולהבין יכולת הבורא [וחכמתו] וטובו מהן, כמו שאמר דוד, עליו השלום (תהלים ח ד): כי אראה שמיך מעשה אצבעותיך, ואמר (תהלים יט ב): השמים מספרים כבוד אל, ושאר המזמור.
ספר באר מים חיים, פרשת לך לך, פרק  יב': וכן בעינים יוכל האדם לישא עיניו למרום כמאמר הכתוב (ישעיה מ', כ"ו) שאו מרום עיניכם וראו מי ברא אלה. וכמאמר דוד המלך ע"ה (תהלים ח', ד') כי אראה שמיך מעשה אצבעותיך ירח וכוכבים אשר כוננתה מה אנוש כי תזכרנו וגו' ונעשה נכנע ושפל בעיניו לפני המקום ועושה תשובה לפניו על אשר פגם בכבודו יתברך שמו, וגם יוכל לעצום עיניו מראות ברע שהוא גם כן מצוה כאומרם (קידושין ל"ט ע"ב) ישב אדם ולא עבר עבירה נותנין לו שכר כאילו עשה מצוה, ולהיפך נודע אומרם ז"ל (ירושלמי פרק א' הלכה ה') עינא ולבא תרי סרסורי דעבירה, וכן בכל אברי הגוף כי אין לך כל דבר ודבר שבעולם שלא יהיה בו מטוב ועד רע ובכל הדברים מעורבים טוב ורע כידוע לכל:
דף מקורות לספר חובות הלבבות, שער הפרישות, פרק ה' (עמ' רצז')
חובות הלבבות: ...ופרוש ממותרי השמע כפי יכלתך, ואל תאזין לשמוע מה שלא יועילך שמעו ממותרי הדברים והכזב והרכילות ולשון הרע, ופרוש ממה שיביאך להמרות האלהים ולעזוב מצוותיו ממיני הזמר והניגון והשחוק והרינה, הטורדים אותך מן המצוות והמעשים הטובים. אבל הט אזנך אל דברי החכמים היודעים את ה' ואת תורתו, כמו שאמר החכם (משלי כב יז): הט אזנך ושמע דברי חכמים, ואמר (משלי טו לא): אזן שמעת תוכחת חיים
טוב הלבנון ד"ה: ממיני הזמר וכו' – המושכים את האדם אחר ריבוי התענוגים המביאים אל תענוגים אסורים. 

ספר כד הקמח, ערך זנות העין והלב: חוש השמע מתחלק גם כן לב' חלקים טוב ורע, החלק הטוב נצטוינו לשמוע דברי תורה ולשמוע מוסר החכמים וזהו שאמר שלמה (שם כב) הט אזנך ושמע דברי חכמים וכתיב (שם טו) אוזן שומעת תוכחת חיים, החלק הרע שמיעת דברי רכילות ולשון הרע ומזה אמר ישעיה (ישעיה לג) אוטם אזנו משמוע דמים, והוא הדין שאסור לשמוע מיני הזמר והניגון והשחוק שכל זה אסור מדין התורה מפני שטבע הבשר קל להתפתות בענינים אלו ומטרידים האדם מן התורה והמצות ומלעשות הפעולות הרצויות והנבחרות.
שמות ד, יא: וַיֹּאמֶר ה' אֵלָיו מִי שָׂם פֶּה לָאָדָם אוֹ מִי יָשׂוּם אִלֵּם אוֹ חֵרֵשׁ אוֹ פִקֵּחַ אוֹ עִוֵּר הֲלֹא אָנֹכִי ה'.
ר' בחיי שמות ד, יא:  ויש להתבונן איך סדר הכתוב ג' מעלות זו למעלה מזו, ראשונה הדבור הוא מצד הנפש אשר האלמות הפכו, והשנית חוש השמע שהוא למעלה לחוש הראות זהו שאמר או חרש, והשלישית חוש הראות הוא שאמר או פקח או עור, וזהו שאמר שלמה ע"ה (משלי טו) מאור עינים ישמח לב שמועה טובה תדשן עצם, באר כי האור ירחיב הלב אבל חוש השמע גדול יותר מאד כי מלבד שירחיב את הלב וישמח אותו עוד ידשן את עצמותיו, הנה כי רבה התועלת המגעת לאדם מן האוזן יותר מן העין וכן אמרו רז"ל סימא עינו נותן לו דמי עינו חרשו נותן לו דמי כלו, ומפני שבאר הכתוב כי האוזן אבר נכבד מן העין כתיב אחריו (משלי טו) אוזן שומעת תוכחת חיים:

 וידעתי כי לפי זה יקשה לך למה הקדימה לאה אמנו ראובן לשמעון כי מאחר שקראה את שמם זה על שם הראיה וזה על שם השמיעה היה לה להקדים אל הבכור שם השמיעה, והענין הזה לא יתבאר כי אם בקבלה כי הראיה מכח הה"א והשמיעה מכח הוא"ו ומזה הוצרכה להקדים אל הבכור שם הראיה כדי להקדים אות הה"א לאות הוא"ו בסדר א"ב ג"ד, והבן זה:
ספר שערי תשובה, שער ב', אות יב': עוד אמר שלמה עליו השלום (משלי טו, ל-לא): "מאור עינים ישמח לב שמועה טובה תדשן עצם אזן שומעת תוכחת חיים בקרב חכמים תלין". ויש לכל חכם לב לדעת, כי לא יתכן שחבר שלמה עליו השלום דברים בטלים כאלה חנם בתוך דברי המוסר ויראת ה', בשכבר העיד עליו הכתוב (מלכים א, ה, יא): "ויחכם מכל האדם". אכן זה פשר הדבר:

"מאור עינים ישמח לב", העין אבר נכבד מאד, כי יראו בה את המאורות המשמחים את הלב, ונכבדה ממנו האזן, כי ישמעו בה שמועה טובה המדשנת את העצם שאין בו ההרגשה ולא ידושן במאור עינים בלתי בתענוג יתר, וכן אמרו זכרונם לברכה (בבא קמא פה:): כי האזן נכבדת משאר האברים, שאם סימא את עינו נותן לו דמי עינו, חרשו - נותן לו דמי כולו. והן האדם חייב לעבוד את השם יתברך באבריו ויצוריו כלם, כי לעבודתו יצרם, כמו שכתוב (משלי טז, ד): "כל פעל ה' למענהו", אף כי באברים הנכבדים אשר יצר בו, נתחייב לעבוד בהם את יוצרם. והעונש הגדול יתר מאד אם יפריעם ממעשה מצותיו ועבודה לא יעבוד בהם, ולא כגמול עליהם השיב, כי ה' היטיב עמו בחושיו הנכבדים טובה עצומה, וכבוד והדר עטרו בהם, על כן הקדים להזכיר אחת ממעלות האזן, בעבור הראותך גודל חובת עבודתו. ובאר אחרי כן, כי תהיה עבודת האזן בשמוע אל התוכחות, ואמר "אזן שומעת תוכחת חיים בקרב חכמים תלין", פירוש: ראוי לשכון בין החכמים, אחרי אשר יקשיב בתוכחתם. ואמרו רבותינו זכרונם לברכה (שמות רבה יתרו סוף פרשה כז): נפל אדם מן הגג ונשברו אבריו, צריך רטיה ותחבושת על כל אבר מאבריו ועצם מעצמיו. והחוטא אשר חטא בכל אבריו ונחשב כאילו רבתה מכה באבריו כלם מכף רגלו ועד קדקדו, שנאמר (ישעיה א, ו):"מכף רגל ועד ראש אין בו מתום", והנה הקדוש ברוך הוא מרפא כל אבריו ברטיה אחת, והיא שמיעת האזן, שנאמר (ישעיה נה, ג): "הטו אזנכם ולכו אלי שמעו ותחי נפשכם"
:
ספר תולדות יעקב יוסף פרשת צו, אות ג': ועצה היעוצה לאדם שלא יעשה עול במשפט ולגרום כנ"ל, יראה שיהיה לו מאזני צדק אבני צדק ואיפת צדק והין צדק יהיה לכם. שיקדש אדם עצמו בראיה שמיעה ריח דיבור, שהם ד' אותיות השם העצם, והם בגדי שר"ד לשרת בקודש (שמות לה, יט), ר"ת שר"ד שמיעה ראיה ריח דיבור, והם ז' שערים שנזכר בספר יצירה והם סוד ז' היכלות (זהר בראשית דף לח ע"א), כי היכל שביעי היכל קודש קדשים כולל ג' ראשונות, והם עשר ספירות עשר אותיות בשם העצם הנ"ל הכולל כל קומת אדם שנקרא עולם קטן הכולל כל העולמות:

והראשון החשוב הוא שער השמיעה, כי מאזני הוא אותיות מאזין, שיהיה מקשיב ומאזין בתורה ומוסר הנקרא צדק, כמו שדרשו בש"ס דחולין (דף פט.) צדק תדברון. וז"ש מאזני צדק, כי אוזן שומעת תוכחת חיים, ע"י רטיה של אבר הוא רפואה לכל הגוף כנדרש במדרש (דב"ר י, ג), מה שאין כן בהיפך כשמסיר אזנו משמוע תוכחת מוסר גורם ח"ו כליון לכל הגוף. ז"ש בפרשת כי תבא והצר לך בכל שעריך אשר יציק לך אויביך (דברים כח, נב):

והענין כי יש ב' מיני מלחמות, א', מלחמות האויב. ב', מלחמות היצר הרע. והנה מלחמות האויב, הסוס מוכן למלחמה ולהש"י הישועה. מה שאין כן מלחמות היצר הרע, היא המלחמה אשר בידינו בבחירת האדם. וכמו שמלחמות האויב לכבוש העיר הוא ע"י שכובש שערי העיר, כך מלחמות היצר הרע לכבוש הז' שערים שבאדם, ע"י שער השמיעה למנוע לשמוע חכמה מוסר שהוא רפואה לכל הגוף, כמ"ש פן ישמע ושב ורפא לו (ישעיה ו, י), וכן ע"י שערי הראיה והדבור. וז"ש מאזני צדק יהיה לך, שתהיה מאזין בצדק תורה ומוסר...
ספר שו"ע או"ח קנה, א: אחר שיצא מבהכ"נ ילך לבהמ"ד ויקבע עת ללמוד וצריך שאותו עת יהיה קבוע שלא יעבירנו אף אם הוא סבור להרויח הרבה: הגה ואף מי שאינו יודע ללמוד ילך לבה"מ ושכר הליכה בידו או יקבע לו מקום וילמוד מעט במה שיודע ויחשוב בעניניו ויכנס בלבו יראת שמים (הר"י פ"ק דברכות):
ספר משנה ברורה קנה, סק"ו:  ילך לביהמ"ד - שלומדים שם ואפי' אם אינו מבין מה שלומדים מ"מ העכבה בביהמ"ד מצוה היא וכש"כ אם יוכל להבין מה שלומדים בהלכה או באגדה יקבע עצמו לשמוע ויעלה לו במקום למוד וכמו שאחז"ל [דברים רבה פרשת כי תבא] אמר ר' יהושע אמר רב נחמן כל מי שבא לביהכ"נ ושומע דברי תורה זוכה לישב בין החכמים לעת"ל שנאמר אזן שומעת תוכחת חיים בקרב חכמים תלין:
ספר שמירת הלשון ח"ב, פרק  ל': ועתה נדבר אודות כח השמיעה. הנה עצם השמיעה הוא דבר טוב, כמו שאמר הכתוב (ישעיה נ"ה ג'), "שמעו ותחי נפשכם". ונאמר עוד (משלי ט"ו ל"א), "אזן שמעת תוכחת חיים בקרב חכמים תלין". והשמיעה פועלת על האדם לצאת בשמיעה כאלו הוא עושה בעצמו, וראיה מקריאת מגלה ותקיעת שופר, וכן כהאי גונא מקדוש וברכת המזון, שאחד מברך וכל השומעים יוצאים. וכן בקבלת התורה היה הכל על ידי שמיעה, וכל זה לענין דבר טוב. ולהפך, חס ושלום, לדבר רע, היא גם כן פועלת הרבה על נפש האדם, וכידוע מה שאמרו חכמינו זכרונם לברכה (בכתבות ה' ע"ב) תנו רבנן, אל ישמיע אדם לאזניו דברים בטלים, מפני שהן נכוים תחלה לאיברים. וכל שכן מי שהוא מכון להשמיע לאזניו דברי רכילות, שעל זה יש לאו בתורה (שמות כ"ג א'), "לא תשא שמע שוא", או שהוא מתכון לשמע דברי לשון הרע ושאר דבורים אסורים, או דברי הוללות וליצנות, שבודאי עונו גדול מנשוא, ואמרו חכמינו זכרונם לברכה על המתלוצץ (עבודה זרה י"ח ע"ב), שיסורין באין עליו, שנאמר (ישעיה כ"ח כ"ב), "אל תתלוצצו, פן יחזקו מוסריכם". ואחר כך אמרו עוד (שבת ל"ג.), אף השומע ושותק, שנאמר (משלי כ"ב י"ד), "זעום ה' יפל שם":

כללו של דבר, כמו שבשמיעת דברים טובים האדם מקים בזה כמה עשרות מצות בכל יום, כמו ענית אמן, יהא שמה רבה וברכו וקדשה וענית כל האמנים, כן, חס ושלום, שמיעת דבר רע פועלת הרבה על נפש האדם: נחזר לעניננו, אם האדם בעודו בחייו קלקל חוש השמיעה שלו בתמידות והשתמש בו לדברים אסורים, ידע כי לעתיד לבוא לא יהיה לו כח באזניו לשמע דברי אלקים חיים:
דף מקורות לספר חובות הלבבות, שער הפרישות, פרק ה' (עמ' רצח'-רצט')
חובות הלבבות: ...ושים אכילתך ביום יותר קלה מאכילתך בלילה, אם מנהגך לאכול פעמים ביום, כדי שתהיה תנועת אבריך קלה ביום ויקלו עליך עניני תורתך ועולמך...

מרפא לנפש ד"ה: ויקלו עליך עניני תורתך ועולמך – וזה לשון ראשית חכמה פרק טו' משער הקדושה...

ספר ראשית חכמה, שער הקדושה, פרק טו': ודרך זה שכתב החסיד ז"ל הוא דרך הפרישות הנאות לבעלי תורה שרוב אומנותם בתורה, שאם ירצה בעל תורה לסמוך על הבטחון ולהוציא מעותיו באכילת בשר או תרנגולים וכיוצא ממיני התענוגים, נמצא מטריד עצמו בענייני העולם הזה אחר בקשת הטרף ויתבטל מדברי תורה ובעת שלא ימצא מנהגו לא יוכל לסבול ויחלה. לכן מן הראוי שינהיג כל תלמיד חכם הפרישות הזה שכתב בחובת הלבבות, וכן יש כמה מאמרים מרבותינו מסייעין ליה ומרחיקין התענוגים מבעלי תורה, ומהם ראשונה ברייתא דקנין תורה (אבות פרק ו) כך היא דרכה של תורה פת במלח תאכל וכו' אל תתאוה לשולחנם של מלכים. ויעקב אבינו ע"ה לא שאל אלא לחם לאכול ובגד ללבוש, ובזה מתקיימים דברי הרשב"י ע"ה שאמר, זכאה מאן דלא איתענג מדיליה כלום. ובפרט אם לא יאכל אלא לרפואה כמו שכתב החסיד ז"ל היא הבחינה המשובחת שהוא דלא איתהני מדיליה כלום. וכן ראוי למי שהוא רוצה להתקדש שלא יאכל אכילתו אלא לרפואה כדי שלא יחלה ויתבטל מהתורה ומהמצות, לכן ראוי שלא ימלא נפשו ממאכלים גסים ואפילו מדברים טובים לא ישלים תאותו ואפילו בשבת, כי אכילה רבה גורם להרבות שינה, כמו שאמרו ז"ל בפרק קמא דיומא לא היו מאכילין אותו הרבה שהמאכל מביא את השינה. וכאשר יתלמד להסתפק במועט ימצא מרגוע לנפשו ויתקדש בתורה ולא יבא להפיח בהיותו לומד. והמשכיל יתן אל לבו ענין זה ויפרוש מתאותו ולא ימלא בטנו ותאוותו כבהמה, כי איזהו גבור הכובש את יצרו ואם יצרו מפתהו שיאכל, ישבר כחו ויכבשהו מתאותו ואז שורה עליו יראה וקדושה, דכתיב (תהלים לב, יא) יראו את ה' קדושיו. וכן כתב הראב"ד בשער הקדושה זה לשונו, ואני רואה הגדר הגדול והשימור המעולה והדרך הטוב להכנעת היצר הוא רעבון הנפש ממיעוט הנאותיה ותענוגיה במאכל ובמשתה רק שיהנה מן הריח הטוב ורחיצת החמין לפי שהחמין עריבים עליו והמאכל המועט שיאכל יהיה מתובל ומתוקן יפה בעבור אשר יערב עליו ותהיה נפשו מקבלתו ומתפייסת במועט ממנו ולעולם יניח מעט מכדי צרכו ומהשלמת תאותו ולא ישתה יין כי אם מזוג יפה כדי שלא תטרף דעתו עליו ועל זה הדרך אמרו ז"ל, סעודה שהנאתך משוך ידך ממנה. ושני תקנות גדולות בענין זה, הא' שלא תזיקנו אכילתו, והב' כניעת היצר ושבירת התאוה. וכמו שאמרנו בסעודה כן הדרך לכל הנאות העולם ותענוגיו שלא ימלא האדם מהם כל תאותיו ואין צריך לומר שישמור האדם עצמו מן המאכלים שהוא מכיר מהם שהם מזיקים אותו כי האוכל דברים המזיקין אותו ואפשר לו זולתם הרי הוא פושע בגופו ופושע בנפשו מפני שהוא הולך אחר תאותו ואינו חושש על אבידת גופו, והיא דרך יצר הרע ועצתו הסכלית להסיתו מדרך חיים אל דרך המות וידע כל חי מדבר שאין דרך ליצר הרע עליו אלא מדרך ההיתר ופתח דרכו מן המותר אצלו ואם ישמור הפתח אינו צריך שימור אחר, וכבר ערכתי הכל לפניך בתחלת השער הזה כי דרך היועץ הבליעל ההוא מיעצו למלא תאוותו מן המותר לו ואחר הרגילו אותו במילוי תאוותו בהיתר והשיא נפשו להיות שוקקה בכל עת ולהיות עורגת אל ערבונה יסיתנה אל האיסור הקל ומן הקל אל החמור, כאשר אמרתי, ועל כן הזהר בהיתר ואם תגדור בו את עצמך ותמעט תאותך מן המותר לך מובטח לך אתה שלא יסיתך עוד יצרך אל האיסור כי אם יעלה דבר איסור מיד אתה נושא קל וחומר זה בעצמך במותר לי נאסרתי באסור לו לא כל שכן, וכיון שאתה נושא קל וחומר זה עליך מובטח לך שאתה פורש מן ההרהור וכל שכן מן המעשה. ואל יתענה האדם עינוי נפש פן יחליש לבו ויתקלקלו מעשיו וטבעיו ויתערבב מוחו ויהיה הפסדו מרובה משכרו כי יבטל מן התורה ומן התפלה, ואם ילמד לא תהיה תורתו מיושבת ולא יסכים להלכה ולפלפול השמועה לפי שאין התורה נקנית אלא מעיקר השמחה. ואל ימנע אדם עצמו מכל שמחת מצוה ומכל הנאת מצוה רק שיהיו עיניו פקוחות כנגד היצר, ויהיה נזהר עליו פן ימלא כל תאותיו ואם יחליש לבו על מיעוט אכילתו טוב לו שיאכל ב' פעמים ביום מעט מעט ואל ימלא כריסו בפעם אחת, ואם לא יזדמן לו לאכול ב' פעמים ביום יהיה אצלו מן המרקחות המישבות הלב ויאכל מהם מעט ויתחזק לבו. גם אם יראה בעצמו ובטבע שהוא צריך להתענות יום או יומים יתענה לפי תקנתו כי היושב בתענית והוא צריך לו נקרא קדוש ובלבד שלא יבטל מן התורה או מן המצות בעבורו:
חובות הלבבות: ואחר כן תתנהג בתענית, אם יהיה גופך חזק, אפילו יום אחד בשבוע. 
ספר שלחן ערוך או"ח תקעא, א:  היושב בתענית אם יכול לסבול התענית נקרא קדוש ואם לאו כגון שאינו בריא וחזק נקרא חוטא: 
ספר משנה ברורה שם, סק"א – סק"ב: (א) נקרא קדוש - שמתוך כך מתמרקין עונותיו בשביל שמתענה [רש"י ולא מיירי (א) בעונות הידועים המבואר ברוקח ובכתבי האר"י כמה ימים צריך להתענות עליהם דבזה צריך להתענות (ב) אפילו לא מצי לצעורי נפשיה אלא מיירי כשמתענה משום תשובה על עונות שאדם דש בעקביו:

 (ב) נקרא חוטא - על שמחליש כוחותיו וכתבו ספרי המוסר דאם באמצע אכילתו בעוד שהוא מתאוה לאכול מושך ידו ממנו זה נחשב ג"כ לסיגוף ומתכפרים עונותיו. וראיתי כתוב בספר אחד שכשאדם רוצה להתנדב תענית טוב יותר שיקבל תענית מן הדבור ממה שיקבל עליו מן האכילה כי ממנו לא יהיה לו נזק לא בגופו ולא בנשמתו ולא יחלש עי"ז וכעין זה כתב הגר"א באגרתו שצריך האדם לייסר עצמו לא בתענית וסיגופים כ"א ברסן פיו ובתאותיו וזהו התשובה וכו':

ספר שלחן ערוך או"ח תקעא, ב: תלמיד חכם אינו רשאי לישב בתענית מפני שממעט במלאכת שמים אלא אם כן כשהציבור מתענים שלא יפרוש עצמו מהם ומלמדי תינוקות דינם כת"ח: 
ספר משנה ברורה שם, סק"ג – סק"ה: (ג) ת"ח וכו' - ומי שתורתו אומנתו נקרא ת"ח לענין זה אף בזה"ז [אחרונים]:

 (ד) אינו רשאי וכו' - היינו אפילו אם יכול לסבול התענית שאינו מזיקו ומ"מ מתמעט לימודו עי"ז. וכ"ז בשאין לו עונות ידועים אבל ביש לו עונות ידועים שצריך להתענות עליהם גם ת"ח צריך להתענות (ג) ואפילו היכי שקשה לו התענית (ד) ומ"מ א"צ לסגף עצמו כ"כ בתענית וילמוד יותר ממה שהיה רגיל וכעין זה איתא בתנחומא אם חטא אדם ונתחייב מיתה לשמים מה יעשה ויחיה אם למוד לשנות פרק אחד ישנה שני פרקים ואם דף אחד ישנה שני דפין [וכ"ז הוא לאחר ששב מדרכו הרעה דאל"ה הרי הוא כטובל ושרץ בידו] ועיין מש"כ בזה בביאור הלכה:
(ה) דינם כת"ח - דאיכא בהו (ה) תרתי שממעטין במלאכת שמים וגוזלין את הבריות דאפילו שארי פועלים אסורים להתענות כמ"ש בח"מ סי' של"ג ס"ה וכ"ש בהם.
ביאור הלכה תקעא' ד"ה: ת"ח וכו' - עיין במ"ב וראיתי להעתיק פה מה שכתב השל"ה בשם ספר חרידים וז"ל שמצא בתוך ספרי המקובל האלקי חסידא קדישא הרב ר"י לוריא אשכנזי ז"ל בספר אחד כתיבת יד כל מה שתמצא בסיגופים כו' לא נזכרו אלא למי שאין עמלו בתורה אבל מי שתורתו אומנתו ויודע דעת ויראת ד' לא יחלש ולא יתבטל מלימודו אך יום אחד מן השבוע יתרחק מבני אדם ויתבודד בינו לבין קונו ויתקשר מחשבתו בו כאלו כבר עומד לפניו ביום הדין וידבר לאל ית' כאשר ידבר העבד אל רבו ובן אל אביו. והעתיקו זה האחרונים. וכעין זה כתב הח"א וז"ל דאפילו על עבירות ידועים המבואר ברוקח שצריך להתענות לכפרה כמה ימים אם ת"ח הוא ותורתו אומנתו אפילו בזה"ז לא יסגף עצמו כ"כ רק שישוב לפני ד' בלב שלם ויבכה מקירות הלב וילמוד יותר מאשר היה רגיל כי התורה היא מקוה טהרה ונמשל לאש וכל אשר יבא באש באש יובא וטהר וימעט מכל התענוגים ויאכל רק כדי קיום גופו שלא יחלש כדי שיהיה לו כח לעבודת השם ולא ילך לשום סעודה וכ"ש לסעודת מריעות וישמור שבת בכל פרטיה ודקדוקיה ואם אפשר יתענה עכ"פ בכל שבוע יום אחד או עכ"פ כל יום בה"ב עד חצות. והעיקר הבכיה והוידוי וגדרים שלא יעשה זאת לעולם וד' יראה ללבב עכ"ל:
חובות הלבבות: וכל אשר תוכל להטביע נפשך שלא להרגיש על ענין המאכל והמשתה, כדי לייסרה - עשה. ושים כוונתך בו לרפואה יותר מלמזון...

ספר שלחן ערוך או"ח רלא, א: וכן בכל מה שיהנה בעולם הזה לא יכוין להנאתו אלא לעבודת הבורא יתברך כדכתיב בכל דרכיך דעהו ואמרו חכמים כל מעשיך יהיו לשם שמים שאפילו דברים של רשות כגון האכילה והשתיה וההליכה והישיבה והקימה והתשמיש והשיחה וכל צרכי גופך יהיו כולם לעבודת בוראך או לדבר הגורם עבודתו שאפילו היה צמא ורעב אם אכל ושתה להנאתו אינו משובח אלא יתכוין שיאכל וישתה כפי חיותו לעבוד את בוראו...

ספר משנה ברורה, שם סק"ה: אלא יתכוין שיאכל וכו' - וראיתי לאנשי מעשה שקודם אכילה היו אומרים הנני רוצה לאכול ולשתות כדי שאהיה בריא וחזק לעבודת הש"י [ח"א]:
דף מקורות לספר חובות הלבבות, שער הפרישות, פרק ה' (עמ' רצט'- ש')
חובות הלבבות: ...וכן אתה צריך להשתמש בהן במה שימלא ספקך וימנעך מן השאלה, ומקחת ממון אסור, ומקנות חסד עמך במה שמעניקים אותך ומטיבים לך ותקנה זכיותיך לזולתך וחסדיך למי שנתחסד עמך.
טוב הלבנון ד"ה: ותקנה זכיותיך לזולתך – שהמעניק אותך ועושה חסד עמך, יטול חלק מן השכר המזזומן לך, כמו שאמרו חז"ל ( סוטה כא, א) על שמעון אחי עזריה.
ספר קיצור שלחן ערוך, סימן כז', ב: כל איש ישראל חייב ללמוד תורה, בין עני, בין עשיר, בין שלם בגופו, בין בעל יסורין, בין בחור, בין זקן גדול. אפילו עני המחזיר על הפתחים חייב לקבוע לו זמן לתלמוד תורה ביום ובלילה שנאמר והגית בו יומם ולילה. ומי שאינו יודע כלל ללמוד או שאי אפשר לו מחמת רוב הטרדות, יטפיק לאחרים הלומדים ותחשב לו כאלו לומד בעצמו, כמו שדרשו רבותינו ז"ל בפסוק שמח זבולון בצאתך וזששכר באהלך. זבולון ויששכר עשו שותפות. זבולון עסק בסחורה והספיק ליששכר פרנסתו שיהיה לו פנאי לעסוק בתורה, לפיכך הקדים הפסוק זבולון ליששכר, מפני שתורתו של יששכר ע"י זבולון היתה. וכן מצינו במשנה (זבחים פ"א) שמעון אחי עזריה אומר וכו', ונקרא שמעון על שם אחיו עזריה, לפי שעזריה עסק בפרקמטיא והיה מספק צרכי שמעון אחיו שהיה עוסק בתורה, והתנו ביניהם שיהא חלק לעזריה בשכר למודו של שמעון. ועכ"פ יתאמץ כל אדם ללמוד אפילו רק מעט בכל יום ובכל לילה:
ספר שמירת הלשון, שער התורה, פרק ה': וְאִיתָא בְּמִדְרָשׁ רַבָּה שִׁיר הַשִּׁירִים (פּ' ו') עַל הַפָּסוּק (שִׁיר הַשִּׁירִים ו' י"א), "אֶל גִּנַּת אֱגוֹז יָרַדְתִּי". אָמַר ר' יְהוֹשֻׁעַ בֶּן לֵוִי, נִמְשְׁלוּ יִשְׂרָאֵל כֶּאֱגוֹז. מַה הָאֱגוֹז הַזֶּה נִגְזֶזֶת וְנֶחֱלֶפֶת, וּלְטוֹבָתָהּ הִיא גְּזוּזָה, לָמָּה? שֶׁהִיא מִתְחַלֶּפֶת כְּשֵׂעָר וּכְצִפָּרְנַיִם, שֶׁנִּגְזָזִין וְנִתְחַלְּפִין, כָּךְ, כָּל מַה שֶּׁיִּשְׂרָאֵל גּוֹזְזִין מֵעֲמָלָן וְנוֹתְנִין לַעֲמֵלֵי הַתּוֹרָה בָּעוֹלָם הַזֶּה, לְטוֹבָתָן הֵם גּוֹזְזִין וְנֶחֱלָפִין לָהֶם, וּמַרְבִּים לָהֶם עֹשֶר בָּעוֹלָם הַזֶּה וְשָׂכָר טוֹב לָעוֹלָם הַבָּא. וְלֹא עוֹד אֶלָּא שֶׁנִּקְרָא חֲבֵרוֹ הַלּוֹמֵד עַל שְׁמוֹ, וְיֵשׁ לוֹ חֵלֶק בִּשְׂכַר תּוֹרָתוֹ, וְכִדְאִיתָא בְּסוֹטָה (דַּף כ"א.) בְּשִׁמְעוֹן אֲחִי עֲזַרְיָה, וְכַיָּדוּעַ מֵעִנְיַן שֵׁבֶט יִשָֹּשכָר וּזְבוּלוּן, כִּדְאִיתָא בְּרַבָּה פָּרָשַׁת קְדֹשִים (וַיִּקְרָא פָּרָשָׁה כ"ה), רַב הוּנָא וְרַבִּי יִרְמִיָּה אָמְרוּ בְּשֵׁם ר' חִיָּא בַּר אַבָּא, עָתִיד הַקָּדוֹשׁ בָּרוּךְ הוּא לַעֲשׂוֹת צֵל וְחֻפּוֹת לְבַעֲלֵי מִצְוֹת (פֵּרוּשׁ מַחֲזִיקֵי הַתּוֹרָה) אֵצֶל בְּנֵי תּוֹרָה בְּגַן עֵדֶן, וְאִית לֵהּ ג' קְרָיִין (וְיֵשׁ לוֹ שְׁלֹשָה פְּסוּקִים), חֲדָא (קֹהֶלֶת ז' י"ב), "כִּי בְצֵל הַחָכְמָה בְּצֵל הַכָּסֶף". ב' (יְשַׁעְיָה נ"ו ב'), "אַשְׁרֵי אֱנוֹשׁ יַעֲשֶׂה זֹאת וּבֶן אָדָם יַחֲזִיק בָּהּ". וְהָדֵין, "עֵץ חַיִּים הִיא לַמַּחֲזִיקִים בָּהּ". שִׁמְעוֹן אֲחִי עֲזַרְיָה אָמְרוּ מִשְּׁמוֹ (בְּפֶרֶק קָמָא ב' דִּזְבָחִים בַּמִּשְׁנָה), וַהֲלֹא שִׁמְעוֹן הָיָה גָּדוֹל מֵעֲזַרְיָה? אֶלָּא עַל יְדֵי שֶׁהָיָה עֲזַרְיָה עוֹסֵק בִּפְרַקְמַטְיָא וְנוֹתֵן בְּפִיו שֶׁל שִׁמְעוֹן, לְפִיכָךְ נִקְרָא הֲלָכָה עַל שְׁמוֹ, וְדִכְוָתֵהּ (דְּבָרִים ל"ג י"ח), "וְלִזְבוּלוּן אָמַר, שְׂמַח זְבוּלוּן בְּצֵאתֶךָ וְיִשָֹּשכָר בְּאֹהָלֶיךָ", וַהֲלֹא יִשָֹּשכָר גָּדוֹל מִזְּבוּלוּן? אֶלָּא עַל יְדֵי שֶׁהָיָה זְבוּלוּן מַפְרִישׁ מִיִּשּׁוּב וְעוֹסֵק בִּפְרַקְמַטְיָא וּבָא וְנוֹתֵן לְתוֹךְ פִּיו שֶׁל יִשָֹּשכָר וְנוֹתֵן לוֹ שָׂכָר בַּעֲמָלוֹ, לְפִיכָךְ נִקְרָא הַפָּסוּק עַל שְׁמוֹ שֶׁנֶּאֱמַר, "שְׂמַח זְבוּלוּן בְּצֵאתֶךָ" וְגוֹ'. וְגַם בָּעוֹלָם הַזֶּה אֵין נֶחְסָר לוֹ כְּלוּם מֵחֲמַת זֶה, כִּדְאִיתָא בְּמִדְרָשׁ רַבָּה פָּרָשַׁת תְּצַוֶּה (שְׁמוֹת פּ' ל"ו) עַל הַפָּסוּק (מִשְׁלֵי ו' כ"ג), "כִּי נֵר מִצְוָה וְתוֹרָה אוֹר". מַהוּ "כִּי נֵר מִצְוָה"? אֶלָּא כָּל מִי שֶׁעוֹשֶׂה מִצְוָה הוּא כְּאִלּוּ מַדְלִיק נֵר לִפְנֵי הַקָּדוֹשׁ בָּרוּךְ הוּא וּמְחַיֶּה נַפְשׁוֹ שֶׁנִּקְרֵאת נֵר שֶׁנֶּאֱמַר (מִשְׁלֵי כ' כ"ז), "נֵר ה' נִשְׁמַת אָדָם". וּמַהוּ "וְתוֹרָה אוֹר"? אֶלָּא הַרְבֵּה פְּעָמִים שֶׁאָדָם מְחַשֵּׁב בְּלִבּוֹ לַעֲשׂוֹת מִצְוָה, וְיֵצֶר הָרָע שֶׁבְּתוֹכוֹ אוֹמֵר, מַה לְּךָ לַעֲשׂוֹת מִצְוָה וּמְחַסֵּר אֶת נְכָסֶיךָ? עַד שֶׁאַתָּה נוֹתֵן לַאֲחֵרִים תֵּן לְבָנֶיךָ. וְיֵצֶר טוֹב אוֹמֵר לוֹ, תֵּן לְמִצְוָה. רְאֵה מַה כְּתִיב, "כִּי נֵר מִצְוָה". מַה נֵּר הַזֶּה כְּשֶׁהוּא דּוֹלֵק, אֲפִלּוּ אֶלֶף אֲלָפִים מַדְלִיקִין הֵימֶנּוּ, אוֹרוֹ בִּמְקוֹמוֹ, כָּךְ, כָּל מִי שֶׁיִּתֵּן לְמִצְוָה, אֵינוֹ מְחַסֵּר אֶת נְכָסָיו, לְכָךְ נֶאֱמַר, "כִּי נֵר מִצְוָה וְתוֹרָה אוֹר":

וּכְעֵין זֶה אִיתָא גַּם כֵּן בַּזֹּהַר הַקָּדוֹשׁ פָּרָשַׁת וַיְחִי. וְזֶה לְשׁוֹנוֹ, אַמַּאי אַקְדִּים בְּבִרְכָּאן זְבוּלוּן לְיִשָֹּשכָר תָּדִיר, וְהָא יִשָֹּשכָר אִשְׁתַּדְּלוּתֵהּ בְּאוֹרַיְתָא, וְאוֹרַיְתָא אַקְדִּים בְּכָל אֲתַר, אַמַּאי אַקְדִּים לֵהּ זְבוּלוּן בְּבִרְכָּאן? אֲבוּי אַקְדִּים לֵהּ, מֹשֶה אַקְדִּים לֵהּ. אֶלָּא זְבוּלוּן זָכֵי עַל דְּאַפִּיק פִּתָּא מִפּוּמֵהּ וִיהַב לְפוּמֵהּ דְּיִשָֹּשכָר, בְּגִינֵהּ כָּךְ אַקְדִּים לֵהּ בְּבִרְכָּאן. מֵהָכָא אוֹלִיפְנָא מַאן דְּסָעֵיד לְמָרָא דְּאוֹרַיְתָא, נָטֵיל בִּרְכָּאן מֵעֵילָא וְתַתָּא, וְלֹא עוֹד אֶלָּא דְּזָכֵי לִתְרֵין פְּתוֹרָא, מַה דְּלָא זָכֵי בַּר נָשׁ אַחֲרָא. זָכֵי לְעֻתְרָא דִּיבָרֵךְ בְּהַאי עָלְמָא, וְזָכֵי לְמֶהֱוֵי לֵהּ חוּלָקָא בְּעָלְמָא דְּאָתֵי וְכוּ'. עַד כָּאן לְשׁוֹנוֹ:

[הג"ה. וּבָזֶה יֵשׁ לְפָרֵשׁ מַה דְּאָמַר הַכָּתוּב, "שְׂמַח זְבוּלוּן בְּצֵאתֶךָ וְיִשָֹּשכָר בְּאֹהָלֶיךָ". פֵּרוּשׁ, אַף שֶׁאֵין מִדֶּרֶךְ הַסּוֹחֵר לִשְׂמֹחַ בְּעֵת צֵאתוֹ מִבֵּיתוֹ לִסְחוֹרָה, רַק אַחַר בִּיאָתוֹ לְבֵיתוֹ, פֶּן לֹא יַצְלִיחֶנּוּ הַקָּדוֹשׁ בָּרוּךְ הוּא וְיִהְיֶה עֲמָלוֹ לָרִיק, וּבִפְרָט כְּשֶׁמַּפְלִיג עַל הַיָּם, שֶׁהוּא גַּם כֵּן מְקוֹם סַכָּנָה. לְכָךְ אָמַר מֹשֶה רַבֵּנוּ עָלָיו הַשָּׁלוֹם, אַתָּה זְבוּלוּן תּוּכַל לִשְׂמֹחַ בְּצֵאתֶךָ לְהַפְלִיג בִּסְפִינָה (כְּפֵרוּשׁ רַשִּׁ"י שָׁם), כִּי יִשָֹּשכָר יוֹשֵׁב בְּאֹהָלֶיךָ, אֲשֶׁר יִחַדְתָּ לוֹ לְתוֹרָה וְלִתְעוּדָה, אִם כֵּן בְּוַדַּאי יַצְלִיחֲךָ הַקָּדוֹשׁ בָּרוּךְ הוּא, וּכְמוֹ שֶׁכָּתַב הַזֹּהַר הַקָּדוֹשׁ]:
ספר שלחן ערוך או"ח קנו', א: אח"כ ילך לעסקיו דכל תורה שאין עמה מלאכה סופה בטלה וגוררת עון כי העוני יעבירנו ע"ד קונו ומ"מ לא יעשה מלאכתו עיקר אלא עראי ותורתו קבע וזה וזה יתקיים בידו...
ביאור הלכה שם ד"ה: סופה בטלה וגוררת עון - כתבו הספרים שזהו נאמר לכלל העולם שאין כולם יכולים לזכות לעלות למדרגה רמה זו להיות עסקם רק בתורה לבדה אבל אנשים יחידים יוכל להמצא בכל עת באופן זה [וזהו שאמרו בברכות ל"ו ע"ב הרבה עשו כרשב"י ולא עלתה בידן ר"ל דוקא הרבה] והקב"ה בודאי ימציא להם פרנסתם וכעין זה כתב הרמב"ם פי"ג מהלכות שמיטין ויובלות ולא שבט לוי בלבד וכו' עי"ש ובפרט אם כבר נמצאו אנשים שרוצים להספיק לו צרכיו כדי שיעסוק בתורה בודאי לא שייך זה ויששכר וזבלון יוכיח:
ספר ליקוטי הלכות, הלכות שותפין, הלכה ג', ד' – ה':  ועקר שרש השתפות דקדשה נמשך משתפות יששכר וזבולון שעשו שניהם שתפות דקדשה שאחד יעסק בתורה והשני יעסק במשא ומתן ויפרנס את אחיו וזה עקר השתפות דקדשה, כי זה עקר תקון המשא ומתן כשזוכין לעסק במשא ומתן להחזיק את התלמיד - חכם העוסק בתורה ועבודה באמת לפרנסו ולתן לתוך פיו כל הצטרכותו, כי אז בודאי יזכה לנצח את המלחמה לגמר המשא ומתן בקדשה גדולה ויעשה תקונים גדולים על - ידי המשא ומתן בעצמו, כי יזכה להוציא כל ניצוצות הקדשה על - ידי המשא ומתן כנ"ל, כי בשעת המשא ומתן צריך להשתמש עם המטה עז הנ"ל שהיא התפלה של הבעל כח וכו' כנ"ל ועקר כח וגבורה של המטה עז הנ"ל הוא על - ידי התלמיד - חכם האמת העוסק בתורה ועבודה, שעל - ידי זה יקבל כח וגבורה להוציא הניצוצות בשעת המשא ומתן על - ידי המטה עז הנ"ל בבחינת (תהלים קי) מטה עזך ישלח ה' מציון, 'מציון' דיקא, כי ציון נקראים התלמידי חכמים אמתיים, כמו שכתוב, "אוהב ה' שערי ציון". ודרשו רבותינו זכרונם לברכה, שערים המצינים בהלכה וכו'. וכמו שפרש רש"י שם במקרא זה בעצמו, "מטה עזך ישלח ה' מציון", בזכות מעשים טובים המצינים בידך וכו'. נמצא מי שרוצה לעשות משא ומתן בקדשה צריך לעשות שתפות עם התלמיד - חכם, דהינו להחזיק אותו ועל - ידי זה יקבל כח, בחינת מטה עז, לנצח המלחמה, לברר כל הניצוצות שבמשא ומתן ולא יהיה נשאר שקוע שם, חס ושלום. ועל - כן גם בשעת יציאת מצרים נתחברו יחד משה ואהרן ללחם עם הסטרא אחרא על - ידי מטה עז הנ"ל, כי רב המופתים עשה אהרן במטה עז הנ"ל, כמו שכתוב, "והשלך לפני פרעה יהי לתנין". שהוא בחינת המלחמה במטה עז הנ"ל, כמו שמבאר שם בהתורה הנ"ל. וזה הענין עשה אהרן במטהו, כמו שכתוב, "וישלך אהרן את מטהו", והכל בכחו של משה, כמו שכתוב, "אתה תהיה לו לאלקים וכו'". כי בכחו של משה עשה אהרן מלחמה עם המטה עז שהוציא על - ידי זה כל החיות והניצוצות מהסטרא אחרא כנ"ל, כי הוא מלחמה גדולה ואי אפשר ליחיד לסכן עצמו במלחמה כזו, כי אולי יבלעו אותו, חס ושלום, רק על - ידי כחו של משה היה כח לאהרן להשליך את מטהו לפני פרעה, שהוא בחינת מלחמה הנ"ל. וגם פינחס שעשה פלילות עם קונו והשתמש עם התפלה בבחינת דין הנ"ל, הכל היה על - ידי כחו של משה שצוהו בזה, כמו שאמרו רבותינו זכרונם לברכה בגמרא סנהדרין פרק הנשרפין שאמר לו, קריינא דאיגרתא איהו ליהוי פרוונקא: 
ה) וזה שכתוב (דברים לג), "שמח זבולן בצאתך ויששכר באהליך עמים הר יקראו שם יזבחו זבחי צדק וכו'". כי מקרא זה שמח זבולן דרשו רבותינו זכרונם לברכה על מה שהיה זבולון עוסק בפרקמטיא ונותן לתוך פיו של יששכר וזהו "שמח זבולן", 'שמח' דיקא, כי על - ידי משא ומתן בקדשה כזו שמחזיק את התלמיד - חכם, על - ידי זה זוכה להוציא על - ידי המטה עז כל ניצוצות הקדשה מן הסטרא אחרא, שעל - ידי זה זוכין לשיר ונגון שיתער לעתיד, שאז תגדל השמחה מאד, וכמבאר שם בהתורה הנ"ל, עין שם היטב עד הסוף. 
דף מקורות לספר חובות הלבבות, שער הפרישות, פרק ה' (עמ' ש')
חובות הלבבות: ואחר כן התנהג כן ברגליך ומנען מלכת עם הרשעים מבקשי המותרים, כמו שנאמר (תהלים א א): אשרי האיש אשר לא הלך בעצת רשעים ובדרך חטאים לא עמד, אבל רוץ לכל המעשים הטובים ולמושבות החכמים, כמו שנאמר (משלי יג כ): הולך את חכמים יחכם, ואמר (משלי ב כ): למען תלך בדרך טובים.
גמ' עבודה זרה יח, ב: דרש רבי שמעון בן פזי מאי דכתיב אשרי האיש אשר לא הלך בעצת רשעים ובדרך חטאים לא עמד ובמושב לצים לא ישב וכי מאחר שלא הלך היכן עמד ומאחר שלא עמד היכן ישב ומאחר שלא ישב היכן לץ [אלא] לומר לך שאם הלך סופו לעמוד ואם עמד סופו לישב ואם ישב סופו ללוץ ואם לץ עליו הכתוב אומר אם חכמת חכמת לך (ואם לצת) [ולצת] לבדך תשא.
רש"י שם: אם הלך סופו לעמוד - הלך משמע בהעברה בעלמא סופו לעמוד ולהתעכב ביניהם מעט וה"ק אשרי שלא הלך ומתוך שלא הלך לא עמד ומתוך שלא עמד לא ישב הא אם הלך סופו לעמוד כו':
חידושי המאירי שם: הרבה צריך אדם להזהר שלא להיות מיושבי קרנות ובמושב לצים ולא סוף דבר הישיבה אלא אף הלוך מעט דרשו רבותינו אשרי האיש אשר לא הלך וגו' וכי מאהר שלא הלך מהיכן עמד ומאחר שלא עמד מהיכן ישב אלא אם הלך סופו לעמוד עמד סופו לישב ישב סופו ללוץ ואם לץ עליו הכתוב אומר ולצת לבדך תשא:
ר' בחיי, הקדמה לפרשת נח: הולך את חכמים יחכם ורועה כסילים ירוע: יבשלמה המלך ע"ה יזהיר בפסוק הזה (משלי יג) על אדם להשתדל בחברת החכמי' ולהתרחק מחברת הכסילים, ואומר הולך שהולך אחריהם תמיד ומתחבר אליהם ועושה עצמו טפל להם, ונותן אותם עליו אלופים לראש, מי שיש לו מדה זאת אין ספק שיחכם, והמתחבר עם הכסילים שיהיה הוא להם ראש ירוע, כלומר ישבר, והנה הפסוק מבאר הנזק המגיע מחברת הכסילים והתועלת המגיע לאדם מחברת החכמים, כי זה ישבר וזה יחכם, וידוע כי המתחבר אל החכם יהנה והחכם אינו חסר כלום, וע"כ נמשלה התורה לנר, כענין שאמר דוד ע"ה (תהלים קיט) נר לרגלי דברך ואור לנתיבתי, לפי שהנר הכל מדליקין ממנו ואין אורו חסר כלום, ומזה אמרו במדרש הולך את חכמים יחכם, משל למה הדבר דומה לאדם שנכנס לחנותו של בשם וקלט ריח הבשמים כשיצא כל בגדיו מבושמים והוא לא קנה מן הבשם, כלומר והבשם לא מכר לו כלום, וזהו שאמר הולך את חכמים יחכם, ורועה כסילים ירוע, יאמר כי המתחבר עם כסילים ישבר, כלומר יגיע הענין לנזק גדול כי המתחבר אליהם מזיק לעצמו, גם להם יגיע נזק וחסרון, והנה הוא בהפך מן המתחבר אל החכמים. והעולה לנו מזה כי יש בחברת הכסילים נזק. מבלי תועלת ויש בחברת החכמים תועלת מבלי נזק. ולשון כסילים הם בוחרי המדות המגונות והתאוות הגופניות ומבזים עניני השכל, והם הם שאין ראוי להוכיחם מפני שהכת היא מן השלש כתות שצוה שלמה ע"ה שלא להוכיחם, ואלו הם, כסילים לצים רשעים, כסילים הוא שאמר (משלי כג) באזני כסיל אל תדבר כי יבוז לשכל מליך, לצים הוא שנאמר (שם ט) אל תוכח לץ פן ישנאך, רשעים הוא שנאמר (שם) יוסר לץ לוקח לו קלון ומוכיח לרשע מומו, וכשם שחברת החכמים סבה גדולה והזמנה רבה בקיום עבודת הש"י וההתמדה עליה, כן חברת הכסילים והרשעים הזמנה גדולה וסבה לבטולה, שכן כתוב (דברים ז) כי יסיר את בנך מאחרי, וע"כ ראה דוד ע"ה להתחיל ספרו בהרחקת חברת הרשעים והזכיר מיד ענין התורה, הוא שאמר (תהלים א) אשרי האיש אשר לא הלך בעצת רשעים ובדרך חטאים וגו', וסמך מיד כי אם בתורת ה' חפצו, והנה שלמה ע"ה אחז הדרך הזה בעצמו שהתחיל בראש דבריו ענין התורה, והוא שאמר (משלי א) שמע בני מוסר אביך וגו', וסמך מיד הדברי המעכבים אותה והיא חברת הרשעים, הוא שאמר (שם) בני אם יפתוך חטאים אל תבא. והנה אברהם אבינו ע"ה רצה לקיים ענין התורה והעבודה, וכמו שדרשו רז"ל קיים אברהם אבינו אפילו ערובי תבשילין, והוצרך להזהר מחברת אנשי דורו הרשעים שהיו סבה לבטול הבחירה, וע"כ בא אליו דברי הש"י שיתרחק מהם ואל יתלכלך עמהם, ושילך מארצו וממולדתו אל הארץ אשר יראנו. וזהו שכתוב ויאמר ה' אל אברם לך לך מארצך וממולדך ומבית אביך אל הארץ אשר אראך, ודרשו רז"ל היה דומה אברהם לצלוחית של פליטון הנתונה בבית הקברות ולא נודע ריחה מה עשו נטלוה וטלטלוה ממקומה והודיעו ריחה לעולם, כך היה אברהם דר בתוך עובדי ע"ז א"ל הקב"ה לך לך, התרחק מהם ואל תתלכלך עמהם, וזהו שתפש לשון לך לך, והנה זה מעשרה נסיונות שנתנסה אברהם ועמד בכולן שלם, וזהו הראשון, והאחרון הוא ענין העקדה, ונא' בלשון הזה עצמו ולך לך אל ארץ המוריה כדי להשוות האחרון לראשון, והדבור הזה היה בחרן כי הוא ארצו ומולדתו ועליה אמר אברהם (בראשית כד), אם לא אל בית אבי תלך וגו', ובוודאי זה היה נסיון גדול שילך מארצו וממולדתו שנולד בה ואשר ישב בה מאז ושם כל משפחתו ובית אביו, אל ארץ לא ידעה. ודע כי קודם שיזכיר הכתוב ויאמר ה' אל אברם היה ראוי להודיענו מעלותיו ומדותיו כדי שנכיר מי הוא ואחרי כך יזכיר הדבור כי כן עשה בנח, אבל י"ל כי כבר גלה לנו הכתוב בפרשה של מעלה על מעלתו הגדולה ברמז במלת אור כשדים כמו שנתבאר שם:
ספר כד הקמח, ערך זנות הלב והעין: ...בכלל חוש המישוש המיוחס לידים, הרגלים, והוא גם כן שני חלקים החלק הטוב הוא שנצטוינו לרוץ לדבר מצוה שנאמר (הושע יא) אחרי ה' ילכו כאריה ישאג וכתיב (שם ו) ונדעה נרדפה, נתחייב אדם מן הכתובים הללו שירוץ לכל דבר מצוה לבית הכנסת, לבית המדרש, ללוות את המת, לבית הקברות, לחברת החכמים, וכענין שאמר הכתוב (משלי יג) הולך את חכמים יחכם, לכל דברים אלו יתחייב לרוץ וללכת אפילו למרחוק ואין צריך לומר אל מקום קרוב. וכענין שכתוב (תהלים לד) בקש שלום ורדפהו פירוש בקש שלום בתוך העיר ורדפהו מחוץ לעיר אפילו למרחוק. והחלק הרע הוא שהוזהרנו שלא ילך לדבר עבירה שכל מי שמשתמש ברגליו לדבר עבירה עליו הכתוב אומר (משלי יט) ואץ ברגלים חוטא וכתיב (שם ח) רגליה יורדות מות, ולכן הוזהרנו בפעולת הרגלים שלא ללכת בחברת הרשעים ולכן אמר דוד (תהלים א) אשרי האיש אשר לא הלך בעצת רשעים, ואמר שלמה (משלי א) בני אל תלך בדרך אתם מנע רגלך מנתיבתם, וכן כתוב על פעולת הרגלים (תהלים מט) עון עקבי יסבני. הא למדת שחייב אדם להשתמש בחושיו במעשה המצות ולאסור ולקשור אותם במעשה העבירות שהרי קיום התורה כלה וביטולה תלויין בחמשה חושין הללו, כי על כן היו חמשה כנגד חמשה חומשי תורה וכנגד חמשה פעמים אור שבפרשת בראשית. כי תבנית האדם וצלמו בכל האיברים שבו המיוחדים והכפולים ובכללם השערים אשר נתמנו עליהם השוערים הכל דוגמא וציור לענין מכוון של מעלה ומפני שחמשת חושין הללו הנמצאים בראש הם שלמות הגוף שהוא ההיכל לנפש ותכלית מעלתו והם כנגד חמשה אורים של מעלה על כן גינה הכתוב לע"ז בחסרונן כי כיון שהיא חסרה ממעלת החושים ומשלמותה מה כחה וגבורתה להושיע ומה יאמרו לאלהיהם בעת צרתם קומה והושיענו. והוא שהזכיר משה רבינו הארבעה ואמר (דברים ד) אשר לא ישמעון ולא יראון ולא יאכלון ולא יריחון. ובא דוד והזהיר הה' ואמר (תהלים קטו) ידיהם ולא ימישון:
ספר השל"ה, שער האותיות, ערך מתון (ג'-ד'): דוד המלך עליו השלום אמר (תהלים קיט, נט), חשבתי דרכי ואשיבה רגלי אל עדותיך. כך אמר דוד, כל דרך שהייתי חפץ לילך בה, וכל דבר שהייתי רוצה לעשות, הייתי מחשב בו בטרם שאעשנו, אם היא טובה וישרה בעיני המקום ובעיני הבריות ?, הייתי עושה והולך בה, ואם נראית בעיני דרך לא סלולה, הייתי מניחה והולך, לפי שכל דבר יש לו שני דרכים, ומכח זה ואשיבה רגלי אל עדותיך לעולם. על כן ידבק האדם במידה זו ויעשנה טבע אצלו, שלא יעשה שום מעשה בעולם הן גדול הן קטן ולא שום דיבור בעולם, ואף ששומע חרפתו לא ישיב, עד שישים אל לבו ויתייעץ עם שכלו כדת מה לעשות, ויזכור בהשם יתברך ובתורתו הקדושה, וישים לנגד עיניו מדות תרומיות, ואז ילך לבטח דרכו ולא יכשל: 
ולא זו בדבר הרשות שיעשה כן, אלא אפילו בדבר מצוה יעשה במתון. דהא ההוא עובדא דברכות (כ, א) שאמר עלה, מתון מתון ארבע מאות זוז שוה, היה לדבר מצוה ולקידוש השם, דרב אדא בר אהבה קרע מכבנתא מההיא אתתא דהוה לבישא בשוקא, כסבור שהיא ישראלית, עיין שם. והא דאמרינן דזריזין מקדימין למצוה, וצריך לעשותה בזריזות, זה ענין מצוה שכבר היא מפורסמת ומושכלת אצלו, כגון לילך לבית הכנסת ולבית המדרש, וקיום כל מצות המעשיות שבתורה. אבל בדבר שצריך התבוננות, למשל מי שבדעתו ליתן כיס מלא מעות לחלק זה לעניים, ופגעו בו עניים, לא ימהר עד שיתבונן מתחילה איזה עני חשוב, והחשוב חשוב קודם, והכל לפי צרכיו המרובים, וכיוצא בזה הרבה. ומכל שכן וקל וחומר בדבר הרשות, שלא יעשה מעשה או דיבור עד שיקח מועד וישכיל. ובקל וחומר בנו של ק"ו אלף פעמים אם הוא מעשה או דיבור של איסור, כגון הכאה או ריב ומחלוקת וכיוצא בזה, שיהיה בשובה ונחת ואל ימהר, ואז יבא שלום וינוח וישקוט כל ימיו ממכאובות, וימצא חן ושכל טוב בעיני אלהים ואדם:
דף מקורות לספר חובות הלבבות, שער הפרישות, פרק ה' (עמ' שא' – שב')
חובות הלבבות: ראוי לך, אחי, שתדע, כי לא ייתכן לך להחזיק בכולן עם הנחת אחת מהן, מפני שהן כבדולח המחובר בחוט, אם תתיר ממנו גרגר אחד, יתפזרו כולם וייפסד חיבורם. על כן השתדל להיזהר בכולן, ואז תהיה לך כל אחת מהן עזר לשאריתן, כמו שאמרו רבותינו, זכרונם לברכה (אבות ד ב): שמצוה גוררת מצוה ועבירה גוררת עבירה...

פירוש היעב"ץ למסכת אבות ד, ב: בן עזאי אומר הוי רץ למצוה קלה. אמר כי לא סוף דבר המצות החמורות וכבישת היצר יש להם זה הכח, אלא אפילו מצוה קלה ג"כ יהיה לה כח לגרור את חברתה, ובתנאי שיהיה עושה אותה כמאמרה, בשמחה ובטוב לבב. כי אז יתפעל ממנה ותעשה דרך בלבו לעשות אחרת. וז"א שמצוה גוררת מצוה, מלשון גורר אדם מטה וספסל. ולז"א הוי רץ למצוה קלה, כי כאשר ירוץ לקראתו כרץ לקראת שלל רב וישמח הרבה מאד כאומרו (תהלים קיט) שש אנכי על אמרתך, אז תגרור אחרת. אמר (שם) דרך מצותיך ארוץ, אין צ"ל המצוה עצמה אזדרז לעשותה, אלא אפילו מה שהוא דרך לה, והטעם כי הדרך ההיא תרחיב לבי לעשות מצותיך האחרות:

וע"ד האמת ענין גדול רמז בכאן בן עזאי במצות הייחוד, והוא מה שאמר בספר הזהר (ויקרא כ) והתקדשתם והייתם קדושים, המקדש עצמו מלמטה מקדשין אותו מלמעלה. והענין כי אלו המצות האלהיות עניינם נפלא ונשגב מאד, כי כולם קשורות זו בזו, כי כמו שהש"י אחד כך תורתו אחת. והאומר אקיים כל המצות זולתי אחת הרי הוא מומר ומטיל פגם בתורת אמת, והוא בכלל ארור אשר לא יקים. ולא לחנם היו רמ"ח מצות עשה כמנין אבריו של אדם, ומצות לא תעשה שס"ה כנגד שס"ה גידין אשר באדם כי לכולם קשר אחד וענין אחד. האדם עשוי בצלם אלהים, והוא כולל כל העולמות וכולם נחקקים בו והוא צלם אלהים. התורה צלם שם ההויה, כולם שמותיו של הב"ה כי הספירות תלויות בו והכנויים בשמות, וכל התורה בכנויים, נמצאת נארגת על שם ההויה היינו תורת ה' והיא כולה אחת היא, דכתיב והתורה והמצוה, וכי מצוה אחת היא אלא שכל המצות קשורות זו בזו, א"כ מי שיחזיק באחת כמאמרה יחזיק בכולן:

וזהו הוי רץ שהוא בשמחה ובטוב לבב. והוא כמאמר איזו היא דרך טובה שידבק וכו', ואיזו היא והלא בכל המדות החשובות הטובות ראוי לידבק ומכל הרעות להתרחק. אבל הכוונה אם ידבק יפה באחת ישיג האחרות כי מי שאחז יפה אחד מענפי האילן אשר א"א שישברו ויתפרדו ענפיו הנה הוא אוחז בכולו. א"כ מצוה גוררת חברתה, וכשיהיה לב הצלם האנושי אל הצלם האלהי היא התורה, יהיו לאחדים, ובתחילת פרק אני הוספתי לקח בזה, תראהו משם:

ולזה כיון בן עזאי במאמרו זה שמצוה גוררת מצוה. ולזה אמרו ז"ל כל העושה מצוה אחת כמאמרה יש לו חלק לעה"ב, כי כיון שאב אחד לכולן, בעשות אחת מהן אין ספק שיעשה הנשארות אם היה מספיק לו הזמן. ומזה הטעם השב בתשובה שעה אחת קודם פטירתו, בתשובה ההיא יש לו חלק לעה"ב. וזה טעם ובורח מן העבירה, רוצה לומר במלת בורח, כי מדורת אש ועצים הרבה צריך להתרחק ממנה הרחק כמטחוי קשת. ולכן אמר המלט על נפשך מהרה חושה אל תעמוד פן תספה:

ספר לקוטי הלכות, הלכות ברכות הריח וברכות הודאה, הלכה ה', אות ד-ו: ד) וְזֶה בְּחִינַת בְּרָכָה רִאשׁוֹנָה וּבְרָכָה אַחֲרוֹנָה. כִּי כָּל דָּבָר יֵשׁ לוֹ תַּכְלִית שֶׁבִּשְׁבִיל זֶה נִבְרָא וְיָצָא מִכֹּחַ אֶל הַפֹּעַל. כִּי כָּל הַדְּבָרִים שֶׁבָּרָא ה' יִתְבָּרַךְ הַכֹּל יָצְאוּ מִכֹּחַ אֶל הַפֹּעַל בִּשְׁבִיל הָאָדָם שֶׁמַּשְׁלִים אוֹתָם וְחוֹזֵר וּמַעֲלֶה אוֹתָם עַל - יְדֵי עֲבוֹדָתוֹ לִמְקוֹרָם וְשָׁרְשָׁם שֶׁזֶּהוּ תַּכְלִיתָם. כִּי תַּכְלִית כָּל הַדְּבָרִים הוּא כְּשֶׁאָדָם עוֹבֵד בַּכֹּחַ הַזֶּה אֶת ה' יִתְבָּרַךְ שֶׁבָּזֶה מַעֲלֶה אוֹתָם לְשָׁרְשָׁם וְתַכְלִיתָם. וְעִקַּר תַּכְלִית עֲבוֹדַת הָאָדָם הוּא הָרָצוֹן לִכְסֹף וּלְהִשְׁתּוֹקֵק תָּמִיד לַה' יִתְבָּרַךְ בְּתַכְלִית הָרָצוֹן כְּמוֹ שֶׁשָּׁמַעְנוּ מִפִּיו הַקָּדוֹשׁ כַּמָּה פְּעָמִים כַּמְבֹאָר בִּסְפָרָיו הַקְּדוֹשִׁים וְזֶה תַּכְלִית כָּל הַמִּצְווֹת וְהָעֲבוֹדוֹת הַקְּדוֹשׁוֹת, כִּי הַהַתְחָלָה הִיא מֵרָצוֹן וְהַסּוֹף וְהַתַּכְלִית הוּא שְׁלֵמוּת הָרָצוֹן בְּחִינַת רָצוֹן שֶׁבָּרְצוֹנוֹת. שֶׁשָּׁם הִסְתַּלְּקוּת מֹשֶׁה רַבֵּנוּ שֶׁהוּא שֹׁרֶשׁ וּכְלַל נִשְׁמוֹת כָּל יִשְׂרָאֵל. שֶׁנִּסְתַּלֵּק בְּרַעֲוָא דְּרַעֲוִין רָצוֹן שֶׁבָּרְצוֹנוֹת. וְכָל אֶחָד מִיִּשְׂרָאֵל יֵשׁ לוֹ אֵיזֶה שֹׁרֶשׁ וַאֲחִיזָה בְּנִשְׁמַת מֹשֶׁה רַבֵּנוּ שֶׁהוּא בְּחִינַת רָצוֹן וְשָׁם עִקַּר תַּכְלִיתוֹ וְסוֹפוֹ עַל - יְדֵי עֲבוֹדָתוֹ וְתוֹרָתוֹ וּמִצְווֹתָיו וְכַנַּ"ל, כִּי כְּבָר מְבֹאָר שֶׁעִקַּר הַהַתְחָלָה עַל - יְדֵי הָרָצוֹן, כִּי אִי אֶפְשָׁר לְשַׁבֵּר מְנִיעוֹת הַגּוּף שֶׁלּוֹ וְשֶׁל אֲחֵרִים וְכוּ' כִּי אִם עַל - יְדֵי תֹּקֶף הָרָצוֹן וְהַחֵשֶׁק וְהַהִשְׁתּוֹקְקוּת וְהַכִּסּוּפִין וְכוּ' וְכַנַּ"ל. שֶׁעַל - יְדֵי זֶה מְשַׁבְּרִין כָּל הַמְנִיעוֹת שֶׁבָּעוֹלָם וּמוֹצִיאִין מִכֹּחַ אֶל הַפֹּעַל. וְאַחַר כָּךְ כְּשֶׁזּוֹכִין לְהוֹצִיא מִכֹּחַ אֶל הַפֹּעַל וְגוֹמְרִין הַמִּצְוָה אוֹ הַדָּבָר שֶׁבִּקְדֻשָּׁה שֶׁרָצָה לַעֲשׂוֹת. עִקַּר הַתַּכְלִית וְהַפְּעֻלָּה שֶׁפּוֹעֲלִין עַל - יְדֵי הַמִּצְוָה הוּא מַה שֶּׁזּוֹכִין עַל - יְדֵי הַמִּצְוָה לְהִתְגַּבֵּר בְּרָצוֹן חָדָשׁ וְחָזָק יוֹתֵר לַה' יִתְבָּרַךְ. עַד שֶׁיִּשְׁתּוֹקֵק וְיִרְצֶה לַעֲשׂוֹת מִצְוָה אַחֶרֶת וְכֵן לְהַלָּן יוֹתֵר, כִּי כָּל נַפְשׁוֹת יִשְׂרָאֵל וְכָל הַמִּצְווֹת הֵם אֶחָד כַּיָּדוּעַ וְכֻלָּם נִמְשָׁכִין מִמְּקוֹר הָרָצוֹן שֶׁהוּא בְּחִינַת רָצוֹן שֶׁבָּרְצוֹנוֹת. שֶׁהוּא בְּחִינַת נִשְׁמַת מֹשֶׁה רַבֵּנוּ. שֶׁהוּא שֹׁרֶשׁ וּכְלַל כָּל הַתּוֹרָה וְהַמִּצְווֹת וְכָל נַפְשׁוֹת בֵּית יִשְׂרָאֵל. וְשָׁם עִקַּר הַתַּכְלִית וְהַסּוֹף שֶׁל כָּל אָדָם מִיִּשְׂרָאֵל שֶׁזּוֹכֶה עַל - יְדֵי תּוֹרָתוֹ וּמִצְווֹתָיו דְּהַיְנוּ שֶׁיֻּכְלַל בִּבְחִינַת רָצוֹן הָעֶלְיוֹן שֶׁיִּשְׁתּוֹקֵק לַה' יִתְבָּרַךְ בְּתַכְלִית הָרָצוֹן שֶׁאִי אֶפְשָׁר לְדַבֵּר בָּזֶה כְּלָל. שֶׁהוּא בְּחִינַת אַרְבַּע מֵאוֹת עָלְמִין דְּכִסּוּפִין דִּיָרְתִין צַדִּיקַיָּא לֶעָתִיד לָבֹא. אַשְׁרֵי הַזּוֹכֶה לָהֶם:

ה) וְזֶה בְּחִינַת הֱוֵי רָץ לְמִצְוָה קַלָּה וּבוֹרֵחַ מִן הָעֲבֵרָה שֶׁמִּצְוָה גּוֹרֶרֶת מִצְוָה וַעֲבֵרָה גּוֹרֶרֶת עֲבֵרָה שֶׁשְּכַר מִצְוָה מִצְוָה וּשְׂכַר עֲבֵרָה עֲבֵרָה. כִּי כָּל מַה שֶּׁעוֹשִׂין אֵיזֶה מִצְוָה זוֹכִין לְרָצוֹן חָזָק יוֹתֵר לַה' יִתְבָּרַךְ, כִּי זֶהוּ הַתַּכְלִית וְהַשָּכָר שֶׁל הַמִּצְוָה כַּנַּ"ל. וְעַל - כֵּן מִצְוָה גּוֹרֶרֶת מִצְוָה, כִּי נִכְנָעִין וְנִתְבַּטְּלִין הַמְנִיעוֹת שֶׁמּוֹנְעִין מֵהַמִּצְוָה הַשְּׁנִיָּה עַל - יְדֵי תֹּקֶף הָרָצוֹן שֶׁזָּכָה עַל - יְדֵי מִצְוָה הָרִאשׁוֹנָה כַּנַּ"ל, כִּי עַל - יְדֵי תֹּקֶף הָרָצוֹן מְשַׁבְּרִין כָּל הַמְנִיעוֹת כַּנַּ"ל. וְעַל - כֵּן מִצְוָה גּוֹרֶרֶת מִצְוָה וְכַנַּ"ל. וְכֵן לְהֵפֶךְ עֲבֵרָה גּוֹרֶרֶת עֲבֵרָה, כִּי עַל - יְדֵי הָעֲבֵרָה שֶׁהִיא עַל - יְדֵי שֶׁהִתְגַּבְּרוּ עָלָיו הַמּוֹנְעִים שֶׁהֵם הַמְּסִיתִים וְהַמְפַתִּים עַד שֶׁהֶעֱבִירוּהוּ מִדַּעְתּוֹ עַד שֶׁלֹּא הָיָה יָכֹל לְהִתְגַּבֵּר בְּתֹקֶף הָרָצוֹן דִּקְדֻשָּׁה עֲלֵיהֶם עַד שֶׁעָבַר מַה שֶּׁעָבַר עַל - יְדֵי זֶה הִתְגַּבְּרוּ בְּיוֹתֵר הַמְנִיעוֹת כִּי כְּשֶׁזֶּה קָם זֶה נוֹפֵל. וְעַל - כֵּן עֲבֵרָה גּוֹרֶרֶת עֲבֵרָה עַל - יְדֵי שֶׁנֶּחֱלָשׁ הָרָצוֹן דִּקְדֻשָּׁה עַל - יְדֵי הָעֲבֵרָה. וְזֶהוּ שֶׁשְּכַר מִצְוָה מִצְוָה וּשְׂכַר עֲבֵרָה עֲבֵרָה. כִּי עִקַּר הַשָּכָר שֶׁל הַמִּצְוָה הִיא מִצְוָה שֶׁהִיא בְּחִינַת רָצוֹן שֶׁשָּׁם שֹׁרֶשׁ כָּל הַמִּצְווֹת. שֶׁהֵם רְצוֹנוֹ יִתְבָּרַךְ שֶׁרָצָה שֶׁזֹּאת הַמִּצְוָה תִּהְיֶה כָּךְ וְזֹאת הַמִּצְוָה כָּךְ כְּמוֹ שֶׁמְּבֹאָר בְּמָקוֹם אַחֵר. וּכְמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה נַחַת רוּחַ לְפָנַי שֶׁאָמַרְתִּי וְנַעֲשָׂה רְצוֹנִי. וְעַל - כֵּן בְּקַל יְכוֹלִין לָשׁוּב מִכָּל הָעֲבֵרוֹת אִם יִרְצֶה בֶּאֱמֶת, כִּי עִקָּר הוּא הָרָצוֹן. וְתֵכֶף כְּשֶׁיִּתְגַּבֵּר וְיַרְגִּיל אֶת עַצְמוֹ שֶׁיִּהְיֶה לוֹ רְצוֹנוֹת חֲזָקִים דִּקְדֻשָּׁה לְהִתְקָרֵב לַה' יִתְבָּרַךְ וּלְצַדִּיקָיו וְלֹא יַרְפֶּה אֶת הָרָצוֹן בְּוַדַּאי יוּכַל לְהִתְגַּבֵּר עַל כָּל הַמְנִיעוֹת הַבָּאִים עַל - יְדֵי הָעֲבֵרוֹת וְחַטְּאוֹת נְעוּרִים שֶׁלּוֹ. וּבְוַדַּאי יְשַׁבֵּר כֻּלָּם וְיִזְכֶּה לְחַיִּים נִצְחִיִּים כִּי עִקַּר פְּגַם הָעֲבֵרָה הוּא מַה שֶּׁנֶּחֱלָשׁ הָרָצוֹן דִּקְדֻשָּׁה עַל - יְדֵי הָעֲבֵרָה כַּנַּ"ל שֶׁעַל - יְדֵי זֶה עֲבֵרָה גּוֹרֶרֶת עֲבֵרָה. וְעַל - כֵּן נִדְמֶה לוֹ שֶׁאִי אֶפְשָׁר לוֹ לָצֵאת מִמַּה שֶּׁנִּלְכַּד בּוֹ. אֲבָל הַבְּחִירָה חָפְשִׁיִּית תָּמִיד. וּתְשׁוּבָה קָדְמָה לָעוֹלָם. וְה' יִתְבָּרַךְ נָתַן כֹּחַ בָּאָדָם שֶׁאֲפִלּוּ אַחַר כָּל הָעֲבֵרוֹת וְהַחֲטָאִים חַס וְשָׁלוֹם. יֵשׁ לוֹ כֹּחַ עֲדַיִן לְהִתְגַּבֵּר בִּרְצוֹנוֹת חֲזָקִים לַה' יִתְבָּרַךְ. שֶׁעַל - יְדֵי זֶה יְשַׁבֵּר כָּל הַמְנִיעוֹת וְיִתְקָרֵב לַה' יִתְבָּרַךְ כַּנַּ"ל. וְעַל - כֵּן הִזְהִיר הַתַּנָּא הֱוֵי רָץ לְמִצְוָה קַלָּה וְכוּ' רָץ דַּיְקָא. כִּי צְרִיכִין לָרוּץ לְמִצְוָה בִּזְרִיזוּת גָּדוֹל. כִּי זֶה סִימָן עַל תֹּקֶף חִשְׁקוֹ וּרְצוֹנוֹ הֶחָזָק. וְעַל - כֵּן רָץ לְשׁוֹן רָצוֹן בְּחִינַת מָשְׁכֵנִי אַחֲרֶיךָ נָרוּצָה. שֶׁפֵּרוּשׁוֹ גַּם לְשׁוֹן רָצוֹן כְּמוֹ שֶׁשָּׁמַעְתִּי מִפִּי אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה בְּשֵׁם צַדִּיק אֶחָד וְקַלְסֵהּ. כִּי שְׁנֵיהֶם אֶחָד כִּי הָרִיצָה וְהַזְּרִיזוּת הַגְּדוֹלָה לִדְבַר מִצְוָה זֶה סִימָן עַל תֹּקֶף הָרָצוֹן וְהַחֵשֶׁק שֶׁעַל - יְדֵי זֶה דַּיְקָא זוֹכִין לִגְמֹר הַמִּצְוָה וְלַעֲשׂוֹת מִצְוָה אַחֶרֶת וְכוּ' וְכַנַּ"ל: 

ו) וְזֶה בְּחִינַת בְּרָכָה רִאשׁוֹנָה וּבְרָכָה אַחֲרוֹנָה שֶׁמְּבָרְכִין עַל כָּל דָּבָר שֶׁאוֹכְלִין, כִּי הַבְּרָכָה רִאשׁוֹנָה הִיא בִּבְחִינַת מוֹצִיא מִכֹּחַ אֶל הַפֹּעַל, כִּי עַל - יְדֵי הַבְּרָכָה מַמְשִׁיךְ שְׁלֵמוּת חִיּוּתָהּ שֶׁל הַפְּרִי שֶׁמְּבָרֵךְ עָלֶיהָ וְנֶחֱשָׁב כְּאִלּוּ בְּרָאָהּ עַתָּה מֵחָדָשׁ כַּנַּ"ל. וְאַחַר כָּךְ צָרִיךְ לְבָרֵךְ בְּרָכָה אַחֲרוֹנָה כְּדֵי לַחֲזֹר וּלְהַעֲלוֹת הַפְּרִי לְתַכְלִיתָהּ וְשָׁרְשָׁהּ, כִּי בְּרָכָה אַחֲרוֹנָה מְבָרְכִין עַל שֶׁה' יִתְבָּרַךְ מְחַיֶּה אֶת הָאָדָם בְּזֹאת הַפְּרִי וְהַמַּאֲכָל כְּמוֹ שֶׁאוֹמְרִים בּוֹרֵא נְפָשׁוֹת וְכוּ' עַל כָּל מַה שֶּׁבָּרָאתָ לְהַחֲיוֹת בָּהֶם וְכוּ' וְכֵן בְּבִרְכַּת הַמָּזוֹן. וְזֶהוּ הַתַּכְלִית שֶׁל הַמַּאֲכָל, כִּי תַּכְלִיתוֹ כְּשֶׁמְּחַיֶּה אֶת הָאָדָם שֶׁעַל - יְדֵי זֶה יֵשׁ כֹּחַ בְּהָאָדָם לַעֲבֹד אֶת ה' יִתְבָּרַךְ וּלְקַיֵּם מִצְווֹתָיו. וְעִקַּר הָעֲבוֹדָה וְהַחִיּוּת דִּקְדֻשָּׁה הוּא מַה שֶּׁמִּתְחַזֵּק בְּרָצוֹן חָזָק לַה' יִתְבָּרַךְ שֶׁזֶּהוּ הָעִקָּר כַּנַּ"ל. וְזֶהוּ הַתַּכְלִית שֶׁל הַפְּרִי שֶׁנִּכְלָל בְּהָאָדָם וְהֶחֱיָה אוֹתוֹ עַד שֶׁזּוֹכֶה עַל - יְדֵי זֶה לְרָצוֹן חָדָשׁ חָזָק יוֹתֵר לַה' יִתְבָּרַךְ. שֶׁעַל - יְדֵי זֶה כָּל עֲבוֹדַת הָאָדָם כַּנַּ"ל, כִּי הָעִקָּר הוּא הָרָצוֹן כַּנַּ"ל, כִּי שָׁם שֹׁרֶשׁ הַנֶּפֶשׁ שֶׁהִיא לְשׁוֹן רָצוֹן כְּמוֹ שֶׁכָּתוּב אִם יֵשׁ אֶת נַפְשְׁכֶם וְכַנַּ"ל. וְכֵן כָּתַב אֲדוֹנֵנוּ מוֹרֵנוּ וְרַבֵּנוּ זִכְרוֹנוֹ לִבְרָכָה בְּהַתּוֹרָה כִּי מְרַחֲמָם יְנַהֲגֵם שֶׁעַל - יְדֵי הָאֲכִילָה זוֹכִין לְהֶאָרַת הָרָצוֹן, עַיֵּן שָׁם הַיְנוּ כַּנַּ"ל. נִמְצָא שֶׁעִקַּר הַבְּרָכָה אַחֲרוֹנָה הוּא כְּדֵי לְהַעֲלוֹת הַפְּרִי לְשָׁרְשָׁהּ שֶׁהוּא בְּחִינַת רָצוֹן כְּדֵי לְהַמְשִׁיךְ בְּחִינַת רָצוֹן דִּקְדֻשָּׁה עַל - יְדֵי זֹאת הַפְּרִי וְהַמַּאֲכָל שֶׁעַל - יְדֵי זֶה מְשַׁבְּרִין כָּל הַמְנִיעוֹת שֶׁבָּעוֹלָם וְזוֹכִין לַעֲבוֹדַת ה' כַּנַּ"ל. וְעַל - כֵּן עַל הָרֵיחַ אֵין צְרִיכִין לְבָרֵךְ בְּרָכָה אַחֲרוֹנָה, כִּי כָּל הָרָצוֹן וְהַתְּשׁוּקָה וְהַחֵשֶׁק דִּקְדֻשָּׁה שֶׁעַל - יְדֵי זֶה מְשַׁבְּרִין הַמְנִיעוֹת. הוּא בִּבְחִינַת רֵיחַ בִּבְחִינַת לְרֵיחַ שְׁמָנֶיךָ טֹבִים כַּנַּ"ל, כִּי בְּרָכָה רִאשׁוֹנָה צְרִיכִין לְבָרֵךְ גַּם עַל הָרֵיחַ. כְּדֵי לְהוֹצִיא מִכֹּחַ אֶל הַפֹּעַל כְּדֵי לְהַשְׁלִים שְׁלֵמוּתוֹ עַל - יְדֵי הַבְּרָכָה כַּנַּ"ל, אֲבָל תֵּכֶף שֶׁנִּשְׁלָם הָרֵיחַ טוֹב עַל - יְדֵי הַבְּרָכָה אֵין צְרִיכִין לְבָרֵךְ עוֹד בְּרָכָה אַחֲרוֹנָה כְּדֵי לְהַעֲלוֹתוֹ לְשָׁרְשׁוֹ. שֶׁהוּא בְּחִינַת רָצוֹן שֶׁיִּזְכֶּה הָאָדָם עַל - יְדֵי זֶה לְרָצוֹן וְחֵשֶׁק דִּקְדֻשָּׁה כַּנַּ"ל, כִּי הָרֵיחַ טוֹב בְּעַצְמוֹ הוּא בִּבְחִינַת רָצוֹן וְחֵשֶׁק דִּקְדֻשָּׁה, כִּי כָּל הִתְגַּבְּרוּת הָרָצוֹן וְהַחֵשֶׁק בִּשְׁעַת הַמְנִיעוֹת הוּא עַל - יְדֵי בְּחִינַת רֵיחַ כְּמָאן דְּאָרַח רֵיחָא כַּנַּ"ל. וּמִשָּׁם שֹׁרֶשׁ הָרֵיחַ. עַל - כֵּן אֵין צֹרֶךְ לְבָרֵךְ אַחֲרָיו בְּרָכָה אַחֲרוֹנָה וְכַנַּ"ל:
דף מקורות לספר חובות הלבבות, שער הפרישות, פרק ה' (עמ' שב' – שג')
חובות הלבבות: ותנוח דעתך על גזירותיו ודיניו.

טוב הלבנון ד"ה: ותנוח דעתך כו' – שלא תבעט ביסורין וגזרות השם.

ספר באר מים חיים, פרשת קרח, פרק טז': והנה כשם שבחסדי ה' וטובותיו הנה לפעמים מעוטף הישועה והטובה בטבע העולם שאיש בער לא ידע אם מה' הוא. כן ח"ו להיפך בבחינת היסורים ועונשי האדם, אשר איש המשכיל על מוצא דבר מבין שכל העונשים מאתו יתברך הוא, והכל לטובת האדם טובות אמת על כמה בחינות שביארנו בחיבורנו סידורו של שבת (חלק שני דרוש השלישי פרק ב') כי את אשר יאהב ה' יוכיח (משלי ג', י"ב). ושלוש מתנות נתן הקב"ה לישראל וכולם לא ניתנו אלא על ידי יסורין כמאמר חז"ל (ברכות ה'.):

ואפשר שעל זה שואלין את האדם בעת משפטו אחר מיתתו צפית לישועה (שבת ל"א.). כלומר אם לבבו היה תמיד צלול וברור ובטוח בחסדי האל הטוב שכל מה דעביד רחמנא לטב עביד וגם זו לטובה כי רצונו תמיד להיטיב לבריותיו לזכותם ולא לחייבם, לכפול שכרו בעולם הבא על ידי היסורין, או לזכך נפשו ורוחו ונשמתו מכל חטא ועוון על ידיהם כאומרם ז"ל (ברכות שם) מה מלח ממתקת את הבשר אף יסורין ממרקין כל עוונותיו של אדם, או להזכירו על ידי היסורין שישוב אל ה' אלהיו. כי כשהאדם בטובה נשכח מאתו שם ה' והולך בשרירות לבו. וכשבאין עליו יסורין נזכר בה' וישוב אל ה' וירחמהו כמאמר חז"ל (סנהדרין ק"א.) נענה רבי עקיבא ואמר חביבין יסורין וכו' עד אלא מכל טורח שטרח בו ומכל עמל שעמל בו לא העלהו למוטב אלא היסורין שנאמר (דברי הימים-ב ל"ג, י"ב) וכהצר לו חלה את פני ה' אלהיו כו':

וכל זה הוא טוב, אם זה נותן זאת אל לבו שכל זה טובה מה' הוא, ומצפה לישועה על ידי זה באחד מהבחינות אשר ביארנו. אז נאמר עליו מאמר חז"ל (ברכות שם) והמקבלן באהבה יראה זרע יאריך ימים וחפץ ה' בידו יצליח. והקב"ה מקבל תענוג ונחת רוח מזה, אף שבאמת הלא בכל צרתם לו צר (ישעיה ס"ג, ט') ובזמן שהאדם מצטער שכינה מה אומרת קלני מראשי כו' כמאמר חז"ל (סנהדרין מ"ו.). מכל מקום כשזה מקבלן באופן הנאות באמונה שמה' הוא לטובתו, ומקבלן באהבה ושב בתשובה על ידיהם. הקב"ה מקבל תענוג ונחת רוח מזה כיון שבא טובה לאדם על ידיהם. ואמנם הכסיל שאינו משכיל על דבר טוב לומר כי אין דבר נעשה בלתי השגחת הקב"ה, ואף הטבע הוא מלא השגחה, ועל מה עשה ה' ליסרני, אם לא לטובתי נשברה רגל פרתי, וכדומה ביסורין. רק מדמה בנפשו כי זה מקרה הוא שקרה ממקרי העולם ופגעיו בטבע שלא בהשגחה, כי פגעו רוח רעה משעות רעות המתרגשות לבוא לעולם, ומקרה אחד יקרה את כולם והיה כצדיק כרשע. כדרך אמירת איש הבער, והללו שאינם מאמינים בה':

ועל שני בחינות אלו אמר הכתוב (ישעיה מ', כ"ז) למה תאמר יעקב ותדבר ישראל נסתרה דרכי מה' ומאלהי משפטי יעבור. כי ידוע אשר יעקב וישראל מורים על שני בחינות אנשי ישראל. שפחותי ערך שבהם והמוני העם מכונים על שם יעקב, והחשובים מכונים על שם ישראל. ואמירה מורה בלשון רכה או אמירה בלב, ודיבור לשון קשה (תנחומא צ"ו, י"ג). ועל כן הנה המוני עם ישראל כשרואין בטובות שהקב"ה עושה להם ומושיעם בעת צרתם בדרך טבע העולם, אינם מאמינים כי זה מה' הוי"ה המהוה הוא בנס, רק שמלבישו בטבע. וסוברים שכן מקרה הטבע והמזל, להוושע אז ולהיות לו טובות. ואולם החשובים שבישראל שיש להם מצוות ומעשים טובים, כשרואין ח"ו לפעמים ביסורים הבאים עליהם, מתרעמין על הקב"ה כביכול, לומר כי עזב ה' את הארץ ביד מערכת המזל ומקרה הטבע, והאדם מתיסר שלא על פי הדין, כי אם במקרה והוראת המזל. וכאשר ענה איוב בראותו ביסורין הבאין עליו והוא היה צדיק בעיניו, פתח לקלל יום הולדו וליל הריונו, לומר כי יומו גרם לו היסורין האלה במזלות השמים ואמר (איוב ט', כ"ב) אחת היא על כן אמרתי תם ורשע הוא מכלה, עד אחר כך שפתח לו אליהוא בן ברכאל הבוזי את עיניו והראה לו כי (שם ל"ד, י"ב) לא יעות האל משפט והצור תמים פעלו, והכל מאתו הוא לטובת אמת לפני האדם כנאמר:

ולזה אמר למה תאמר יעקב ותדבר ישראל נסתרה דרכי וגו'. פירוש כי יעקב המורה על פחותי העם אומרים בפיהם ובלבבם שנסתרה דרכם מה' שאין ה' בקרבם מכל הטובות שעושה להם. ולא שייך בזה לדבר קשה כי הלא טוב. ותדבר ישראל, כי ישראל החשובים מדברים קשה לומר ומאלהי משפטי יעבור כמו שכתוב (איוב כ"ז, ב') חי אל הסיר משפטי, כי מגיע להם יסורים בחנם על ידי מקרה העולם שלא בהשגחה. ומתמיה הכתוב ואומר הלא ידעת אם לא שמעת אלהי עולם ה'. פירוש אף אלהי עולם שהוא בחינת אלהים המנהיג עולמו בטבע, הכל מאת ה' הוא. שהטבע מלא השגחת ה' והוא המנהיג עולמו בחסד וברחמים הן בטובות והן ביסורין הכל הוי"ה שם הרחמים שם. רק שהוא מלובש בטבע העולם בהסתרת פנים שאין אתם זוכים להשגחה לנסים נגלים, למיעוט עבודתכם לפניו. כי הוא יתברך לא ייעף ולא ייגע וגו' ואין דבר קשה לפניו כביכול לשבר כל העולם הזה ברגע כמימריה. ואף בטבע העולם וכי ח"ו עייפות לפניו לומר שאינו רוצה להשגיח על עולמו שהוא יגיעות לפניו. ח"ו ח"ו אין זה בחיק הבורא יתברך. והלא כל העולם כולו נסקרין לפניו בסקירה אחת, וברגע אחת תופס כל העולם כולו. ומפני מה לא ישגיח על בריותיו שברא, לנהלם בדין ובמשפט לא להניחם לפי טבע המזל להגביה לזה ולהשפיל לזה במקרה ח"ו. ח"ו לומר כן. והאומר כן הוא פתי וסכל סומא לא ראה מאורות מימיו כופר בהשגחת האל. כי אם ודאי שהטבע והמזל הכל בהשגחה מאתו יתברך. שתרד נשמה זו במזל זה ונשמה זו במזל זה ולסבב כל סיבות העולם בהשגחה מאתו יתברך. ואך ההשגחה הוא טמיר ומכוסה בתוך הטבע, לערך עבודת ישראל. והנהגת דבר זה על בוריה, אין בריה יכול לעמוד בה להבין איך משתמש ההשגחה והמזל כאחת. כי הוא מנפלאות תמים דעות ברוך הוא, ונקרא בזוה"ק אורחין טמירין שלא נתגלו בר לקדושי עליונין וכו'. רק זאת בלתי ספק הוא שאלהי עולם ה'. שכל הטבע והמזל הכל בהשגחה פרטית מאת ה' לכל איש ואיש לפי ערך זכות נשמתו ועבודתו לה' אלהיו בגלגול זה או בגלגולים אחרים שעברו עליו או שעתיד לבוא בהן. כי הכל צפוי לפני בורא עולם ברוך הוא. ואין כאן מקומו להרחיב הדיבור בזה כי יש בזה פרטים רבים אין מספר גם לפי קט שכלינו. ומכל שכן דרכי אלהינו יתברך בזה, שלא נודעו לילוד אשה כלל, שאין ערוך אליהם:

ואפשר לזה יאמר הכתוב (דברים י"ג, ה') אחרי ה' אלהיכם תלכו וגו' כי בחינה זו שהקב"ה משגיח על עולמו בטבע, לא בנגלה, נקרא אחרי ה'. כי הנגלה, נקרא פני ה', שכולם רואין פני ה' כי הוא העושה נפלאות בארץ, וממילא הנסתר נקרא אחרי ה'. שעל זה אמר הכתוב (ישעיה א', ד') נאצו את קדוש ישראל נזורו אחור. פירוש שמה שנאצו את קדוש ישראל ונזורו, הוא עבור בחינת אחור שהסתיר הקב"ה פניו מהם, והם לא הביטו את פועל ה' בתוך הטבע, וסברו שעזב ה' את הארץ על מקרה מערכת מזלות השמים, ועל כן נאצו אותו ונזורו ממנו. ועל כן הזהיר שאף אחרי ה' אלהיכם כשלא תראו פני אלהים רק אחוריו (על דרך (שמות ל"ג, כ"ג) וראית את אחורי ופני לא יראו) ואז ה' אלהיכם שהוי"ה נסתר בתוך אלהים הטבע, ואף על פי כן תלכו אחריו כי הכל מאת ה' המהוה הוא (וכבר ביארנו במקום אחר (בפרשת בחקותי) במלת תלכו שהוא ת"ל כ"ו סוד יחוד הוי"ה ואלהים כי ה' פעמים אלהים מספרם ת"ל גימטריא משפט עם הכולל וכ"ו הוא הוי"ה. ועל כן גם אחרי ה' אף על פי כן תלכו, ליחד הוי"ה ואלהים לידע כי הטבע אינו רק שם הוי"ה בהסתר וה' הוא האלהים בשמים ובארץ): 

ועל זה הוכיח הקב"ה את ישראל בתוכחה ואמר (ויקרא כ"ו, כ"א) ואם תלכו עמי קרי וגו', כלומר שתאמרו כי אין בעולם השגחה מאתי לטוב ולרע רק מקרה יקרה כך. כי זה הוא מכה הגדולה מכולן. לפי שבכל העוונות שיעשה האדם יוכל להיות שכאשר יבואו יסורין עליו יתנחם על רעתו וישוב אל ה' אלהיו וירחמהו. מה שאין כן אם מדמה בנפשו שהכל בא במקרה העולם, אף אם יבואו עליו כל היסורין שבעולם לא ישוב אל ה' על ידיהם כי יאמר לא מה' הוא רק במקרה או הרעת מזלו במזלות השמים כדרך אמירת הפתאים הללו הכופרים בה' ותורתו, ובילדי נכרים יספיקו (ישעיה ב', ו') שלומדין בפלוסופיא ממחברת הנכרים הבנוין על שכלם המלאין שקרים וכזבים ופתיות, ואומרים שהקב"ה אינו משנה הטבע לעולם ועזב ה' את הארץ על מקרה מערכת השמים והכוכבים וטבע העולם. וכבר היה כן לעולמים פרעה הרשע כפר בהשגחה ואמר (שמות ה', ב') מי ה' אשר אשמע בקולו לא ידעתי את ה' וגו'. שלא היה יודע רק משם אלהים בחינת הטבע ולא האמין כי ה' הוא האלהים שכל הטבע בהשגחה הוא. ואחר כך הודה ואמר מי כמוכה:
ספר לקוטי הלכות, ברכות ראיה וברכות פרטיות, הלכה ג': כִּי עִקַּר הַחִיּוּת הוּא רַק עַל - יְדֵי הִתְגַּלּוּת הָרָצוֹן, כִּי כְּשֶׁיּוֹדְעִין שֶׁהַכֹּל בִּרְצוֹנוֹ יִתְבָּרַךְ וְאֵין שׁוּם טֶבַע כְּלָל, אֲזַי יֵשׁ חִיּוּת כִּי אֲזַי הַחַיִּים חַיִּים. וּכְמוֹ שֶׁשָּׁמַעְתִּי מֵרַבֵּנוּ נֵרוֹ יָאִיר שֶׁמִּי שֶׁאֵין לוֹ אֱמוּנָה וְנֹטֶה אַחַר חָכְמוֹת הַטֶּבַע אֵין חַיָּיו חַיִּים. כִּי אֵין לוֹ שׁוּם נַחַת רוּחַ, מֵאַחַר שֶׁהוֹלֵךְ בְּלִי ה' יִתְבָּרַךְ וּבְלִי הַשְׁגָּחָה. כִּי הָעוֹלָם מָלֵא יִסּוּרִים, וּמִי שֶׁהוּא מַאֲמִין בּוֹ יִתְבָּרַךְ שֶׁהַכֹּל בִּרְצוֹנוֹ, אָז יֵשׁ לוֹ חַיִּים, כִּי כְּשֶׁיֵּשׁ לוֹ טוֹבָה בְּוַדַּאי טוֹב, וַאֲפִלּוּ כְּשֶׁחַס וְשָׁלוֹם לְהֵפֶךְ גַּם - כֵּן טוֹב. כִּי מֵאַחַר שֶׁיּוֹדְעִין שֶׁהַכֹּל מֵאִתּוֹ יִתְבָּרַךְ, כָּל מַה דְּעָבִיד רַחֲמָנָא לְטַב עָבִיד . וְאֵין שׁוּם רַע בָּעוֹלָם כְּלָל, רַק הַכֹּל טוֹב מֵאַחַר שֶׁמַּאֲמִינִים שֶׁהַכֹּל מֵאִתּוֹ יִתְבָּרַךְ. אֲבָל מִי שֶׁהוּא כּוֹפֵר חַס וְשָׁלוֹם וְתוֹלֶה הַכֹּל בְּחִיּוּב הַטֶּבַע וּכְאִלּוּ הַכֹּל מִתְנַהֵג עַל - פִּי טֶבַע חַס וְשָׁלוֹם אֵין חַיָּיו חַיִּים כְּלָל. כִּי תֵּכֶף כְּשֶׁבָּא עָלָיו אֵיזֶה דָּבָר שֶׁלֹּא כִּרְצוֹנוֹ, תֵּכֶף אֵין לוֹ חַיִּים כְּלָל כִּי אֵין לוֹ בַּמֶּה לְנַחֵם עַצְמוֹ. וְגַם כָּל הַטּוֹבוֹת שֶׁל עוֹלָם הַזֶּה אֵינָם כְּלוּם, כְּשֶׁאֵין מַאֲמִין בְּהַתַּכְלִית הַטּוֹב. אֲבָל כְּשֶׁמַּאֲמִין בּוֹ יִתְבָּרַךְ שֶׁהַכֹּל בִּרְצוֹנוֹ יִתְבָּרַךְ, אֲפִלּוּ כְּשֶׁעוֹבֵר עָלָיו מַה שֶּׁעוֹבֵר חַס וְשָׁלוֹם, הוּא מְנַחֵם עַצְמוֹ שֶׁאַף - עַל - פִּי - כֵן יִהְיֶה הַכֹּל לְטוֹבָה. כִּי ה' יִתְבָּרַךְ יְרַחֵם עָלָיו וְיֵיטִיב אַחֲרִיתוֹ כַּנַּ"ל. נִמְצָא שֶׁעִקַּר הַחַיִּים הוּא רַק כְּשֶׁמַּאֲמִינִים בִּרְצוֹנוֹ יִתְבָּרַךְ. וְזֶהוּ שֶׁאָנוּ מְבָרְכִין בְּיוֹם - טוֹב שֶׁהוּא הִתְגַּלּוּת הָרָצוֹן, שֶׁהֶחֱיָנוּ וְקִיְּמָנוּ וְהִגִּיעָנוּ לַזְּמַן הַזֶּה, כִּי עִקַּר הַחִיּוּת תָּלוּי רַק בַּזְּמַן הַזֶּה שֶׁהוּא יוֹם - טוֹב שֶׁהוּא הִתְגַּלּוּת הָרָצוֹן, כִּי עַל - יְדֵי זֶה יֵשׁ חִיּוּת וְחַיָּיו חַיִּים כַּנַּ"ל:

וְכֵן עַל כָּל דְּבַר שִׂמְחָה הַבָּאָה לְאָדָם כְּגוֹן פְּרִי חָדָשׁ אוֹ מַלְבּוּשׁ וְכֵלִים חֲדָשִׁים וְכַיּוֹצֵא מְבָרְכִין שֶׁהֶחֱיָנוּ וְכוּ', כִּי אָנוּ מַאֲמִינִים שֶׁהַכֹּל רַק עַל - יְדֵי רְצוֹנוֹ יִתְבָּרַךְ. וּמֵאַחַר שֶׁהַכֹּל רַק עַל - יְדֵי רְצוֹנוֹ יִתְבָּרַךְ, אֲזַי יֵשׁ שִׂמְחָה וְחִיּוּת כַּנַּ"ל, כִּי אִם לָאו אֵין שִׂמְחָה וְחִיּוּת כְּלָל אֲפִלּוּ מִן הַטּוֹבָה. כִּי הִיא טוֹבָה עוֹבֶרֶת וְאֵין לָהּ שׁוּם קִיּוּם כְּלָל. רַק כְּשֶׁמַּאֲמִינִים שֶׁהוּא עַל - יְדֵי רְצוֹנוֹ יִתְבָּרַךְ אֲזַי יֵשׁ שִׂמְחָה עַל שֶׁה' יִתְבָּרַךְ מַגְדִּיל חַסְדּוֹ וְטוּבוֹ עִמָּנוּ. וַאֲזַי הַחַיִּים חַיִּים. וְזֶה שֶׁאָנוּ מְגַלִּין אֶת הָרָצוֹן וּמְבָרְכִין שֶׁהֶחֱיָנוּ עַל זֶה. לְהוֹרוֹת וּלְגַלּוֹת שֶׁעִקַּר הַחִיּוּת עַל - יְדֵי הִתְגַּלּוּת הָרָצוֹן. וְזֶהוּ שֶׁהֶחֱיָנוּ וְכוּ' לַזְּמַן הַזֶּה. שֶׁבָּא שִׂמְחָה חֲדָשָׁה שֶׁאָנוּ תּוֹלִין הַכֹּל בִּרְצוֹנוֹ יִתְבָּרַךְ וּמְבָרְכִין אוֹתוֹ יִתְבָּרַךְ עַל זֶה. וְזֶהוּ בְּעַצְמוֹ חִיּוּתֵנוּ וְקִיּוּמֵנוּ. כִּי עַכְשָׁו שֶׁאָנוּ שְׂמֵחִין עַל הַטּוֹבָה וּמְבָרְכִים וּמוֹדִים אוֹתוֹ יִתְבָּרַךְ עַל זֶה. כִּי אָנוּ מַאֲמִינִים שֶׁהַכֹּל בִּרְצוֹנוֹ יִתְבָּרַךְ. עַל - כֵּן עַתָּה יֵשׁ לָנוּ חִיּוּת. כִּי עַתָּה חַיִּים חַיִּים כַּנַּ"ל. וְעַל - כֵּן בְּהַבְּרָכָה עַצְמָהּ אָנוּ מַזְכִּירִין זֹאת. וְזֶהוּ שֶׁהֶחֱיָנוּ וְכוּ' לַזְּמַן הַזֶּה כַּנַּ"ל. כִּי עִקַּר הַחִיּוּת תָּלוּי בָּזֶה שֶׁאָנוּ מַאֲמִינִים שֶׁהַכֹּל בִּרְצוֹנוֹ כַּנַּ"ל:
ועי' עוד בספר לקוטי עצות, ערך סבלנות, אות יא'.

דף מקורות לספר חובות הלבבות, שער הפרישות, פרק ו' (עמ' שג' – שד')
חובות הלבבות: מהם - מה שאמר יעקב (בראשית כח כ): ונתן לי לחם לאכל ובגד ללבש.

טוב הלבנון ד"ה: לחם לאכול וכו' – והם דברים המוכרחים, לא מותרות.

ר' בחיי בראשית כח, כ: ונתן לי לחם לאכול ובגד ללבוש - זאת שאלת הצדיקים מאת השם לא ישאלו המותרות רק הדבר ההכרחי בלבד שא"א לו לאדם שיחיה בלעדיו. ובידוע כי נטיית אדם אחר בקשת המותרות הוא גורם לו מהומות רבות, ועל כן כל איש ירא את השם ראוי לו שיהיה שמח בחלקו ושיסתפק במעט ושלא יתאוה המותרות וייטיב לבו ביראת השם, הוא שאמר שלמה המע"ה (משלי טו) טוב מעט ביראת ה' מאוצר רב ומהומה בו. והביא לזה אות ועדות ומופת הכתוב שאחריו, הוא שאמר (שם) טוב ארוחת ירק ואהבה שם משור אבוס ושנאה בו. יאמר כי ייטב לבני אדם המעט בחברה שתנעם להם יותר מן המרובה והמטעמים בחברת השונאים:

 והענין הזה הביא למשל על מדת ההסתפקות, וממנו יש ללמוד ק"ו שיש לו לאדם להתפייס ולהסתפק במעט באהבת הש"י וביראתו יותר מתוספת הממון מן הגזל והחמס. וכן שלמה המלך ע"ה התפלל על מדת ההסתפקות הוא שאמר (משלי ח) הטריפני לחם חקי. ביאר כי הריש והעושר מדות מגונות מביאות אותו לעבור על מצות התורה, כי עם הריש יצטרך אדם להחניף את הבריות, כענין שכתוב (משלי יח) תחנונים ידבר רש, ועם העושר יבא האדם אל המותרות ויקנה לעצמו גסות הרוח וגבה לב, כענין שנאמר (שם) ועשיר יענה עזות, עד שישימנו תועבה, שנאמר (שם טז) תועבת ה' כל גבה לב. ומפני זה אמר ריש ועושר אל תתן לי הטריפני לחם חקי: 
 ודע כי לולא שיצר לב האדם רע מנעוריו, הומה אחר תאות יתרו העושר והכבוד בעוה"ז לא היה ראוי לו שידאג במה שלא קנה מן המותרות רק שיבקש דבר המוכרח, כי מה שהוא מוכרח הקב"ה יזמינהו לידו יום ביום, וכענין שכתוב בפרשת המן (שמות טז) ולקטו דבר יום ביומו, כי לא היה אפשר להם להצניע מן המן לזמן ידוע ואפילו מיום אחד למחרתו, ומתוך שהיו בוטחים בהש"י היה מזמינו להם יום יום, וכבר דרשו רז"ל בענין הפרנסה הקב"ה זן את כ ל העולם כלו מקרני ראמים ועד ביצי כנים וזהו שאמר הכתוב (תהלים קמה) ורחמיו על כל מעשיו. וכבר אנו רואים לעין בסדר העולם והנהגתו שהיא בחכמה עמוקה ונפלאה שהקב"ה מזמין לבריותיו וממציא להם הדבר ההכרחי, ומה שהוא מוכרח יותר הוא מצוי יותר ומה שאינו מוכרח כל כך אינו מצוי כל כך. כענין המרגליות ומיני אבנים יקרות שאינן מצויות כל כך בעולם ואינם תחת יד כל אדם לפי שאינם מוכרחות כל כך, שהרי הבריות יכולין לחיות זולתן, אבל המזון שהוא מוכרח יותר מן המרגליות הוא יותר מצוי מן המרגליות, שהרי תמצא התבואה והמזון בשוקים וברחובות מה שלא תמצא המרגליות, והמים שהם מוכרחים יותר מהמזון שהרעב יכול אדם לסבלו שנים וג' ימים, ולא כן הצמא כי אפילו זמן מועט לא יכול אדם לסבול ע"כ המים מצוים יותר מן המזון כי תמצאם בכל מקום במדינות ואפילו בדרכים, והאויר שהוא יותר מוכרח מן המים שהרי חשק הצמא יוכל אדם לסבול מיל אחד או פרסה אחת אבל בלי האויר לא יוכל אדם ולא כל חי להתקיים אפילו רגע ע"כ הוא מצוי יותר שלא תמצא מקום ריק מן האויר ואפילו במקום שהכותל עומד שם האויר. והא למדת שהדברים המוכרחים הם מצויים יותר בעולם כי הקב"ה בחכמתו הגדולה סדר את עולמו בהן והזמינן לבריותיו. וע"כ שאל יעקב הצדיק לחם לאכול ובגד ללבוש שהוא הדבר המוכרח, ושאל מדת ההסתפקות שהיא שאלת הצדיקים ולא שאל המותרות, כי התורה מואסת בהן עד שתמנע אותם ואפילו מן המלך, הוא שכתוב (דברים יז) לא ירבה לו סוסים ולא ירבה לו נשים וכסף וזהב לא ירבה לו מאד. (כ"כ החכם בספר חובת הלבבות):

חובות הלבבות: ומהם - צום משה ארבעים יום ולילותם שלוש פעמים, וכן אליהו ארבעים יום, כמו שנאמר (מלכים א יט ח): וילך בכח האכילה ההיא ארבעים יום וארבעים לילה. 
מרפא לנפש ד"ה: ומהם צום משה ארבעים יום כו' – וזה ראיה מי שירצה לגשת אל השם, שיותר טוב לו הפרישות מן התענוגים, דאם לא כן שהאוכל טוב יותר, היש ה' תקצר לזון שם את משה בהר, וכן אליהו, ומאי רבותא שאמר הכתוב (שמות לד, כח): לחם לא אכל וגו', אלא על כרחך שהפרישות צורך לזכך החומר, וכן כל מה שהביא, הוא על דרך זה.

אור החיים שמות לד, כח : לחם לא אכל וגו' הוצרך לפרט לחם ומים, ולא הספיק לומר לא אכל ולא שתה, לדייק בדבריו בא כי דוקא לחם ומים הוא שלא אכל ושתה, אבל אכילה אחרת ושתיה אחרת אכל ושתה, כאומר (תהלים מ ט) ותורתך בתוך מעי, גם נמשלה למים (תענית ז) ואם היה אומר לא אכל ולא שתה, יש במשמע כל מין אכילה ושתיה:
ספר השל"ה, שער האותיות, עמק ברכה סעיף ב': צריך האדם להתקדש על שלחנו בסעודתו. אמרו רז"ל (יבמות כ, א) קדושים תהיו לי, קדש עצמך במותר לך, על כן לא יהיה גרגרן ובלען, אלא כאוכל לפני מלך הכבוד, מי זה מלך הכבוד ה' צבאות הוא מלך הכבוד סלה (תהלים כד, י). וסימנך ואכלת לפני ה' אלהיך (דברים יד, כג), רוצה לומר שתחשוב בשעת אכילתך שאתה אוכל לפני האלהים ושאין מחיצה מפסקת בינך לבין יתברך, ובודאי מחשבה כזו מביאה האדם לידי קדושה וטהרה, ומלבשתו ענוה ויראה, ויהיה מורא שמים עליו. ולא תהיה אז אכילתו למלא תאותו [כי האוכל למלא תאותו הוא מסלק ממנו המורא והבושת] , רק אשר יאכל לכל נפש הוא לבדו יעשה לו, והיותר יחרים. ורצונו לומר לכל נפש, כי לאדם שתי נפשות, הנפש החיונית והנפש המשכלת, החיונית ניזונית ומתקיימת אצלו במאכל ובמשקה הגשמיים, והמשכלת אין לה הנאה מהמאכלים הגשמיים, רק מתפרנסת בדברי מחשביים שכליים כי לחמם הם [כמו שנתפרנסה נפשו של משה רבינו ע"ה ארבעים יום לחם לא אכל ומים לא שתה זה שלש רגלים] . והוא שיכוין אל המצות הנוהגים בסעודה, ובזה היא מקויימת אצל הגוף. ובכל מה שיאכל וישתה בורר לה מנה יפה מיוחדת לה. כי אם היא סעודת מצוה, המצוה ההיא תהיה חלק הנפש והמנה אשר בה תתקיים. או שיכוין אל המצות התלויות בסעודה ההיא מכשרות המאכלים והרחקת האסורים לפי דרכי התורה. או שיכוין אל ברכותיהם, או להסעיד הגוף ולהבריאו ולעמוד לשרת לפני אלהיו בתושיות התורה והעבודה ולצאת ולבוא בכל דבר שבקדושה. כי באמת הכוונות האלו הנכבדות והרוחניות יעמידו הנפש הנכבדת ויקיימו אותה, כי היא קודש ומן הקדשים תאכל:

והוא טעם כי לא על הלחם לבדו וגו' כי על כל מוצא פי ה' יחיה האדם (דברים ח, ג), רוצה לומר המצות התלויות בסעודה יחיה האדם, רוצה לומר מקיימים הנפש בגוף על הדרך הנזכר לעיל. ודומה לזה כתב בעל תולעת יעקב בסוד ברכת הנהנין על מאמר שאמר ר"י משום רשב"י בעל הבית בוצע כו'. כתב וזה לשונו, לכן ראה זה הקדוש להבליע לנו זאת ההערה בענין הסעודה, והודיענו כי כוונתו באכילתו תהיה לקיום גופו לעבוד את בוראו, שכבר ידעת כי אין קיום הנפש בגוף ואין פעולותיה נגלית בו כי אם על ידי האכילה והשתיה, וכבר כתבנו בפתיחת ספר זה כי אין המאכל ומשתה מועיל לנשמה, אבל באמצעות האכילה יתמיד הבריאה בגוף ותוכל לפעול פעולותיה עם הגוף, וצורך גדול לפרסם מעלת הנפש ושלימותיה, לכן צריך האדם כשישב לאכול על שלחנו לכוין שיהיה גופו בריא למען תוכל הנפש לפעול פעולותיה על ידו, ובה תהיה נפשו קשורה למעלה ומחשבתו משוטטת בדברים העליונים הקיימים כדי שתתקיים נפשו בקיומם, עכ"ל לעניינינו. ואם שהוא האריך בו יותר, לקצר אני צריך. וכבר האריך בדברים כאלה בעל העקידה בפרשת הקרבנות שער כ"ד בפרשת וירא שי"ט ובפרשת ויחי של"ב עיין שם:

והאיש הנלבב כל ימיו אוכל סעודות מצוה, שאין כוונתו בלחם אשר הוא אוכל רק להבריא ולהעמיד גופו נכון ומזומן לעבודת הנפש החכמה. לשון הטור בסימן רל"א, וכן בכל מה שיהנה בעולם הזה, לא יכוין להנאתו אלא לעבודת הבורא יתברך, כדכתיב (משלי ג, ו), בכל דרכיך דעהו, וארז"ל (אבות ב, יב), כל מעשיך יהיו לשם שמים וכו', עד שאפילו היה צמא ורעב אם אכל ושתה להנאתו אינו משובח, אלא יתכוין שיאכל כדי חיותו כדי לעבוד את בוראו:
ספר מסילת ישרים,פרק טו': הנה הדרך המובחר לקנות את הפרישות הוא: שיסתכל האדם בגריעות תענוגות העולם הזה ופחיתותם מצד עצמם, והרעות הגדולות שקרובות להולד מהם. כי הנה מה שמטה הטבע אל התענוגות האלה עד שיצטרך כל כך כח ותחבולות להפרישו מהם הוא פיתוי העינים הנפתים במראה הדברים אשר הוא טוב וערב לכאורה, הוא הפיתוי שגרם לחטא הראשון שיעשה, כעדות הכתוב (בראשית ג): ותרא האשה כי טוב העץ למאכל וכי תאוה הוא לעינים וגו' ותקח מפריו ותאכל, אבל כשיתברר אל האדם היות הטוב ההוא כוזב לגמרי מדומה ובלי שום התמדה נכונה, והרע בו אמיתי או קרוב להולד ממנו באמת, ודאי שימאס בו ולא ירצהו כלל, על כן זהו כל הלימוד שצריך שילמד האדם את שכלו להכיר בחולשת התענוגים האלה ושקרם עד שמאליו ימאס בם ולא יקשה בעיניו לשלחם מאתו:

 הנה תענוג המאכל הוא היותר מוחש ומורגש, היש דבר אבד ונפסד יותר ממנו? שהרי אין שיעורו אלא כשיעור בית הבליעה, כיון שיצא ממנה וירד בבני המעים אבד זכרו ונשכח כאילו לא היה, וכך יהיה שבע אם אכל ברבורים אבוסים כמו אם אכל לחם קיבר אם אכל ממנו כדי שביעה, כל שכן אם ישים אל לבו החלאים הרבים שיכולים לבוא עליו מחמת אכילתו, ולפחות הכובד שמגיעהו אחר האכילה והעשנים המהבילים את שכלו. הנה על כל אלה ודאי שלא יחפוץ אדם בדבר הזה, כיון שטובתו אינה טובה ורעתו רעה:

 ושאר כל ההנאות שבעולם כמו כן, אילו יתבונן בהם יראה שאפילו הטוב המדומה שבהם איננו אלא לזמן מועט והרע שיכול להולד מהם קשה וארוך עד שלא יאות לשום בעל שכל לשום עצמו בסכנות הרעות על רוח הטוב המועט ההוא. וזה פשוט. וכשירגיל את עצמו ויתמיד בעיונו על האמת הזאת, הנה מעט מעט יצא חפשי ממאסר הסכלות אשר החומר אוסר אותו בו ולא יתפתה מפתויי ההנאות הכוזבות כלל, אז ימאס בהן וידע שאין לו לקחת מן העולם אלא ההכרחי, וכמו שכתבתי: 
דף מקורות לספר חובות הלבבות, שער הפרישות, פרק ו' (עמ' שד' – שו')
חובות הלבבות: ומהם - מעשה אלישע, כשעבר עליו אליהו, כמו שנאמר (מלכים א יט יט): והוא חרש שנים עשר צמדים לפניו, והניח ידו מן הכל והלך אחריו, כמו שנאמר (מלכים א יט כ): אשקה נא לאבי ולאמי ואלכה אחריך - וילך אחרי אליהו וישרתהו. וכן היה מנהג בני הנביאים בדור ההוא ואשר לפניו, שהניחו העסק ביישוב העולם וההשגחה בעניני הגופות, ויצאו למדברות, כדי שתתייחד נפשם ומחשבתם לאלהים.
ר' בחיי בראשית מו, לב: והאנשים רועי צאן - כלומר משלהם, וכדי שלא תבין כי היו הצאן מאחרים והיו מתעסקים בשכר, לכך הוסיף לומר כי אנשי מקנה היו, להורות שלא היו משל אחרים רק משל עצמם, כי עשירים גדולים היו. ומה שבחרו השבטים האומנות הזאת והיא אומנות אבותיהם מפני שני דברים, האחד שיש בה ריוח גדול בגיזה ובחלב ובולדות, והיא אומנות אינה צריכה יגיעה רבה וטורח גדול ומבלי עון, ועליה הזהיר שלמה בחכמתו (משלי כז) ידע תדע פני צאנך שית לבך לעדרים. והשני לפי שהשבטים היו יודעים שיגלו למצרים הם וזרעם, ומפני שהמצריים היו עובדים לצורת הצאן תפשו להם אומנות זו כדי שיהיו זרעם מורגלים בה, ותהא עבודת הצאן רחוקה בעיניהם וכן תמצא רוב הצדיקים והנביאים שהיו רועים, תמצא בהבל (בראשית ד) ויהי הבל רועה צאן, וכן במשה (שמות ג) ומשה היה רועה, וכן שמואל הנביא, וכן שאול ודוד כולם רועים. והטעם בהם כדי שיתרחקו מן הישוב לפי שהרבה עברות נמשכות בסבת חברת בני אדם, כגון רכילות ולשון הרע ושבועת שקר וגלוי עריות וגזל וחמס, וכל מה שהאדם פורש מחברת הבריות הוא נמלט מן העברות, וכל מה שהוא מתרחק מן הישוב הוא מתרחק מן העון ומן הגזל והחמס ושאר העברות, והראיה מה שכתוב בלוט (בראשית יט) ויעל לוט מצוער וישב בהר, הוצרך לצאת מסדום פן יספה בעונם, ואחר שיצא משם הלך לצוער שימלט שם כמו שאמר (שם) הנה נא העיר הזאת קרובה לנוס שמה והיא מצער, לפי שיושביה חדשים מקרוב באו לכך היו עונותיהם מצערין, ואע"פ כן עדיין היה מתירא בצוער מפני פחד העונות המצויים בישוב, על כן הוצרך לצאת משם אל ההר, ועוד ששם מקום התבודדות לנבואה ואין אדם רואה שם דבר שיטריד מחשבתו מן המחשבה בהש"י: 
וכבר ידעת כי מגדולי הנביאים היו מתרחקים ופורשים מן הישוב ומתבודדים במדבר אפילו בלא מרעה, והם אליהו ואלישע, הוא שכתוב באלישע (מלכים א יט) וי"ב צמדים לפניו, ופירש מן האומנות הזאת והלך אחריו, הוא שכתוב (מלכים שם) אלכה נא אשקה את אבי ואת אמי ואלכה אחריך, וכתיב (שם) וילך אחרי אליהו וישרתהו. וכן היה בלי ספק מנהג בני הנביאים בדור ההוא ואשר לפניו להניח עסקי העולם וישובו ומניחין ההשגחה בעניני הגוף ויוצאים אל המדברות להתבודד שם ולהיות מחשבתם דבקה בה' יתברך:
חובות הלבבות: ומהם - מה שציותה אותנו התורה בתענית בעת התשובה ובקשת הכפרה, כדי שנחסום תאוותנו מכל התענוגים, שהם החזקים שבסיבות העבירות. כמו שאמר (הושע יג ו): כמרעיתם וישבעו, ואמר בהפכו (הושע ה טו): בצר להם ישחרונני.
מרפא לנפש ד"ה: שהם החזקים שבסיבות העבירות. כמו שאמר כמרעיתם וישבעו – שבעו וירם לבם על כן שכחוני. והוא גמרא דברכות (לב, א). ואמרו עוד שם רב נחמן (בר יצחק) אמר מהכא (דברים ח, יד) ורם לבבך ושכחת את ה' א-להיך, ורבנן אמרי מהכא: וישמן ישורון ויבעט (שם לב, טו).

גמ' ברכות לב, א: ואמר רבי אלעזר משה הטיח דברים כלפי מעלה שנאמר ויתפלל משה אל ה' אל תקרי אל ה' אלא על ה' שכן דבי רבי אליעזר בן יעקב קורין לאלפין עיינין ולעיינין אלפין דבי רבי ינאי אמרי מהכא ודי זהב מאי ודי זהב אמרי דבי רבי ינאי כך אמר משה לפני הקדוש ברוך הוא רבונו של עולם בשביל כסף וזהב שהשפעת להם לישראל עד שאמרו די הוא גרם שעשו את העגל אמרי דבי רבי ינאי אין ארי נוהם מתוך קופה של תבן אלא מתוך קופה של בשר אמר רבי אושעיא משל לאדם שהיתה לו פרה כחושה ובעלת אברים האכילה כרשינין והיתה מבעטת בו אמר לה מי גרם ליך שתהא מבעטת בי אלא כרשינין שהאכלתיך אמר רבי חייא בר אבא אמר רבי יוחנן משל לאדם אחד שהיה לו בן הרחיצו וסכו והאכילו והשקהו ותלה לו כיס על צוארו והושיבו על פתח של זונות מה יעשה אותו הבן שלא יחטא אמר רב אחא בריה דרב הונא אמר רב ששת היינו דאמרי אינשי מלי כריסיה זני בישי שנאמר כמרעיתם וישבעו שבעו וירם לבם על כן שכחוני רב נחמן אמר מהכא ורם לבבך ושכחת את ה' ורבנן אמרי מהכא ואכל ושבע ודשן ופנה ואי בעית אימא מהכא וישמן ישרון ויבעט אמר רבי שמואל בר נחמני אמר רבי יונתן מנין שחזר הקדוש ברוך הוא והודה לו למשה שנאמר וכסף הרביתי להם וזהב עשו לבעל.

רש"י שם: הטיח - לשון זריקה, כמו כמטחוי קשת (בראשית כ"א):   אין ארי נוהם - שמח ומשתגע ומזיק:

מלי כריסיה זני בישי - מילוי הכרס הוא ממיני חטאים הרעים, זני מתרגמינן למינהו לזנוהי (בראשית א'):
מהרש"א שם ד"ה: שנאמר כמרעיתם וישבעו – מייתי כל הני קראי דומים לג' המשלים שזכר שבעו וירם לבם וגו', וכן פן תאכל ושבעת ורם וגו', הוא המשל לארי נוהם מתוך קופה של בשר, ואכל ושבע ודשן ופנה אל אלהים וגו', הוא המשל לבן שהרחיצו וכו' והושיבו על פתח זונות וכו', וישמן ישורון ויבעט וגו', הוא המשל לפרה וכו' והיתה מבעטת בו וכו'.
ספר כד הקמח, ערך ברכה: מפני שכל אדם חייב לברך מאה ברכות אספרם בכאן. תחלה שמנה ברכות שיתחייב האדם לברך על השלחן, לפי שיש קצת בני אדם נוהגין קולא יתירה בברכת השלחן לפי שהוא מקום סעודה ולכך חובה מוטלת על האדם שיתן לבו בברכותיו ושיזהר בכלן אף כי בברכות השלחן, וצריך הוא שיתבונן תחלה במחשבתו למי מברך ואחר כך יברך. וכן הזכיר דוד ע"ה (תהלים מה) ארוממך אלהי המלך ואברכה שמך לעולם ועד. ביאור הכתוב ארוממך במחשבה תחלה ואח"כ אברכה שמך, ואלו הם השמנה. נטילת ידים, המוציא, ארבע של ברכת המזון. שלשה מן התורה, רביעית דרבנן, ועל היין לפניו ולאחריו. וצריך האדם להתקדש על שולחנו בסעודתו בשמנה ברכות אלו ושיתבונן בהם כדי שיהיה שלחנו אשר לפני ה', כי בנוהג שבעולם המאכל והמשתה מביא האדם לידי גסות הטבע וגובה הלב ויבא מזה שישכח את השי"ת והוא שאמר הנביא ע"ה (הושע יג) כמרעיתם וישבעו שבעו וירם לבם על כן שכחוני, וכן אמר מרע"ה (דברים ח) ובקרך וצאנך ירביון וכסף וזהב ירבה לך וכל אשר לך ירבה ורם לבבך ושכחת את ה' אלהיך. ולפיכך צריך האדם שיתבונן בברכות שעל השלחן שמוציא מפיו כדי שימשיך לבו לתאות השי"ת ולא לצד תאות המאכל והמשתה, וצריך שיזכור העיקר במקום שהוא סבה שישכחנו והוא מקום סעודה כי שם יתחייב האדם להיות יותר נפשו משוטטת אל השם יתעלה בנין אב לזה (שמות כד) ויחזו את האלהים ויאכלו וישתו ביאורו כי היו מתבוננים ורואים הכבוד בלב בעוד שהיו אוכלים ושותים. וידוע ג"כ כי השלחן כנגד המזבח כי כן דרשו בברכות (פ"ט דף נ"ה) והמזבח עץ שלש אמות וידבר אלי זה השלחן אשר לפני ה' (יחזקאל מא) פתח במזבח וסיים בשלחן לומר לך כשם שמזבח מכפר כך שלחן מכפר, כי הלחם אשר על השלחן ממנו מאכיל העניים וכשהוא נותן מלחמו לדל הוא חשוב כקרבן על גבי המזבח. וכשם שהיה במזבח הקטרת שהוא מכפר יותר מן הקרבנות שעל מזבח הנחשת שמונה מיני בשמים ארבע בשמן המשחה והן מור קנה קדה וקנמון וארבע בקטורת נטף ושחלת וחלבנה ולבנה וכלן היו מכפרין כנגדן נצטוינו שמנה ברכות על השלחן:

ספר לקוטי הלכות, שלוח הקן, הלכה ה, טז: וְזֶהוּ בְּחִינַת עֹמֶר שְׂעוֹרִים שֶׁמַּקְרִיבִים אָז שֶׁהוּא מַתִּיר הֶחָדָשׁ, כִּי כָּל הַיְשׁוּעוֹת וְכָל הִתְקָרְבוּת יִשְׂרָאֵל לַאֲבִיהֶם שֶׁבַּשָּׁמַיִם וְכָל הַפַּרְנָסָה וְכָל הַהַשְׁפָּעוֹת הַכֹּל נִמְשָׁךְ מִן הַמָּקוֹם הַהוּא שֶׁהוּא מְקוֹם הַבֵּית - הַמִּקְדָּשׁ שֶׁעָלָיו נֶאֱמַר, וַיַּרְא אֶת הַמָּקוֹם מֵרָחֹק וְכַנַּ"ל. וַאֲפִלּוּ כְּשֶׁעוֹמְדִים בְּבֵית - הַמִּקְדָּשׁ בִּזְמַן הַבַּיִת הָיוּ צְרִיכִים לֵידַע כַּמָּה וְכַמָּה הֵם רְחוֹקִים מִקְּדֻשַּׁת הַמָּקוֹם הַנּוֹרָא הַזֶּה וְכָל עִקַּר הַחֻרְבָּן נִמְשַׁךְ מִזֶּה מֵחֲמַת שֶׁפָּגְמוּ בָּזֶה וְסָבְרוּ שֶׁכְּבָר כָּל טוּבָם בְּיָדָם וּמָרְדוּ בַּה' יִתְבָּרַךְ, כְּמוֹ שֶׁכָּתוּב, כְּמַרְעִיתָם וַיִּשְׂבָּעוּ שָׂבְעוּ וַיָּרָם לִבָּם עַל - כֵּן שְׁכֵחוּנִי. וְזֶהוּ שֶׁהֵבֵאתִי לְעֵיל מַה שֵּׁפֵרֵשׁ רַשִׁ"י עַל פָּסוּק, הָסֵבִּי עֵינַיִךְ מִנֶּגְדִּי וְכוּ', עַיֵּן שָׁם, כִּי מֵרֹב הַחִבָּה שֶׁהֶרְאָה לָהֶם בְּבַיִת רִאשׁוֹן מָרְדוּ בּוֹ כַּנַּ"ל, כִּי בְּעֹצֶם הַהִתְקָרְבוּת צְרִיכִים לֵידַע הַהִתְרַחֲקוּת כַּנַּ"ל וְאָז דַּיְקָא הוּא מְקֹרָב וּבִלְבַד שֶׁלֹּא יִטְעֶה, כִּי צָרִיךְ בְּכָל פַּעַם לִזְכֹּר רִחוּקוֹ וְלִשְׂמֹחַ דַּיְקָא עַל - יְדֵי זֶה בְּחַסְדּוֹ שֶׁהוּא יִתְבָּרַךְ מְקָרְבוֹ מֵהִתְקָרְבוּת כָּזֶה וְכַנַּ"ל:

וְזֶהוּ גַּם כֵּן בְּחִינַת מַה שֶּׁכָּתוּב בַּזֹּהַר הַקָּדוֹשׁ מָאן דִּזְעֵיר הוּא רַב מָאן דְּהוּא רַב הוּא זְעֵיר. וְכֵן חוֹזֵר חָלִילָה וְכַמּוּבָן שָׁם בַּזֹּהַר הַקָּדוֹשׁ בִּמְקוֹמוֹ שֶׁיֵּשׁ בָּזֶה עַמְקוּת, עַיֵּן שָׁם. אַף - עַל - פִּי - כֵן עַל - יְדֵי דְּבָרֵינוּ הַנַּ"ל יְכוֹלִין לְהָבִין קְצָת לְהוֹצִיא מִזֶּה עֵצוֹת וְהִתְחַזְּקוּת לְהִתְקָרֵב וְלֹא לְהִתְרַחֵק בְּכָל מַה שֶּׁיַּעֲבֹר עָלָיו הֵן בְּעִנְיַן עֲבוֹדַת ה' הֵן בְּעִנְיַן פַּרְנָסָה וּבָנִים וְכוּ'. וְזֶהוּ בְּחִינַת הַקָּרְבָּנוֹת שֶׁהָיוּ בְּבֵית - הַמִּקְדָּשׁ שֶׁהָיוּ לוֹקְחִים בְּהֵמָה גַּשְׁמִית וּמִנְחָה וּנְסָכִים גַּשְׁמִיִּים וּמַעֲלִין אוֹתָם לְקָרְבָּן לְמַעְלָה לְמַעְלָה, כִּי סִלּוּקָא דְּקָרְבָּנִין לְמָקוֹם רָחוֹק מְאֹד מְאֹד, כְּמוֹ שֶׁאִיתָא בַּזֹּהַר הַקָּדוֹשׁ סִלּוּקָא דְּקָרְבָּנִין עַד אֵין סוֹף, כִּי שָׁם בְּבֵית - הַמִּקְדָּשׁ שָׁם רָאוּ בְּחִינָה זֹאת בְּכָל יוֹם בְּחִינַת וַיַּרְא אֶת הַמָּקוֹם מֵרָחֹק הַנַּ"ל, כִּי הֵן הַשָּׁמַיִם וּשְׁמֵי הַשָּׁמַיִם לֹא יְכַלְכְּלוּךָ וְכוּ'. וְה' יִתְבָּרַךְ בְּרַחֲמָיו צִמְצֵם הַשְׁרָאַת שְׁכִינָתוֹ בְּבֵית - הַמִּקְדָּשׁ. וְכֵן מֵעֹצֶם רַחֲמָיו צִוָּה לְהַעֲלוֹת בְּהֵמָה גַּשְׁמִית לְרֵיחַ נִיחוֹחַ וְעַל - יְדֵי זֶה נִמְשְׁכוּ כָּל הַשְׁפָּעוֹת טוֹבוֹת לָעוֹלָם שֶׁכָּל זֶה הוּא בְּחִינַת דְּבָרִים נִפְלָאִים וּרְחוֹקִים מִן הַשֵּכֶל מְאֹד. בְּחִינַת אָמַרְתִּי אֶחְכָּמָה וְהִיא רְחוֹקָה מִמֶּנּוּ, בְּחִינַת מִמֶּרְחָק תָּבִיא לַחְמָהּ הַנַּ"ל. וְזֶה בְּחִינַת הָעֹמֶר שְׂעוֹרִים שֶׁמַּתִּיר הֶחָדָשׁ לֶאֱכֹל, כִּי עֹמֶר שְׂעוֹרִים הִיא פְּלִיאָה עֲצוּמָה בְּיוֹתֵר, כִּי שְׂעוֹרִים מַאֲכַל בְּהֵמָה וְצִוָּה ה' יִתְבָּרַךְ לְהָבִיא אָז בְּמָחֳרַת הַפֶּסַח עֹמֶר שְׂעוֹרִים דַּיְקָא שֶׁהִיא מַאֲכַל בְּהֵמָה לְהוֹרוֹת נִפְלְאוֹת חַסְדּוֹ שֶׁיָּכוֹל לְהַעֲלוֹת וּלְקָרֵב בְּחִינַת הִתְרַחֲקוּת כָּזֶה שֶׁהוּא בְּחִינַת שְׂעוֹרִים מַאֲכַל בְּהֵמָה. וְעַל - יְדֵי זֶה יִמָּשֵׁךְ עַל יִשְׂרָאֵל דַּעַת שֶׁיֵּדְעוּ עֹצֶם הִתְרַחֲקוּתָם וְאֵין לָנוּ דַּעַת כְּמוֹ בְּהֵמָה מַמָּשׁ כְּמוֹ שֶׁכָּתוּב, וַאֲנִי בַּעַר וְלֹא אֵדַע בְּהֵמוֹת הָיִיתִי עִמָּךְ. וְזֶה עִקַּר הַהִתְקָרְבוּת בְּחִינַת לָרָחוֹק וְלַקָּרוֹב הַנַּ"ל. וְעַל - כֵּן הָעֹמֶר שְׂעוֹרִים דַּיְקָא מַתִּיר הֶחָדָשׁ בַּאֲכִילָה, כִּי אִי אֶפְשָׁר לֶאֱכֹל לֶחֶם וּלְקַבֵּל הַפַּרְנָסָה כִּי אִם עַל - יְדֵי בְּחִינָה זֹאת שֶׁיֵּדְעוּ עֹצֶם הַהִתְרַחֲקוּת, שֶׁזֶּהוּ עִקַּר הַהִתְקָרְבוּת שֶׁבְּחִינָה זֹאת נִמְשֶׁכֶת בְּמָחֳרַת הַפֶּסַח וְכַנַּ"ל:
דף מקורות לספר חובות הלבבות, שער הפרישות, פרק ו' (עמ' שו' – שז')
חובות הלבבות: ומהם - מה שאמר (זכריה יג ד): ולא ילבשו אדרת שער למען כחש, וזה מורה כי הוא היה לבוש החסידים מקדם, והיו לובשים אותו אנשי הדור ההוא להחניף.

פת לחם ד"ה: מקדם – מחמת פרישותם לבשו לבוש שאינו נהוג בעולם.
ספר יערות דבש ח"א, דרוש ו': והעיקר בתשובה להרחיק המותרות, כי כל גרם עונות הוא מותרות בתענוגים, מותרות בתשמיש, מותרות בבגדים, וכאשר אמרתי כמה פעמים, פת של שחרית וקיתון של מים מציל מכל מחלה ומן מזיקין (ב"ק צב ע"ב ב"מ קי ע"ב), הכונה הסתפקות, שלא יבקש אדם מעדנים ותענוגות בני אדם, ברבורים ובשר שמן ויין רקח עסיס רמונים, כי זה מביא לידי מחלה וצער ודאגה ויגון ותוגה, ומזיקים שולטים בו, כי הוא מלא פשע וחבר לאיש משחית, אבל המרגיל עצמו לאכול לחם ומים, ובזה יהיה די סיפוקו, וזה יאכל בבקר בבקר לסעוד הלב ולחזק כחו, ואז יצא אדם לפעלו עבודת הקודש, ויהיה טוב לגופו, בריא אולם, לא ירגיש בשום חולי, ויהיה טוב לנשמתו:

וכן הדבר בבגדים, הוא הדבר שגרם מקדם בספרד הגירוש, הבגדים שלבשו גברים ונשים, וכן הסיבה לכל צרות ועין רע מאויב פנימי וחיצון, בגדי היקר שעושים להם, וביחוד הנשים והבתולות, וילכו במלבושי זרים, ובעו"ה כמה יצאו לתרבות רעה עי"כ, ומה יתגאה קרוץ מחומר כל רגע מוכן לפגע, ובפרט אנחנו כבושי גולה, חסרי מדע, אבדה שכינת רוח הקדש מקרבנו, ולפנים בישראל בימים אלו היו נסים מפורסמים בבית המקדש בכהן גדול כמה נסים גלוים, אשרי העם שככה לו אשרי עין ראתה כל אלה, וכל עין דמוע תדמע מאין הפוגות באין רואה חמדת ישראל, וא"כ למה זה יתקשטו וילכו בבגדים נאים, הלא בצע ה' אמרתו ולא חמל נאות יעקב, ומעיד אני עלי שמים וארץ, שלבבי כואב בלבשי בחול בגד מצמר שקורין (קאמעלהא"ר), ובשבת בגדי משי, ואם אפשר בשבת הוא לכבוד שבת, ומ"מ בחול עלי לבי דוי, חוטא בל יתגאה קאמרינן (ר"ה כו,), ומה לי ללבוש חוץ ולבוש אמיתי מלא פגמים ובהרת וכתמי צואה בלי מקום, אויה לי על שברי:

אמנם נחמתי, כי אליהו הנביא היה לבוש אדרת שער בעלמא, וזה היה לו למעלה, אף שהיה כהן וקרוב למלכות, מ"מ לא הלך רק באדרת שער כמו שק, ובאו שארי בני אדם החנפים וצבועים לעשות כמעשהו, ולבשו ג"כ כך, ובזה נטלו עטרה לעצמם, ולכך הכתוב אומר [זכריה יג. ד, א"ה:

שם כתוב ולא ילבשו עוד אדרת וכו'] הלובשים אדרת שער למען כחש, ומאז כאשר נאמרה נבואה זו, הושם לחוק אצל חכמים אמיתים, לבלי ליטול כל אחד עטרה זו לעצמו, לילך בבגדים נבזים פחותים כמו אליהו, כאילו הוא ג"כ מבני עלייה, ולא כל הרוצה ליטול שם זה יטול, וזהו כונת מאמרם ז"ל (שבת קמה ע"ב) מפני מה תלמידי חכמים שבבבל מצויינים, שאינם בני תורה, כי מבלי היותם כ"כ במעלת החכמה ומדע כמו חכמי ארץ ישראל, לא הותר להם ליטול השם ללבוש בגדים פחותים כמו אליהו, ויתר בני עלייה מבחינים ערכם שאינם בגדר הזה, ולכך הם מצויינים בבגדיהם וזהו לענוה, כי לא הגיעו למדרגת חכמה מבני עלייה כאליהו ותלמידיו הכשרים, וזהו נחמתי בעניי על לבישת בגדים הנ"ל:

טוב הלבנון ד"ה: להחניף – להראות עצמם חסידים בפני העם.

ספר אורחות צדיקים, שער ב': יש ענוה שהיא רעה כמו הגאוה, כענין שעשו נביאי שקר, שהיו לובשים בגדים כמו נביאי האמת שיקבלו כזביהם ושקריהם, כמו שנאמר (זכריה יג ד): "ולא ילבשו אדרת שער למען כחש". לכך אותם ההולכים בענוה בענין המלבושים ומדברים בנחת, ומנהיגים עצמם בחזקת חסידים וצדיקים, למען יאמינו להם ויסמכו על דבריהם, ויחניפו למי שאין להחניף, ועושים רמאות בסתר, ואין חוששים לקיים המצוות רק ברבים ולא כשהם ביחיד, וגונבים דעת הבריות - אלו הם מחללים השם ברוך הוא   יותר מכל האדם, וגורמים שאין העולם מאמינים לטובים, והם נחשדים מבני אדם שיאמרו: שמא אלו הם כאלו? והמכיר בהם חייב לפרסם ולהודיע לכל, כאשר אמרו רבותינו (יומא פו ב): מפרסמים את החנפים
:
חובות הלבבות: ומהם - מה שעשה דניאל בהתפללו אל האלהים בעבור אורך הגלות הראשונה והתאבלו עליה, שאמר (דניאל י ג):לחם חמודות לא אכלתי, ואמר לו המלאך (דניאל י יב): כי מן היום הראשון אשר נתת את לבך להבין ולהתענות, ושאר הענין, וזה הוא הטוב שבמנהגי הפרישות.
ספר שלחן ערוך או"ח א, ג:  ראוי לכל ירא שמים שיהא מיצר ודואג על חורבן בית המקדש:
ספר משנה ברורה שם סק"ט: ראוי לכל וכו' - והמקובלים האריכו מאוד בגודל מעלת קימת חצות כי רבה היא וכבר נדפס בסידורים סדר ההנהגה ע"פ כתבי האר"י ז"ל.
ספר קיצור שלחן ערוך, סימן א', אות ה': אם אפשר לו להשכים ולקום בחצות הלילה לעשות אז תיקון חצות, מה טוב כמו שנאמר קומי רוני בלילה לראש אשמורות וגו'. וכמו שהקב"ה מקונן בעת ההיא שנאמר ה' ממרום ישאג וממעון קדשו יתן קולו שאג ישאג על נוהו, ואומר אוי לבנים שבעונותיהם החרבתי את ביתי ושרפתי את היכלי והגליתים לבין האומות. ואם אי אפשר לו לקום בחצות, יתגבר עכ"פ לקום קודם עמוד השחר, וכמ"ש דהמע"ה אעירה שחר, אני מעורר את השחר ואין השחר מעורר אותי וגם לאחר חצות הלילה יכול לעשות תיקון חצות. ואח"כ יעסוק בתורה איש איש כפי יכלתו. ושיעור משניות קודם לכל דבר (ועי"ז זוכה לנשמה, משנה אותיות נשמה), ואם אינו בר הכי יעסוק בתהלים ובמעמדות וספרי מוסר. וטוב מעט בכוונה מהרבות בלא כוונה. תנא רבי חייא כל העוסק בתורה בלילה שכינה כנגדו שנאמר קומי רוני בלילה לראש אשמורות שפכי כמים לבך נכח פני ה'. פי' שהשכינה היא אז כנגדך. עוד אמרו רז"ל שכל העוסק בתורה בלילה נקרא עבד ה' כמ"ש כל עבדי ה' העומדים בבית ה' בלילות (ועי' לקמן סי' ע"א). ובלילות הקצרות שאי אפשר לו להשכים כל כך לכל הפחות יתאמץ לקום בעוד שיהיה לו זמן להכין א"ע ללכת לבית הכנסת להתפלל עם הצבור:
ספר לקוטי עצות, ערך חצות, אות ד':  בעתים הללו שכבר ארך עלינו הגלות והשם יתברך מצפה בכל עת לשוב אלינו ולחזר לבנות בית מקדשנו, ראוי לנו שלא לעכב חס ושלום בנין בית המקדש רק להשתדל בבנינו. על כן מאד צריכין לזהר לקום בחצות בכל לילה ולהיות מתאבל מאד על חורבן בית המקדש, כי אולי בגלגול הראשון היה הוא הגורם שיחרב הבית המקדש. ואפלו אם לאו, אולי הוא מעכב עתה בחטאיו בנין בית המקדש ונחשב גם כן כאלו גרם להחריבו. ועל זה יבכה ויתאבל מאד בכל לילה בחצות, ועל ידי זה יהיה נחשב כאלו הוא משתדל בבנין בית המקדש, ועל ידי זה יזכה להתקרב אל האמת, דהינו להתקרב לצדיקים ויראים וכשרים אמתיים שהם עקר הפאר והחן והיפי האמת של העולם, ועל ידי זה יהיו נפתחין עיניו ויסתכל על עצמו בכל המדות איך הוא אוחז בהם, ולשוב בתשובה על כל המדות רעות ויזכה לדעת ולהכיר את שמו הגדול יתברך (ח"ב. סז):
מנוח הלבבות ד"ה: וזה הוא הטוב כו' – על דרך שעשה דניאל, "הוא הטוב" וכו', שלא עשה הפרישות לתועלת עצמו לבד, רק לתועלת כל ישראל ולתועלת עבודת השם ית', שהתפלל שיגאלו ישראל ושיבנה המקדש כדי לעבוד את השם.

ספר משנה תורה, הלכות תשובה, פרק ט', ב:  ומפני זה נתאוו כל ישראל נביאיהם וחכמיהם לימות המשיח כדי שינוחו ממלכיות שאינן מניחות להן לעסוק בתורה ובמצות כהוגן וימצאו להם מרגוע וירבו בחכמה כדי שיזכו לחיי העולם הבא לפי שבאותן הימים תרבה הדעה והחכמה והאמת שנאמר כי מלאה הארץ דעה את ה' ונאמר ולא ילמדו איש את אחיו ואיש את רעהו ונאמר והסירותי את לב האבן מבשרכם מפני שאותו המלך שיעמוד מזרע דוד בעל חכמה יהיה יתר משלמה ונביא גדול הוא קרוב למשה רבינו ולפיכך ילמד כל העם ויורה אותם דרך ה' ויבואו כל הגוים לשומעו שנאמר והיה באחרית הימים נכון יהיה הר בית ה' בראש ההרים וסוף כל השכר כולו והטובה האחרונה שאין לה הפסק וגרעון הוא חיי העולם הבא אבל ימות המשיח הוא העולם הזה ועולם כמנהגו הולך אלא שהמלכות תחזור לישראל וכבר אמרו חכמים הראשונים אין בין העולם הזה לימות המשיח אלא שיעבוד מלכיות בלבד:
ספר משנה תורה, הלכות מלכים, פרק יב, ד:  לא נתאוו החכמים והנביאים ימות המשיח לא כדי שישלטו על כל העולם ולא כדי שירדו בעכו"ם ולא כדי שינשאו אותם העמים ולא כדי לאכול ולשתות ולשמוח אלא כדי שיהיו פנויין בתורה וחכמתה ולא יהיה להם נוגש ומבטל כדי שיזכו לחיי העולם הבא כמו שביארנו בהלכות תשובה: 
דף מקורות לספר חובות הלבבות, שער הפרישות, פרק ו' (עמ' שז')
חובות הלבבות: ומה שאמרה אם למואל... אל למלכים למואל אל למלכים שתו יין ולרוזנים אי שכר, פן ישתה וישכח מחוקק.
מדרש ויקרא רבה יב, ה – עי' דף נפרד.

ספר לקוטי מוהר"ן ח"ב, סימן כו': שַׁיָּךְ לְא"ב הֶחָדָשׁ, שִׁכְרוּת, אוֹת ד: צָרִיךְ לְהַרְחִיק מִשִּׁכְרוּת, וּלְדַקְדֵּק שֶׁלֹּא לִשְׁתּוֹת יוֹתֵר מִיכָלְתּוֹ, כְּדֵי שֶׁלֹּא יָבוֹא לִידֵי שִׁכְרוּת, כִּי מְעַט הַשְּׁתִיָּה לְפִי הַצֹּרֶךְ הוּא טוֹבָה לְהַרְחִיב דַּעְתּוֹ. וְדַע, כִּי הַדַּעַת מְלֻבָּשׁ בַּחֲסָדִים, וּכְשֶׁשּׁוֹתֶה בְּמִדָּה כָּרָאוּי לְפִי עֶרְכּוֹ, אֲזַי נִתְרַחֵב דַּעְתּוֹ וְנִתְרוֹמֵם מֹחוֹ, וַאֲזַי נִגְדָּלִין הַחֲסָדִים בְּיוֹתֵר עַל - יְדֵי הַשְּׁתִיָּה. כִּי כְּשֶׁנִּתְרוֹמֵם הַדַּעַת, נִתְרוֹמְמִין וְנִגְדָּלִין הַחֲסָדִים, כִּי הַדַּעַת מְלֻבָּשׁ בָּחֲסָדִים כַּנַּ"ל. וְעַל זֶה אָמְרוּ רַבּוֹתֵינוּ, זִכְרוֹנָם לִבְרָכָה (עֵרוּבִין ס"ה): "כָּל הַמִּתְפַּתֶּה בְּיֵינוֹ, יֵשׁ בּוֹ מִדַּעַת קוֹנוֹ". 'מִתְפַּתֶּה' דַּיְקָא, בְּחִינַת חֲסָדִים, שֶׁעַל - יְדֵי הַיַּיִן נִגְדָּלִין הַחֲסָדִים. וְזֶהוּ מִתְפַּתֶּה שֶׁעַל - יְדֵי הַגְדָּלַת הַחֲסָדִים הוּא מִתְפַּתֶּה וּמִתְפַּיֵּס, אַף - עַל - פִּי שֶׁלֹּא הָיָה רָאוּי לְהִתְפַּתּוֹת לְפִי חֲסָדִים סְתָם, וְהָיָה יָכוֹל לִהְיוֹת רֹגֶז, אֲבָל עַל - יְדֵי הַגְדָּלַת הַחֲסָדִים עַל - יְדֵי הַיַּיִן הוּא מִתְפַּתֶּה כַּנַּ"ל. אֲבָל הַשּׁוֹתֶה יוֹתֵר מִדַּאי וּמִשְׁתַּכֵּר, אֲזַי אַדְּרַבָּא, מִתְגַּבְּרִין תֹּקֶף הַגְּבוּרוֹת, וְנַעֲשֶׂה כַּעַס וָרֹגֶז, וְלִפְעָמִים מִתְגַּבְּרִין גְּבוּרוֹת דְּסִטְרָא - אָחָרֳא, וְיוּכַל לָבוֹא לִידֵי רָעוֹת וְכוּ', חַס וְשָׁלוֹם:

וְדַע, שֶׁעַל - יְדֵי שִׁכְרוּת שׁוֹכְחִין כָּל הַמִּצְווֹת וְהָאַזְהָרוֹת שֶׁצִּוָּה מׂשֶׁה רַבֵּנוּ, עָלָיו הַשָּׁלוֹם. כִּי מׂשֶׁה הוּא מְלֻבָּשׁ בְּכָל אֶחָד וְאֶחָד מִיִּשְׂרָאֵל, בְּכָל אֵיבָר וְאֵיבָר, וּמַזְכִּיר כָּל אֵיבָר וְאֵיבָר, שֶׁיַּעֲשֶׂה הַמִּצְוָה הַשַּׁיָּכָה לְאוֹתוֹ אֵיבָר. כִּי רְמַ"ח מִצְווֹת כְּנֶגֶד רְמַ"ח אֵיבָרִים. וְעַל - כֵּן מׂשֶׁה נִקְרָא מְחֹקֵק (דְּבָרִים ל"ג), שֶׁהוּא גִּימַטְרִיָּא רְמַ"ח, שֶׁמַּזְכִּיר רְמַ"ח מִצְווֹת כַּנַּ"ל. וְעַל - יְדֵי הַשִּׁכְרוּת שׁוֹכֵחַ אוֹתָם, בִּבְחִינַת (מִשְׁלֵי ל"א): "פֶּן יִשְׁתֶּה וְיִשְׁכַּח מְחֻקָּק", שֶׁעַל - יְדֵי הַשְּׁתִיָּה וְהַשִּׁכְרוּת שׁוֹכֵחַ רְמַ"ח מִצְווֹת שֶׁל מׂשֶׁה כַּנַּ"ל. וְהִתְלַבְּשׁוּת מׂשֶׁה בָּאֵיבָרִים זֶהוּ בְּעַצְמוֹ בְּחִינַת הִתְלַבְּשׁוּת הַדַּעַת בַּחֲסָדִים כַּנַּ"ל. כִּי מׂשֶׁה הוּא הַדַּעַת, וְהָאֵיבָרִים הֵם רְמַ"ח, בְּחִינַת אַבְרָהָם אִישׁ הַחֶסֶד, שֶׁהוּא גִּימַטְרִיָּא רְמַ"ח אֵיבָרִים: 

ספר המידות, שכרות ח"ב, ד-ה: ד: על ידי שכרות הוא שוכח באזהרות משה רבנו, כי משה מלובש ברמ"ח איבריו של אדם, ובכל איבר ואיבר מזהיר את האדם במצוות התלויות בו, ובשביל זה נקרא "מחקק" - גימטריא רמ"ח: 

ספר מראה מקומות השלם, שם: מד"ר שמיני פר' יב', סי' ה', פן ישתה וישכח מחקק וגו' (משלי לא, ה) כל השותה יין הרבה, סוף שהוא שוכח ברמ"ח איברים שבו. הה"ד פן ישתה וישכח מחקק, מחקק כתיב ואינון רמ"ח.
עיין מתנות כהונה ד"ה: כאותו שאמר וכו' צריך לפרש, כאותו שהשיב כך למשה שנקרא מחוקק שנאמר כי שם חלקת מחקק ספון (דברים לג, כא) רמז

ועיין לקוטי מוהר"ן תנינא סי' כו', ומבואר שם כל זה. וגם מביא שם את הפסוק פן ישתה וישכח מחקק, וכוונתו לדברי המדרש הנ"ל.

והנה לפי דברי רביז"ל, מבואר היטב כוונת המדרש: "סוף שהוא שוכח ברמ"ח איברים שבו", היינו שהוא שוכח ברמ"ח מצוות של משה, שהם כנגד רמ"ח האיברים, ומשה מלובש בהם ומזהיר ומזכיר כל אבר ואבר שיעשה המצוה השייכת לאותו אבר. וזהו בבחינת פן ישתה וישכח מחקק, שע"י השתיה והשכרות, שוכח רמ"ח מצוות של משה כנ"ל, שע"כ משה נקרא מחקק, שהוא גימטריא רמ"ח, שמזכיר רמ"ח מצוות כנ"ל.
ה. על ידי השכרות מפשיט את הדעת מהלבוש חסדים, ומלבישו בגבורות חזקות, חס ושלום:
ספר מראה מקומות השלם, שם: עיין לקוטי מוהר"ן סי' הנ"ל וז"ל: והתלבשות משה באברים, זהו בעצמו בחינת התלבשות הדעת בחסדים כנ"ל, כי משה הוא הדעת, והאברים הם רמ"ח, בחינת אברהם איש החסד, שהוא גימטריא רמ"ח אברים, אבל השותה יותר מידי ומשתכר, אזי אדרבה מתגברין תוקף הגבורות וכו'.

והנה דברי רביז"ל מבואר להדיא במדרש הנ"ל, כל השותה יין הרבה סוף שהוא שוכח ברמ"ח אברים שבו, כי עיין בלק"מ שם וז"ל: כי מעט שתיה לפי הצורך, היא טובה להרכיב דעתו וכו' ונתרומם מוחו, ואזי נגדלין החסדים ביותר ע"י השתיה וכו' עיי"ש.
ספר שיחות מוהרא"ש, כרך ב', ערך שכרות – עיי"ש בספר.
דף מקורות לספר חובות הלבבות, שער הפרישות, פרק ו' (עמ' שח')
חובות הלבבות: ואמר (קהלת יב יג): סוף דבר הכל נשמע את האלהים ירא ואת מצותיו שמור.
פת לחם ד"ה: סוף דבר הכל נשמע כו' -  וסיפיה: "כי זה כל האדם", כלומר זה תכלית כל מציאות האדם, ולזה צריך לשום כל מגמתו, ולא לתאוות.
ספר שערי תשובה, שער ב', אות כ': ועיקר ספר קהלת חברו שלמה המלך עליו השלום, למען ישים האדם על לבו כי העולם הבל הבלים ולא ישתמש בו זולתי לעבודת הבורא יתעלה, והודיע כוונתו בפתיחתו וחתימתו, כי פתח ואמר (קהלת א, ב): "הבל הבלים אמר קהלת הבל הבלים הכל הבל", ואמרו רבותינו זכרונם לברכה (קהלת רבה ג, יג): אילו אדם אחר היה אומר כן, היינו אומרים: אולי לא אסף שתי פרוטות מימיו, על כן נחשב העולם הבל בעיניו אכן שלמה, שנכתב עליו (מלכים א, י, כז): "ויתן המלך את הכסף בירושלים כאבנים", לו נאה לומר כי העולם הבל הבלים! וחתם ספרו ואמר (קהלת יב, יג):"סוף דבר הכל נשמע את האלקים ירא ואת מצותיו שמור כי זה כל האדם.
ספר אורחות צדיקים, הקדמה: "סוף דבר הכל נשמע את האלהים ירא ואת מצותיו שמור כי זה כל האדם" (קהלת יב יג). שלמה חכם וגדול היה מכל האדם, והיה מלך על התחתונים ועל העליונים, ואחר שראה כל המעשים, וניסה כל הדברים, והודיע חכמות, סתם כל דבריו ואמר: סוף של כל דבר הוא - יראת השם. וכן התחיל במשלי (משלי א ז): "יראת ה' ראשית דעת", ומסיים (משלי לא ל): "אשה יראת ה' היא תתהלל". ושלמה היה עשיר מכל האדם, דכתיב (מלכים א י כז): "ויתן המלך את הכסף בירושלם כאבנים" - לו נאה לומר (קהלת א ב): "הבל הבלים", ואין לעסוק אלא ביראת שמים. וכן משה רבינו, עליו השלום, אמר (דברים י יב): "ועתה ישראל מה ה' אלהיך שואל מעמך כי אם ליראה את ה' אלהיך". וכן דוד המלך, עליו השלום, אמר (תהלים קיא י): "ראשית חכמה יראת ה'":

ומפני שאנו רואים האדם מבחר ברואי הבורא בעולם התחתון, כי הוא מתוקן בצורתו ויש בו הנשמה המתבוננת סוד העליונים והתחתונים, וכל זה - שהוא ענין כל הכוונות מזה העולם, וכל מה שנברא בעולם הזה - הכל לצרכו, ועל זה ניתנה לאדם תורת אמת להורותו הדרך הישרה, כי האדם הוא חביב מאד לפני השם, כי אנו רואים שהמלאכים משמשים בצרכי אדם צדיק, כמו שמצינו באברהם אבינו ויצחק ויעקב:

"המלאך הגואל אותי מכל רע יברך את הנערים" (בראשית מח טז), "וישר אל מלאך ויוכל" (הושע יב ה). ועוד מצינו שבא מלאך לעזרתם, דכתיב (מלכים ב יט לה):

"ויהי בלילה ההוא ויצא מלאך ה' ויך במחנה אשור", ורבים כאלה. וכבר ידענו כי יש אדם שיש לו יתרון הרבה על שאר בני אדם, אף על פי שהם בדמות אחת ויסוד אחד להם, אלא שנפשו של זה עלתה אל המעלות העליונות, כי המשיל חכמתו על תאוותו, וזה המשיל תאוותו על חכמתו, והולך כל ימיו במחשכים, וממשש כעיור באפלה:
ספר לקוטי הלכות, הלכות ראש חדש, הלכה ה', לג'-לד': ...כִּי עִקַּר הַתַּכְלִית הוּא תּוֹרָה וּתְפִלָּה שֶׁבִּשְׁבִיל זֶה נִבְרָא כָּל אָדָם. וְזֶה בְּחִינַת סוֹף דָּבָר הַכֹּל נִשְׁמַע אֶת הָאֱלֹקִים יְרָא וְאֶת מִצְוֹתָיו שְׁמֹר, כִּי זֶה כָּל הָאָדָם. אֶת הָאֱלֹקִים יְרָא, זֶה תְּפִלָּה, שֶׁהִוא בְּחִינַת יִרְאָה, בְּחִינַת יִרְאַת ה' הִיא תִתְהַלָּל, כְּמוֹ שֶׁכָּתַב רַבֵּנוּ זִכְרוֹנוֹ לִבְרָכָה כַּמָּה פְּעָמִים. 'וְאֶת מִצְוֹתָיו שְׁמֹר' זֶה תּוֹרָה. וְסִיֵּם, "כִּי זֶה כָּל הָאָדָם", כִּי זֶה עִקַּר הַקִּיּוּם וְהַחִיּוּת וְהַתַּכְלִית שֶׁל כָּל אָדָם אֲשֶׁר בִּשְׁבִילוֹ נִבְרְאוּ כָּל הָעוֹלָמוֹת מֵרֹאשׁ וְעַד סוֹף וְהַכֹּל בִּשְׁבִיל הַתַּכְלִית הַזֶּה, שֶׁיִּזְכֶּה לַעֲסֹק כָּל יָמָיו בְּתוֹרָה וּתְפִלָּה וְיֵלֵךְ מִדַּרְגָּא לְדַרְגָּא עַד מַדְרֵגָה הָעֶלְיוֹנָה, כִּי יֵשׁ כַּמָּה וְכַמָּה בְּחִינוֹת וּמַדְרֵגוֹת בְּתוֹרָה וּתְפִלָּה, כַּמְבֹאָר בְּהַתּוֹרָה "חוֹתָם בְּתוֹךְ חוֹתָם" בְּסִימָן כב), עַיֵּן שָׁם. וְאִם הָיָה הָאָדָם זוֹכֶה לָזֶה בִּשְׁלֵמוּת הָיָה מִתְבַּטְּלִים כָּל הַיְגִיעוֹת וְהַטְּרָחוֹת שֶׁל כָּל הָעֲסָקִים וְהַמְּלָאכוֹת הַכְּלוּלִים בְּל"ט מְלָאכוֹת, כִּי כָּל יְגִיעוֹת הַפַּרְנָסָה שֶׁצְּרִיכִין לַעֲסֹק בַּעֲסָקִים וּמְלָאכוֹת הַכֹּל נִתְהַוָּה עַל - יְדֵי חֵטְא אָדָם הָרִאשׁוֹן שֶׁנִּגְזַר עָלָיו בְּעִצָּבוֹן תֹּאכֲלֶנָּה בְּזֵעַת אַפֶּךָ תֹּאכַל לֶחֶם וְכוּ' עַל - יְדֵי שֶׁפָּגַם בְּעֵץ הַדַּעַת טוֹב וָרָע, שֶׁאָז פָּגַם בְּתוֹרָה וּתְפִלָּה, כִּי הוּא הָיָה צָרִיךְ אָז לְקַיֵּם הַמִּצְוָה הַזֹּאת לִבְלִי לֶאֱכֹל מֵעֵץ הַדַּעַת שֶׁבָּזֶה הָיָה כָּלוּל כָּל הַתּוֹרָה כַּיָּדוּעַ וְגַם הָיָה צָרִיךְ אָז לְהִתְפַּלֵּל תְּפִלָּתוֹ לְתַקֵּן כָּל הָעוֹלָם, כַּמּוּבָא בַּכְּתָבִים. וְכַמְבֹאָר בְּפֵרוּשׁ רַשִׁ"י עַל פָּסוּק, "וְכָל שִׂיחַ הַשָּדֶה טֶרֶם יִהְיֶה בָּאָרֶץ וְכוּ' וְאָדָם אַיִן לַעֲבֹד אֶת הָאֲדָמָה". וּפֵרֵשׁ רַשִׁ"י וּבִשְׁלִישִׁי שֶׁכָּתוּב "וַתּוֹצֵא הָאָרֶץ", לֹא יָצְאוּ, עַל פֶּתַח קַרְקַע עָמְדוּ עַד יוֹם שִׁשִּׁי. וְלָמָּה? כִּי לֹא הִמְטִיר וְכוּ' וּכְשֶׁבָּא אָדָם וְכוּ' הִתְפַּלֵּל עֲלֵיהֶם וְיָרְדוּ וְצָמְחוּ הָאִילָנוֹת וְהַדְּשָׁאִים. נִמְצָא, שֶׁתִּקּוּן כָּל הַדְּבָרִים לֹא הָיָה אֶפְשָׁר לִהְיוֹת נִגְמַר כִּי אִם עַל - יְדֵי תְּפִלּוֹת אָדָם הָרִאשׁוֹן. וְהוּא הָיָה צָרִיךְ עֲדַיִן לְהִתְפַּלֵּל עוֹד לִגְמֹר תִּקּוּן כָּל הָעוֹלָמוֹת בִּשְׁלֵמוּת, כַּמְבֹאָר בַּכְּתָבִים, אֲבָל הַסּ"מ הִתְגַּבֵּר עָלָיו בְּתַחְבּוּלוֹתָיו וֶהֱסִיתוֹ עַד שֶׁאָכַל מֵעֵץ הַדַּעַת וְלֹא הָיָה יָכֹל עוֹד לְהִתְפַּלֵּל תְּפִלָּתוֹ שֶׁהָיָה צָרִיךְ לְהִתְפַּלֵּל לְתִקּוּן הָעוֹלָמוֹת, וְעַל - יְדֵי זֶה נִתְקַלְקְלוּ כָּל הָעוֹלָמוֹת עַד אֲשֶׁר לֹא יֻגְמַר תִּקּוּנָם עַד בִּיאַת הַמָּשִׁיחַ, כַּמּוּבָא. וְעַל - יְדֵי זֶה נִגְזַר יְגִיעַת הַפַּרְנָסָה בְּחִינַת ל"ט מְלָאכוֹת, בְּחִינַת בְּעִצָּבוֹן תֹּאכֲלֶנָּה וְכוּ'. נִמְצָא, שֶׁעִקַּר פְּגַם הַל"ט מְלָאכוֹת נִמְשָׁכִין מִפְּגַם תּוֹרָה וּתְפִלָּה שֶׁל אָדָם הָרִאשׁוֹן. וְגַם עַכְשָׁו כָּל אָדָם כְּפִי מַה שֶּׁזּוֹכֶה לַעֲסֹק יוֹתֵר בְּתוֹרָה וּתְפִלָּה בִּשְׁלֵמוּת יוֹתֵר. כְּמוֹ כֵן דּוֹחֶה וּמְבַטֵּל מֵעַצְמוֹ זֻהֲמַת הַנָּחָשׁ שֶׁהֵם טִרְדַּת הַל"ט מְלָאכוֹת, כִּי זוֹכֶה שֶׁתִּהְיֶה מְלַאכְתּוֹ נַעֲשֵׂית עַל - יְדֵי אֲחֵרִים, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה, בִּזְמַן שֶׁיִּשְׂרָאֵל עוֹשִׂין רְצוֹנוֹ שֶׁל מָקוֹם מְלַאכְתָּן נַעֲשֵׂית עַל - יְדֵי אֲחֵרִים וְעַל - כֵּן לֶעָתִיד שֶׁיַּעַסְקוּ כָּל יִשְׂרָאֵל בְּתוֹרָה וּתְפִלָּה, עַל - כֵּן אָז יִתְקַיֵּם וְעָמְדוּ זָרִים וְרָעוּ צֹאנְכֶם וְכוּ': 
לד) כִּי זֶה כְּלָל גָּדוֹל שֶׁכָּל קִיּוּם הָעוֹלָם וְכָל הַהַשְׁפָּעוֹת אֵינָם נִמְשָׁכִים כִּי אִם עַל - יְדֵי תּוֹרָה וּתְפִלָּה, כִּי עִקַּר בְּרִיאַת הָעוֹלָם הָיָה עַל - יְדֵי הַתּוֹרָה, כְּמוֹ שֶׁכָּתוּב, "וָאֶהְיֶה אֶצְלוֹ אָמוֹן". אַל תִּקְרִי "אָמוֹן" אֶלָּא "אֻמָּן" וְכוּ'. וּכְמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה, בְּאוֹרָיְתָא בָּרָא קֻדְשָׁא בְּרִיךְ הוּא עָלְמָא. וְגַם עַכְשָׁו כָּל קִיּוּם הָעוֹלָם וְכָל חִדּוּשׁ מַעֲשֵׂה בְּרֵאשִׁית שֶׁבְּכָל יוֹם תָּמִיד, שֶׁעַל - יְדֵי זֶה נִמְשָׁכִין כָּל הַהַשְׁפָּעוֹת וְהַחִיּוּת לְקִיּוּם הָעוֹלָם הַכֹּל הוּא רַק עַל - יְדֵי הַתּוֹרָה, כְּמוֹ שֶׁכָּתוּב, "וּבְטוּבוֹ מְחַדֵּשׁ בְּכָל יוֹם תָּמִיד מַעֲשֵׂה בְּרֵאשִׁית". אֵין טוֹב אֶלָּא תּוֹרָה, כְּמוֹ שֶׁכָּתַב רַבֵּנוּ זִכְרוֹנוֹ לִבְרָכָה בְּמָקוֹם אַחֵר, אֲבָל כָּל הַחִיּוּת וְהַהַשְׁפָּעוֹת הַנִּמְשָׁכִין עַל - יְדֵי הַתּוֹרָה אֵין נִגְמָר צִיּוּרָם בִּשְׁלֵמוּת וְאֵין יוֹרְדִים לָעוֹלָם כִּי אִם עַל - יְדֵי הַתְּפִלָּה, שֶׁעַל - יְדֵי זֶה עִקַּר צִיּוּר הַשֶּׁפַע וְהַחִיּוּת לְטוֹב וְהַמְשָׁכָתָהּ וִירִידָתָהּ לָעוֹלָם, כִּי הַתְּפִלָּה הִיא בְּחִינַת עִקַּר הַכְּלִי שֶׁמְּצַיֶּרֶת הַשֶּׁפַע לְטוֹב. עַד שֶׁנִּגְמֶרֶת בִּמְלֹאָהּ וְטוֹבָה וּמַמְשֶׁכֶת אוֹתָהּ לָעוֹלָם. וְכַמּוּבָן כָּל זֶה בְּכַמָּה מְקוֹמוֹת וְכַמְבֹאָר בְּהַתּוֹרָה "אִית לָן בֵּירָא בְּדַבְּרָא" בְּסִימָן לא), עַיֵּן שָׁם הֵיטֵב, וּבִפְרָט בַּהַשְׁמָטוֹת הַמְבֹאָרִים שָׁם אַחַר כָּךְ בִּלְשׁוֹנִי הַמַּתְחִיל זִוּוּגָן וְהִצְטָרְפוּתָן שֶׁל הָאוֹתִיּוֹת, וְכוּ'. עַיֵּן שָׁם מַה שֶּׁמְּבֹאָר שָׁם, כִּי הָאוֹתִיּוֹת הַתּוֹרָה הֵם פּוֹעֲלִים וְכוּ'. אֲבָל עִקַּר צִיּוּרָם לְטוֹב הוּא כְּפִי הַכִּסּוּפִין וְכוּ'. וּמְבֹאָר שָׁם שֶׁצְּרִיכִין לְהוֹצִיא הַכִּסּוּפִין בְּפֶה מָלֵא וְעַל זֶה נִסְדַּר סֵדֶר הַתְּפִלּוֹת וְכוּ'. וְזֶה אִם הָרַב דּוֹמֶה לְמַלְאַךְ ה' צְבָאוֹת וְכוּ'. תּוֹרָה יְבַקְּשׁוּ מִפִּיהוּ וְכוּ' שֶׁאוֹתִיּוֹת הַתּוֹרָה מְבַקְּשִׁים שִׁיִּצְטַיְּרוּ מִפִּיו עַל - יְדֵי שֶׁהוּא יְדַבֵּר בְּפִיו הַהִשְׁתּוֹקְקוּת וְהַכִּסּוּפִין דִּקְדֻשָּׁה שֶׁלּוֹ, שֶׁהֵם עִקַּר שְׁלֵמוּת הַתְּפִלָּה, כַּמְבֹאָר לְעֵיל, שֶׁעִקַּר שְׁלֵמוּת הַתְּפִלָּה הִוא כְּשֶׁעוֹשִׂין מִתּוֹרָה תְּפִלָּה שֶׁמִּתְפַּלְּלִין לַה' יִתְבָּרַךְ שֶׁיִּזְכֶּה לְקַיֵּם אֶת כָּל דִּבְרֵי הַתּוֹרָה וְכוּ'. וְאָז בְּוַדַּאי מְצַיֵּר אוֹתִיּוֹת הַתּוֹרָה לְטוֹב וְזוֹכֶה לִגְמֹר צִיּוּר כָּל הַהַשְׁפָּעוֹת הַנִּמְשָׁכִין עַל - יְדֵי הַתּוֹרָה לְצַיְּרָם לְטוֹב וּלְהַמְשִׁיכָם וּלְהוֹרִידָם לָעוֹלָם לְקַיֵּם כָּל הָעוֹלָמוֹת בְּתַכְלִית הַשְּׁלֵמוּת וְעַל - כֵּן כָּל אֶחָד כְּפִי מַה שֶּׁזּוֹכֶה לַעֲסֹק בָּזֶה, דְּהַיְנוּ בְּתוֹרָה וּתְפִלָּה וְהָעִקָּר לַעֲשׂוֹת מֵהַתּוֹרָה תְּפִלָּה כַּנַּ"ל. אָז בְּוַדַּאי נִצְטַיְּרִים כָּל הַהַשְׁפָּעוֹת וְהַחִיּוּת לְטוֹב. וְאָז נִדְחֶה זֻהֲמַת הַנָּחָשׁ וְנִדְחִים וְנִתְבַּטְּלִים כָּל יְגִיעוֹת שֶׁל הַל"ט מְלָאכוֹת שֶׁצְּרִיכִין לְהִתְיַגֵּעַ בִּיגִיעָה גְּדוֹלָה קֹדֶם שֶׁמְּצַיְּרִין וּמַמְשִׁיכִין הַשֶּׁפַע וְהַפַּרְנָסָה, שֶׁכָּל זֶה נִמְשָׁךְ מֵחֵטְא אָדָם הָרִאשׁוֹן שֶׁפָּגַם בְּתוֹרָה וּתְפִלָּה וְכוּ', שֶׁעַל - יְדֵי זֶה אִי אֶפְשָׁר לְצַיֵּר הַשֶּׁפַע וּלְהוֹרִידָהּ לָעוֹלָם כִּי אִם בִּיגִיעָה גְּדוֹלָה שֶׁל הַל"ט מְלָאכוֹת וְכַנַּ"ל, אֲבָל מִי שֶׁזּוֹכֶה לַעֲסֹק בְּתוֹרָה וּתְפִלָּה כַּנַּ"ל כְּפִי עִסְקוֹ כֵּן מְתַקֵּן חֵטְא אָדָם הָרִאשׁוֹן. וְזוֹכֶה לְהַמְשִׁיךְ כָּל הַהַשְׁפָּעוֹת וְהַבְּרָכוֹת עַל - יְדֵי הַתּוֹרָה וְלִגְמֹר צִיּוּר הַשֶּׁפַע וּלְהוֹרִידָהּ לָעוֹלָם בִּשְׁלֵמוּת עַל - יְדֵי הַתְּפִלָּה. וְעַל - כֵּן מִתְבַּטְּלִים מִמֶּנּוּ יְגִיעוֹת וְטִרְדוֹת הַמְּלָאכוֹת כְּפִי עִסְקוֹ בִּקְדֻשָּׁה בְּתוֹרָה וּתְפִלָּה וְכַנַּ"ל:
ספר שם עולם, חלק ב', פרק י': בו יבואר הכתוב שויתי ה' לנגדי תמיד: והנה לפי מה שבארנו עד כה שעיקר האדם נברא לעבודת ה', וכמו שכתוב סוף דבר הכל נשמע את האלהים ירא ואת מצותיו שמור כי זה כל האדם, ואמרו חז"ל כל העולם כולו לא נברא אלא בשביל זה, צריך האדם להשתדל ולראות שעיקר פעולותיו ומבחר עתותיו מימי חייו יהיו לעבודת ה', ובזה יקיים מה שאמר הכתוב שויתי ה' לנגדי תמיד כי מימיני בל אמוט. וביאור הדברים, כי עיקר כחותיו של האדם להשתמש ולישא איזה דבר הוא ביד ימין, והשמאל אינו אלא סיוע בעלמא. וכן הוא בעניננו, עיקר תכלית בריאת האדם היא לעבודת ה' שהוא בבחינת ימין, וענייני העולם אינם רק סיוע לזה. ולכן אמר דוד, אני מתבונן תמיד בפעולות ובעתות ימי חיי שיהיו העיקר לעבודת ה' כי היא ימיני:

[הגהה - כי בשביל זה הפיח הקב"ה בהאדם נשמה קדושה שהיא חלק אלוה ממעל, והגוף הוא כעין משרת לנפש שעל ידו יוכל האדם לקיים רצון הקב"ה בקיום מצות התורה, וכמו שמבואר בספר חרדים שבכל אבר ואבר שבאדם יוכל לזכות למצות התורה. אבל כאשר נתבונן במעשינו, נראה כי אנו עושים להפך כל זה, שעיקר השימוש שאנו עושים בשכלנו שהוא בא מכח הנפש, הוא רק לשמש את הגוף עבור מזונותיו ועבור מלבושיו ועבור דירתו שהכל יהיה באופן היותר נעלה, לא עבור ההכרח בלבד, והמעט מן המעט שעושה בעד נפשו [כגון בזמן תפלה וכיו"ב] הוא גם כן מערב בו מחשבות לצורך גופו. ובדרך כלל כאשר נתבונן היטב נראה, כי כל כחות נפשנו בלים רק לכלכל את החומר ולמלא כל תאותו, ונעשית הנפש שהיא באמת השר [כי בלתה אינו כלום] עבד להגוף, וזה מרומז בקהלת שמתאונן על הבלי עולם ואמר ראיתי עבדים על סוסים ושרים הולכים כעבדים על הארץ]:
דף מקורות לספר חובות הלבבות, שער הפרישות, פרק ז' (עמ' שט' – שי')
חובות הלבבות: אבל ההפרש שבין קדמונינו ובינינו בפרישות הוא, ש[הקדמונים כמו] חנוך, ונח, ואברהם, ויצחק, ויעקב, ואיוב ורעיו, היה שכלם זך ויצרם חלש, ונפשותם היו נמשכות אחר שכלם...
גמ' ברכות לב, ב: חסידים הראשונים היו שוהין שעה אחת: מנא הני מילי אמר רבי יהושע בן לוי אמר קרא אשרי יושבי ביתך ואמר רבי יהושע בן לוי המתפלל צריך לשהות שעה אחת אחר תפלתו שנאמר אך צדיקים יודו לשמך ישבו ישרים את פניך תניא נמי הכי המתפלל צריך שישהא שעה אחת קודם תפלתו ושעה אחת אחר תפלתו קודם תפלתו מנין שנאמר אשרי יושבי ביתך לאחר תפלתו מנין דכתיב אך צדיקים יודו לשמך ישבו ישרים את פניך תנו רבנן חסידים הראשונים היו שוהין שעה אחת ומתפללין שעה אחת וחוזרין ושוהין שעה אחת וכי מאחר ששוהין תשע שעות ביום בתפלה תורתן היאך משתמרת ומלאכתן היאך נעשית אלא מתוך שחסידים הם תורתם משתמרת ומלאכתן מתברכת:
רש"י שם: יושבי ביתך - והדר יהללוך:  יודו לשמך - והדר ישבו ישרים את פניך:  תשע שעות - לשלש תפלות:  תורתם משתמרת - בתוך לבם, שאין תלמודם משתכח:
ספר בן יהוידע שם ד"ה: תורתם היאך משתמרת - ...הקושיא  כיון דאין להם זמן הרבה ביום שיחזרו על לימודם וגם שיעסקו במלאכתם, איך ישתמר הלימוד בקרבם ואיך נעשית מלאכתם.
ספר בניהו שם ד"ה: מתוך שחסידים הם תורתם משתמרת ומלאכתן מתברכת - עי' בדף נפרד.

עץ יוסף שם ד"ה: אלא מתוך שחסידים הם תורתם משתמרת כו' – ודאי אנו אין לנו להחזיק עצמנו בגדר זה שתהא תורתנו משתמרת ולבטל זמן ט' שעות ביום לתפלה, רק די לנו ללמוד לשהות מעט קודם תפלה ואחר תפלה, ועיין ברמב"ם בפ"ד מה"ת הלכה טז' ובלחם משנה שם, ובמ"א סי' צג' סק"א.

בד"ה: ומלאכתן מתברכת – לפי שאמרו כל תורה שאין עמה מלאכה סופה בטלה, ואלו אין להם שהות לעשות מלאכתן במלואה, ועל כן קאמר דמלאכתן המועטת מתברכת כאילו עשאו כולה.
ספר דגל מחנה אפרים, פרשת משפטים ד"ה: כי: ועבדתם את ה' אלקיכם וברך את לחמך ואת מימיך והסירותי מחלה מקרבך. יש לומר בזה על דרך דאיתא בש"ס (ברכות ל:) חסידים הראשונים היו שוהים שעה אחת קודם שמתפללין וגו' ופריך אם כן תורתן האיך משתמרת ומלאכתן מתי נעשית אלא מתוך שחסידים הם תורתן משתמרת ומלאכתן מתברכת וגם איתא בגמרא (עירובין נד.) חש בראשו יעסוק בתורה וכו' חש בכל גופו וכו' שנאמר ולכל בשרו מרפא וזה יש לומר שמרומז בפסוק ועבדתם את ה' אלקיכם היינו בענין התפלה כמו חסידים הראשונים ואם תאמר תורתן האיך משתמרת ומלאכתן מתי נעשית לזה אמר ובירך את לחמך ואת מימיך היינו לחם הוא רמז הפרנסה ומים הוא רמז התורה והיינו כתירוץ הגמרא שממילא התורה משתמרת ומלאכתן מתברכת ואם תמצא לומר לפעמים צריך ללמוד משום רפואה כנ"ל לכן אמר והסירותי מחלה מקרבך ואינו צריך לעסוק רק בעבודה שזהו תפלה כנ"ל והבן:
ספר תפארת שלמה, פרשת תרומה: ונתת אל הארון את העדות אשר אתן אליך. ולהלן כתי' (שם כה, כ) והיו הכרובי' פורשי כנפים למעל' וגו' (שם כא) ואל הארון תתן את העדות אשר אתן אליך. ערש"י ורמב"ן שהקשו למה נכפל לתת את העדות בארון ע"ש. אך הנ"ל ברמז הענין דהנה יש ב' בחי' בענין הצדיקים העומדים לפני ה' יש צדיקים אשר כל עיקר מגמתם בעבודתם רק בתורה בלימוד תורה לשמה תורתן אומנתן ופועלים כל טוב בלימודם בהשפעות טובות זהו אומנתם בתורתם. אך יש עוד צדיקים וחסידים העומדים רק בתפלה כל ימיהם וצועקים ומבקשים על כבוד השכינה ועל כבוד ישראל בכל עת ובכל שעה. והנה אלה מה יעשו בחיוב ת"ת על זה אמרו בגמ' (ברכות לב, ב) מתוך שחסידים הם תורתן משתמרת. נמצא כי בחי' ת"ת אצל אלו הוא בבחי' אחרת יותר מהראשונים כי אצלם צריך להיות הת"ת בבחי' ברכה ושמירה יתירה והמעט מה שלומדים שמור להם לרב כי אצלם האור זרוע לצדיק (תהלים צז, יא) בבחי' זריעה המתברך ממנו לצמוח פירות הרבה. והנה לעומת שתי אלה דבר הכתוב ונתת אל הארון הוא בחי' הראשונה הלומדים תורה לשמה כל ימיהם וכל הלילות ע"ז אמר ונתת אל הארון ר"ל הבחי' כי משה אתפשטותי' בכל דרא אל הארון הוא הצדיק שנקרא ארון כמבו' בגמ' (יומא עב, ב) את העדות אשר אתן אליך. ועל הבחי' השנית אמה"כ והיו הכרובים פורשי כנפים למעלה הם הצדיקים העומדים בתפלה כמ"ש (ישעיה א, טו) ובפרשכם כפיכם. והם פורשי כנפים וסוככים בכנפיהם מגינים על הדור. על הכפורת לכפר על בנ"י ופניהם איש אל אחיו להתפלל כל אחד על זולתו לעומתם אמר הכ' ואל הארון פי' לצדיק כזה אשר כל עבודתו בתפלה תתן את העדות בבחי' אחרת אשר אתן אליך בברכה כנ"ל. והבן:
ספר כף החיים או"ח צג, סק"א - עי' בדף נפרד.  
דף מקורות לספר חובות הלבבות, שער הפרישות, פרק ז' (עמ' שיא' – שיב')
חובות הלבבות  : ...שוכח קצו וזוכר מאוייו. ומה תאמר בתוך שאבדו שתי קצותיו, ויחיד שעזבוהו אבותיו ?
טוב הלבנון ד"ה: ומה תאמר בתווך שאבדו שתי קצותיו – כלומר היצלח דבר ששני קצותיו אבודים, דמיון זה, האדם הנוצר מטיפה סרוחה, ואם יהיה אחריתו עדי אובד גם בעולם הבא, הרי הוא כתווך ודבר שאבדו שתי קצותיו, שאין לו להשען לא על המקום שבא משם והיינו אביו ואמו, ולא על המקום  אשר הוא הולך לשם, ואמר הכתוב (תהילים כז, י): כי אבי ואמי עזבוני וה' יאספני, שהוא אבינו באמת, כמאמר חז"ל (נדה לא, א): שלושה שותפים באדם וכו', ומאחר שאין לאנשים כאלו להשען על השם בעולם הבא, הרי הם כתווך וכו' וכיחיד שעזבוהו אבותיו, שאין לו אב וגואל והוא נשאר בדד וגלמוד. 
ספר כד הקמח, ערך אבל: ולכך יצטרך כל משכיל לחשוב ביום המיתה ויתבונן בעצמו כי כל העולם ומלואו וכל עשרו וכל מלכותו ואפי' עלה למלכותו של שלמה הכל הבל גמור, כי כן שלמה המע"ה שהיה מגדולי העולם המולכים בכיפה והיה לו יתרון על כלם שנתנה לו החכמה במתנה וממנה זכה אל מה שדרשו ז"ל שלמה מלך על העליונים והתחתונים שנא' (דה"ב כט) וישב שלמה על כסא ה' והוא בעצמו שהשיג כל השררה הזאת ונתעלה בכל הכבוד הזה הוא גזר במאמר מוחלט שכל העולם הוא הבל גמור הוא שהתחיל בראש ספרו הבל הבלים אמר קהלת הבל הבלים הכל הבל. וכבר מצינו בדוד אביו ע"ה שאחז הדרך הזה והיה מהביל העולם הוא שאמר (תהלים לט) הודיעני ה' קצי ומדת ימי מה היא אדעה מה חדל אני, ביאור אדעה מה חדל אני כמה אעמוד עם יושבי חדל והוא הפך כאלו אמר חלד כמו כבש כשב שמלה שלמה, ואמר (שם) הנה טפחות נתת ימי וחלדי כאין נגדך אך כל הבל כל אדם נצב סלה, ואמר נתת ימי קצרים כדבר הנמדד בטפח וענין כל הבל כלומר הבלים הרבה כי כל אדם הבל הבלים, ואמר נצב סלה כי ההבל דבק ומתקיים בו לא ישתנה לעולם שיסור ממעלת ההבל, וכן הזכיר ואמר אך הבל בני אדם כזב בני איש במאזנים לעלות המה מהבל יחד. באור הכתוב אלו עלו בני אדם וההבל במאזנים יחד היו פחותים מן ההבל. ומאחר שהעולם כולו הבל גמור זולתי העבודה והיראה ראוי לאדם שיהביל תענוגי העולם כולו ועדוני תאוותיו ושלא יתאו למטעמותיו ושלא יבטח בעשרו כלל כי עתיד הוא לקבל תמורה כשאר מדות העולם. וכן אמר דוד ע"ה (שם מט) הבוטחים על חילם וברב עשרם יתהללו אח לא פדה יפדה איש לא יתן לאלהים כפרו ויקר פדיון נפשם וחדל לעולם ויחי עוד לנצח לא יראה השחת כי יראה חכמים ימותו יחד כסיל ובער יאבדו ועזבו לאחרים חילם. חילם כמו עשרם כמו (דברים ח) עשה לי את החיל הזה ולשון אח הוא פעול ואינו הוא הפועל, יאמר הכתוב הנה העשירים לא יוכלו לפדות אחיהם גם נפשם מן המות וזה הממון מה יועילנו והנה הוא אינו יכול לפדות בו את אחיו שהוא חביב אצלו מן המות ולא עוד אלא שאפי' נפשו היקרה לו אינו יכול לפדות, וזהו ויקר פדיון נפשם וחדל שלא יחיה זה לעולם ויחי עוד לנצח ואיך יחשוב קונה הממון שיחיה לנצח ולא יראה השחת והלא יראה חכמים ממנו ימותו בכל דור ודור. הזכיר אצל החכמים מיתה ואצל הכסיל והבער אבדון כי ילכו לאבדון והכסיל הולך דרך עקשות והבער שלא יבין כבהמות, ואמר קרבם בתימו לעולם משכנותם לדור ודור קראו בשמותם עלי אדמות, לשון קרבם הפוך כמו קברם והוא הבית הנקרא בית עולמו והם חושבים כי משכנותם אשר בנו בעולם הזה לדור ודור הם ושהם ראוים לדור בהם עולמית ויאמרו אחריהם זה הבית אשר בנה פלוני וזה המגדל אשר בנה פלוני וזה לשון קראו ואינם רואים ומתבוננים בתכלית הדבר כי כל בית מבני אדם שהם שוכני בתי חומר קראו הכתיב בית עכביש ואפי' היכל המלך והוא שכתוב (איוב ח) אשר יקוט כסלו ובית עכביש מבטחו, יאמר כי מבטחו של אדם ותקותו מעוטה והוא בוטח על בית עכביש. וכן מלאכת אדם בעוה"ז זולתי מלאכת התורה והמצות כלה מלאכת תהו ודמיון מלאכת עכביש הוא שכתוב (ישעיה נט) ביצי צפעוני בקעו וקורי עכביש יארוגו, וזה משל על פעולת הרשעים שעושים מן העוה"ז עיקר והוא ממשיל אותם לקורי עכביש, ואדם ביקר זה היקר שהוא הממון לא ילין עמו במותו, וכן הכתוב אומר (תהלים מט) כי לא במותו יקח הכל לא ירד אחריו כבודו, ומשלו רז"ל למה"ד דומה לכרם  שהיא גדורה סביב ונכנס שם שועל אחד דרך חור שהיה בכותל והיה השועל רעב ביותר אכל מן הענבים עד שחזר שמן ולא היה מחזיק את עורו בא לצאת מן החור אשר בא בו ולא יכול מה עשה הרעיב עצמו עד שחזר כחוש ויצא משם כן יקרה לאדם בענין תענוגי העוה"ז וברבוי הכסף והזהב הכל ישאר בכאן ומאומה לא ישא בידו. אבל אם החזיק בתורה ובמע"ט ובמתן הצדקה זה לפניו ילך. וכן אמר ישעיה ע"ה (ישעיה נח) והלך לפניך צדקך כבוד ה' יאספך, ואז ינתן לו שכר כפי הראוי לו וכפי צדקותיו אשר עשה כי אע"פ שהמיתה הוא דבר שוה בכל עשיר עני גבוה שפל, וכענין שהזכיר שלמה (קהלת ט) מקרה אחד לצדיק ולרשע לטוב ולטהור ולטמא ולזובח ולאשר איננו זובח, זהו ענין הגוף (שם ג) כמות זה כן מות זה אבל בעולם הנשמות אין השכר שוה כי השכר הטוב יגדל כפי גודל מעשיו הטובים, ומשל למה"ד למלך שנכנס בעיר הוא וכל חיילותיו נכנסים בשער אחד כשהן בעיר ובאו ללין נותנין לכל א' וא' מדור לפי כבודו הא למדת מכל זה כי לא נשאר לפני האדם מכל זה כי אם העבודה ויראת השם ית' וצדקותיו אשר עשה: 

...והוא דרשם ז"ל הענין הזה בעצמו בפדר"א פ' ל"ד. וכך אמר ג' אוהבים יש לו לאדם בחייו ואלו הן, אשתו ובניו ממונו ומעשיו הטובים ובשעת פטירתו מן העולם הוא מכניס את בניו ואת אשתו ובני ביתו ואומר להם בבקשה מכם בואו והצילוני מדין המות הרע הזה והן משיבין לו לא שמעת שאין שלטון ביום המות לא כך כתיב (תהלים מט) אח לא פדה יפדה איש. והוא מכניס את ממונו ואומר לו בבקשה ממך הצילני מדין המות הרע ומשיב לו לא שמעת (משלי יז) לא יועיל הון ביום עברה. והוא מכניס מעשיו הטובים ואומר להם בבקשה מכם הצילוני מדין המות הרע הזה משיבים לו עד שלא תלך הרי אנו מקדמים לפניך שנאמר וצדקה תציל ממות וכתי' (שם) והלך לפניך צדקך. ומפני שעיקר העולם אינו אלא הכנעת הלב והעבודה לכך ביאר שלמה ע"ה ואמר (קהלת ז) טוב ללכת אל בית אבל וגו', שהרי בית האבל סבה להכנעת הלב כי שם סוף כל האדם וכן הזכיר עוד (שם) לב חכמים בבית אבל וגו' ואמר והחי יתן אל לבו ולא אמר והאדם יתן אל לבו כלומר זה שיהיה חושב שיהיה חי וקיים לעולם יתן אל לבו יום המיתה ולא ישיאנו יצרו לחטוא ויחזור בתשובה שלימה כדי שימצא מקושט במעשה התשובה כשיגיע יום מותו והוא שאמרו ז"ל שוב יום אחד לפני מיתתך וכי אדם יודע באיזה יום ימות אלא ישוב היום שמא ימות למחר ונמצא כל ימיו שהוא חוזר בתשובה, ועל זה הביאו רז"ל משל למה"ד לאשתו של מלח שהיתה מתקשטת ותשם בפוך עיניה ובעלה עובר ארחות ימים אמרו לה השכנות והלא בעליך במדינת הים על מה זה תתיפי אמרה להן בעלי מלח הוא אולי יהפכו הרוחות וקל מהרה יבא וימצאני מקושטת, וכן הכתוב אומר (שם ט) בכל עת יהיו בגדיך לבנים ושמן על ראשך אל יחסר. לובן הבגדים משל על נקיות הנפש בתשובה והשמן משל למעשים טובים:
ספר שיחות הר"ן, אות קב': גם אמר שהמחקרים - גם חייהם אינם חיים כלל אפלו בעולם הזה, כי תכף כשיש להם איזה דבר שאינו כרצונם, מכל שכן כשיש להם איזה צרה, אזי אין להם למי לפנות מאחר שתולין בטבע חס ושלום רחמנא לצלן ואין להם במה להחיות את עצמן כלל. אבל איש אמונות המאמין בה' - חייו טובים מאד. כי אפלו כשעובר עליו חס ושלום איזה צרה רחמנא לצלן, אזי הוא גם כן יכול להחיות את עצמו בהשם יתברך כי בוטח בה' כי הכל לטובה. או שעל ידי יסורין אלו ינכו לו מעוונותיו או שעל ידי זה יזכה לאיזה טובה גדולה בסוף וכיוצא בזה, כי כונת השם יתברך היא בודאי לטובה. על כן איש אמונות הוא חי חיים טובים תמיד וטוב לו בעולם הזה ובעולם הבא (רכד):

אבל המחקרים אין להם שום חיות לא בעולם הזה ולא בעולם הבא. וזה מבאר מאד למי שבקי בהם כי הם מלאים יסורים תמיד כנראה בחוש. כי אי אפשר שיתנהג להם כרצונם, ומאחר שהם בוחרים רק בעולם הזה שהוא כולו מלא יסורים ויגונות רחמנא לצלן, על כן בכל עת ובכל שעה יש להם צער ויגונות ודאגות מעניני העולם הזה שאין מתנהג להם כרצונם וכל ימיהם כעס ומכאובות. כי אי אפשר שיתנהג להאדם בעולם הזה שום דבר שיהיה הכל כרצונו. ומאחר שאין מסתכלין על התכלית האמתי והנצחי רק על תאות עולם הזה, על כן בודאי הם מלאים יסורים תמיד כנ"ל. וגם כשבאין עליהם היסורים והדאגות והיגונות אין להם במה להחיות את עצמן כנ"ל:

אבל איש כשר מאחר שמאמין בהאמת, ועקר תקותו הוא לעולם הבא, על כן חייו טובים מאד. כי כל מה שעובר עליו הוא מאמין שהכל לטובה כדי להזכירו שישוב מעוונותיו או בשביל כפרה על עוונותיו כדי שיזכה לחיי עולם הבא לטוב הנצחי וכיוצא בזה. ואפלו היסורין שיש לאיש כשר מחמת הצער של החרטה כשנזדמן לו איזה פגם או איזה עברה חס ושלום אפלו אם חס ושלום עבר עברה ממש רחמנא לצלן, אחר כך כשזוכה להתחרט עליו אף על פי שיש לו צער גדול מאד ויסורים גדולים על שבא לידי מכשול או לידי עברה רחמנא לצלן, אף על פי כן גם אלו היסורין אינם יסורין כלל כי זה הצער והיסורין שיש לו על שעבר עברה חס ושלום אלו היסורין הם מוסיפים חיים להאדם בבחינת (משלי י כז): "יראת ה' תוסיף ימים":

ותדע כלל זה, כי כל היראות וכל היסורים שיש לאדם הם מקצרים ומכלים ימי חייו. ועל כן אלו הקלי עולם העוסקים בחקירות חייהם אינם חיים כלל, כי היסורים והדאגות שלהם מכלים חייהם כנ"ל. אבל כל היראות וכל היסורין שיש לאדם מחמת יראת ה' הם מוסיפים ימים וחיים בבחינת "יראת ה' תוסיף ימים". וגם אלו היסורין שיש לאדם מחמת שעבר איזה פגם או עברה חס ושלום ומתחרט על זה ויש לו צער גדול מזה, אלו היסורים הם בחינת "יראת ה' תוסיף ימים" כי היסורין שלו הם מחמת שמתירא מהשם יתברך, הן מחמת רוממותו יתברך או מחמת יראת הענש. ואיך שהוא על כל פנים הוא בכלל יראת ה' כי הכל מיראתו יתברך ועל כן היא מוספת ימים כנזכר לעיל:
ספר שם עולם ח"ב, פרק יא': [עוד זאת תראה שאיבדנו לגמרי את כח רגש נפשינו, דהלא תראה כשיבאו ליריד גדול כמה עשרות אלפי אנשים, ואז דרך האכסניות להכין כמה וכמה מיני מאכל ואווזות ועופות מפוטמים עבורם. והנה בין אלפי האנשים שבאו ליריד יש כמה סוגי אנשים. יש מהם חכמים, ויש מהם טפשים, ויש ממוצעים בין חכמים לטפשים, וכל אחד ואחד מנהיג עסקיו לפי חכמתו וחריצותו. אכן אף אלו שהם טפשים ביותר ומנהלים עסקיהם בדרך סכלות, אפילו הכי אין אחד מכולם שיעלה על דעתו לחשוב שעיקר בואו ליריד הוא כדי שיאכל סעודה רחבה של עופות מפוטמים באיזו אכסניא [ואף שבאמת תאב לאכול מהם שם, אבל עיקר ביאתו לא היתה בשביל זה], אלא כל אחד רואה להשלים הפעולה שבשבילה נסע ליריד כדי שלא תהא ביאתו לריק. והאות לזה, כי למי שתשאל למה באת לפה, כל אחד ישיב תיכף לפי עניינו. ואילו בענייננו, היצר מתעה כל כך את לבות בני האדם, עד שרבים מהם אינם מתבוננים כלל על ירידת נשמתם מעולם העליון לפה בעולם הזה שהוא דרך ארוכה מאד מאד [מעולם הבריאה ששם משכן הנשמות לעולם היצירה ומיצירה לעולם הגלגלים ומשם לפה לעולם הזה] וחושבים שכל עיקר הצלחתם הוא כשיכול לעשות כל ימיו כחגים ויתנהג בשלחן רחב מלא מכל מיני תענוגים ואינו חושב כלל על אחריתו שהלא מוכרח הוא לחזור לעולם העליון וכדכתיב והרוח תשוב אל האלהים אשר נתנה, ולערוך את כל סחורתו אשר קנה בעולם הזה לפני הקב"ה ופמליא של מעלה, ואם יהיה ביתו ריק אנה יוליך את חרפתו:
דף מקורות לספר חובות הלבבות, שער הפרישות, פרק ז' (עמ' שיב' – שיג')
חובות הלבבות: ...ומודים על טובתו בכל ענין...
מרפא לנפש ד"ה: ומודים על טובתו – שהכל טוב אצלם.

ספר ליקוטי מוהר"ן ח"א, תורה ד', [א]: כְּשֶׁאָדָם יוֹדֵעַ שֶׁכָּל מְאֹרְעוֹתָיו הֵם לְטוֹבָתוֹ, זֹאת הַבְּחִינָה הִיא מֵעֵין עוֹלָם הַבָּא, כְּמוֹ שֶׁכָּתוּב (תְּהִלִּים נ"ו): "בַּה' אֲהַלֵּל דָּבָר בֵּאלֹהִים אֲהַלֵּל דָּבָר". וְזֹאת הַבְּחִינָה הִיא מֵעֵין עוֹלָם הַבָּא, כְּמוֹ שֶׁאָמְרוּ חֲכָמֵינוּ, זִכְרוֹנָם לִבְרָכָה (פְּסָחִים נ.): "בַּיּוֹם הַהוּא יִהְיֶה ה' אֶחָד" וְכוּ'. וְהִקְשׁוּ: וְכִי הָאִידְנָא לָאו הוּא אֶחָד? וְתֵּרְצוּ חֲכָמֵינוּ, זִכְרוֹנָם לִבְרָכָה: הָאִידְנָא מְבָרְכִין עַל הַטּוֹבָה הַטּוֹב וְהַמֵּטִיב, וְעַל הָרָעָה דַּיָּן אֱמֶת. וּלֶעָתִיד כֻּלּוֹ הַטּוֹב וְהַמֵּטִיב, שֶׁיִּהְיֶה שֵׁם ה' וְשֵׁם אֱלֹקִים אַחְדוּת אֶחָד
:
חובות הלבבות: ...לא טרדם מאווים ולא אחרם אורך קצם.
מרפא לנפש ד"ה: ולא אחרם אורך קצם – לא אמרו מחר נעשה כי עדין יש זמו,רק עשו כל יום את חובו...
גמ' שבת קנג, א: תנן התם רבי אליעזר אומר שוב יום אחד לפני מיתתך שאלו תלמידיו את רבי אליעזר וכי אדם יודע איזהו יום ימות אמר להן וכל שכן ישוב היום שמא ימות למחר ונמצא כל ימיו בתשובה ואף שלמה אמר בחכמתו בכל עת יהיו בגדיך לבנים ושמן על ראשך אל יחסר אמר רבן יוחנן בן זכאי משל למלך שזימן את עבדיו לסעודה ולא קבע להם זמן פיקחין שבהן קישטו את עצמן וישבו על פתח בית המלך אמרו כלום חסר לבית המלך טיפשין שבהן הלכו למלאכתן אמרו כלום יש סעודה בלא טורח בפתאום ביקש המלך את עבדיו פיקחין שבהן נכנסו לפניו כשהן מקושטין והטיפשים נכנסו לפניו כשהן מלוכלכין שמח המלך לקראת פיקחים וכעס לקראת טיפשים אמר הללו שקישטו את עצמן לסעודה ישבו ויאכלו וישתו הללו שלא קישטו עצמן לסעודה יעמדו ויראו חתנו של רבי מאיר משום רבי מאיר אמר אף הן נראין כמשמשין אלא אלו ואלו יושבין הללו אוכלין והללו רעבין הללו שותין והללו צמאים שנאמר כה אמר ה' הנה עבדי יאכלו ואתם תרעבו הנה עבדי ישתו ואתם תצמאו הנה עבדי ירנו מטוב לב ואתם תצעקו מכאב לב.
רש"י שם: בגדיך לבנים - נשמתך טהורה ונקיה:  כלום חסר בית המלך - בתמיה, הכל מוכן, ושמא יבהילנו לבא פתאום, ואנו צריכין ליכנס לסעודה מקושטין:  כלום יש סעודה בלא טורח - עדיין יצטרכו לטרוח לצורכי סעודה של בית המלך, ויש לנו שהות הרבה להתקשט:  יעמדו ויראו - ואף לעולם הבא, צדיקים יושבים ואוכלים ורשעים עומדים ורואים:  ר' מאיר אומר - אין עומדין ורואין, שאם כן אף הם היו נראים מן הקרואים ולשמש, שכן דרך המשרתים עומדים, ואין כאן בושה:
ספר ליקוטי מוהר"ן ח"א, תורה רעב': הַיּוֹם אִם בְּקוֹלוֹ תִשְׁמָעוּ (תְּהִלִּים צ"ה), זֶה כְּלָל גָּדוֹל בַּעֲבוֹדַת הַשֵּׁם, שֶׁלֹּא יָשִׂים לְנֶגֶד עֵינָיו כִּי - אִם אוֹתוֹ הַיּוֹם, הֵן בְּעֵסֶק פַּרְנָסָה וְהִצְטָרְכוּתוֹ, צָרִיךְ שֶׁלֹּא יַחֲשֹׁב מִיּוֹם לַחֲבֵרוֹ כַּמּוּבָא בַּסְּפָרִים, וְכֵן בַּעֲבוֹדָתוֹ יִתְבָּרַךְ לֹא יָשִׂים לְנֶגֶד עֵינָיו כִּי אִם אוֹתוֹ הַיּוֹם וְאוֹתוֹ הַשָּׁעָה, כִּי כְּשֶׁרוֹצִין לִכָּנֵס בַּעֲבוֹדַת ה', נִדְמֶה לְהָאָדָם כְּאִלּוּ הוּא מַשָֹּא כָּבֵד, וְאִי אֶפְשָׁר לוֹ לִשָֹּא מַשָֹּא כָּבֵד כָּזוֹ. אֲבָל כְּשֶׁיַּחֲשׂב שֶׁאֵין לוֹ רַק אוֹתוֹ הַיּוֹם, לֹא יִהְיֶה לוֹ מַשָֹּא כְּלָל, וְגַם שֶׁלֹּא יִדְחֶה אֶת עַצְמוֹ מִיּוֹם לְיוֹם, לֵאמֹר מָחָר אַתְחִיל, מָחָר אֶתְפַּלֵּל בְּכַוָּנָה וּבְכֹחַ כָּרָאוּי, וְכַיּוֹצֵא בָּזֶה בִּשְׁאָר הָעֲבוֹדוֹת, כִּי אֵין לְאָדָם בְּעוֹלָמוֹ כִּי אִם אוֹתוֹ הַיּוֹם וְאוֹתוֹ הַשָּׁעָה שֶׁעוֹמֵד בּוֹ, כִּי יוֹם הַמָּחֳרָת הוּא עוֹלָם אַחֵר לְגַמְרֵי. הַיּוֹם אִם בְּקוֹלוֹ תִשְׁמָעוּ, 'הַיּוֹם' דַּיְקָא, וְהָבֵן:
ספר משיבת נפש, אות קיח': מבאר בכונות, שבפסח וספירה מוכרחין לקבל המחין שלא כסדר, דהינו שמקבלין המחין דגדלות קדם המחין דקטנות, ועין שם בענין השנויים הנפלאים שיש בימים האלו מיום אל יום בענין המשכת המחין הנ"ל. ומבאר שם שמה שמוכרחין לקבל המחין אז שלא כסדר הוא מחמת גדל אחיזת הסטרא אחרא שהוא זוהמת מצרים שנאחזת אז בהם עדין, שמחמת זה ההכרח לקבל המחין שלא כסדר. והנה אף על פי ששם מבאר, שאין מקבלין המחין שלא כסדר רק בימים הללו מחמת הנ"ל. אבל תמיד מקבלין המחין כסדר. אף על פי כן ממילא מובן שכל זה לענין המשכת המחין בכלל שנעשה על ידי העבודה של כלל ישראל, אבל בפרטיות כל זמן שהאדם אינו נקי מעוונותיו וצריך לשוב בתשובה שזה בחינת יציאת מצרים בפרטיות, אזי הוא צריך גם בשאר ימות השנה לקבל המחין שלא כסדר כפי בחינת יציאתו ממצרים, דהינו מזוהמת עוונותיו:

וכלל כל המשכת המחין והחכמה והשכל הוא לדעת ולהכיר אותו יתברך ולהתקרב אליו שזה עקר התכלית. ובכל יום ויום יש חכמה ושכל מיוחד שזה עקר הטוב שבכל יום ויום והוא עקר אור היום והשמש שמאיר בכל יום, רק כל יומא אית לה גדר מלבר דלא יעול כל בר נש להאי טוב, כגון חשוכא דכסיא לנהורא כמבאר בזהר הקדוש, שזה בחינת קלפה הקודמת לפרי, שזה בחינת כלל כל הסבות והמארעות שעוברין על כל אדם בכל יום, והתפשטות והשתטחות הבלבולים שמתגברין על האדם בכל יום, עד שבכל פעם נדמה לו, שבזה היום אי אפשר לו לעבד את השם יתברך ורוצה לדחות את עצמו מיום אל יום בעבודת השם, וזה אסור גדול, כי צריך להתגבר ולהשתדל בכל יום ויום לשבר הגדרים והמניעות שמתגברין עליו ולמצא הטוב שבזה היום דיקא ולהמשיך המחין והשכל המיוחד לזה היום דיקא, ולהכיר אותו יתברך על ידי זה כפי בחינת אותו היום דיקא כמבאר כל זה בפנים באריכות. (עין יראה אות קמ"ג פסח וספירה אות קנ"ז קנ"ח):

והנה כפי המשכת המחין שצריך לקבל בכל יום בפרטיות כמו כן זה לעומת זה מתגברין ומשתטחין כנגדו בחינת הגדרים והמסכים והמניעות שיש על הטוב שבכל יום ויום, כי כפי השנויים הגדולים שיש בין המחין הקדושים, כמו כן יש שנויים רבים לאין מספר בענין הגדרים והמחצות שיש על כל יום ויום, ומזה נמשכין כל מיני הדחיות והבלבולים שבאין על האדם בכל יום. ועל כן אל יפל לב האדם עליו אם רואה, שבימים הקודמים התפלל קצת בכונה והיה לו איזה ניחא קצת מן הבלבולים וכו' ועכשו מתגברין עליו הבלבולים והמניעות ביותר, כי יכול להיות שהימים הראשונים היו בבחינת המשכת המחין דגדלות אצלו, ששם אין אחיזת החיצונים שהם המניעות והבלבולים כל כך, ועכשו צריך לקבל גם בחינת מחין דקטנות ולפעמים הם בחינת קטנות דקטנות, ששם הסטרא אחרא נאחזת ביותר ועל כן נדמה לו שקשה לעמד כנגד המניעות והעכובים שבזה היום. אבל באמת צריך להאמין, שבודאי גם בזה היום יש בו טוב, רק שצריכין לשבר הגדר שכפי אותו היום כדי לזכות לזה הטוב שבזה היום דיקא כנ"ל:

ועל כן צריכין לחזק את עצמו בכל יום ויום כפי אותו היום, ואם לפעמים משתטחים כנגדו מאד עד שאי אפשר לו בשום אפן להתפלל כראוי, אף על פי כן צריך לידע  ולהאמין, שגם היום הזה הוא יום והוא מנוי וספור בימי חייו, ועל כן אם אי אפשר לו בשום אפן להתפלל כראוי באותו היום ישתדל לעשות בו עבודה אחרת, לומר שאר תחנות ובקשות בכונה ושיחה בינו לבין קונו או ללמד יותר או לעסק במצוות וגמילות חסדים. כי רצה הקדוש ברוך הוא לזכות את ישראל לפיכך הרבה להם תורה ומצוות, וברוך השם יש לנו במה להחיות עצמנו בכל יום בכמה מיני למודי התורה הקדושה ובכמה מיני מצוות וכו'. והעקר שישתדל שלא יטעה, חס ושלום, שהיום הזה בטל והולך, כי צריך לחשב בכל יום שאין לו כי אם אותו היום לבד בבחינת היום אם בקולו תשמעו. (הלכות פקדון ד' אות ה' ו' ז' ח').
ספר עצות ישרות, ערך יראה ועבודה, אות ד': כל הצרות והגלויות הם רק מחמת גאות, שהוא בחינת רבוי, שנדמה לו להאדם כאלו רבים ימיו וכאלו יש לו קביעות בעולמו, ובאמת צריך האדם לידע, שאין לו בעולמו כי אם זה היום לבד שעומד בו, וישתדל לעסק בו בעבודת השם יתברך: היום אם בקולו תשמעו. (הלכות ערלה, הלכה ה, אות טז')
.

דף מקורות לספר חובות הלבבות, שער הפרישות, פרק ז' (עמ' שיג' – שיד')
חובות הלבבות: אשרו אל הא-להים ואשרו...
פת לחם ד"ה: אשרו אל הא-להים - ...או הכוונה על דרך (שבת קד, א): הבא לטהר מסיעין אותו, שעל ידי שהתחילו לדרוך בדרך הנכוחה בבחירתם, הודרכו אחר כך ממילא מסיועו יתברך.

ספר חסידים, אות ז': שורש החסידות כיצד, כשאדם מושך את לבו במדות חסידות, וקשה עליו מפני שהכל מלעיגים עליו ומביישים אותו, ואומרים דברים לצערו, ומזכירים לפניו מעשיו הרעים הסדומים, לא יעזוב אדם חסידותו מפני הלצנים, ויכנס במדות הטובים מעט מעט, יום אחר יום, וקובץ על יד ירבה, וע"ז נאמר (משלי ט יב) אם חכמת חכמת לך. ועל הלצנים נאמר (ישעי' כט כא) מחטיאי אדם בדבר, שמדברים רע על עושי מצוה. וחטא גדול לומר לבע"ת זכור מעשיך הראשונים, אחר שזה דש במעשה לכנוס במדות החסידות ואינו חושש בשחוק הלצנים שיעשו ממנו. והעושים כן לזכור מעשיו כאלו נועל דלת בפני השבים:

ויהא מעלה על לבו, שיהא לו זכות גדול וצדקה תחשב לו אשר מתבייש, ויראת ה' הטהורה נכנסה לו בלבו ומטהרת לבו וגופו מכל דבר רע, שיסייעוהו מן השמים להחזיקו ביראת ה', וכן אמרו הבא ליטהר מסייעין אותו, מן השמים מזמנין לו לעשות תשובה שלימה, כי פתחי תשובה לא נסתמו, ומצוה גוררת מצוה:

ספר חרדים, פרק ע': (ז) שלא יפול השב ברוחו כי הקב"ה מסייע לשבים עד מאד:

שמא יאמר הבעל תשובה, הנה המלך זקן וכסיל שם אותי במשמר, מתחילה לא ידעתי להזהר כמאמר שלמה מכל משמר נצור לבך, ועתה שאני בבית האסורים הרי אמרו אין חבוש מתיר עצמו מבית האסורים:

נשיב לו, הרי אמרו שתפלתו של חולה מועילה לו מתפילת שאר אדם, ואף כי הוא בבית האסורים שערי דמעה לא ננעלו, לכך אמר הנביא שובו עדי בכל לבבכם ובצום ובכי ובמספד, אם כן מיד יצא מבית הכלא ויהלך בדרכי ה':

ואם יאמר הבעל תשובה, צר לי מאד, שמא ישוב הצר הצורר וילכדני אחר שכמה שנים הייתי תחת רגליו. נשיב לו, חזק ויאמץ לבך וקוה אל ה', כי ישלח עזרך מקדש, מלאכים קדהמים יהיו בעזרך. וזהו שאמרו חכמים הבא לטהר מסייעים אותו, כמפורש בדברי רשב"י בכמה דוכתי. ופעמים מסייעין אותו בנפש צדיק, בבואו ליטהר יזהירו על נפשו זוהר נפש צדיק אחר שהיה דרכו בעולם הזה בחייו להשיב רבים מעון, גם אחרי מותו ישלחהו ה' ויתעבר בנפש אותו הבעל תשובה, ובזה יהפך לאיש אחר, כמו שאמר בזוהר פרשת ויקרא על אותו בעל תשובה והוו קרו ליה יהודה אחרא, וזה הפך בצדיק שבא ליטמא והשחית והתעיב עלילה ברוב רשעו, מעברים בו נפש רשע גדול, שהיה בחיים מסית ומדיח ומחטיא את הרבים, ועתה ישתנה שמו לרעה. זהו שקראו לאלישע שתחילתו היה צדיק, כאשר חטא והרבה עונות רבים, אלישע אחר. מכל מקום הבעל תשובה, אם לא יתעורר הוא תחלה ויבכה לפני ה', לא יעברו בו נפש צדיק, וגם לא יבאו מלאכים לעזרו. דלא אמרו אלא הבא ליטהר מסייעין אותו, אבל אם לא בא תחילה הוא מאליו, לא. וזהו נמי שרמז הלל אם אין אני לי מי לי, ומסיים וכשאני לעצמי מה אני, זו היא טענת רוב בני אדם המתאוים לשוב בתשובה, ואומרים איך נשוב ורחיים על צוארינו ענייני העולם ועסקיו שאנו טרודים בהם לכלכל האשה והבנים, על זה אמר וכשאני לעצמי מה אני כי לא נוצרתי כי אם לעבודת יוצרי. ומאמר המשורר, מה לי מהזמן אם לא רצונך, ואם אינך מנתי מה מנתי, כי הכל הבל ואין בו ממש רק עשיית רצון מלכו של עולם יתברך, ומסיים, ואם לא עכשיו אימתי, הוא מאמר רבי אליעזר ישוב היום שמא ימות למחר, לאפוקי בחורים האומרים בלבם כשיבואו ימי הזקנה נעשה תשובה, והם לא ידעו כי האורב יושב להם בחדר ופתאום יבא אידם ויהיו נקראים לפני המלך: 

ופעמים שהבעל תשובה כל כך יבכה ויצטער בלב שלם, יכמרו רחמיו של הקב"ה עליו, וישלח עזרו מקדש ניצוץ אחד מנשמתו של משה רבינו עליו השלום שיש בה ששים ריבוא ניצוצות. וזה רמז רבי עקיבא אשה אחת ילדה ששים ריבוא בכרס אחד, וכתיב דור הולך ודור בא, אין דור פחות מששים ריבוא, כמפורש בתיקונים. וזה רמוז בפרשת ואתה תצוה, שאותה פרשה נאמרה אחר מעשה העגל, ונמצא במדרש הנעלם שלפי שיצא מפיו מחני נא מספרך אשר כתבת, לפיכך לא נזכר בפרשה זו:

והסוד הנעלם הוא, שאילו לא חטאו בעגל היו חיים לעולם כמלאכי השרת מנוקים מעון, ואחר שחטאו והשיבם משה בתשובה, מכל מקום נאמר עליהם אכן כאדם תמותון, והם מלוכלכים בעונות בכל דור ודור, והט צריכין תשובה וסהרה. לכן משה רבינו עצמו שהשיבם בתשובה בראשונה, הוא יחזירם באחרונה, בעיבור ניצוצות נפשו בתשובה שלימה, כשיתעוררו הם תחילה בחוזקה, וזהו סוד ויתעבר ה' בי למענכם. ולכך בפרשה זו של ואתה תצוה שהיתה אחר העגל, נעלם שם משה מכל הפרשה אף על פי שבו הוא הדיבור ואתה תצוה ואתה הקרב אליך ואתה תדבר ועשית וכו', רמז שיתעבר בישראל בהעלם ויעשו תשובה על ידו. וכל אשר עושים שם הוא היה עושה:

ויתכן שזהו פירוש ואתה תצוה לשון חברה, כמו כל העולם כולו לא נברא אלא לצוות לזה, ורוצה לומר אתה תתעבר בבני ישראל ותעשה להם חברה וצוות לסייעם לעשות תשובה, אך צריך שמתחילה יתעוררו הם:

ספר לקוטי הלכות, חלוקת השותפים, הלכה ה',ה'-ו': וְהָעִנְיָן עַל - פִּי מַה שֶּׁמּוּבָא בַּכַּוָּנוֹת פָּרָשַׁת הַתָּמִיד וּקְטֹרֶת מְבֹאָר שָׁם. שֶׁעַל - יְדֵי הַתָּמִיד מַעֲלִין חִיּוּת הַקְּדֻשָּׁה מִמַּטָּה לְמַעְלָה וְעוֹשִׂין מֵחִיצוֹנִיּוּת פְּנִימִיּוּת, וּמַעֲלִין מֵעֲשִׂיָּה לִיצִירָה. וְנַעֲשֶׂה חִיצוֹנִיּוּת חֶסֶד גְּבוּרָה תִּפְאֶרֶת דִּיצִירָה פְּנִימִיּוּת לִפְנִימִיּוּת חָכְמָה בִּינָה דַּעַת דַּעֲשִׂיָּה וְכוּ', עַיֵּן שָׁם. וְאַחַר - כָּךְ אוֹמְרִים קְטֹרֶת. וּבָזֶה מַעֲלִין נִיצוֹצֵי הַקְּדֻשָּׁה מֵעִמְקֵי הַקְּלִפּוֹת וּמַלְבִּישִׁין מַדְרֵגוֹת הַתַּחְתּוֹנוֹת שֶׁל עֲשִׂיָּה וְאָז עוֹלִין הָעוֹלָמוֹת כְּסֵדֶר, עַיֵּן שָׁם. וְלִכְאוֹרָה קָשֶׁה, כִּי לְפִי זֶה נִרְאֶה הַסֵּדֶר מְהֻפָּךְ, כִּי הָיָה רָאוּי שֶׁיֹּאמְרוּ קְטֹרֶת קֹדֶם פָּרָשַׁת הַתָּמִיד, כְּדֵי לְבָרֵר תְּחִלָּה הַנִּיצוֹצוֹת מֵעִמְקֵי הַקְּלִפּוֹת עַל - יְדֵי הַקְּטֹרֶת וּלְהַלְבִּישׁ בְּחִינַת רַגְלֵי הָעֲשִׂיָּה שֶׁהוּא מַלְכוּת דַּעֲשִׂיָּה. וְאַחַר - כָּךְ יַעֲלוּ כְּסֵדֶר שֶׁמַּלְכוּת יַלְבִּישׁ נֶצַח הוֹד יְסוֹד וְנֶצַח הוֹד יְסוֹד חֶסֶד גְּבוּרָה תִּפְאֶרֶת וְכוּ'. עַד שֶׁיַּעֲלֶה רֹאשׁ הָעֲשִׂיָּה לִיצִירָה עַל - יְדֵי פָּרָשַׁת הַתָּמִיד. וּמַדּוּעַ אָנוּ עוֹשִׂין לְהֵפֶךְ שֶׁבִּתְחִלָּה אוֹמְרִים פָּרָשַׁת הַתָּמִיד, שֶׁעַל - יְדֵי זֶה צְרִיכִין לַעֲלוֹת רֹאשׁ הָעֲשִׂיָּה לִיצִירָה, וְאַחַר - כָּךְ קֹדֶם שֶׁעוֹלֶה בִּשְׁלֵמוּת אוֹמְרִים קְטֹרֶת לְהַעֲלוֹת הַנִּיצוֹצוֹת מֵהַקְּלִפּוֹת לְהַלְבִּישׁ רַגְלֵי הָעֲשִׂיָּה. וְאָז דַּיְקָא עִקַּר עֲלִיַּת הָעוֹלָמוֹת כְּסֵדֶר וְהָיָה רָאוּי לְהַתְחִיל מִזֶּה, אַךְ אִם אָמְנָם יְסוֹד פְּנִימִיּוּת הַכַּוָּנוֹת שָׂגְבוּ מֵאִתָּנוּ מְאֹד. וְנֶעְלָם מֵאִתָּנוּ דַּרְכֵיהֶם הַנִּפְלָאִים, עִם כָּל זֶה מַה שֶּׁאֶפְשָׁר לִמְצֹא בָּהֶם רְמָזִים לְדַרְכֵי עֲבוֹדָתוֹ יִתְבָּרַךְ עַל - פִּי הַקְדָּמוֹת אֲמִתִּיּוֹת אָנוּ מְחֻיָּבִים לִמְצֹא כְּפִי שִׂכְלֵנוּ אֲשֶׁר חָנָנוּ ה' יִתְבָּרַךְ שְׁמוֹ לָעַד:

ו) וְהָעִנְיָן הוּא לְפִי עֲנִיּוּת דַּעְתִּי, כְּמוֹ שֶׁכָּתַבְנוּ לְמַעְלָה, כִּי יֵשׁ חָצֵר וּבַיִת, שֶׁהֵם בְּחִינַת הֶחָצֵר שֶׁלִּפְנֵי הַמִּשְׁכָּן וְאַחַר - כָּךְ הַמִּשְׁכָּן שֶׁהָיָה מְכֻסֶּה בִּירִיעוֹת, שֶׁהוּא בְּחִינַת בַּיִת. וְכֵן בְּבֵית הַמִּקְדָּשׁ הָיְתָה תְּחִלָּה הָעֲזָרָה, שֶׁהוּא בְּחִינַת חָצֵר, כִּי לֹא הָיָה עָלֶיהָ תִּקְרָה. וְאַחַר - כָּךְ הַהֵיכָל וּבֵית קֹדֶשׁ קָדָשִׁים, שֶׁהֵם עִקַּר הַבֵּית - הַמִּקְדָּשׁ, שֶׁהֵם בְּחִינַת בַּיִת, כִּי הָיָה עֲלֵיהֶם תִּקְרָה וְהִסְתַּכֵּל וּרְאֵה שֶׁקָּרְבַּן הַתָּמִיד וְכֵן כָּל הַקָּרְבָּנוֹת הָיָה עִקַּר מַעֲשֵׂיהֶם בְּתוֹךְ הֶחָצֵר, שֶׁהוּא הָעֲזָרָה, שֶׁשָּׁם הָיָה עוֹמֵד מִזְבֵּחַ הַחִיצוֹן. אֲבָל קְטֹרֶת הָיְתָה נַעֲשֵׂית בִּפְנִים בְּתוֹךְ הַבַּיִת, שֶׁהוּא הַהֵיכָל. וּבִשְׁבִיל זֶה הָיָה הַתָּמִיד קֹדֶם לַקְּטֹרֶת. וְכֵן מִתְנַהֵג עִם כָּל אָדָם בַּעֲבוֹדָתוֹ, כִּי בִּתְחִלָּה כְּשֶׁאָדָם רוֹצֶה לִכְנֹס בַּעֲבוֹדַת ה' אֲזַי ה' יִתְבָּרַךְ בְּרַחֲמָיו חוֹמֵל עָלָיו וּמֵקֵל עָלָיו וּמַנִּיחַ אוֹתוֹ לִכָּנֵס אֶל הַקְּדֻשָּׁה, כִּי הַבָּא לִטָּהֵר מְסַיְּעִין לוֹ. וַאֲזַי הוֹלֵךְ לוֹ קְצָת כְּסֵדֶר, וַאֲזַי עַל - יְדֵי עֲבוֹדָתוֹ הוּא מַתְחִיל לַעֲלוֹת מִדַּרְגָּא לְדַרְגָּא וּמַתְחִיל לִכְנֹס קְצָת מִחוּץ לִפְנִים, אֲבָל אַף - עַל - פִּי שֶׁנִּכְנַס לִפְנִים לֹא נִכְנַס כִּי אִם לִבְחִינַת חָצֵר. וַעֲדַיִן הוּא עוֹמֵד מִחוּץ לַבַּיִת. וּכְשֶׁרוֹצֶה לִכָּנֵס לְתוֹךְ הַבַּיִת, שֶׁהוּא הָעִקָּר, אֵין מַנִּיחִים אוֹתוֹ הַשּׁוֹמְרִים, שֶׁהֵם נְטוּרֵי תַּרְעָא וְאָז אִי אֶפְשָׁר לוֹ לִכָּנֵס לְתוֹךְ הַבַּיִת עַד שֶׁיַּחֲזֹר וְיֵצֵא לַחוּץ לְבָרֵר נִיצוֹצוֹת קְדוֹשִׁים מֵעִמְקֵי הַקְּלִפּוֹת. וִיתַקֵּן מֵהֶם תִּקּוּנִים גְּדוֹלִים בִּבְחִינַת קְטֹרֶת. וְאָז דַּיְקָא יִכָּנֵס לִפְנִים לְתוֹךְ הַבַּיִת, כִּי לִכְנֹס לִפְנִים לְתוֹךְ הַבַּיִת אֵין מַנִּיחִין אוֹתוֹ עַד שֶׁיַּחֲזֹר וִיבָרֵר וְיַעֲלֶה וִיתַקֵּן מַה שֶּׁפָּגַם, דְּהַיְנוּ שֶׁיַּעֲלֶה הַנִּיצוֹצוֹת מֵעִמְקֵי הַקְּלִפּוֹת שֶׁהוֹרִידָם לְשָׁם בַּעֲווֹנוֹתָיו, אֲבָל זֶהוּ מֵחֶמְלַת ה' מַה שֶּׁלֹּא גָּזַר עָלָיו מִתְּחִלָּה שֶׁיְּבָרֵר וִיתַקֵּן תְּחִלָּה לְגַמְרֵי מַה שֶּׁפָּגַם. וְאַחַר - כָּךְ יַתְחִיל לִכְנֹס לְחַצְרוֹת הַקְּדֻשָּׁה, כִּי אִם כֵּן הָיָה קָשֶׁה מְאֹד לְכָל אָדָם לְהִתְקָרֵב, כִּי בִּתְחִלָּה בְּוַדַּאי אֵין בּוֹ שׁוּם כֹּחַ לְהַתְחִיל לִלְחֹם מִלְחָמָה כָּזֹאת לְבָרֵר הַנִּיצוֹצוֹת הָעֲשׁוּקוֹת בְּעִמְקֵי הַקְּלִפּוֹת, וּבִפְרָט שֶׁעֲדַיִן לֹא רָאָה מְאוֹרוֹת מִיָּמָיו וְאֵין בּוֹ שׁוּם תְּשׁוּקָה עֲדַיִן לַעֲבוֹדַת ה' בֶּאֱמֶת כָּרָאוּי, עַל - כֵּן מֵחֶמְלַת ה' שֶׁמַּנִּיחַ אוֹתוֹ תְּחִלָּה לִכְנֹס לַעֲבוֹדַת ה' אַף - עַל - פִּי שֶׁלֹּא תִּקֵּן עֲדַיִן מַה שֶּׁקִּלְקֵל. עַד שֶׁנִּמְצָאִים קְצָתָם שֶׁנִּכְנָסִים בְּתוֹךְ שַׁעֲרֵי הַקְּדֻשָּׁה עַד שֶׁבָּאִים לְתוֹךְ בְּחִינַת הֶחָצֵר. וְאָז כְּבָר רָאוּ קְצָת יֹפִי וְנֹעַם וְיִקְרַת קְדֻשָּׁתוֹ וַחֲפֵצִים וּמִשְׁתּוֹקְקִים לִכְנֹס לַבַּיִת, שֶׁזֶּהוּ עִקַּר הַתַּכְלִית, אֲבָל אֵין מַנִּיחִין אוֹתָם לִכְנֹס לַבַּיִת. עַד שֶׁיַּחְזְרוּ וְיֵצְאוּ לַחוּץ לְבָרֵר הַנִּיצוֹצוֹת מֵעִמְקֵי הַקְּלִפּוֹת. וְאָז דַּיְקָא יִכָּנְסוּ לְתוֹךְ הַבַּיִת לִפְנִים מַמָּשׁ, כִּי לְתוֹךְ הַבַּיִת לִפְנִים אִי אֶפְשָׁר לִכְנֹס כִּי אִם כְּשֶׁמַּעֲלִין הַנִּיצוֹצוֹת מִמֶּרְחַקִּים מֵעִמְקֵי הַקְּלִפּוֹת:

וְזֶה בְּחִינַת פָּרָשַׁת הַתָּמִיד וּקְטֹרֶת. מַה שֶּׁבִּתְחִלָּה מַקְרִיבִין הַתָּמִיד לַעֲלוֹת מִדַּרְגָּא לְדַרְגָּא וְאַחַר - כָּךְ הַקְּטֹרֶת שֶׁהוּא לְהַעֲלוֹת הַנִּיצוֹצוֹת מֵעִמְקֵי הַקְּלִפּוֹת שֶׁהָיָה רָאוּי לִכְאוֹרָה לִהְיוֹת בְּהֵפֶךְ כַּנַּ"ל, אַךְ עַל - פִּי הַנַּ"ל מְיֻשָּׁב הֵיטֵב, כִּי קֹדֶם הַקְרָבַת הַתָּמִיד לֹא הָיָה לָנוּ שׁוּם כֹּחַ עֲדַיִן לְהַתְחִיל לְבָרֵר הַנִּיצוֹצוֹת מֵעִמְקֵי הַקְּלִפּוֹת. עַל - כֵּן חָמַל עָלֵינוּ ה' יִתְבָּרַךְ וְצִוָּנוּ תְּחִלָּה לְהַקְרִיב קָרְבַּן הַתָּמִיד וְנָתַן לָנוּ כֹּחַ לְהַתְחִיל לַעֲלוֹת מִדַּרְגָּא לְדַרְגָּא עַל - יְדֵי הַתָּמִיד, אַף - עַל - פִּי שֶׁעֲדַיִן לֹא בֵּרַרְנוּ הַנִּיצוֹצוֹת מֵהַקְּלִפּוֹת, אֲבָל כְּשֶׁרוֹצִין לִגְמֹר הָעֲלִיָּה בִּשְׁלֵמוּת וְלִכְנֹס לִפְנִים לְתוֹךְ הַבַּיִת, זֶה אִי אֶפְשָׁר כִּי אִם עַל - יְדֵי קְטֹרֶת שֶׁצְּרִיכִין לַחֲזֹר וּלְבָרֵר הַנִּיצוֹצוֹת מֵעִמְקֵי הַקְּלִפּוֹת עַל - יְדֵי הַקְּטֹרֶת. וְגַם הַכֹּחַ שֶׁל הַתָּמִיד שֶׁהִקְרַבְנוּ קֹדֶם מְסַיֵּעַ לָזֶה, כַּמּוּבָן בַּכַּוָּנוֹת וּבְסֵדֶר הַמַּעֲרָכָה שֶׁהֵם תְּלוּיִים זֶה בָּזֶה. וְאָז דַּיְקָא עַל - יְדֵי הַקְּטֹרֶת שֶׁהוּא הַבֵּרוּר מֵעִמְקֵי הַקְּלִפּוֹת. עַל - יְדֵי זֶה דַּיְקָא נִכְנָסִין לִפְנִים לְתוֹךְ הַבַּיִת שֶׁהוּא עִקַּר הַשְּׁלֵמוּת. וְאָז עוֹלִין הָעוֹלָמוֹת כְּסֵדֶר בִּשְׁלֵמוּת. וְכֵן הוּא בַּעֲבוֹדַת הָאָדָם בְּכָל אָדָם וּבְכָל זְמַן וְכַנַּ"ל:

וְזֶהוּ בְּחִינַת מַה שֶּׁכָּתַב רַבֵּנוּ זִכְרוֹנוֹ לִבְרָכָה שֶׁיֵּשׁ אֶחָד שֶׁהוּא אֵצֶל הַפֶּתַח שֶׁל הַקְּדֻשָּׁה וְחוֹזֵר לַאֲחוֹרָיו, חַס וְשָׁלוֹם, הַיְנוּ כַּנַּ"ל, כִּי מֵחֲמַת שֶׁאֵין מַנִּיחִין אוֹתוֹ לִכְנֹס עַד שֶׁיַּחֲזֹר וִיבָרֵר הַנִּיצוֹצוֹת מֵעִמְקֵי הַקְּלִפּוֹת, דְּהַיְנוּ שֶׁיַּחֲזֹר וְיֵלֵךְ דֶּרֶךְ כָּל אֵלּוּ הַמְקוֹמוֹת הָרָעִים שֶׁהָיוּ בָּהֶם בִּתְחִלָּה וְיָשׁוּב מֵהֶם בְּשָׁלוֹם. עַל - כֵּן מִי שֶׁהוּא פֶּתִי נִדְמֶה לוֹ שֶׁמַּרְחִיקִין אוֹתוֹ, חַס וְשָׁלוֹם, וּבִפְרָט שֶׁזֶּה הַדָּבָר צָרִיךְ לְהִתְמַהְמֵהַּ הַרְבֵּה וְהַכֹּל לְפִי הַפְּגָמִים שֶׁלּוֹ וּכְפִי הָעֲלִיָּה שֶׁצָּרִיךְ לַעֲלוֹת, עַל - כֵּן מִי שֶׁאֵינוֹ חָס עַל עַצְמוֹ וּמְבַקֵּשׁ, חַס וְשָׁלוֹם, עֲלִילָה לִפְרֹשׁ מֵאַחֲרֵי הַמָּקוֹם. מְדַמֶּה בְּדַעְתּוֹ כְּאִלּוּ אֶפֶס תִּקְוָה, חַס וְשָׁלוֹם, מֵעֹצֶם צָרוֹת הַנֶּפֶשׁ שֶׁבָּאִין עָלָיו. שֶׁחוֹזְרִין וְעוֹלִין עַל לִבּוֹ מַחֲשָׁבוֹת וְתַאֲווֹת וְהִרְהוּרִים וְכוּ' מַה שֶּׁנִּדְמֶה לוֹ שֶׁזֶּה כַּמָּה יָמִים אוֹ שָׁנִים שֶׁהוּא רָחוֹק מֵהֶם. וְכָל זֶה הוּא בְּחִינָה הַנַּ"ל, וְהוּא חוֹשֵׁב שֶׁהוּא לְרָעָה, חַס וְשָׁלוֹם, אֲבָל אֱלֹקִים חֲשָׁבָהּ לְטוֹבָה, כִּי זֶהוּ נִסְיוֹנוֹ. וְעַל - יְדֵי זֶה דַּיְקָא עִקַּר תִּקּוּנוֹ. וְאַף - עַל - פִּי שֶׁלִּפְעָמִים הוּא נוֹפֵל, חַס וְשָׁלוֹם, לְאֵיזֶה דְּבָרִים רָעִים מַמָּשׁ עַל - יְדֵי עֹצֶם הַהִתְגָּרוּת שֶׁמִּתְגָרִין בּוֹ כְּשֶׁצָּרִיךְ לִכָּנֵס, אַף - עַל - פִּי - כֵן כְּבָר אָנוּ מֻזְהָרִים הַרְבֵּה שֶׁאָסוּר לִפֹּל מִשּׁוּם דָּבָר שֶׁבָּעוֹלָם, כִּי יֵשׁ בְּעִנְיָן זֶה דְּבָרִים עֲמֻקִּים הַרְבֵּה וְחַסְדֵי ה' אֵינָם כָּלִים לְעוֹלָם. וְהָעִקָּר הוּא הִתְקַשְּׁרוּת לְצַדִּיקֵי אֱמֶת, שֶׁכָּל זְמַן שֶׁמַּאֲמִין בְּהַצַּדִּיקֵי אֱמֶת הַכְּלוּלִים בְּהָרֹאשׁ בַּיִת הָאֲמִתִּי שֶׁמִּמֶּנּוּ נִמְשָׁךְ הַכֹּל יֵשׁ לוֹ תִּקְוָה לְעוֹלָם, כִּי הוּא יָכוֹל לְתַקֵּן הַכֹּל, לְהַעֲלוֹת כָּל הַנִּיצוֹצוֹת, שֶׁהֵם בְּחִינַת אַבְנֵי קֹדֶשׁ, מִמְּקוֹמוֹת הַחִיצוֹנִים מִבְּחִינַת הָרֹאשׁ כָּל חוּצוֹת, וְלַחֲזֹר וּלְהַכְנִיס כֻּלָּם לִפְנִים - לְתוֹךְ הַבַּיִת פְּנִימָה:

� לביאור הדברים עי' ביד יהודה שם אותיות יא-יב, וכן בויואל משה שם אותיות ו-ז.


� עי' שם לקראת סוף התורה הנ"ל: וּכְלַל הַדְּבָרִים הָאֵלֶּה, שֶׁכָּל מַה שֶּׁהָאָדָם חוֹשֵׁק בֶּאֱמֶת, בְּוַדַּאי יוּכַל לְגָמְרוֹ וּלְהוֹצִיאוֹ מִכֹּחַ אֶל הַפֹּעַל, וְלֹא יוּכַל לְמָנְעוֹ מִזֶּה שׁוּם מְנִיעָה וָאֹנֶס. רַק צָרִיךְ שֶׁיִּהְיֶה הַחֵשֶׁק גָּדוֹל מְאֹד, כְּפִי מַעֲלַת הַנֶּחֱשָׁק. וְזֶה יוּכַל לְהָבִין מֵהַמְּנִיעָה בְּעַצְמָהּ, שֶׁכְּשֶׁרוֹאֶה הַמְּנִיעָה מִתְגַּבֶּרֶת וּמִשְׁתַּטַחַת וְעוֹמֶדֶת לְפָנָיו, וּמוֹנַעַת אוֹתוֹ מְאֹד, יֵדַע וְיָבִין מִזֶּה, שֶׁהַנֶּחֱשָׁק גָּדוֹל מְאֹד כַּנַּ"ל. וְעַל כֵּן צָרִיךְ לְהִתְגַּבֵּר, שֶׁיִּהְיֶה לוֹ חֵשֶׁק גָּדוֹל מְאֹד מְאֹד, כְּפִי הַנֶּחֱשָׁק, וּכְפִי הַמְּנִיעָה כַּנַּ"ל, וְאָז בְּוַדַּאי יוּכַל לְגָמְרוֹ כַּנַּ"ל:


כִּי אֵין לְהָאָדָם לִפְטֹר אֶת עַצְמוֹ וְלִמְצֹא לְעַצְמוֹ תֵּרוּץ, עַל יְדֵי הַמְּנִיעָה, לוֹמַר שֶׁהוּא חָפֵץ לַעֲשׂוֹת אוֹתוֹ הַדָּבָר, רַק שֶׁאִי אֶפְשָׁר לוֹ מֵחֲמַת הַמְּנִיעָה וְהָאֹנֶס, וְעַל כֵּן יִהְיֶה נֶחֱשָׁב לוֹ כְּאִלּוּ עֲשָׂאָהּ, כְּמוֹ שֶׁאָמְרוּ רַבּוֹתֵינוּ, זִכְרוֹנָם לִבְרָכָה (בְּרָכוֹת ו): 'חָשַׁב לַעֲשׂוֹת מִצְוָה, וְנֶאֱנַס וְלֹא עֲשָׂאָהּ, כְּאִלּוּ עֲשָׂאָהּ'. כִּי בֶּאֱמֶת בְּוַדַּאי כְּשֶׁיֵּשׁ לוֹ אֹנֶס, נֶחֱשָׁב כְּאִלּוּ עֲשָׂאָהּ, כְּמוֹ שֶׁאָמְרוּ רַבּוֹתֵינוּ, זִכְרוֹנָם לִבְרָכָה:


אֲבָל כָּל זֶה נֶאֱמַר עַל מִי שֶׁרוֹצֶה לָצֵאת בָּזֶה אֲזַי יוֹצֵא בָּהּ, כִּי מַה לּוֹ לַעֲשׂוֹת כִּי יֵשׁ לוֹ אֹנֶס. אֲבָל מִי שֶׁאֵינוֹ רוֹצֶה לָצֵאת, רַק שֶׁהוּא רוֹצֶה הַמִּצְוָה בְּעַצְמָהּ, אוֹ הַדָּבָר שֶׁבִּקְדֻשָּׁה שֶׁרוֹצֶה לַעֲשׂוֹת, הוּא חָפֵץ בְּהַדָּבָר עַצְמוֹ. אִם כֵּן מַה מּוֹעִיל לוֹ, מַה שֶּׁמְּקִלִּין לוֹ שֶׁנֶּחֱשָׁב כְּאִלּוּ עֲשָׂאָהּ, כִּי אֵינוֹ מְקָרֵר דַּעְתּוֹ כְּלָל בָּזֶה. כִּי הוּא תָּאֵב וְחָפֵץ וּמִתְגַּעְגֵּעַ מְאֹד, לַעֲשׂוֹת הַמִּצְוָה בְּעַצְמָהּ, וְלֹא לָצֵאת עִם הַ"כְּאִלּוּ", שֶׁנֶּחֱשָׁב כְּאִלּוּ עֲשָׂאָהּ. כִּי בֶּאֱמֶת רָאוּי לְאִישׁ יִשְׂרְאֵלִי, שֶׁיִּגְמֹר חֶפְצוֹ וּרְצוֹנוֹ בְּכָל דָּבָר שֶׁבִּקְדֻשָּׁה מִכֹּחַ אֶל הַפֹּעַל:


וַאֲזַי, כְּשֶׁחוֹשֵׁק מְאֹד בֶּאֱמֶת, וְאֵינוֹ מְקָרֵר דַּעְתּוֹ כְּלָל בַּמֶּה שֶּׁנֶּחְשָׁב עָלָיו כְּאִלּוּ עֲשָׂאָהּ, אֲזַי בְּוַדַּאי יִגְמֹר הַדָּבָר וְיוֹצִיאוֹ מִכֹּחַ אֶל הַפֹּעַל. וִישַׁבֵּר וִיבַטֵּל כָּל הַמְּנִיעוֹת וָאֳנָסִים. כִּי הֵם לֹא בָּאוּ רַק בִּשְׁבִיל הַחֵשֶׁק, וּכְשֶׁיֵּשׁ לוֹ הַחֵשֶׁק הָרָאוּי לְאוֹתוֹ הַמְּנִיעָה, כְּפִי גֹּדֶל מַעֲלַת הַנֶּחֱשָׁק, אֲזַי מִמֵּילָא נִתְבַּטֵּל הָאֹנֶס וְהַמְּנִיעָה כַּנַּ"ל:








� עי לקוטי מוהר"ן ח"ב, תורה י': מַה שֶּׁהָעוֹלָם רְחוֹקִים מֵהַשֵּׁם יִתְבָּרַךְ וְאֵינָם מִתְקָרְבִים אֵלָיו יִתְבָּרַךְ, הוּא רַק מֵחֲמַת שֶׁאֵין לָהֶם יִשּׁוּב - הַדַּעַת, וְאֵינָם מְיַשְּׁבִין עַצְמָן. וְהָעִקָּר לְהִשְׁתַּדֵּל לְיַשֵּׁב עַצְמוֹ הֵיטֵב, מָה הַתַּכְלִית מִכָּל הַתַּאֲווֹת וּמִכָּל עִנְיְנֵי הָעוֹלָם הַזֶּה, הֵן תַּאֲווֹת הַנִּכְנָסוֹת לַגּוּף, הֵן תַּאֲווֹת שֶׁחוּץ לַגּוּף, כְּגוֹן כָּבוֹד, וְאָז בְּוַדַּאי יָשׁוּב אֶל ה':


� אמנם עיין מלבי"ם משלי טו, (ל-לא): מְאוֹר עֵינַיִם יְשַׂמַּח לֵב שְׁמוּעָה טוֹבָה תְּדַשֶּׁן עָצֶם: אֹזֶן שֹׁמַעַת תּוֹכַחַת חַיִּים בְּקֶרֶב חֲכָמִים תָּלִין: מאור עינים - וכו' אזן שומעת - וכו', אומר אם רואה אדם את הדבר הטוב בעיניו, המאור - הזה ישמח הלב - ששם משכן הכחות הנפשיות, והשמועה טובה - ששומע מרחוק רק תדשן עצם - שהם בניני הגוף וכחות גשמיות, ושמחת הלב גדול מדישון עצם ורוחני ונעלה ממנו, באשר הלב ממנו תוצאות חיים לכל הגוף, ולכן אזן שומעת תוכחת חיים - לא תספיק בשמיעה טובה מרחוק, רק בקרב חכמים תלין - לראות את החכמים עצמם ולראות מעשיהם, וגדולה שמושה של תורה יותר מלמודה, כי ראיית העין פועלת יותר משמיעת האזן שמאור עינים ישמח לב: 








�  וז"ל לשון הגמ': מפרסמין את החנפין מפני חילול השם שנאמר ובשוב צדיק מצדקו ועשה עול ונתתי מכשול לפניו, ופירש רש"י בד"ה:  מפרסמין את החנפין - שהן רשעים ומראין עצמן כצדיקים, אם יש מכיר במעשיו מצוה לפרסמו מפני חילול השם, שבני אדם למידין ממעשיו, שסבורין עליו שהוא צדיק, ועוד, כשבא עליו פורענות בני אדם אומרים מה הועיל לו זכותו:


שנאמר ובשוב צדיק מצדקו - סיפיה דקרא ונתתי מכשול לפניו אני ממציא לידו חטא גלוי לכל שיכשל בו, וידעו את מעשיו:


� ושמעתי בשם ר' אברהם בר' נחמן שבר"ה אנו ממליכים את ה' ואומרים "המלך הקדוש", שר"ת "המלך" הוא: כל מאורעותיו הם לטובתו, שאת העיקר הזה שוכחים לפעמים במהלך השנה, ואת זה אנו מקבלים מחדש בר"ה.


� ספר ליקוטי תפילות ח"א, תפילה קו': "בואו נשתחוה ונכרעה נברכה לפני יהוה עושנו, כי הוא אלהינו ואנחנו עם מרעיתו וצאן ידו היום אם בקולו תשמעו", מלא רחמים, אדון הנפלאות, המחדש בטובו בכל יום תמיד מעשה בראשית, אשר בתבונתך אתה משנה עתים ומחליף את הזמנים, עזרני והושיעני בישועתך הגדולה והנפלאה, שאזכה לחדש את עצמי בכל יום בתוספת קדושה וטהרה באמת, שאזכה בכל יום להתחיל מחדש בעבודתך הקדושה כאלו נולדתי היום, ולא אחשב מיום לחברו כלל, ולא יוכלו לבלבל את דעתי כלל מיום לחברו. הן מהעבר הן מהעתיד. ולא יכבידו עלי את העבודה על ידי הימים הבאים והשעה העתידה. ולא אסתכל ולא אחשב בדעתי כי אם אותו היום ואותה השעה והרגע שאני עומד בה אז. באפן שאוכל לעסק בעבודתך באמת בתמימות בלי שום בלבולים ופחדים וכבדות ועצלות, רק אזדרז בעבודתך בכל יום מחדש, ולא אשים לנגד עיני כי אם אותו היום והשעה והרגע לבד, למען אתחזק על ידי זה בעבודתך באמת ולא יהיה כבד עלי שום דבר עבודה שהוא רצונך באמת, כי על יום אחד יכולין לסבל כל העבודות שבעולם. וכן לא אבלבל את דעתי בפרנסתי והצטרכותי המרובים מיום לחברו כלל, רק אבטח ביהוה באמת אשר הוא משפיע לנו כל הצטרכותנו בכל יום ויום. ואהיה רגיל לומר בכל עת, "ברוך יהוה יום יום יעמס לנו האל ישועתנו סלה". ותצילני ממחוסרי אמנה הדואגים וחושבים מה יאכלו למחר, ומהיכן יבוא הצטרכותם המרובה למחר. רק אבטח בשם יהוה ואשען באלהי, האלהים הרועה אותי מעודי הוא ישפיע לי כל טוב דבר יום ביומו. המלך הטוב והמטיב לכל בכל יום ויום, הוא הטיב הוא מטיב הוא ייטיב לנו, ויפרנסנו ויכלכלנו תמיד בכל יום ובכל עת ובכל שעה באין מחסור דבר. וגם עד זקנה ושיבה אלהים אל יעזבנו ואל יטשנו עד עולם:


מלא רחמים חמל עלי, וזכני לבוא לכל זה, לבל תבלבל אותי המחשבה כלל מיום לחברו בשום דבר שבעולם, באפן שאזכה לכנס בקדושתך, ולהתקרב אליך באמת, ולהתחדש בכל יום לטובה, ולהוסיף בכל יום ובכל עת ובכל שעה תוספות קדושה וטהרה ויראת יהוה ועבודתו באמת, ולא אטעה את עצמי, ולא אדחה את העבודה מיום לחברו כלל, רק אחשב בכל יום כאלו אין לי בעולמי כי אם אותו היום ואותה השעה לבד. ואשתדל ואתאמץ בכל עז בכל יום לצאת חובת היום ביומו דיקא, ככל אשר תמצא ידי לעשות בכחי באותו היום ואותה השעה דיקא, ולא אפטר את עצמי מיום לחברו כלל, למען לא אבוש ולא אכלם לעולם ועד. עזרני למען שמך, הושיעני בכל יום ישועה חדשה ונפלאה, באפן שאזכה להתקרב אליך בכל יום בהתקרבות גדול יותר באמת בתכלית השלמות כרצונך הטוב. ויקוים מהרה מקרא שכתוב: "שירו ליהוה כל הארץ, בשרו מיום אל יום ישועתו". ונאמר: "שירו ליהוה ברכו שמו, בשרו מיום ליום ישועתו". זכני להחיות את ימי באמת מעתה על כל פנים, חמל על מעט ימי שיש לי להתמהמה עוד בזה העולם העובר. "למנות ימינו כן הודע ונביא לבב חכמה, שובה יהוה עד מתי והנחם על עבדיך, שבענו בבקר חסדך ונרננה ונשמחה בכל ימינו. שמחנו כימות עניתנו שנות ראינו רעה. השיבנו יהוה אליך ונשובה, חדש ימינו כקדם. יהי חסדך יהוה עלינו כאשר יחלנו לך. יהי יהוה אלהינו עמנו כאשר היה עם אבותינו, אל יעזבנו ואל יטשנו. להטות לבבנו אליו ללכת בכל דרכיו ולשמר מצותיו וחוקיו ומשפטיו אשר צוה את אבותינו. ויהיו דברי אלה אשר התחננתי לפני יהוה קרובים אל יהוה אלהינו יומם ולילה לעשות משפט עבדו, ומשפט עמו ישראל דבר יום ביומו, למען דעת כל עמי הארץ כי יהוה האלהים אין עוד":

